
Eu, tu și evoluţia 


Cred că mi se trage de la albine. Aveam vreo șapte ani 
și le priveam... toată ziua. În duminica aceea, citisem la 
rubrica „Stiați că...“ din Washington Post, următoarea cu- 
riozitate: „Bondarul: Luând în considerare dimensiunea, 
forma și anvergura aripilor, acesta este un eșec aerodi- 
namic — care nu ar trebui să poată zbura!“ Fra enervant 
pentru că, iată, zbura. Amănuntele m-au fascinat. Aripile 
lor păreau de decor, la fel de folositoare ca o fundă comer- 
cială prinsă cu lipici de un cadou. Am privit cu atenţie 
azaleele mamei mele — au atâtea părți delicate! Cumva, 
albinele reușeau să intre înăuntrul lor, să-și umple coșu- 
rile cu polenul florilor și să zboare din nou și din nou. 

De unde învăţaseră albinele să facă toate astea? De 
unde veneau? Dar florile de unde veneau? Dacă stăteam 
bine să mă gândesc, de unde ne trăgeam cu toţii? De 
ce greșea în mod atât de evident autorul rubricii „Stiaţi 
că...“? Eram captivat de ceva care mă depășea. Dorința de 
a învăţa despre natură și despre cum și unde se găsește 
locul nostru în cadrul ei stă ascunsă adânc în noi înșine. 
Pe măsură ce am învățat despre evoluție și descendența 
prin selecție naturală, răspunsurile au început să vină de 
la sine. 

Suntem cu toții conștienți că evoluţia are loc, pen- 
tru că avem cu toții părinți. Mulţi dintre noi avem sau 

vom avea copii. Vedem efectele eredității de aproape și 
în mod personal. De asemenea, am experimentat în mod 
direct ceea ce Charles Darwin numește descendența cu 
modificări: felul în care o întreagă populaţie de vietăți 
se poate modifica de la o generaţie la alta. Gândește-te 
la alimentele cultivate la o fermă. Timp de aproximativ 
douăsprezece mii de ani, exploatând fenomenul evolu- 
tiei, oamenii au reușit să modifice plantele printr-un pro- 
ces cunoscut sub numele de selecție artificială. În cazul 
culturii de grâu și al cailor de curse, numim acest proces 
reproducere. Darwin și-a dat seama că reproducerea (și 
domesticirea) plantelor și animalelor presupune exact 
același proces care se petrece în mod natural și în timpul 
evoluției, doar că primul este accelerat de intervenția 
umană. Un asemenea proces natural ne-a produs pe mine 
și pe tine. 

Odată ce devii conștient — și înţelegi cum functio- 
nează evoluția —, foarte multe aspecte cunoscute ale 
lumii înconjurătoare capătă o semnificație nouă. Modul 
afectuos în care câinele își freacă nasul de tine, mușcătura 
enervantă a țânțarului, vaccinul anual împotriva gripei: 
toate sunt consecințe directe ale evoluției. Sper că, pe 
măsură ce vei citi această carte, vei dobândi şi o apreciere 
mai profundă pentru univers și pentru locul nostru în 
cadrul lui. Suntem rezultatul a miliarde de ani de eveni- 
mente cosmice, care au făcut din planeta pe care locuim 
un loc confortabil, propice vieţii. 

Zi de zi, experimentăm evoluția și prin intermediul 
culturii. Orice om este fascinat de alți oameni. De asta 
avem cafenele pe bulevarde, televiziuni și reviste de 
bârfe. Interacționăm pentru a ne multiplica pe noi înșine 

pentru generațiile viitoare. Oamenii sunt fascinaţi de 
propriile trupuri. Deschide televizorul pe orice canal vrei 
tu. Dacă este un canal de muzică pentru tineri, vei vedea 
reclame la produse dermatologice, pentru a arăta mai 
sănătos, la deodorante, pentru a-ţi modifica mirosul na- 
tural și la produse cosmetice și de îngrijirea părului, pen- 
tru a te face mai atrăgător în ochii unui posibil partener. 
Dacă este un canal de știri serios, vei da peste reclame 
pentru îmbunătățirea respirației, a oaselor și, desigur, a 
performanţei sexuale. Niciunul dintre aceste produse nu 
ar fi fost fabricat vreodată dacă, la rândul nostru, n-am fi 
fost produsele vii și grăitoare ale evoluției. 

Semănăm atât de mult unul cu celălalt, pentru că 
suntem cu toții oameni. Dar e ceva mai mult de atât. 
Fiecare specie întâlnită pe Pământ este pe dinăuntru, 
după toate aparențele, identică din punct de vedere 
chimic. Suntem cu toţii descendenții aceluiași strămoș 
comun. Suntem modelaţi de aceleași forţe și factori care 
influențează orice altă făptură și, totuși, suntem un rezul- 
tat unic. Dintre cele 16 milioane de specii de pe Pământ, 
doar noi avem capacitatea de a înțelege procesul care 
ne-a adus până aici. Oricum ai privi-o, evoluţia este ceva 
înălțător. 

Cu toate acestea, un mare număr de oameni, din 
toate părțile lumii — chiar și din zonele bine educate 
ale lumii dezvoltate —, rezistă sau sunt ostili ideii de 
evoluţie. Chiar și aici, în Statele Unite, în locuri precum 
Pennsylvania și Kentucky, ideea aceasta a evoluţiei este 
copleșitoare, confuză, înspăimântătoare și chiar amenin- 
țătoare pentru mulţi indivizi. Pot înţelege de ce. Este un 
proces colosal, desfășurat de-a lungul unor perioade de 

timp care fac ca viața umană să pară neînsemnată — de-a 
lungul a miliarde de ani și în fiecare colțișor al globului. 
Și este un exercițiu de profundă umilință. Pe măsură ce 
am învățat mai multe despre evoluţie, am realizat că, din 
punctul de vedere al naturii, tu și cu mine nu însemnăm 
mare lucru. Oamenii nu sunt decât o altă specie de pe 
această planetă, care-și joacă șansa, încercând să-și trans- 
mită genele în viitor, asemenea crizantemelor, guzganilor 
de mosc, meduzelor, urzicilor și... bondarilor. 

Mulţi dintre cei care au o problemă cu evoluția vor 
să interzică total predarea în școli a conceptului de des- 
cendență prin selecție naturală. Alţii încearcă să-l mar- 
ginalizeze sau să-l dilueze, punând sub semnul îndoielii 
fundamentele științifice ale conceptului. Normele învă- 
țământului de stat îngăduie predarea unor alternative 
fictive pentru evoluţie în Texas, Louisiana și Tennessee. 
Deși persoanele care sprijină acest curriculum duc, în 
multe privinţe, o viață mai bună datorită științei și ingi- 
neriei (totul, de la apa curentă, la hrana îndestulătoare, 
de la televiziune, la internet), acestea evită explorarea 
domeniului evoluției pentru că ne reamintește, nouă tu- 
turor, că omenirea s-ar putea să nu fie atât de specială în 
planul general al naturii. Avem aceeași soartă cu celelalte 
specii. 

Le reamintesc constant oamenilor care este miza 
în cazul de față. S-a ajuns la conceptul de evoluţie prin 
aceeași metodă de investigare științifică ce a dus la in- 
ventarea tiparului, a vaccinului împotriva poliomielitei 
și a telefoanelor inteligente. După cum masa și mișcarea 
sunt idei fundamentale în fizică, iar deplasarea plăcilor 
tectonice este o idee fundamentală în geologie, la fel și 

evoluţia este ideea fundamentală a întregii științe a vieţii. 
Evoluţia are aplicaţii practice esenţiale în agricultură, pro- 
tecția mediului, medicină și sănătate publică. Ce-ar vrea 
contestatarii să facem? Să ignorăm toate descoperirile 
științifice care pun în mișcare lumea noastră susținută 
de tehnologie, cum ar fi capacitatea de a roti culturile 
agricole, de a pompa apa, de a genera electricitate și de a 
transmite meciurile de baseball? 

Chiar și obiecțiile teologice împotriva evoluţiei sunt 
ca frunza-n vânt. În ultimul secol și jumătate, încă de 
la publicarea cărții lui Darwin, Despre originea speciilor, 
în 1859, mulți oameni au ajuns să creadă că evoluţia 
le contestă credinţele religioase. În același timp, nume- 
roși oameni din întreaga lume, stăpâniţi de convingeri 
religioase profunde, nu văd nicio contradicţie între cre- 
dinţele lor spirituale și înțelegerea științifică a evoluției. 
Așadar, defetiștii nu pun la îndoială doar știința și pe 
necredincioși; ei ignoră și miliardele de credincioși ne- 
conflictuali de pretutindeni, a căror opinie este respinsă 
ca fiind nedemnă. 

Recunosc că descoperirea evoluției provoacă sme- 
renie, dar, în același timp, emancipare. Ea transformă 
relația noastră cu viața înconjurătoare. În loc să fim doar 
niște străini care urmăresc desfășurarea proceselor na- 
turale, suntem participanţi activi la ele. Suntem parte a 
procesului; suntem rezultatul sublim al miliardelor de ani 
de cercetare și dezvoltare pe cale naturală. 

Sincer, pe mine nu mă îngrijorează atât de mult con- 
testatarii evoluției, cât copiii lor. Nu putem rezolva pro- 
blemele cu care se confruntă omenirea de astăzi fără aju- 
torul științei — atât al corpului de cunoștințe științifice, 

cât și, mai important, al procesului de cunoaștere. Știința 
este modul prin care înțelegem natura și locul nostru în 
cadrul ei. 

Ca orice teorie științifică utilă, evoluția ne permite 
să facem predicții pe baza observaţiilor noastre din na- 
tură. De la dezvoltarea ei, în secolul al XIX-lea, teoria în 
sine a evoluat, înțelegând prin aceasta că a fost perfec- 
ționată și extinsă. Câteva dintre aspectele și consecințele 
cele mai minunate ale evoluției au fost descoperite abia 
recent. Acest lucru se află în puternic contrast cu creați- 
onismul, care oferă o imagine statică a lumii, una care 
nu poate fi contestată sau testată rațional. Și pentru că 
nu poate face predicții, nu poate conduce nici la noi 
descoperiri, la noi medicamente sau la noi metode de a 
hrăni omenirea. 

Teoria evoluționistă ne duce în viitor. Ca temelie a 
biologiei, evoluţia ridică întrebări importante despre teh- 
nologiile medicale sau agricole emergente. Ar trebui să 
modificăm genetic mai multe alimente? Ar trebui să folo- 
sim ingineria genetică și clonarea pentru a îmbunătăți să- 
nătatea umană? Nu există nicio modalitate de înţelegere 
a acestor probleme în afara unui context evoluționist. În 
calitatea mea de inginer școlit în Statele Unite, mă uit la 
atacul împotriva evoluţiei — care este, de fapt, un atac 
împotriva științei, în ansamblu — ca la o chestiune mai 
mult decât intelectuală; eu, unul, o iau personal. Simt 
cu tărie că tinerii de astăzi trebuie să devină savanții și 
inginerii de mâine, astfel încât America mea natală să 
continue să fie liderul mondial în domeniile descoperirii 
și inovației. Dacă vom suprima știința în această ţară, 
vom da de bucluc. 

Teoria evoluționistă ne duce și în trecut, oferindu-ne 
un studiu de caz convingător despre modul colaborativ și 
cumulativ în care se produc marile descoperiri științifice. 
Într-o anumită măsură, conceptul de evoluţie se regăsește 
la filosoful grec Anaximandros. În secolul al VI-lea î. Hr., 
după analiza unor fosile, el a presupus că viaţa a început 
odată cu animalele de tipul peștilor, care trăiau în ocean. 
Nu a venit însă și cu o teorie despre cum o specie dă 
naștere altei specii, și nici nu a explicat cum s-a ajuns pe 
Pământ la o biodiversitate atât de uimitoare. Dar nimeni 
n-a reușit să facă asta, vreme de încă două milenii. În cele 
din urmă, mecanismele evolutive au fost descoperite, 
aproape în același timp, de doi oameni: Charles Darwin 
și Alfred Wallace. 

Despre Darwin probabil ai auzit o grămadă. Însă des- 
pre Wallace cred că ai auzit mai puţine. A fost un natu- 
ralist care a petrecut mult timp studiind și colecționând 
specimene de floră și faună. A călătorit în bazinul râului 
Amazon și în Malaezia de astăzi. În urma explorărilor 
intelectuale și geografice îndepărtate, Wallace și-a for- 
mulat propria teorie evoluționistă, independentă de cea 
a lui Darwin, și a descris un aspect important al proce- 
sului de evoluție, denumit încă „efectul Wallace“ (mai 
multe despre acesta în Capitolul 12). Wallace a desco- 
perit că oamenii sunt doar o parte dintr-o lume vie mult 
mai cuprinzătoare. Ca să cităm din cartea sa din 1869, 
Arhipelagul Malaez, „... copacii și fructele, asemenea va- 
riatelor produse ale lumii animale, nu par să fie organi- 
zate spre folosirea exclusivă și întru avantajul omului...“ 
Pentru Anglia victoriană, un asemenea punct de vedere 
era cel puțin controversat. 

Darwin a luat startul mai devreme. Wallace nu avea 
decât opt ani în 1831, când energicul tânăr Darwin, în 
vârstă de douăzeci și doi de ani, a avut remarcabila șansă 
de a pleca pe mare, la bordul navei regale HMS Beagle. 
EI și-a dat seama că, dacă oamenii au putut transforma 
lupii în câini, atunci noi specii pot apărea pe cale natu- 
rală, prin aceleași mijloace. De asemenea, el a observat că 
populaţiile nu cresc și nu se dezvoltă la nesfârșit, pentru 
că mediul lor este întotdeauna limitat în resurse disponi- 
bile. Darwin a făcut legătura între aceste idei, observând 
că ființele produc un număr mai mare de urmași decât 
reușesc să supraviețuiască. Indivizii concurează pentru 
resurse în propriile ecosisteme, iar indivizii care dobân- 
desc sau sunt născuți cu variaţii favorabile au o șansă 
mai bună la supraviețuire decât fraţii lor. El a înțeles că, 
în condiţii necontrolate, procesul de selecție naturală va 
conduce la marea diversitate a fiinţelor pe care, ulterior, 
va putea s-o observe pe cont propriu. 

Recunoscând importanţa opiniilor convergente ale 
celor doi cercetători, colegii lui Wallace și Darwin au 
organizat o întâlnire la Societatea lineană din Londral, 
în 1858, la care aceștia au prezentat o lucrare comună. 
Aceasta era bazată pe o scrisoare trimisă de Wallace lui 
Darwin și pe un rezumat al unei lucrări scrise de Darwin 
în 1842. Impactul revoluționar al prezentării celor doi nu 
a fost evident din prima clipă pentru toți participanții. 
Thomas Bell, președintele Societăţii lineene, a relatat 
cu infamie că, în acel an, nu avuseseră loc descoperiri 


1 Prima societate științifică consacrată studiului taxonomiei și istoriei 
naturale, numită astfel în onoarea botanistului suedez Carl Linnaeus 
(1707-1778). (N.t.) 

științifice importante: „Anul care a trecut nu a fost, 
într-adevăr, marcat de niciuna dintre acele descoperiri 
uimitoare care revoluționează de îndată departamentul 
științific în care activează...“ 

Publicarea cărții Despre originea speciilor, în 1859, a 
creat senzație și a demontat în mod spectaculos eroa- 
rea președintelui Bell. De asemenea, Darwin a devenit 
mult mai faimos decât Wallace, lucru valabil până astăzi. 
Abilitatea lui de a formula teoria evoluției este încă ului- 
toare. Despre originea speciilor rămâne o carte remarcabilă 
și una remarcabil de plăcut scrisă, disponibilă peste tot în 
format cartonat, broșat sau electronic, la un secol și ceva 
de la apariţie. În ea, Darwin ne oferă un exemplu după 
altul de evoluţie și ne explică mijloacele de funcționare 
ale acesteia, descriind atât faptele, cât și mecanismele 
într-un singur volum. 

Evoluţia este una dintre cele mai puternice și mai 
importante idei dezvoltate vreodată în istoria științei. Ea 
descrie întreaga viață de pe Pământ. Descrie orice sistem 
în care lucrurile concurează între ele, indiferent dacă este 
vorba despre microbii din corpul tău, despre copacii unei 
păduri tropicale sau chiar despre softurile unui compu- 
ter. Reprezintă, de asemenea, cea mai rezonabilă poveste 
despre creație descoperită vreodată de mintea omenească. 
Când religiile nu cad de acord în legătură cu adevărata 
creaţie, nu există altă soluție decât cearta. Când doi savanţi 
se contrazic în privinţa evoluţiei, ei se întâlnesc cu colegii, 
dezvoltă teorii, adună dovezi și ajung la o înţelegere mai 
deplină a lucrurilor. Fiecare întrebare naște noi răspunsuri, 
noi descoperiri și noi întrebări, tot mai inteligente. Știința 
evoluției este la fel de expansivă ca natura însăși. 

Evoluţia are o influenţă considerabilă asupra răs- 
punsului la întrebarea universală care mi-a trecut prin 
minte încă de când eram copil și până astăzi: „De unde 
venim?“ Și ne conduce, de asemenea, spre întrebarea-pe- 
reche: „Suntem singuri în univers?“ Astăzi, astronomii 
descoperă planete care orbitează în jurul unor stele în- 
depărtate, planete care ar putea avea condițiile necesare 
găzduirii vieții. Robotii noștri explorează planeta Marte, 
căutând urme de apă și de viaţă. Este în plan o misiune 
de studiere a oceanului Europei, satelitul lui Jupiter, 
pe care se găsește de două ori mai multă apă decât pe 
Pământ. Atunci când plecăm spre alte zări, în căutarea 
vieții, întreaga idee despre ce trebuie să căutăm și unde să 
găsim este ghidată de procesul nostru de înţelegere a evo- 
luției. O astfel de descoperire ar avea implicaţii profunde. 
Dovada că există viaţă într-o altă lume ar schimba-o cu 
siguranţă pe aceasta. 

Marile întrebări ale evoluţiei scot la iveală tot ce 
avem mai bun în noi: curiozitatea nețărmurită și abili- 
tatea noastră neîngrădită de explorare. La urma urmei, 
evoluția ne-a făcut cine suntem. 

Cititorilor care sunt stăpâniţi de sentimente reli- 
gioase profunde, le urez bun găsit. Sper din toată inima 
să rezistați până la finalul capitolului. Este vorba în el 
despre dezbaterea avută recent în Statul Federal Kentucky 
și care a reprezentat, în multe privinţe, motivaţia pentru 
scrierea acestei cărți. Subiectul nostru a fost dacă crea- 
ționismul este sau nu o explicaţie „viabilă“ (termenul 
convenit) pentru... ei bine, orice. Subliniez faptul că nu 
m-am luat de religia nimănui. Nu am amintit nimic des- 
pre Biblie. Nu am făcut nicio referire la Isus Nazarineanul. 
Dar am fost și rămân îngrijorat de fantastica afirmaţie 
că Pământul este extraordinar de tânăr, un fapt care re- 
prezintă un atac nu doar împotriva evoluției, ci asupra 
întregii înțelegeri generale a științei. 

Nu e ceva nemaiîntâlnit ca niște mii de oameni să 
cheltuiască câteva milioane de dolari pentru a-și pro- 
mova punctul de vedere. De fapt, tocmai asta fac multe 
organizații non-profit mari, printre care Uniunea sa- 
vanţilor cărora le pasă, Centrul Naţional pentru Știința 
Educaţiei și propria-mi Societate Planetară?. De asemenea, 
acest lucru face parte din modul în care sunt dezvoltate 
și puse în practică politicile guvernamentale. În cazul 


2 În original, Union of Concerned Scientists, the National Center for 
Science Education și Planetary Society. (N.t.) 

creaționismului însă, anumite grupări non-profit sunt 
hotărâte să-i îndoctrineze pe cei care studiază știința cu 
ideea lor principală: anume că afirmaţia Bibliei, conform 
căreia Pământul are între șase și zece mii de ani vechime 
(cifra exactă variază în funcţie de propriile interpretări), 
este susținută de dovezi științifice. O asemenea idee este 
ridicolă și ar putea fi desființată cu ușurință dacă nu ar 
exista influenţa acestor grupări. În general, organizațiile 
creaţioniste nu acceptă evoluţia ca fundament al vieții. 
Nu doar că nu înţeleg cum a condus evoluţia la existența 
dinozaurilor, de exemplu, ci merg mai departe de atât și 
neagă faptul că evoluţia s-ar fi petrecut oriunde altun- 
deva, și cu atât mai puţin astăzi. Își doresc ca toată lumea 
să le împărtășească negarea, inclusiv tu și cu mine. 

Caracteristică acestei respingeri a evoluţiei este ideea 
că propria-ți curiozitate despre lume și un minim de ju- 
decată sunt greșite. Acest atac împotriva rațiunii este un 
atac împotriva noastră, a tuturor. Copiii care acceptă 
această viziune caraghioasă se vor opune pe viitor pro- 
gresului. Vor deveni mai degrabă poverile societăţii decât 
făuritorii ei, o perspectivă pe care o consider foarte îngri- 
jorătoare. Nu doar că acești copii nu vor simţi niciodată 
bucuria descoperirii pe care știința o oferă. Ci vor trebui 
să-și suprime curiozitatea umană de bază, cea care naște 
întrebări, te face să explorezi lumea înconjurătoare și să 
descoperi. Vor rata numeroase aventuri captivante. Îi 
lipsim astfel de cunoștințe fundamentale despre lumea 
lor și despre bucuria dată de această lume. Sincer, mi se 
rupe sufletul. 

Mi s-a ivit ocazia de a scrie această carte după ce mi-am 
exprimat îngrijorarea în privinţa viitorului economic al 

S.U.A. pe un site de pe internet, numit BigThink.com. 
Am arătat că, fără implicarea tinerilor în domeniul știin- 
tei, mai ales al ingineriei, țara va rămâne în urma altora 
care își educă urmaşii în spiritul adevăratei științe, și nu 
al pseudoștiinţei creaționiste. Ulterior, am fost provo- 
cat la o dezbatere de către Ken Ham, un lider evanghe- 
list de origine australiană, care a supervizat construcția 
unei clădiri uimitoare în Kentucky, pe care el o numește 
Muzeul Creaţiei. Organizaţia lui se cheamă Răspunsuri 
din Geneză. El pretinde că propria-i interpretare a Bibliei 
este mai valabilă decât faptele fundamentale ale geologiei, 
astronomiei, biologiei, fizicii, chimiei, matematicii și, mai 
ales, ale evoluţiei. 

După câteva luni de cugetare, am acceptat să merg la 
Muzeul Creaţiei și să mă confrunt cu acest tip faţă în faţă 
sau, mai bine zis, pupitru lângă pupitru. Am ales să par- 
ticip la dezbatere pentru a sensibiliza opinia publică cu 
privire la mișcarea creaționistă și efectele sale dăunătoare 
asupra societăţii, ea îngreunând hotărârea noastră de a 
aborda provocările științifice mari, cum ar fi producerea 
de energie pentru o populaţie în creștere. Poate nu este 
surprinzător faptul că, pe lângă alte afirmaţii neobișnu- 
ite, oponentul meu nu consideră că el sau susținătorii lui 
ar trebui să-și facă griji în privința schimbărilor climatice. 

Ni s-a oferit amândurora timpul necesar pentru a ne 
susține argumentele în fața publicului. DI. Ham este ata- 
șat de o fascinantă pereche de cuvinte obscure: „știință 
observațională“ și „știință istorică“. El spune că există o 
diferență între lucrurile care se întâmplă cât ești în viață 
și activ și lucrurile care s-au petrecut înainte de nașterea 
ta. Așadar, pentru el, orice element din registrul fosil este 

supus îndoielii, pentru că stelele sunt mai vechi decât 
orice persoană care le-ar fi putut observa. Poate că o ze- 
itate pusă pe șotii le-a plasat pe toate unde se află într-o 
clipită. A folosi cuvântul știință în aceste moduri orwelli- 
ene este tulburător. Ca profesor de științe, consider, de 
asemenea, că această practică este profund iresponsabilă. 

Când mi-a venit rândul, am dărâmat afirmaţia dom- 
nului Ham că a existat cândva un potop colosal și că 
toate animalele de astăzi sunt urmașele câte unei perechi 
salvate de Noe și familia sa pe corabia lor, pe mitica arcă 
biblică. Apropo, nici Biblia, nici domnul Ham nu oferă 
niciun amănunt despre soarta plantelor de suprafaţă care 
existau în timpul acestui presupus episod. 

Am început prin a discuta despre stratigrafie, des- 
pre nivelurile (straturile) de roci care alcătuiesc crusta 
Pământului. Nu am putut să nu menţionez că edifi- 
ciul Muzeului Creaţiei este așezat în vârful a milioane 
de ani de straturi de calcar. Faimosul obiectiv Peștera 
Mammoth’ se află chiar acolo, în Kentucky, nu departe 
de muzeu. În drum spre eveniment, nu mi-a venit de- 
loc greu să găsesc o bucată de calcar care conţinea urma 
fosilă clară a unei mici creaturi marine străvechi. Am 
găsit-o chiar lângă marginea șoselei interstatale nr. 69. 
Am arătat publicului fotografii ale Marelui Canion, in- 
clusiv ale uimitoarei formaţiuni calcaroase Muav, ale 
structurii Temple Butte și ale formaţiunii calcaroase 
Redwall. Acestea au o vechime de 505, 385, respectiv 
340 de milioane de ani. Uimitor la ele este cât de diferite 


* Cea mai mare rețea de peșteri din lume, de o semnificaţie deosebită, 
fiindcă în straturile ei se poate urmări desfășurarea proceselor evoluției 
de-a lungul a milioane de ani. (N.t.) 

sunt una de cealaltă. În mod evident, au existat trei peri- 
oade distincte de timp în care aceste zăcăminte de culori 
foarte diferite s-au format. 

Am susținut argumentul, important din punct de 
vedere paleontologic, că, în fiecare dintre aceste straturi, 
fosilele sunt caracteristice acelei perioade. Impresiunile 
unor creaturi precum trilobiţii, care au trăit în trecutul cel 
mai îndepărtat, se găsesc în straturile cele mai joase. Pe 
când mamiferele străvechi, care au trăit în vremuri mai 
recente, se găsesc în straturile de sus. Iar creaturile care 
au trăit între aceste două perioade se găsesc în straturile 
din mijloc. Nu există în niciun loc, nici măcar un singur 
exemplu de fosilă din primul strat care să înoate în sus, 
către sedimentele mai recente. Dacă ar fi existat un potop 
uriaș și toate fiinţele s-ar fi înecat în același timp, ar fi de 
așteptat ca măcar una dintre ele să fie prinsă pe undeva, 
în încercarea de a-și salva viața. Nu există însă niciun caz, 
în niciun strat de pe Pământ. Dacă vei găsi unul, vei da 
toată știința peste cap. Vei fi faimos. Și credeţi-mă, sunt 
oameni care caută. 

La începutul prezentării mele, am vorbit despre mie- 
zurile de gheaţă, cilindri lungi de gheaţă extrași de cerce- 
tători din întinderile glaciare (în special din Groenlanda 
și Antarctica). Există mostre cu 680 000 de straturi de 
zăpadă îngheţată. Pentru fiecare an, un strat de zăpadă. 
Compactate de precipitaţiile anului următor. Am între- 
bat cum ar putea să existe 680 000 de straturi, dacă nu 
au existat 680 000 de sezoane de zăpadă (cu alte cuvinte, 
o perioadă de 680 000 de ani). Am explicat că, potrivit 
istoriei naturale a lui Ham, ar fi trebuit să avem câte 170 
de cicluri iarnă-vară în fiecare an, de fiecare dată când 

Pământul s-a rotit în jurul Soarelui. Or, o astfel de con- 
junctură este pur și simplu imposibilă. 

Știai că există pini (Pinus longaeva) în vestul Statelor 
Unite care sunt mult mai bătrâni de 6 000 de ani? Dacă 
ţii un copac sub apă vreme de un an, îl omori, și exact 
asta s-ar fi întâmplat conform interpretării literale crea- 
ționiste a potopului lui Noe. Există în Suedia un copac, 
numit Bătrânul Tjikko, care are, se pare, 9 550 de ani. 
Eu și, probabil, cea mai mare parte a publicului online 
ne-am gândit: la naiba, în ce lume ciudată trăiești dum- 
neata, domnule Ham? Dacă un copac are 9 000 de ani, 
Pământul nu poate avea 6 000 etc. 

Pentru mine, un îndrăgostit de matematică, iată un 
exemplu distractiv: domnul Ham pretinde că au fost 
7 000 de specii de animale pe arca lui Noe; în prezent, 
există circa 16 milioane de specii (aceasta este estimarea 
mea conservatoare, bazată pe studii biologice recente). 
Ca să ajungi de la 7 000 de specii, din urmă cu 4 000 de 
ani, la 16 milioane astăzi, ar fi nevoie să descoperi 11 noi 
specii în fiecare zi. Nu în fiecare an! Și nu 11 animale 
individuale! Ar trebui descoperite 11 noi specii în fiecare 
zi! Este o problemă de înmulţire și împărțire. Nu una 
dificilă, dar foarte ușor de desfiinţat. 

La fel de distractiv a fost să abordez afirmaţia aces- 
tei branșe a creaţioniștilor, reprezentată de susținătorii 
teoriei Pământului-tânăr, potrivit căreia cangurii provin 
dintr-o corabie uriașă, din acea arcă eșuată în siguranță 
pe muntele Ararat, în Turcia de azi. Este un vârf de o 
înălțime respectabilă — 5 165 de metri (aproape 17 000 
de picioare) — și este acoperit de zăpezi. Se presupune 
că acei canguri, amândoi, au coborât de pe munte, au 

alergat și au ţopăit până în Australia — și nu i-a văzut 
nimeni. În plus, dacă respectiva călătorie s-a întins pe o 
perioadă justă de timp, te-ai aștepta să se nască câţiva pui 
de cangur și alți câțiva adulți să moară pe parcurs. Te-ai 
aștepta să găsești niște fosile de canguri pe undeva prin 
Laosul sau Tibetul de astăzi. De asemenea, ei ar fi trebuit 
să facă trecerea dinspre Eurasia spre Australia pe o supra- 
față de uscat. Dar nu există nicio dovadă a unei astfel de 
trecători sau a vreunei fosile de cangur, nici acolo, nici 
în altă parte. 

Vorbind despre arca propriu-zisă, am amintit că 
foarte pricepuții tâmplari navali din New England au 
construit Wyoming, o corabie înaltă din lemn, cu șase 
catarge. Nava era uriașă, comparativ cu standardele con- 
strucțiilor maritime din lemn, lungă de peste 100 de me- 
tri (300 de picioare). Creaţioniștii au imaginat o arcă de 
500 de picioare, în stare să transporte 14 000 de animale 
și opt oameni. Corabia adevărată, Wyoming, avea un 
echipaj de 14 persoane. Deși a fost construită de cei mai 
buni meșteri de corăbii ai anului 1909, tot nu au reușit să 
obțină elasticitatea necesară coastelor și filelor de bordaj 
din lemn. Corabia Wyoming s-a curbat pe mările nepriel- 
nice, carena ei fisurându-se în mod necontrolat. A eșuat 
și s-a scufundat, iar toți membrii echipajului s-au înecat. 
Dacă cei mai buni constructori moderni nu au reușit să 
facă o corabie rezistentă, pe ce bază ai putea crede că opt 
oameni antici, nepricepuţi, au izbutit? 

Am arătat că Grădina Zoologică din Washington, 
D.C. deţine aproximativ 400 de specii, pe 66 de hectare 
(163 de acri) de pământ. Îngrijitorii lucrează zi-lumină 
pentru a menține sănătoase aceste creaturi minunate. 

Cum ar fi putut opt nepricepuţi să păstreze bine, sănă- 
toase 14 000 de animale? Mie nu mi se pare că ar fi putut. 

Am vorbit despre blocurile spectaculoase de piatră 
care pot fi văzute de-a lungul autostrăzilor în regiunea 
Pacific Northwest a S.U.A. Au fost aduse acolo de inun- 
daţii străvechi, după ce barajele de gheaţă, din Montana 
de astăzi, au cedat. Dacă a existat un potop universal 
și stâncile mai masive s-au scufundat, așa cum susţin 
domnul Ham și adepţii săi, atunci ce caută aceste blo- 
curi deasupra solului, și nu dedesubt? Ei bine, ele n-ar fi 
trebuit să existe, dar totuși iată-le. Deci, creaționiștii se 
înșală în legătură cu istoria naturală a lumii lor. 

Am mai menţionat și caracteristica-cheie a oricărei 
teorii științifice, fie că este vorba despre evoluţie sau des- 
pre altceva: ar trebui să te poți folosi de teoria ta pentru a 
face previziuni. Am amintit pe scurt remarcabila poveste 
a Tiktaalikului, „peștepodul“ (o specie tranzițională în- 
tre pește și tetrapod, adică un animal cu patru picioare), 
despre care s-a anticipat că ar fi trăit în unele mlaștini 
din Perioada Devoniană?. Cercetătorii, conduși de neo- 
bositul Neil Shubin de la Universitatea din Chicago, au 
găsit exact rămășițele unei astfel de mlaștine, în nord-es- 
tul Canadei, au mers acolo și au descoperit Tiktaalikul. 
Gândește-te, s-a anticipat existența unui animal stră- 
vechi. Cercetătorii și-au dat seama unde ar fi putut 
acesta trăi. Au mers acolo și au demonstrat existenţa lui. 
Uimitor. 


+ O perioadă a erei paleozoice, din urmă cu 419-359 de milioane de ani. 
(N.t.) 

Am mai folosit, de asemenea, și strategia reproduc- 
tivă a speciei moderne de topminnow mexicani’ drept un 
alt exemplu de folosire a teoriei științifice pentru întoc- 
mirea de previziuni. Peștii topminnow se reproduc, la ne- 
voie, asexual. Pe parcursul acestor episoade, descendenții 
lor sunt mai susceptibili la infecția cu viermele parazit 
purtător de cercariae“, pentru că au mix mai puțin variat 
de gene. Această strategie sexuală este prezisă întocmai de 
teoriile adjuvante ale evoluției, mai ales de cea denumită 
Teoria Reginei Roșii, care pur și simplu mă fascinează. În 
țara fictivă a Reginei roșii, personajul lui Lewis Carroll, 
Alice, trebuie să alerge tot timpul. Se presupune că evo- 
luţia funcţionează în aceeași manieră: dacă nu mai fugi, 
dacă nu îți mai amesteci genele, vei cădea alături de pista 
de alergare a vieții. Regina te va lăsa în urmă. Am dedicat 
în cele ce urmează un întreg capitol acestei idei. 

Pentru că l-am cunoscut personal pe astronomul 
și laureatul Nobel Robert Wilson, mi-a făcut o mare 
plăcere să reamintesc publicului de descoperirea lui, 
împreună cu Arno Penzias, a radiaţiilor cosmice de fond, 
încadrate în domeniul microundelor”. În anii '60 ai se- 
colului trecut, cei doi au descoperit că întreg cerul radi- 
ază, întocmai previziunilor cosmologilor care au lucrat 


Specie de pești din familia Fundulidae, ordinul Cyprinodontiformes, 

seria Atherinomorpha, supraordinul Acanthopterygii. (N.t.) 

€ Sau diplopstomiasis (boala petelor negre). Viermele plat Diplostomum 
trăiește în ochiul peștelui și poate cauza încețoșarea vederii și orbire. 
(N.t.) 

7 Formă de radiaţie electromagnetică care se găsește peste tot în Univers. 

Este cea mai concludentă dovadă pentru modelul Big Bang al apariţiei 

Universului. Aceasta poate fi detectată cu ajutorul unui radiotelescop ca 

o prezență constantă, ce nu are ca sursă vreo stea sau alt obiect ceresc. 

(N.t.) 

la teoria Big Bangului. Am pus, de asemenea, întrebarea 
cum de putem observa stelele care se află la o distanță 
mai mare de 6 000 de ani-lumină, dacă Pământul nu 
are decât vârsta de 6 000 de ani. În afara cazurilor în 
care legile naturii ar fi suspendate pentru o vreme, ar fi 
de așteptat să nu se vadă nicio licărire din acele locuri. 
Așadar, de ce putem vedea stele și galaxii atât de înde- 
părtate, în orice direcţie ne-am uita? Dacă ar exista o 
putere supernaturală, de ce (el sau ea) s-ar juca în felul 
acesta cu noi? 

Când i-a venit rândul, Ken Ham a evitat să răspundă 
la oricare dintre aceste chestiuni și a tot repetat că el 
are „O carte“, iar interpretarea sus-numitei cărți desfiin- 
ţează tot ce putem noi observa în natură. Am arătat că 
interpretarea pe care o dă el cărţii sale nu are niciun sens 
pentru oricine examinează lumea cu mintea deschisă și 
cuprins de curiozitate. Această viziune îngustă nu este 
deloc compatibilă cu opiniile multor lideri religioși ai 
lumii. În cele din urmă, pentru a face legătura cu princi- 
pala mea preocupare, am reamintit publicului articolul 1, 
secțiunea 8, al Constituţiei Statelor Unite. Una dintre 
atribuţiile congresului este de „a promova progresul 
Științelor și Artelor Practice...“ 

Una dintre îndatoririle noastre, ale tuturor — pă- 
rinți, oameni de știință și oricine altcineva —, este de 
a contribui la educația următoarei generaţii, în așa fel 
încât membrii ei să reușească în viaţă și să facă lumea un 
loc mai bun. Urmărind câteva filme ale domnului Ham, 
în pregătirea evenimentului, nu am putut să nu remarc 
cum se vaită de tineri, mai ales de cei care îi părăsesc 
congregația. După ce i-am ascultat monologurile vreme 


Marea dezbatere creaționistă 


de peste o oră, am tras concluzia că acestora le vine greu 
să-și însușească spusele sale. 

Creaţioniștii fac presiuni și caută modalități de a-și 
izola cât mai mult copiii și de a-i îndoctrina într-atât, 
încât orice argumente li s-ar oferi de către cei din jur, 
aceștia vor crește cu ideea bine întipărită că Pământul are 
o vechime de 6 000 de ani. În același timp, mulţi dintre 
ei nu au nicio reținere să folosească tehnologia modernă, 
medicina și sistemele alimentare, care le permit să-și des- 
fășoare extraordinara afacere. După cum spun adeseori, 
dacă nu ar fi vorba despre copii, nu ar conta. 

Esenţa dezbaterii a fost surprinsă de o întrebare din 
public. Cineva a întrebat: „De ce-ai avea nevoie ca să-ți 
schimbi viziunea asupra lumii?“ Am dat un răspuns sim- 
plu: de o dovadă, cât de mică. Dacă am descoperi fosila 
unui animal care ar încerca să înoate între straturile de 
rocă ale Marelui Canion, dacă am descoperi un proces 
prin care o nouă fracțiune imensă din neutronii unui ma- 
terial radioactiv s-ar putea transforma în protoni într-o 
fantastic de scurtă perioadă de timp anterioară, dacă am 
găsi o cale de a crea 11 noi specii pe zi, dacă ar exista 
o metodă ca lumina stelelor să ajungă până aici fără a 
străbate spaţiul cu viteza luminii, asta m-ar determina 
și pe mine, și pe alți savanți să ne schimbăm viziunea 
asupra lumii. În orice caz, o asemenea dovadă nu a fost 
descoperită — niciuna, niciodată. 

Domnul Ham a replicat că nimic nu-l va face să-și 
schimbe părerea. Fl are o carte despre care crede că oferă 
răspunsurile la toate întrebările de știință naturală care 
ar putea fi puse vreodată. Nu există dovadă care să-l facă 
să se răzgândească — niciuna, niciodată. Imaginează-ți 

că el sau unii dintre susținătorii săi fac parte dintr-un 
juriu. Nicio dovadă nu-i poate clinti pe acești jurati. Ei ar 
refuza să-și folosească intelectul pentru a evalua calitatea 
probelor. Nu ar folosi nici cea mai rudimentară abilitate 
de gândire critică. Ar aștepta foarte politicos, presupun, 
dar dovezile nu ar conta câtuși de puţin. Aceasta este, 
într-adevăr, o perspectivă foarte tulburătoare. Domnia 
legii ar putea fi ignorată. S-ar ajunge, s-a ajuns de fapt, la 
autoexcluderea din societate. Nu își doresc să facă parte 
din ea. Sper că vom analiza cu toţii posibilele consecinţe 
ale acestui tip de gândire — sau de negândire. Dacă ar 
exista un test de competenţe pentru electorat, cât de sus 
s-ar plasa ei? 

Într-un fel, ca o ființă umană altruistă ce sunt (o 
consecință a moștenirii mele evolutive), mi-e milă de 
creaționiști. Au fost privaţi de minunatul proces al şti- 
inței și de capacitatea acesteia de a ne dezvălui atâtea 
despre natură. Mi se rupe sufletul pentru copiii lor. Dar, 
mai presus de toate, mi-e milă de noi toţi. Cum am în- 
găduit ca opoziţia ideologică la descoperire să devină o 
parte atât de proeminentă a societăţii noastre? Cum de 
i-am exclus pe atât de mulți de la cunoașterea dobândită 
cu atâtea mari sacrificii de înaintașii noștri? Poate că în 
deceniile următoare vom putea răsturna această tendință 
și îi vom include pe toţi — atât pe cei care lucrează în 
domeniile și meseriile neștiinţifice, cât și pe oamenii de 
știință, ingineri și profesori. Poate că, onorând evoluția, 
ne vom deschide mințile și vom descătușa și mai mult 
din vastul nostru potenţial uman. 

În ciuda opoziţiei unei părţi a publicului (ca să nu 
mai vorbesc despre o mare parte a publicului american), 

presupun că oricine poate rezona la argumentele descrise 
în prezentarea mea de treizeci de minute. Cu siguranţă, 
Ken Ham poate. Doar că, atunci când vine vorba des- 
pre evoluție și, în special, despre înțelegerea faptului că 
suntem cu toții niște părticele micuţe din univers, se 
pare că Ham și adepţii săi nu pot face faţă adevărului. 
Își abandonează minima judecată și se agaţă de speranța 
că există ceva care face să fie OK să nu gândești de unul 
singur. Ironia este că, în acest proces, ei se îndepărtează 
de capacitatea de a înțelege cine suntem, de unde venim 
și cum ne putem integra în universul de dimensiuni co- 
pleșitoare. Dacă există ceva divin în natura noastră, ceva 
care ne deosebește pe noi, oamenii, de celelalte creaturi, 
cu siguranţă că abilitatea de a gândi joacă un rol-cheie în 
această privinţă. 

Ken Ham, adepţii lui, eu însumi și oricine altci- 
neva — suntem parte a aceleiași povești. Suntem pro- 
dusul aceluiași proces evolutiv. Să sperăm că împreună 
vom reuși să-i facem pe copiii acestor propovăduitori 
creaționiști să conceapă lumea din jur într-un mod mai 
luminat, mai lipsit de bariere. 

Nu avem de-a face doar cu Ken Ham și congregația 
sa, Răspunsuri din Geneză. De-a lungul timpului, am 
auzit o mulțime de argumente împotriva evoluției din 
partea unor persoane care se îndoiesc de ea din motive 
religioase, emoţionale sau filosofice. Adesea, aceste 
dispute se reduc la argumentul simplu și sec bazat pe ne- 
încredere: „Nu poate fi adevărat, pentru că mie îmi vine 
greu să cred.“ Uneori, însă, creaționiștii adoptă o cale de 
atac mai interesantă, inspirată din știință, și insistă că 
evoluția este fizic imposibilă pentru că niciun sistem nu 
poate deveni în mod natural mai complex de-a lungul 
timpului. Mai exact, ei invocă faptul că evoluţia ar viola 
unul dintre principiile bine stabilite ale științei, și anume 
a doua lege a termodinamicii. 

Pe înțelesul tuturor, a doua lege este următoarea: 
cu prima ocazie, o minge se va rostogoli la vale; nicio- 
dată nu se va rostogoli la deal, de una singură. Sau, altfel 
spus, energia tinde să se disipeze: căldura se disipează și, 
de aceea, lacurile nu îngheaţă niciodată subit în timpul 
unei zile călduroase de vară. Creaţioniștii cred, se pare, 
că specia umană se află, de la Căderea din Rai, de când 
strămoșii noștri, Adam și Eva, au făcut-o de oaie, într-o 

continuă rostogolire la vale. Creaţioniștii aud de a doua 
lege a termodinamicii și zic: „Aha! Iată, lumea întreagă 
este o mașinărie pe cale să se răcească — moarte tuturor.“ 

Apropo, să fii convins că există și o primă, și o a treia 
lege a termodinamicii; ba chiar o lege zero. Deși acestea 
sunt niște legi șmechere (scuze) în felul lor, ele nu se 
regăsesc în diatribele creaţioniștilor. 

Desigur, a doua lege a termodinamicii vorbește, 
într-adevăr, despre tendința generală de disipare a ener- 
giei, în lumea înconjurătoare. Asta explică de ce nu se 
poate construi un perpetuum mobile. Pe undeva, prin- 
tr-un loc anume, orice mașinărie va pierde energie sub 
formă de căldură. Va exista întotdeauna un cost când 
trebuie să faci un lucru să se miște sau să se întâmple. 
Următorul citat este irezistibil; aparţine renumitului as- 
tronom din secolul XX, Arthur Stanley Eddington: 

„Legea conform căreia entropia? este în continuă 
creștere — a doua lege a termodinamicii — deține, cred, 
poziţia supremă între Legile Naturii. Dacă cineva îţi 
atrage atenţia că teoria ta favorită despre univers este în 
dezacord cu ecuațiile lui Maxwell — atunci cu atât mai 
rău pentru ecuaţiile lui Maxwell. Dacă se dovedesc a fi 
contrazise prin observaţie — ei bine, acești experimenta- 
liști fac uneori o treabă de mântuială. Dar dacă teoria ta 
se dovedește a fi contrară celei de a doua legi a termodi- 
namicii, nu pot să-ți dau nicio speranță; ea nu mai poate 
fi salvată de la prăbușirea în cea mai profundă umilinţă.“ 

Nu trebuie să cunoști sau să-ți pese de ecuaţiile lui 
Maxwell, ca să înţelegi despre ce vorbește. (Dar, doar 


8€ Stare de dezordine, de repartizare întâmplătoare a elementelor unui sis- 
tem. (N.t.) 

ca să știi, aceste ecuaţii descriu natura luminii, a elec- 
tricității și a magnetismului.) Ideea-cheie este că a doua 
lege a termodinamicii descrie matematic pierderea de 
energie a oricărui sistem către mediul înconjurător. Ea 
este fundamentală pentru felul în care funcționează lu- 
mea naturală. De vreme ce energia se disipează în mod 
constant și continuu, totul ar trebui să sfârșească într-un 
punct mort. Poate înţelegi de ce creaționiștii consideră că 
a doua lege a termodinamicii demonstrează că nu poate 
exista evoluție și complexitate adăugată vieţii. Cum s-ar 
putea organiza orice sistem viu dacă forțele sale motrice 
sunt atenuate în mod continuu, împrăștiate în întuneri- 
cul vast al universului? 

Ca inginer mecanic, cu multe lecţii de fizică la activ, 
sunt fascinat îndeosebi de acest argument creaționist, 
pentru că este subtil și, în același timp, complet greșit 
din punct de vedere științific. lată cel mai important lu- 
cru pe care-l știu: a doua lege se aplică doar sistemelor 
închise, cum ar fi cilindrul unui motor de automobil, 
or Pământul nu este nici pe departe un sistem închis. Se 
petrec constant schimburi de materie și energie. Viaţa de 
aici nu are nimic dintr-un perpetuum mobile, dar nici nu 
este asemenea unei mingi care se rostogolește implacabil 
la vale. 

Există trei mari surse de energie pentru viața de pe 
Pământ: Soarele, căldura rezultată din fisiunea atomilor 
dinăuntrul Pământului și rotația primordială a planetei. 
Aceste surse oferă constant energie. Cea mai mare energie 
provine de la Soare. Acesta este un reactor de fuziune 
care degajează 10% waţi pe secundă (10% jouli). Nucleul 
Pământului produce și el energie sub formă de căldură. 

Rotaţia planetei noastre modifică permanent aporturile 
de energie și adaugă acceleraţie vânturilor și valurilor. 
Deci, după cum poţi observa, lumea în care trăim nu este 
nici pe departe un sistem închis. Toate ecosistemele lumii 
noastre depind, în cele din urmă, de o sursă externă de 
lumină și căldură. Soarele continuă să ne dea energie de 
peste patru miliarde și jumătate de ani. Organismele, de 
la amibă până la sequoia, trebuie să folosească cât mai 
eficient această energie, dacă nu vor să fie înfrânte de alte 
organisme, care se folosesc de ea mai eficient. 

A doua lege a termodinamicii stabilește limitele; este 
regula după care jucăm toţi. A începe studiul evoluţiei 
pornind de la energie este o metodă minunată de înţe- 
legere a vieţii. Ce fac toate ființele cu această energie? 
Este folosită pentru susținerea sistemelor chimice care 
se supun celei de-a doua legi. Însă cea de-a doua lege 
are un cuvânt de spus în toate aspectele vieţii tale. Când 
pedalezi o bicicletă, există o ușoară frecare în articulațiile 
lanţului și în cuzineti, care îngreunează pedalele și ma- 
nivelele. Mișcarea produce o cantitate mică de căldură. 
Unde se duce căldura? Se duce în univers. Pe bune. Se 
disipează în lumea înconjurătoare și, în cele din urmă, 
radiază în spațiu, fără a mai putea fi recuperată. Tendinţa 
energiei de împrăștiere într-un sistem natural ar putea fi 
o explicaţie de ce camera copiilor devine atât de repede 
o harababură. 

Lumea mecanică modernă este acționată de căldură 
și se supune la rândul ei celei de a doua legi. Motoarele 
automobilelor, turbinele avioanelor cu reacție și cen- 
tralele pe bază de cărbune folosesc căldura produsă de 
ardere pentru rotirea unui mecanism. Căldura provine 

din reacţiile chimice. Același lucru este valabil și pentru 
noi, animalele. În locul unui foc în stomac, produs prin 
combinarea combustibilului carbon cu oxigenul, avem 
enzime care permit combinarea elementelor chimice din 
alimente cu oxigenul, pentru a produce energie chimică. 
Dar, fie că este vorba despre un turbo-propulsor sau de 
un greiere, cu toţii trebuie să producem mai multă ener- 
gie decât putem consuma. O parte din energie o pierdem 
către univers; suntem constrânși de a doua lege. 

Din când în când, unii ridică următoarea problemă 
logică: cum căldura este disipată continuu, asta nu pre- 
supune că întregul cosmos va atinge o stare fantastic de 
rece, în care nimic nu se mai mișcă, nicăieri? Va exista 
o moarte termică a universului (cunoscută uneori drept 
„Marele Îngheţ“)? Dacă o astfel de stare este destinată să 
se producă, ea se va petrece într-un viitor inimaginabil 
de îndepărtat. Universul are 13,8 miliarde de ani și, din 
perspectiva noastră, pare că se află abia la început. 

Să revenim la acei creaționiști care o iau razna in- 
sistând că, de vreme ce starea de dezordine este în con- 
tinuă creștere și căldura se disipează, atunci Pământul 
și tot ce se găsește pe el ar trebui să devină din ce în ce 
mai dezordonate. Ei sunt într-o profundă eroare când 
consideră că cea de-a doua lege exclude complexitatea, 
din cauza confuziei (deliberate?) între un sistem închis 
și unul deschis. Se dovedește însă că analizarea fluxului 
de energie, cu gândul la cea de-a doua lege, reprezintă 
o metodă minunată de abordare a evoluţiei. Ne oferă o 
modalitate utilă de a înţelege felul în care organismele fo- 
losesc energia disponibilă. Sper că vei citi fiecare cuvinţel 
din cartea mea și vei descoperi mai multe despre această 

idee în capitolul următor, precum și în Capitolele 29 și 
35. Citește mai departe. 

De asemenea, evoluţia nu este aleatorie; este opusul 
aleatoriului. Una dintre cele mai importante observații 
ale lui Darwin este că selecţia naturală reprezintă un mij- 
loc prin care modificările minore pot adăuga complexi- 
tate unui organism. Cu fiecare generaţie de descendenți, 
modificările benefice pot fi asimilate. Toate mutaţiile care 
nu funcționează bine în natură, fie mor direct în cadrul 
unui organism, fie sunt eliminate din cadrul speciei de 
generațiile următoare de descendenți. Prin intermediul 
evoluției, modificările benefice sunt însumate, din nou 
și din nou. 

Energia fundamentală necesară pentru evoluţia aces- 
tor mutații benefice provine în primul rând de la Soare și 
de la nucleul topit al Pământului. Descompunerea mate- 
riei organice consumate de organisme furnizează energia 
chimică pentru fiecare mutație benefică. Și fiecare nouă 
generație poate moșteni toate mutaţiile benefice dobân- 
dite anterior. Producerea de urmași este mecanismul care 
adaugă complexitate sistemului. Fiecare generaţie care a 
dus la existenţa unui organism oarecare a folosit energia 
Soarelui pentru a-i asigura hrană și căldură. 

În loc să încalce a doua lege a termodinamicii, evo- 
luția reprezintă, de departe, o puternică validare a acestei 
legi. A adopta ideea că viaţa se supune celei de a doua legi 
este totuna cu a spune că evoluţia nu este întâmplătoare; 
organismele sunt conduse și selectate de competiţie. 
Viaţa consumă energie, la fel și evoluția. Un sistem care 
utilizează energia este aproape o definiţie a vieţii. Există 
o controversă nouă în privința energiei termodinamice 

și a vieții; o voi reaminti în Capitolul 35. Întregul ecosis- 
tem al Pământului cuprinde organisme care își consumă 
energia colectiv, concurând și dezvoltând noi forme. Asta 
face ca viaţa să fie atât de minunată: canalizează energia 
către fluturi și Arabidopsis? (prima plantă căreia i s-a seg- 
mentat genomul), către meduze și oameni. 

Din cauza aceasta, perspectiva creaționistă nu doar 
că este cumplit de greșită, dar este și înduioșător de să- 
racă. Prin deformarea celei de-a doua legi a termodina- 
micii, creaţioniștii iau un puternic instrument de înţe- 
legere a lumii și încearcă să-l transforme într-o barieră 
împotriva acestui fapt. Dar există și o parte bună a lu- 
crurilor. Inspirându-i pe oameni să înveţe caracteristicile 
fundamentale ale naturii, descrise de cea de-a doua lege 
a termodinamicii, creaţioniștii pot, de fapt, să sporească 
aprecierea oamenilor pentru mecanismele evoluţiei. 


?  Arabidopsis thaliana, o mică plantă din familia Brassicaceae (crucifere). 
(N.t.) 

Când eram în ultimii ani de facultate, pregătindu-mă 
să obțin diploma de inginer mecanic, am fost recrutat 
de Compania Aeriană Comercială Boeing pentru a lucra 
la avionul 747. Fii sigur că am fost supravegheat îndea- 
proape. Ca majoritatea structurilor umane, Boeing era 
organizat de sus în jos. Compania a fost fondată de însuși 
Bill Boeing; el a angajat persoanele pe care le-a dorit, le-a 
repartizat birouri și planșe de proiectare, organizându-și 
afacerea pornind din vârf către bază. Până astăzi, Boeing 
are o structură pe verticală, condusă de un manager exe- 
cutiv, un președinte, un consiliu director și un președinte 
al consiliului. Este o structură familiară pentru oricine a 
lucrat cu sau într-o corporație mare. Este, de asemenea, 
motivul major pentru o mulțime de idei greșite despre 
procesul de evoluţie. 

În organizaţiile ierarhice, totul urmează un șir de 
comandă. Și la locul tău de muncă s-ar putea să ai o or- 
ganigramă (un tabel „org“) care respectă acest șir: șeful 
în vârf, un strat de manageri dedesubtul lui sau al ei, un 
alt strat mai jos de manageri intermediari, inclusiv șefi de 
magazin, șefi de echipă și angajaţi de rând. Același model 
se aplică în toate celelalte tipuri de structuri ierarhice. 
Dacă ești elev, aproape sigur vei da la școală de un di- 
rector sau președinte și de un vicepreședinte sau director 

adjunct. Universitățile sunt populate de rectori, decani, 
șefi de catedră, funcționari, profesori și asistenți. 

Și natura respectă o schemă organizațională, însă ea 
este uimitor diferită de a noastră — și aici se naște con- 
fuzia. Oamenilor le place să-și organizeze lucrurile de sus 
în jos; în mod logic, mulți presupunem că toate lucrurile 
sunt organizate în acest fel. Însă natura funcționează 
invers. În schema naturală a lucrurilor, schimbările din 
trecut sunt singurele care determină dacă o caracteris- 
tică a organizaţiei este menținută sau nu în viitor. Nu 
există planificare. Dacă ar exista un manager de zi cu zi 
al naturii, el sau ea ar avea un post călduţ, pentru că nu 
ar fi nimic de făcut. Natura se autoorganizează. Acesta 
este un alt mod de a descrie evoluția: natura construiește 
ecosisteme, cu toată complexitatea lor glorioasă, de jos 
în sus. 

Privind natura de sus în jos poți avea senzaţia greșită 
că există un proiect intenționat. Să-ţi arăt ce vreau să 
spun. Să presupunem că ai început o afacere și organiza- 
ţia ta este destul de eficientă încât să-ți permiti angajarea 
câtorva oameni. Afacerea ta se dezvoltă și, pe măsură ce se 
întâmplă acest lucru, devine tot mai complexă și solicită 
mai multă energie. E nevoie de mai multe computere. 
De mai multe telefoane. Ai nevoie de mai multe echipa- 
mente și de mai multă energie pentru a alimenta totul, 
de la copiatoare până la sistemul de irigație agricolă. Tot 
acest echipament și toţi acești oameni trebuie organizaţi. 
Cu cât treaba devine mai complexă, cu atât e nevoie de 
mai multă organizare. Energia care asigură această orga- 
nizare și această dezvoltare provine din afara companiei. 
Dacă vinzi lucruri sau servicii, creșterea afacerii tale se 

datorează mediului: în cazul de față, banilor cheltuiţi de 
clienţii tăi. 

Și în natură, organismele depind de mediul lor. Ne 
obținem energia din legăturile chimice stocate în ali- 
mentele noastre; plantele își iau, de regulă, energia de la 
soare; câteva ecosisteme funcționează datorită căldurii 
geotermale sau vulcanice. Atunci când facem comparația 
între sistemele noastre și cele ale naturii, din perspec- 
tiva energiei, organizaţiile noastre și natura au multe în 
comun. Cu toate acestea, există o mare diferenţă între 
cele două. Toate deciziile luate pentru configurarea sau 
conducerea afacerii tale se bazează pe resursele disponi- 
bile, însă deciziile îți aparțin. Tu ai îndrumat compania 
să facă anumite achiziţii, să angajeze anumiţi oameni 
și să completeze anumite documente sau hârțogăraia 
necesare. Compania sau afacerea ta devine mai complexă 
pentru că tu ai ales să fie astfel. 

În natură, organismele au, de asemenea, capacita- 
tea de a folosi resursele mediului lor pentru a deveni 
mai complexe, însă nu printr-o alegere conștientă, ci 
întrecându-și competitorii. Acesta este unul dintre me- 
canismele fundamentale ale evoluției darwiniste: selec- 
ţia naturală. Substanțele chimice aflate de-a lungul unei 
catene de ADN sunt aranjate astfel încât molecula să se 
poată autocopia. Așa stând lucrurile acolo (în interior), 
aceste copii nu sunt perfecte. După cum există diferențe 
între un document original și copia sa, la fel și naturii îi 
este foarte greu să realizeze o copie perfectă. Acele mici 
modificări ale ADN-ului care apar în stadiul de dezvol- 
tare a organismului au ca rezultat faptul că organismul 
este puțin diferit de cel al părinţilor sau al organismului 

originar. Ele introduc variații în cadrul unei populații. 
Aceste modificări pot ajuta un organism să trăiască și, 
eventual, să se reproducă sau să împiedice reproducerea 
sau să nu producă nicio diferență semnificativă. E de 
înțeles de ce oamenii ar putea crede că aceste modificări 
sunt rezultatul unui act conștient sau voit, dar adevărul 
este că nu sunt. 

Modificările care contribuie la reproducerea unui 
organism se mențin la descendenții acelui organism; 
schimbările benefice se transmit în ADN. Când descen- 
denții, la rândul lor, se reproduc, au deja această carac- 
teristică benefică și asta îi ajută să producă urmași mai 
târziu. Modificările care reprezintă o piedică pentru or- 
ganism nu permit unei fracțiuni din populația acelui 
organism să se reproducă. Deci modificările obstructive 
nu se transmit mai departe; ele dispar din viitoarele ver- 
siuni ale ADN-ului organismului. Modificările care nu 
produc nicio diferență — nu produc nicio diferenţă. Și 
ele sunt transmise mai departe. 

În general, când un organism are acces la energie, 
acea energie ajută organismul să supravieţuiască și să 
se reproducă. Energia primită (de la alimente sau de la 
lumina Soarelui) poate determina sau crea o schimbare 
benefică, fapt care poate duce la o complexitate sporită 
a descendenților acelei făpturi. În momentul în care 
Charles Darwin a înțeles legătura, și-a dat seama de pu- 
terea acestei idei. 

Pentru contrast, poți compara sistemul din natură cu 
un sistem dintr-o organizație construită de om, precum o 
corporație. Nu se întâmplă aproape nimic spre beneficiul 
organizaţiei dacă cineva nu face o oarecare alegere. Foarte 

puţine schimbări se produc organic, adică afectează auto- 
mat organizația. Cineva trebuie să ia decizia să angajeze 
sau să concedieze niște oameni, să investească sau să re- 
nunțe la investiție, să cumpere sau să vândă, altfel nu s-ar 
întâmpla nimic. Cu siguranţă, nu s-ar întâmpla nimic 
în mod automat care să îmbunătățească complexitatea 
sistemului. S-ar putea spune deci că organizaţiile umane 
depind de un proiectant inteligent. 

Pe măsură ce corporaţia se dezvoltă, anumite depar- 
tamente adăugă noi sisteme, documentaţii, formulare 
de completat, cercuri prin care să sari și așa mai departe, 
pentru a-și ajuta propriile structuri să rezolve lucrurile. 
La un moment dat, s-ar putea să vină un manager care 
să descopere că organizaţia este prea aglomerată la vârf, 
că există prea mulți manageri intermediari, cu prea 
puţini oameni în subordine. S-ar putea ca el sau ea să 
decidă că există prea multă hârțogăraie, o arhivă sau 
un depozit prea mare de înregistrări sau tranzacții de 
prisos și așa mai departe. Atunci managerul va începe 
să elimine anumite lucruri sau va încerca să simplifice 
procedurile. 

În procesul de evoluție, lucrurile nu funcționează 
așa. Dacă există un sistem care împiedică organismul să 
se reproducă eficient, acel organism nu își va transmite 
genele următoarei generaţii. Nimeni nu trebuie să ia vreo 
hotărâre. Deși modificarea unei gene se produce de obi- 
cei din întâmplare, următoarea generaţie a acelei gene 
este supusă unor forțe care nu sunt deloc aleatorii. Fie ai 
combinaţia corectă de gene, fie nu. Fie participi în conti- 
nuare la joc, fie nu. Noi o numim presiunea selecției; ea 
determină ce gene sunt transmise mai departe. 

Mulţi creaționiști și adversari ai științei, în special 
din Statele Unite, invocă procesele aleatorii din cadrul 
evoluției și insistă pe faptul că, de vreme ce evoluţia este 
aleatorie, aceasta nu poate explica bogăţia complexă a 
vieţii. Acest lucru este, în esenţă, o altă formă a argu- 
mentului termodinamic discutat în capitolul anterior. 
Creaţioniștii folosesc adesea exemplul ipotetic al unei 
tornade, care răscolește un ipotetic depozit de gunoaie, 
ce conține toate piesele necesare construirii unui mult 
prețuit de mine Boeing 747. (Acesta mai este numit 
uneori argumentul tornadei de la gunoier.) Care sunt 
șansele, întreabă ei, de a te alege cu un avion funcțional, 
perfect asamblat? Evident, zero, pentru că procesul ar fi 
aleatoriu. 

Problema acestui argument este că premisa este 
greșită. Evoluţia și procesul său declanșator, adică se- 
lecţia genelor demne de reproducere, sunt exact opu- 
sul aleatoriului. Evoluţia este o sită prin care trebuie să 
treacă organismele, altfel nu le mai întâlnim niciodată. 
La Boeing — ca, de altfel, la orice companie — există 
presiuni de selecţie care funcţionează aproape ca selecţia 
naturală. Există concurenţă între companiile aeronau- 
tice. Clienţii şi corporaţiile aeriene care investesc mili- 
arde de dolari în avioane pretind ca echipamentele lor 
să fie eficiente. Își doresc ca avioanele lor să consume 
mai puțin combustibil, să fie mai ușor de întreținut și, 
per ansamblu, să fie mai ieftine, pentru că aceste obiecte 
costă mulți bani. Așadar managerii, inginerii, mecanicii, 
designerii de interior, experţii în ergonomie — toţi cola- 
borează pentru a face avioanele mai rapide, mai bune și 
mai ieftine. 

Când eram la Facultatea de Inginerie, profesorul de 
aeronautică ne-a arătat că aripioarele sunt o păcăleală, 
o pierdere de timp și energie. (Le-ai văzut cu siguranţă. 
Aripioarele sunt acele piese verticale din vârful aripilor 
avioanelor moderne.) Avioanele și păsările pot zbura 
pentru că presiunea aerului de sub aripi este mai mare 
decât presiunea aerului de deasupra lor. Este, în gene- 
ral, rezultatul înclinării ușoare a aripilor în sus și înainte 
pentru a obţine ceea ce se numește un unghi de atac. 
Funcţionează și în cazul Boeingurilor 747, și în cel al 
bufnițelor de hambar. Presiunea mai mare de sub aripi 
face ca aerul să tâșnească în jurul vârfului aripilor. Pe 
măsură ce avionul sau bufnița înaintează prin aer, lasă 
în urmă un vârtej continuu de aer. Tulburarea atmo- 
sferei în această manieră necesită energie. Păsările sau 
avioanele sunt private în acest fel de o mică parte din 
energie. Aripioarele anulează aproape complet vibrația 
vârfului aripilor și îmbunătățesc consumul de energie, 
dar adăugă, pe de altă parte, greutate avionului. Bătrânul 
meu profesor ne-a pus să facem această analiză luând în 
calcul folosirea unor aripi și aripioare din aluminiu. Ce 
nu am luat în considerare, cel puţin prima dată, a fost 
inventarea unor materiale compozite mai ușoare, din 
plastic rezistent. 

Astăzi, avioanele folosesc aripioare din plastic com- 
pozit. Aceasta este o formă de evoluție prin presiunea 
selecției. Este un rezultat al forțelor economiei de piaţă, 
dar rămâne în continuare un proces decizional luat de 
om. O companie care nu folosește această tehnologie s-ar 
putea să sfârșească prin a vinde mai puţine avioane sau 
prin faliment. Aripioarele sunt consecința a numeroase 

ore de cercetare și dezvoltare. Sunt rezultatul deciziilor 
de management, al analizelor tehnice și al îndemânării 
producătorilor. 

Iată un lucru uimitor: bufnițele de hambar au și ele 
un fel de aripioare. Nu există nicio dovadă că au fost 
proiectate astfel în mod deliberat. În schimb, aripioarele 
bufniţelor sunt produsul a generaţie după generaţie de 
buiniţe care s-au reprodus și au produs ocazional pui 
(mici cucuvele) cu pene care suprimau vârtejul din vârful 
aripilor un pic mai bine decât în cazul altor semeni de-ai 
lor. Această trăsătură s-a transmis mai departe, tot mai 
departe, fără ajutorul vreunei organigrame. 

Este ușor să ne imaginăm o corporație care, pe par- 
cursul unei perioade nelimitate de timp, are capacitatea 
de a-și concedia fiecare angajat care nu se ridică la nivelul 
celorlalţi. În cele din urmă, după venirea și plecarea a 
milioane de angajaţi, compania ar deveni cea mai bună 
din lume în domeniul său de activitate. De fapt, de la 
înființarea ei, acum aproape un secol, Boeing a avut peste 
un milion de angajaţi, iar Boeing nu dispune nici pe de- 
parte de timpul de acțiune pe care îl are natura. Cu toate 
acestea, vedem cum ambele sisteme funcționează, și cel 
de jos în sus, și cel de sus în jos. S-au încercat și abando- 
nat numeroase proiecte de avioane, întocmai ca în cazul 
evoluției de jos în sus, și, în cele din urmă, rezultatul 
seamănă (deloc surprinzător) cu cel apărut de pe urma 
evoluţiei. Însă proiectele avioanelor au fost create de novo 
(de la zero) de creierul uman, în cadrul unei organizații 
ierarhice profund umane. 

Suntem constrânși să ne folosim de cărţile de joc pe 
care creaţia ni le pune la dispoziţie și, totodată, avem 

puterea de a inventa propriile metode pentru a crea, de 
jos în sus, lumea pe care ne-o dorim noi. Ne putem folosi 
creierele oferite de evoluţie pentru a face avioanele să 
zboare și imaginaţia pentru a ne înălța spiritul. Suntem 
rezultatul evoluției și, prin urmare, la fel sunt și creaţiile 
noastre — atât cele foarte bune, cât și cele nu-prea-bune. 
Este glorios. 

UN SALT ADÂNC ÎN TRECUTUL 
PROFUND 


Ideea că lăsând, pur și simplu, lumea de capul ei, 
pentru un timp foarte, foarte, foarte îndelungat, se 
poate ajunge la toate formele de viaţă pe care le vedem 
acum pare incredibilă, cel puțin până înţelegi întinderea 
enormă a scării temporale a evoluţiei. De la sfârșitul seco- 
lului al XVIII-lea, oamenii de știință au folosit termenul 
de „timp profund“ pentru a descrie amploarea scărilor 
geologice. Înțelegerea reală a imensităţii trecutului pro- 
fund a fost asemănată cu privirea într-un abis. Este prea 
adânc pentru a-i vedea fundul, prea adânc pentru a-l ima- 
gina. Îți copleșește gândirea. Dar, odată ce accepți aceste 
profunzimi, mecanismele evoluţiei încep să aibă sens. 

Evenimentele care au condus de la prima celulă vie 
până la tine au necesitat o inimaginabilă perioadă de 
timp. Când ne referim la evoluție, expresia „o vreme în- 
delungată“ este o afirmaţie modestă. Se crede în prezent 
că Pământul are 4,54 miliarde de ani. Bazându-ne pe 
straturile de fosile sau de bacterii, considerăm că viața 
a început aici cu cel puţin 3,5 miliarde de ani în urmă. 

Aceste date au fost stabilite de către astronomi, bio- 
logi, chimisti, geologi și geochimiști printr-o sârguință 
și o înțelegere deosebite. Îmi amintesc foarte limpede o 

întâlnire avută cu dragul meu coleg din ultimii ani de 
facultate, Bruce Murray, care a avut o mare influenţă asu- 
pra întregului program american de explorare planetară. 
La acea întâlnire, am remarcat că un oarecare cercetător 
din Europa era geolog și ar fi trebuit să aibă habar de 
chestiunea pe care o discutam. Bruce a dat cu palma în 
masă, solicitând atenţie. A strigat la mine: „Omul ăla nu-i 
geolog! E geochimist!“ Vai, scuză-mă, Bruce. Se pare că 
am crescut într-o parte îndepărtată a lumii, nealfabeti- 
zată, unde nu știm să facem diferența. 

Ca de obicei, Bruce avea dreptate. Geochimiștii 
au un rol foarte important în calcularea vârstei rocilor 
străvechi... și, dacă nu le apreciem munca, nu înţele- 
gem o parte esenţială din istoria Pământului. A trecut 
puțin mai mult de un secol de când fizicianul francez 
Henri Becquerel a descoperit radioactivitatea și, odată 
cu ea, cheia de deslușire a trecutului profund. De atunci, 
fizicienii au dezvoltat modele extraordinar de reușite 
ale comportamentului atomilor. Atomii sunt alcătuiți 
din protoni, neutroni și electroni. Protonii și neutronii 
sunt făcuți, la rândul lor, din gquarcuri. Energia poate 
apărea sau dispărea, purtată de fotoni și neutrini și așa 
mai departe. Studiind anumite elemente cu atenţie, s-a 
descoperit că, de exemplu, rubidiul-87, care conține 37 
de protoni (și 50 de neutroni), se poate modifica sau de- 
grada în stronțiu, care are 38 de protoni. Aceste două 
elemente pot fi considerate drept un sistem radiochimic. 

Când rocile sunt lichide sau aproape lichide, adică 
maleabile, cum le numesc geologii, ele conţin o anu- 
mită cantitate de rubidiu și o alta de stronțiu. Proporția 
poate fi măsurată de radiochimiști sârguincioși. După ce 

roca topită izbucnește dintr-un vulcan, să spunem, ea se 
solidifică. Analizând rapoartele anumitor elemente, pie- 
trificate alături de rubidiu și de stronțiu, radiochimiștii și 
geochimiștii pot determina cu cât timp în urmă topitura, 
așa cum se numește ea, s-a solidificat. În cazul rubidiului 
și stronţiului, s-a putut calcula cu precizie că jumătatea 
procesului de transmutare a rubidiului-87 în stronţiu-87 
(acum cu 49 de protoni) este de 48,8 miliarde de ani. Ai 
auzit bine, aproape 50 de miliarde de ani. Aceasta este 
natura radioactivităţii. Nu se poate determina cum va 
acționa un atom oarecare, dar se poate stabili cu o preci- 
zie ridicolă când va fi jumătatea procesului de transfor- 
mare a unui element într-o altă chestie. De aici provine 
expresia „perioadă de înjumătățire“. Mai mult, putem 
determina când se va produce un sfert din proces sau o 
optime, sau o șaisprezecime, sau a 32-a, a 64-a, a 128-a, 
a 256-a parte etc. 

Cuvântul chimie este cheia geochimiei și radiochi- 
miei. Rocile din crusta Pământului conţin de regulă o 
anumită cantitate de rubidiu și stronțiu, împreună cu alte 
elemente, precum calciul sau potasiul. Comportamentul 
chimic al rubidiului este foarte asemănător compor- 
tamentului chimic al potasiului, iar comportamentul 
chimic al stronțiului este foarte asemănător comporta- 
mentului chimic al calciului. (În chimie, observăm că ele 
sunt poziționate pe aceeași coloană a tabelului periodic 
al elementelor.) Când rocile sunt lichide, rubidiul tinde 
să rămână liber și să nu formeze legături, dar, pe măsură 
ce rocile se răcesc, rubidiul înlocuiește uneori potasiul în 
cristalele rocilor. În același fel, stronțiul substituie cal- 
ciul. Deci, prin analiza atentă a cristalelor despre care 

știm că conțin potasiu și comparând abundența relativă 
a rubidiului și stronţiului din același cristal, putem deter- 
mina vârsta acelor roci prin comparaţie cu altele. Putem 
descifra trecutul, stabilind, prin forțe proprii, cronologia 
vremurilor îndepărtate. 

Mai există și alte ceasornice geochimice, în afară 
de rubidiu-stronţiu, folosite de radiochimiști pentru a 
stabili vârsta Pământului. Mai există uraniul-plumb, 
potasiul-argon și samariul-neodim. Fiecare astfel de 
ceasornic folosește alte elemente chimice și fiecare 
dintre ele ne oferă dovezi incontestabile despre vârsta 
Pământului. Poate ai auzit despre datarea cu carbon sau 
carbon-14. Aceasta este o tehnică înrudită, foarte potri- 
vită pentru măsurarea scărilor temporale mai mici. Ne 
permite întoarcerea în timp pentru stabilirea momentului 
în care un lucru viu a încetat să transpire (plantele) sau 
să respire (animalele). Datarea cu ajutorul carbonului se 
poate face doar pentru intervale de câteva zeci de mii de 
ani, pentru că perioada de înjumătățire a acestui tip de 
carbon este de doar 5 730 de ani. Să facem comparația cu 
procedura rubidiu-stronțiu; acest ceasornic radiochimic 
funcționează pentru un interval de aproape un milion 
de ori mai mare. Datarea cu ajutorul carbonului este 
importantă pentru studierea istoriei umane, dar nu este 
eficientă pentru calcularea timpului profund. 

Începi brusc să înţelegi evoluția din momentul în 
care realizezi cât de fantastică este planeta noastră. Ca 
să-ți fie mai ușor să-ţi imaginezi, încearcă următorul lu- 
cru. Uită-te la o hartă a Americii de Nord. Pentru cititorii 
din alte părți ale globului este interesant de observat că 
ceea ce noi numim S.U.A. continentală se întinde de 

la Oceanul Atlantic până la cel Pacific (la fel Canada 
și Mexicul). Prin intermediul sistemului de autostrăzi 
interstatale, se poate călători cu mașina de la o coastă 
la alta a oceanului. Dacă ar trebui să mergi, de exemplu, 
din San Diego, aflat pe țărmul de sud-vest al S.U.A., până 
la Boston, pe ţărmul de nord-est, ai străbate 4 500 de 
kilometri sau 2 800 de mile. Este ca și cum ai conduce de 
la Lisabona, din Portugalia, până la Moscova, în Rusia. 
Și, pe parcurs, ai trece prin opt țări diferite. 

Imaginează-ţi o axă a timpului care se întinde de 
la o coastă la alta a oceanului. Să zicem că pentru fie- 
care kilometru străbătut (echivalentul a zece terenuri 
de fotbal, pentru cititorii americani), parcurgi câte un 
milion de ani. Fi bine, atunci fiecare metru (fiecare iard, 
cu aproximație) reprezintă o mie de ani. Folosind acest 
fascinant experiment mintal, vei constata că distanța de 
la bărbia ta până la vârful degetelor mâinii reprezintă o 
mie de ani. O mie de ani! 

Pentru pasul următor, imaginează-ţi că mergi pe 
jos, prin timp, între San Diego și Boston. Când pornesti, 
Pământul nu este decât o bilă fierbinte, uriașă și porto- 
calie, de rocă topită. După două sute de kilometri, într-a 
șasea sau a șaptea zi a călătoriei tale, vei da peste un mar- 
caj care-ţi reamintește că Luna este în formare. După 
alte două zile de mers, un alt marcaj îţi arată că a căzut 
destulă ploaie încât să răcească suprafața Pământului și 
să formeze oceanele; asta s-a întâmplat acum 4,4 miliarde 
de ani. După o lună de mers pe jos, vei întâlni primele 
semne de viață, apărute acum 3,5 miliarde de ani. După 
două mii de kilometri de la start, undeva în apropiere de 
Broken Arrow, Oklahoma, vei descoperi niște microbi 

mici, algele albastre-verzi!'O. Apropo, înainte să ajungi 
până aici, ar fi trebuit să te sufoci deja, pentru că nu 
exista suficient oxigen în atmosferă. Oxigenul de pe 
Pământ este subprodusul fotosintezei primilor microbi. 
Algele albastre-verzi și noi, oamenii, suntem singurele 
specii capabile să schimbe clima unei întregi planete. 

După două luni de expediţie, cam în apropiere de 
Little Rock Arkansas, se va forma străvechiul supercon- 
tinent Rodinia. După încă o lună de drum, s-ar putea 
să observi formarea unui alt supercontinent străvechi, 
Pangaea. Nu toate, dar aproape toate vietățile existente 
trăiesc în ocean. Stai, că nu le-ai putea întâlni fiindcă, 
în momentul în care ai trece pe acolo, majoritatea inte- 
riorului actual al Statelor Unite s-ar afla sub apă, sub o 
mare continentală străveche. Târându-te mai departe, vei 
întâlni numeroase și bizare, cel puţin după standardele 
noastre, creaturi marine. 

Când vei fi la doar 230 de kilometri (120 de mile) de 
țărmul de est, vei da, în sfârșit, de dinozauri. Ei au apărut 
târziu în lunga istorie a vieții. Vei umbla printre ei cale 
de 100 de kilometri. Asta înseamnă vreo două sau trei zile 
de mers alert. Pe parcurs, vor apărea primele plante care 
produc flori. Sexul este de acum peste tot. 

Mai ai doi kilometri de străbătut și s-ar putea să vezi 
deja Oceanul Atlantic. Abia aici îi vei întâlni pe primii ca 
noi — primele versiuni umane, care au trăit acum două 
milioane de ani. Continuă drumul; s-ar putea să întâl- 
nești câțiva strămoși de-ai noștri, adăpostiți în peșteri. 
La cinci metri de marginea apei, vor fi construite primele 


10 În ciuda numelui, algele albastre-verzi sunt, de fapt, bacterii, organisme 
procariote, aparținând de încrengătura Cyanophyta. (N.t.) 

piramide. Acum, la douăzeci de centimetri, adică la o 
distanță mai mică decât cea cuprinsă între vârful degetu- 
lui mic și cel mare, se va constitui națiunea americană. 
Expediția umană pe Lună se află la doar doi centimetri, 
mai puțin de un inci, de apă. Mută-ţi vârful degetelor de 
la picioare, și vei ajunge în ziua de astăzi. 

Acum întoarce-te. Priveşte vastitatea continentu- 
lui. Pe parcurs, mare parte din el a părut pustiu și sterp. 
Întreaga istorie cunoscută, întreaga omenire și strădaniile 
sale, toate cunoștințele dobândite s-au petrecut pe ulti- 
mii metri ai efortului tău. Această întindere a timpului a 
permis vieţii să se nască și evoluţiei să controleze apariția 
tuturor organismelor cunoscute. 

Te rog să observi că, pentru aproximativ trei sferturi 
din călătoria ta, organismele abia și-au făcut încălzirea. 
Au existat bacterii, nenumărate. Însă plantele pe care 
le mâncăm, împreună cu animalele pe care le creștem 
pentru hrană sau îngrășăminte, nu au apărut decât abia 
când aproape ţi-ai terminat călătoria. Majoritatea vieţii 
de pe Pământ s-a consumat prin evoluţia lentă a câtorva 
chimicale simple, capabile de autoreproducere, către 
primele celule adevărate și către primele fiinţe relativ 
necomplexe, dar totuși remarcabile. Abia foarte recent 
pe scara timpului profund al lucrurilor, au apărut primele 
animale complexe, precum noi doi și bătrâna și încântă- 
toarea mea iubită. 

Când Charles Darwin și Alfred Wallace s-au gândit 
la consecinţele descoperirilor lor, au fost profund tul- 
buraţi de aparenta imensă cantitate de timp necesară 
vieţii pentru a atinge stadiul din zilele noastre sau, mai 
bine zis, din zilele vieţii lor. Darwin a publicat Despre 

originea speciilor în 1859. Radioactivitatea a fost desco- 
perită abia în 1896 și nu a fost pe deplin înţeleasă decât 
mulți ani mai târziu. Așadar, în ciuda faptului că Darwin 
a dezvoltat o elegantă teorie, fundamentată pe zeci de 
experimente remarcabile, stăruitoare, el s-a văzut con- 
strâns de lipsa unei explicaţii rezonabile despre cum a 
avut evoluția suficient timp să acționeze. El nu și-a putut 
explica cât de fantastic de bătrân este Pământul. 

Darwin a fost contestat sau chiar ridiculizat de con- 
temporanii lui pentru afirmaţia că toate ființele de pe 
Pământ au un strămoș comun, care a apărut pe parcursul 
acestei vaste întinderi a timpului. Cum se poate așa ceva? 
Cât de mult timp să fi trecut? Este încă de neimaginat 
pentru majoritatea dintre noi, ce să mai vorbim despre 
contemporanii lui Darwin. 

Către sfârșitul secolului al XIX-lea, William 
Thompson (care era irlandez, dar se folosea de titulatura 
britanică, specială, de Lord Kelvin) a oferit lumii științi- 
fice un calcul aparent întemeiat potrivit căruia Pământul 
are o vechime de 20 până la, cel mult, 400 de milioane 
de ani. Pentru evoluţie era nevoie, se pare, de o istorie de 
zece sau de o sută de ori mai mare. A fost un paradox. 
Adevărata vârstă a Pământului a rămas un mister de-a 
lungul vieților lui Wallace și Darwin. Abia după des- 
coperirea radioactivităţii, au reușit savanții să găsească 
răspunsul. Kelvin credea că, de la nașterea lui, Pământul 
se află în continuă răcire și s-a folosit de temperatura 
actuală pentru a-i determina vârsta. Ce nu știa el era că 
elementele radioactive din nucleul planetei continuă să 
adauge căldură suplimentară. Calculele lui erau perfecte, 
însă înţelegerea lui, nu. De fapt, existase destul timp ca 

evoluția să se petreacă — la fel de mult pe cât își imagi- 
nase Darwin, și încă ceva pe deasupra. 

Mă gândesc deseori în ce vremuri extraordinare (cu 
toată gluma) avem norocul să trăim, acum, la începutul 
secolului XXI. I-a luat vieții câteva miliarde de ani ca 
să ajungă până în acest punct. Le-a luat oamenilor mii 
de ani ca să pună cap la cap toate explicațiile elocvente 
despre cosmos, despre planeta noastră, despre noi înșine. 
Gândește-te cât de norocoși suntem să cunoaștem atât 
de multe. Dar, în același timp, gândește-te câte mai sunt 
de descoperit. Să sperăm că marile răspunsuri la marile 
întrebări — de la natura conștiinței, la originea vieții — 
vor fi găsite într-un interval mult mai scurt de timp. 

Undeva prin anii '60, pe când familia noastră lua o 
cină de pui, tatăl meu a făcut, în jurul mesei, o descri- 
ere a ceea ce mie îmi place să cred că era versiunea lui 
despre călătoria lui Darwin în Galapagos: momentul 
când a realizat că toate ființele sunt înrudite. Bunicii 
mei locuiau într-o casă destul de mare din Washington 
D.C. Pentru a-și suplimenta veniturile în timpul Marii 
Crize Economice, bunica a închiriat camere tinerilor, 
studenților sau persoanelor aflate la început de carieră. 
Adesea, unul dintre acești indivizi făcea, în timpul me- 
sei de prânz, niște remarci neașteptate despre puternica 
asemănare dintre genunchii unei găini și genunchii 
noștri, împreună cu alte paralele anatomice tulbură- 
toare. 

Potrivit legendei, bunica era de acord cu aceste obser- 
vaţii, iar aprobarea ei provenea dintr-o acceptare a evo- 
luţiei și selecției naturale. Era o naturalistă remarcabilă 
și petrecea mult timp studiind florile sălbatice. Bunicul 
meu însă, care mergea regulat la biserică, era tulburat de 
toate astea. O posibilă legătură dintre oameni și găini 
dădea peste nas (sau peste cioc) educației sale bisericești. 
Chiriașul era foarte de treabă și își plătea chiria la timp, 
dar discuţiile sale despre găini îi influenţa într-un mod 
nu-prea-subtil pe copii — pe tatăl meu, fratele lui și 

prietenii lor. Aceste prânzuri au hrănit mintea tatălui 
meu pentru tot restul vieții lui. 

Tata s-a întors din al Doilea Război Mondial și a în- 
ceput să lucreze ca agent de vânzări. Cu toate acestea, 
el își spunea adesea Ned Nye, Băiatul Savant. Mama a 
fost, în timpul războiului, locotenent de Marină. A fost 
recrutată pentru că era pricepută la matematică și științe; 
în cele din urmă, și-a luat doctoratul în educaţie. Așadar, 
am fost crescut cu un mare respect pentru capacitatea 
umană de a desluși chestii și de a rezolva probleme. 
Crescând de mic în Washington, am avut, de asemenea, 
acces la Institutul Smithsonian". Am fost de multe ori 
abandonat... ăă, vreau să spun dus cu autobuzul școlii 
și încurajat să vizitez muzeul și să admir obiectivele. Ca 
orice alt copil, am fost fascinat de dinozauri. M-am gân- 
dit ce grozav ar fi fost să întâlnesc un astfel de animal în 
sălbăticie. Aveam evoluţia în sânge, s-ar putea spune. Am 
fost captivat de povestea științifică a Pământului aproape 
de la începutul vieţii mele. Nu e de mirare că am ajuns să 
scriu această carte. 

Acum, să ne gândim la condiţiile existente în prima 
jumătate a secolului al XIX-lea, în vremea când Charles 
Darwin și Alfred Wallace și-au formulat ideile. Au trăit 
într-o perioadă în care puțini oameni se gândeau la sem- 
nificaţia biologică a oaselor fosile. Nimeni nu cunoștea 
vârsta reală a Pământului, iar majoritatea creaturilor stră- 
vechi pe care le cunoaștem astăzi nu fuseseră încă desco- 
perite. Nu existau muzee pline cu schelete de dinozauri; 
nu existau, probabil, discuţii neprotocolare la cină despre 


11 Institut de învățământ și cercetare, dotat cu un complex de muzee des- 
tinate educaţiei publice. (N.L.) 

paralelele fiziologice dintre oameni și găini. Darwin a 
trăit într-o perioadă în care ideile care m-au captivat atât 
de mult când eram copil abia prindeau formă în mediile 
academice. 

Vreme de secole, oamenii din Europa și din alte părți 
ale lumii au luat ca literă de lege (sau, poate mai bine zis, 
ca literă de Evanghelie) faptul că lumea fusese dintot- 
deauna cam la fel cum arăta și atunci. Însă, spre sfârșitul 
secolului al XVIII-lea, câțiva gânditori au început să se în- 
doiască de aceste credinţe îndelung deținute. Naturalistul 
scoțian James Hutton a studiat Pământul și procesele sale 
naturale. El este privit, în general, drept primul geolog 
al omenirii. A reevaluat ideea potrivit căreia Pământul 
a arătat dintotdeauna la fel. Îmi vine greu uneori să-i 
înțeleg scrierile, pentru că folosește fraze cu înflorituri, 
destinate, fără îndoială, să-și impresioneze colegii, dar 
încearc-o pe următoarea: „Timpul, care măsoară întregul 
ideii noastre şi este, adesea, insuficient planurilor noas- 
tre, este pentru natură fără sfârșit și precum nimic...“ 

I-aș rescrie ideea în felul acesta: „Timpul este parte 
din gândirea noastră, în tot ceea ce facem și, de multe 
ori, nu avem prea mult la dispoziție; în natură însă, nu 
există limită de timp disponibil...“ Această constatare l-a 
făcut pe Hutton să realizeze că formele de relief observate 
de el nu sunt produsul unui creator pontat șase zile pe 
săptămână și care apoi s-a retras pentru puţină relaxare 
și odihnă. În schimb, procesele geologice observate și 
documentate de Hutton erau, în mod clar, rezultatul a 
nenumărați ani de schimbări constante. El a respins ideea 
standard despre existenţa unui potop, după care au mai 
rămas doar câteva mii de ani de istorie pentru crearea 

a tot ce vedem astăzi. În schimb, el a dedus că a existat 
o schimbare lentă și continuă a suprafeţei Pământului, 
veacuri la rând. 

Ideea lui Hutton a fost denumită „uniformitarism“ 
și a reprezentat unul dintre conceptele-cheie pe care 
și-a construit Darwin teoria evoluției. Uniformitarismul 
susține ideea că lumea este uniformă sau întemeiată pe 
un set de legi naturale; asta atrage după sine o altă idee, 
și anume că legile naturale pe care le deducem astăzi 
sunt aceleași valabile și în urmă cu secole sau milenii. 
Reprezintă un progres semnificativ faţă de credințele 
deținute de contemporanii lui Hutton (și față de cele ale 
creaționiștilor de astăzi). Aceștia credeau că legile naturii 
pot fi modificate după bunul plac al unui creator sau 
al unei creatoare. Astfel, prin necesitate, legile naturale 
și istoria naturală a Pământului nu puteau fi uniforme. 
Atât pentru Ned Nye, Băiatul Savant, cât și pentru Bill 
Nye, Tipul cu Știința, aceasta e o perspectivă complet 
nerezonabilă. Însă va mai fi nevoie de încă un secol de 
gândire umană pentru a ne influența rațiunea. 

În anii 1830, savantul britanic Charles Lyell a apro- 
fundat lucrarea lui Hutton. Îmi place să spun că Lyell a 
reglat lumea. El a măsurat cât de repede (sau de încet) se 
depun sedimentele. A estimat vârsta straturilor de rocă, 
măsurându-le și însumând o epocă sau o perioadă de 
timp cu alta. Stabilind scara de timp a Pământului, Lyell 
a scris cu limpezime și cu o bună înţelegere a naturii 
intervalele imense de timp implicate. Charles Darwin 
a luat cu el cartea lui Lyell, Principii de geologie, în fai- 
moasa lui călătorie la bordul lui HMS Beagle. Cunosc și 
astăzi câțiva geologi care au o copie a cărţii lui Lyell pe 

rafturile birourilor lor. Aceasta a trecut proba timpului 
(profund). 

Hutton și Lyell s-au poziționat împotriva unei pu- 
ternice tradiții academice, care privea lumea în termeni 
cu totul diferiți, statici. Dacă vizitezi astăzi Muzeul 
Smithsonian al Istoriei Americane, vei întâlni o statuie a 
lui George Washington, de Horatio Greenough, dezvelită 
în 1841. Chiar și când eram copil, mi se părea că statuia 
arăta un pic ciudat. Vreau să spun că George Washington 
nu purta o hlamidă antică grecească (o togă din acelea) — 
nu-i așa? Ei bine, în statuia aia poartă. Vechii greci se 
bucurau de un asemenea respect încât oamenilor care 
sărbătoreau centenarul nașterii primului președinte al 
S.U.A. li s-a părut logic să îmbrace un politician din se- 
colul al XVIII-lea într-o costumațţie din secolul al IV-lea 
dinainte de Hristos. Ca parte a aceluiași stil de gândire, 
ideile lui Aristotel despre relaţiile organismelor vii persis- 
tau încă în vremea lui Hutton, Lyell, Wallace și Darwin. 

În acel secol, al IV-lea î. Hr., Aristotel a postulat că 
există o scala naturae, o scară a naturii. În latină, scara nu 
este un obiect pentru cățărat. Ci, în cazul de faţă, scara 
naturii este modul în care sunt aranjate sau expuse lu- 
crurile, de jos în sus. Niciun element de pe această scară 
nu urcă sau coboară; fiecare ființă este poziționată pe o 
treaptă sau un nivel asemenea cărților pe rafturi. Aristotel 
a analizat echilibrul extraordinar, chiar rafinat, al naturii 
și a concluzionat că un creator sau o forță naturală a pus 
fiecare lucru viu în locul său precis desemnat și acolo a 
rămas, inclusiv noi. Totul se potrivește perfect, ca piesele 
unui puzzle vertical. Odată cu această ordonare, a venit 
și ideea că lucrurile se schimbă cu timpul. Copiii cresc și 

devin cowboys (sau aruncători de disc), de exemplu. Se 
înregistrează cicluri de viaţă, pe parcursul cărora lucru- 
rile se dezvoltă și se schimbă. Dar, în tabloul general, ele 
rămân în poziţiile atribuite. Acestea sunt părți ale scării 
perfecte a naturii. 

Luând în calcul această perfecțiune, Hutton a scris 
în repetate rânduri că, deși nu are cum să nu remarce 
că Pământul este în continuă schimbare, și acest proces 
face parte tot din planurile creatorului. lată un exemplu: 
„Natura, pretutindeni cel mai uimitor și mai remarcabil 
producător de corpuri vii, fiind atent aranjată în confor- 
mitate cu legile fizice, mecanice și chimice, nu ne oferă 
nici cel mai mic indiciu despre lucrările sale extraordi- 
nare și neobosite și demonstrează destul de limpede că 
opera sa este singura demnă de un Dumnezeu binevoitor 
și atotputernic...“ 

Perspectiva lui Hutton și Lyell a început să câștige 
teren. Spre sfârșitul anilor 1830, oamenii speculau ac- 
tiv despre consecinţele filosofice și științifice ale unui 
Pământ foarte, foarte vechi. Pe scurt, ideea era următoa- 
rea: Dacă suprafața Pământului s-a modificat lent de-a 
lungul nenumăratelor milenii, asta înseamnă că și fiin- 
tele vii, asemenea nouă, s-au modificat odată cu trecerea 
timpului? La rândul său, aceasta putea însemna că nu 
există nimeni — a se citi zeitate — la comanda lucrurilor. 
În loc să fim niște animale sau plante care se străduiesc 
să atingă perfecțiunea pentru a-și ocupa locul cuvenit 
pe scara naturii, nu suntem decât niște străfulgerări de-o 
clipă în filmul lent și extrem de întins al timpului. 

Asemenea chiriașului bunicii mele, multe persoane 
cu simţ de observaţie au remarcat conexiunile și relaţiile 

morfologice dintre diferitele plante și animale. Astfel, în 
secolul al XVIII-lea, botanistul Carl von Linné (Carolus 
Linnaeus, cum se scrie în formă latinizată) a inventat o 
schemă proprie de denumire a legăturilor dintre un tip de 
organism și altul. Orice organism putea fi clasificat într-o 
ierarhie pe al cărei fiecare nivel se găsea o alegere cu două 
opțiuni. Pentru a plasa ceva în catalogul lucrurilor vii, 
naturalistul trebuia să decidă dacă este vorba de o plantă 
sau animal. Are frunze simetrice, poziționate în oglindă, 
sau frunze lungi, plate. Este lemnos sau neted? Seamănă 
cu un joc de tip Douăzeci de întrebări!?. Sistemul Linnean 
i-a încurajat pe naturaliști să analizeze în profunzime re- 
laţiile dintre lucrurile vii. Linnaeus a fost atât de influent, 
încât Societatea Linnaeană este foarte puternică chiar și 
astăzi. 

Până la nașterea lui Darwin, în 1809, câțiva natura- 
liști începuseră să exploreze felul în care diferitele soiuri 
de organisme vii erau înrudite și se puteau modifica în 
timp. Pământul părea suficient de vechi pentru a permite 
astfel de modificări, însă nimeni nu știa cum o specie se 
poate transforma într-o altă specie, indiferent de cât de 
mult timp avea la dispoziție. A existat cineva care aproape 
a găsit explicaţia, dar ideea principală era greșită — vei 
citi mai multe despre el în capitolul următor. Apoi au 
apărut Darwin și Wallace și... iată unde am ajuns. După 
ei, personalități precum exploratorul estonian Karl Ernst 
von Baer și filosoful Johann Goethe au explorat ideea 
mai în profunzime; și mai târziu, Niles Eldredge, Stephen 


12 Joc de societate, conceput pe categorii și la care se pun, de regulă, în- 
trebări la care se poate răspunde doar prin da sau nu. (N.t.) 

Jay Gould și mulţi alții au adăugat fiecare câte un ele- 
ment la istoria științei. 

Teoria lui Darwin privind evoluţia prin selecţia na- 
turală a declanșat o atracție și mai mare pentru ideea 
de competiție în lumea naturală. Voi povesti mai multe 
despre asta în Capitolul 8. Ideea de concurenţă a inspirat 
„Darwinismul social“, care se referea la concurenţa între 
populaţiile de oameni (adesea în termeni rasiști, care 
nu aveau legătură cu ce scrisese, de fapt, Darwin). Între 
timp, însuși Darwin a început să analizeze populaţiile: 
nu doar cele umane, ci populaţiile oricărei specii obser- 
vabile în natură. A văzut că există un spectru de variaţie 
între specii, care se produce în mod lent, prin schimbări 
minuscule succesive. A realizat că variațiile se produc 
natural când organismul se reproduce. Şi-a dat seama că 
populaţiile de specii concurează pentru resurse. Și a mai 
realizat că trăsăturile moștenite, benefice unui organism, 
au o șansă mai mare de a se regăsi la urmașii acelui or- 
ganism, constituind motorul care determină schimbările 
evolutive. 

Cu toate că Darwin și Wallace au venit cu ideea de 
evoluție aproape în același timp, pot înțelege de ce aso- 
ciem teoria evoluţiei exclusiv cu Darwin. (Îmi voi ridica 
pălăria în fața lui Wallace într-un alt capitol). Cartea lui 
Darwin este uimitoare. Despre originea speciilor prin inter- 
mediul selecției naturale — acesta este titlul complet — 
include zeci de observaţii sârguincioase și experimente 
conduse de Darwin personal. De asemenea, este frumos 
scrisă. Îl lasă pe cititor să tragă singur concluzia dacă 
teoria evoluției este sau nu pe bune. Doar un singur 
exemplu: „În privința faptului că fiecare specie a fost 

independent creată, cu toate componentele pe care le 
vedem acum, nu găsesc nicio explicaţie. Însă, cu privire 
la faptul că fiecare grup de specii a descins din alte specii 
sau a suferit modificări prin selecția naturală, cred că ne 
putem face o oarecare idee...“ 

În scrierile sale, Darwin precizează clar că nu poate 
susține dacă există sau nu un creator la conducerea lu- 
crurilor. Această idee era atunci imposibil de dovedit sau 
de desființat, și a rămas la fel și astăzi. Dar ce a rezultat 
din investigaţiile statornice ale lui Darwin a fost o nouă 
viziune asupra lumii, care poate fi apreciată și înțeleasă în 
termeni proprii. Poate există o inteligență la conducerea 
universului, însă teoria lui Darwin nu conține niciun 
indiciu despre asta, și nici nu are nevoie. Varietatea și ex- 
celentul echilibru al naturii sunt chiar rezultatul acesteia. 

Știu că această constatare îi deranjează încă pe foarte 
mulți. Pentru mine, este uimitoare și înălțătoare. După 
2 400 de ani de speculaţii, omenirea a descoperit în sfâr- 
șit acest aspect fundamental al naturii și locul nostru 
între lucrurile vii. Gândește-te un pic numai la câte alte 
descoperiri la fel de revoluționare ne așteaptă în viitorul 
apropiat. 

Până la Darwin, au existat alți numeroși natura- 
liști — astăzi i-am numi biologi — interesaţi de funcțiile 
și formele similare observate de ei la plante și animale. 
Filosofii și-au bătut capul cu originea vieţii încă din vre- 
murile de glorie ale grecilor antici. Aproape toți și-au 
dat cu părerea despre cum a apărut viața și modul în 
care organismele au devenit atât de independente. Ei 
au observat și au înregistrat modelele din natură. Peștii 
mari au nevoie de peștii mici. Veveriţele au nevoie de 
copaci. Oamenii au nevoie de mâncare, iar natura este 
cea care pune alimentele la dispoziţie. Însă cum s-a ajuns 
la imensa varietate de organisme; cum am ajuns aici? 

În general, se credea că lucrurile vii au un suflet sau 
o caracteristică metafizică ce se transmite de la părinte 
la copil și chiar de la copac la ghindă. Potrivit gândirii 
naturaliștilor din secolul al XIX-lea, invariaţia a existat de 
la bun început; schimbarea nu fusese inclusă în structura 
lucrurilor. Însă ei au bănuit că există totuși un mecanism 
pentru schimbare. Cum putea natura sau o zeitate să pro- 
voace nașterea sau apariţia atâtor forme? Oare creatorul 
dădea suflet fiecărei seminţe? Sau, ca să folosim vocabu- 
larul veacului al XIX-lea: Cum se putea transforma în 

„eterogenitate“ ceea ce ei numeau „omogenitate“? Ideea 
descendenței prin selecție naturală a lui Darwin nu a 
reprezentat doar un pas uriaș pentru gândirea umană, 
ci și depășirea multor idei măreţe care își greșiseră ţinta. 

Câţiva predecesori ai lui Darwin s-au agăţat de unele 
aspecte ale selecţiei naturale fără să înțeleagă esenţialul. 
Și cel care s-a priceput cel mai bine la amestecarea aspec- 
telor corecte și incorecte a fost Jean-Baptiste de Monet, 
care se recomanda sub numele său nobil francez, moște- 
nit, de Chevalier de Lamarck, iar astăzi este cunoscut, de 
regulă, drept simplu „Lamarck“. 

La jumătatea secolului al XVIII-lea, Lamarck a pre- 
supus că, atunci când animalele și plantele își exersează 
anumite organe, cele care își folosesc regulat și viguros 
unele organe nu doar că își sporesc funcțiile acestora, 
dar și transmit urmașilor tendința de a avea un organ 
îmbunătățit sau întărit. Pasămite, el a observat că fierarii 
aveau braţe și umeri musculoşi, așa cum era și de așteptat 
după o viaţă de lovit nicovala cu ciocanul. S-a așteptat ca 
și copiii unui fierar să moștenească acele braţe, umerii lați 
sau măcar capacitatea de a dezvolta umeri laţi. De aici, el 
a tras o concluzie în linii mari despre un sistem general 
al naturii. 

Nu e greu de înţeles de ce a gândit Lamarck astfel. 
Cunoaștem cu toții indivizi care calcă pe urmele mame- 
lor sau taţilor lor. Dacă ești fiul unui fierar, vei crește ști- 
ind mai multe despre prelucrarea metalelor decât un om 
obișnuit. Când vei deveni adult și vei căuta o meserie, e 
de așteptat să fii cu un pas (sau un ciocan) înaintea altor 
fierari aspiranţi. Toate acestea trebuie să-i fi întărit lui 
Lamarck propria concluzie. Astăzi, există un mare număr 

de jucători de baseball de primă ligă ai căror fii sunt, la 
rândul lor, jucători profesioniști. Are probabil legătură 
cu expunerea la cultura, detaliile și regulile baseballului, 
împreună cu moștenirea fizicului potrivit pentru joc; 
e de înţeles cum acești factori cumulați pot determina 
un fiu să calce pe urmele tatălui său. Ai putea crede că, 
pe măsură ce faci mai des un lucru — mânuiești o bâtă 
sau un ciocan —, te pricepi tot mai bine la el. Odată cu 
asta, ai putea trage concluzia că urmașii unui potcovar, 
unui dogar, unui aruncător sau prinzător de baseball au 
tendința de a moșteni aceste aptitudini. Dacă acest lucru 
ar fi adevărat pentru oameni, de ce nu s-ar întâmpla la fel 
și în cazul animalelor? 

Încercând să lege cauza de efect, Lamarck a speculat 
că această presupusă abilitate de a schimba sau modifica 
trăsăturile transmise urmașilor este rezultatul unei forțe 
de complexificare. Dacă, de exemplu, un animal dorește să 
mănânce anumite frunze, s-ar putea să-și dezvolte dinții 
potriviți pentru a face asta și apoi să-și transmită noua 
trăsătură benefică descendenților săi. Acest aspect a ajuns 
să fie denumit moștenirea trăsăturilor dobândite. Ea ar 
fi o direcţie sau un agent al naturii care ajută generaţiile 
succesive să acumuleze modificările benefice rezultate 
din efortul unei generaţii anterioare. 

Speculaţia lui Lamarck a fost un mijloc util de a înţe- 
lege modul în care speciile se modifică. El s-a chinuit să 
priceapă mijloacele prin care un organism poate câștiga 
complexitate, sau specificitate, sau eficacitate, pe măsură 
ce se reproduce. Pentru mine, exemplul reprezentativ 
este girafa (Giraffa camelopardalis). lmaginează-ţi că ești 
un gânditor din Europa centrală și întâlnești pentru 

prima oară o girafă; datorită felului lor liniștit și concep- 
tiei amiabile despre viaţă, girafele sunt pur și simplu fas- 
cinante. Fără îndoială, te vei întreba: De unde au gâturile 
alea așa lungi? De ce nu au gâturi obișnuite, ca pisicile, 
câinii sau vacile? La urma urmei, nu vedem girafele lun- 
gindu-și singure gâtul pe măsură ce cresc. Ele s-au născut 
efectiv așa. Dacă tai coada unui șoarece, puii lui tot vor 
avea cozi. Dacă o familie de fierari renunţă la meserie, ei 
rămân cu umerii mari. Ideile lui Lamarck nu au rezistat 
validării științifice. 

Știm astăzi că gâtul unei girafe, împreună cu toate 
atributele sale fizice, este controlat de gene, iar ființele 
în natură nu-și pot modifica singure genele. Toate or- 
ganismele — anemonele-de-mare, licuricii, caracatițele 
uriașe, pudelii miniaturali și oamenii — trebuie să joace 
cu cărțile de joc oferite de genetică. Ce a înţeles Darwin, 
și Lamarck a ratat, a fost că complexitatea se produce 
lent la nivelul unei întregi populații, și nu rapid, într-o 
singură persoană sau animal. Acestea fiind spune, cer- 
cetătorii au descoperit recent o întorsătură interesantă a 
acestei povești. În condiţiile potrivite și până la un anu- 
mit punct, moștenirea poate funcționa așa cum a crezut 
Lamarck. Deși genele nu se pot modilica de capul lor, 
felul în care se activează acele gene se poate schimba pe 
parcursul vieţii unui singur individ. Acest fenomen se 
numește modificare epigenetică — schimbările venind 
din exterior. 

În viitorul nu prea îndepărtat, poate va exista o altă 
modalitate prin care genele tale se pot modifica. Oamenii 
de știință lucrează la terapia genetică — metode de mo- 
dificare a ADN-ului pentru eliminarea sau prevenirea 

bolilor, pentru îmbunătățiri, sau pentru încorporarea 
unor schimbări care sperăm că vor perfecționa genele. 
Cândva, poate va fi posibil să modificăm așa-numita linie 
embrionară, fapt care ar rezulta în transmiterea unui nou 
ADN copiilor noștri. Înfiorător sau fabulos? Nebunește 
sau etic? Eventualele modificări genctice îmi reamintesc 
că avem nevoie de un electorat educat din punct de ve- 
dere științific. Rămâi, te rog, pe frecvenţă și votează! 

Ţinând cont de toate acestea, hai să mai analizăm o 
dată girafa în mediul ei natural. După ce am călătorit în 
Africa de câteva ori și am observat girafele în natură, îţi 
pot spune că nu trebuie să fii cel mai important specialist 
din lume pentru a constata că girafele mănâncă frunzele 
de pe ramurile aflate la o distanţă destul de înaltă de sol. 
Ele își folosesc gâturile pentru a ajunge la materia vege- 
tală la care altor vietăţi le vine greu să ajungă. Dacă ar 
fi vorba de o pisică, aceasta s-ar cățăra pe acele ramuri 
și s-ar înfrupta fără probleme. Dar ar fi nevoie de mult 
efort. Oo, și pisicile, în general, mănâncă alte animale, 
nu frunze delicioase de acacia. Girafele mai au o trăsătură 
fascinantă, de care n-am fost conștient până nu mi-a 
semnalat-o cineva. Au limbi și buze foarte rezistente. 
Ele pot înhăţa ramurile groase ale arborelui de acacia, pe 
care și le trec prin gură, de la capătul gros spre cel sub- 
tire, golindu-le astfel de frunze. lată care-i chestia: arborii 
de acacia africani sunt plini de spini. Noi doi nu putem 
pune nici mâna pe crengile de acacia, ce să mai vorbim 
de limbile noastre. Aoleu! Dar girafele pot! 

Utilizând metoda de gândire a lui Lamarck, ai putea 
concluziona sau presupune că girafele pe care le vedem 
astăzi au gâturile lungi doar pentru că și le-au întins. 

Ai putea crede că, lungindu-se după mâncare, gâturile 
girafelor cresc în mod natural — și la fel se întâmplă și 
în cazul urmașilor lor. Dar nu. Darwin a descoperit răs- 
punsul corect: strămoșii girafelor moderne, care, în mod 
întâmplător, aveau gâturile un pic mai lungi decât con- 
temporanii lor, au fost capabili să ajungă la crengile mai 
înalte ale arborilor acacia, spre deosebire de alți membri 
ai turmei lor de girafe sau, fără glumă, ai bancului lor. 
(E ca într-un banc, un banc de pești", mă refer. Doar că 
aici e vorba de un banc de girafe.) Girafele cu gâturi mai 
lungi s-au priceput mai bine — doar un pic mai bine — să 
obțină hrana necesară. Așadar, s-au priceput un pic mai 
bine și la a avea pui. 

Presiunea evoluționistă de a avea un gât mai lung s-a 
resimţit probabil mai puternic când resursele de hrană 
au fost mai puţine. Imaginează-ţi o secetă în savană, un 
peisaj african care, pentru un european sau un ameri- 
can, este ceva între pădure și prerie. În timpul secetei, 
copacii care supraviețuiesc au frunze mai mici și mai 
puține, care nu mai rețin atâta apă ca atunci când este 
ploaie din belșug. În aceste situaţii, toate animalele care 
se hrănesc cu frunze de acacia pot ajunge la ramurile de 
jos ale copacilor. Însă doar girafele, care, în mod întâm- 
plător, au gâturile mai lungi, pot rezista, ajunge și mânca 
frunzele de mai sus, pe care alte animale sau alți membri 
ai speciei lor nu le pot atinge. Așadar, când rezerva de 
frunze insuficientă dispare cu totul de pe ramurile de jos, 


13 În original, school of fish, „Școala peștilor“, un concept folosit în biologie 
pentru orice grup de pești care stau împreună pentru un motiv social și, 
în plus, înoată în aceeași direcție în mod coordonat. (N.t,) 

membrii mai înalți ai speciei obțin mai multă hrană și au 
mai multe șanse să aibă urmași sănătoși. 

Acum, imaginează-ţi că o astfel de secetă se întâmplă 
an de an, vreme de zece ani, să zicem. Asemenea Americii 
de Nord, și Africa este supusă modelelor climatice asoci- 
ate cu evenimentele El Niño din vestul Oceanului Pacific. 
Pe parcursul câtorva sezoane, se poate întâmpla ca o 
turmă (o populaţie) de girafe să găsească puţină hrană. 
În acest caz, doar cele înalte vor reuși să supraviețuiască. 
Presiunea va fi una ridicată. În locul unor girafe puțin 
mai înalte care să o ducă puțin mai bine, acum doar cele 
înalte vor reuși să supraviețuiască secetei. În cele din 
urmă, membrii mai scunzi ai grupului vor dispărea după 
câțiva ani. Genele lor vor fi eliminate rapid. 

Această idee ilustrează, într-o manieră simplificată, 
modul în care schimbările din mediul înconjurător pot 
face rapid selecţia genelor bine înzestrate. Nu e suficient 
să îţi lungești gâtul ca să asiguri prin asta un gât lung și 
urmașilor tăi. Trebuie să ai genele unui gât-lung (sau ale 
unui gât-mai-lung), și ele vor trebui să își facă treaba în 
cazul urmașilor tăi. Bietul Lamarck, pe cât era de deștept, 
nu a priceput cum funcționează procesul. Dar noi, de pe 
poziţia de observatori moderni, îi putem recunoaște me- 
ritele, fie și numai pentru că a abordat problema, pentru 
că s-a gândit la ea. 

În timp ce vorbim despre girafe, mai trebuie punctat 
încă un aspect remarcabil și vital despre evoluţie și despre 
supraviețuirea celui „destul-de-bun“. Este doar o întâm- 
plare lingvistică nefericită că „supraviețuirea celui mai 
apt“ sună atât de bine, fiindcă variaţia naturală aleatorie 
nu produce indivizi perfect apți, și nici nu are nevoie de 

asta. Evoluţia este determinată de ideea „se adaptează cel 
mai bine“ sau „se adaptează destul de bine“. 

Când analizăm anatomia unei girafe, întâlnim multe 
caracteristici surprinzătoare și interesante. În primul 
rând, deși o girafă are, aparent, un gât foarte lung, o gi- 
rafă are șapte vertebre, la fel ca mine și ca tine. Gâtul ei, 
sau al lui, este, într-un sens fundamental, la fel ca al nos- 
tru. Aceasta este dovada unui strămoș comun. Undeva, 
cândva, au existat mamifere vertebrate (cele cu coloană 
vertebrală) care au dat naștere atât girafei, cât și nouă. 
Sapte vertebre nu înseamnă un număr prea mare pen- 
tru gâtul lung al girafei. Un număr atât de mic limitează 
flexibilitatea animalului. Dar evoluţia ne obligă să ne 
descurcăm cu ce avem la dispoziţie. 

În aceeași ordine de idei, nervul care ţi se extinde de 
la creier către cavitatea fonatoare, către laringe, pleacă 
din creier și trece dincolo de laringe. Trece dincolo de 
laringe asemenea trotuarului de centură al unei metro- 
pole. Apoi, nervul ocolește o arteră de lângă inimă și 
ajunge din nou în gât, unde se conectează la laringe. Fix 
așa. La fel se întâmplă și cu peștii, unde nervul străbate 
un traseu destul de scurt, de la creier către branhii. Însă, 
generaţie după generație, gâtul anumitor animale s-a 
lungit. Branhiile s-au modificat pentru a extrage oxige- 
nul din atmosferă, în locul celui dizolvat în apă. Nervul 
amintit a continuat același traseu. De la creier, în jurul 
unei artere de la inimă și înapoi în laringe. lată o altă 
consecință a evoluției: fiecare generație nu poate fi decât 
modificarea directă a celei dinainte. 

În cazul girafelor, e o nebunie. Nervul pleacă din 
creier către inima animalului, care i se găsește în piept, 

ca și în cazul tău, apoi urcă spre cavitatea fonatoare, spre 
laringe. Dacă ar fi fost să proiectezi o legătură între cre- 
ier și laringe, ai fi făcut-o de doar 5 centimetri (2 inci). 
Dar pentru că animalele, precum noi și girafele, se trag 
din strămoși cu aceeași ramificaţie nervoasă, și noi, și 
giratele ne-am ales cu acest aranjament, care la început 
pare ciudat. După ce cugeți puţin, înţelegi că este exact 
cum trebuie să fie, și în cazul peștilor, și în al tău, și în 
al girafelor. 

Același lucru trebuie să fie valabil și când vine vorba 
de buzele și limba girafelor. Fiecare generație de proto-gi- 
rafe, strămoșii girafelor moderne, au avut succesiv limba 
mai aspră. O limbă mai aspră îți permitea ţie, ca pro- 
to-girafă, să obţii mai multă mâncare din frunzele de pe 
ramurile înalte. În cele din urmă, s-a născut o generaţie 
de girafe capabilă să mănânce frunzele de acacia de pe 
crengile înalte și pline de spini. 

Pentru a concluziona, te rog să mi te alături în- 
tr-un mic exercițiu mintal. Imaginează-ţi o bicicletă. 
Acum, imaginează-ți un cărucior sau un coș cu două 
roţi, din acelea cu care merg orășenii la cumpărături. 
În continuare, imaginează-ţi că aduci unele modificări 
căruciorului sau coșului pentru a-l transforma într-o 
bicicletă — dar faci aceste schimbări pas cu pas, respec- 
tând principiile evolutive. Va trebui să întinzi cărucio- 
rul într-o formă de paralelogram sau ceva asemănător, 
astfel încât roţile care erau paralele să fie poziționate 
una înaintea celeilalte. Roțile vor trebui să fie mai mari. 
Cauciucurile vor trebui golite pe dinăuntru și umplute 
cu aer. S-ar putea să fii nevoit să transformi osia într-un 
lanț. Poate că mânerele care trec pe deasupra vor trebui 

cumva să devină țeava centrală a cadrului bicicletei. Și 
fiecare porţiune a căruciorului va trebui probabil în- 
groșată pentru a deveni un cadru de bicicletă capabil 
să suporte greutatea unui om atunci când trece peste 
hopurile unui drum desfundat. 

Cerința evolutivă esenţială este următoarea: în fie- 
care etapă, cu fiecare schimbare pe care o faci, ansamblul 
trebuie să fie în continuare funcţional. Încă trebuie să se 
învârtă. Trebuie să fie în continuare capabil să fie con- 
dus sau purtat până la magazin. În caz contrar, coșul 
sau căruciorul moare. Dacă există vreun moment în care 
nu se învârte, sau nu poate fi manevrat, sau nu-și mai 
păstrează echilibrul, trebuie să-l abandonezi. Să-l lași pur 
și simplu pe marginea drumului, să se umple de rugină și 
de praf, iar apoi să încerci din nou cu un alt proiect de-al 
tău asemănător. În mod inevitabil, vei păstra mare parte 
din proiectul original, căruia îi vei aduce îmbunătățiri. 
Acestea sunt regulile naturii, unde nu există un creator 
hotărât, capabil să ia lucrurile deoparte, să le reproiecteze 
și apoi să le reasambleze, în caz că nu funcționează. În 
schimb, fiecare pas trebuie să fie „destul de bun“. Fiecare 
generaţie trebuie să supraviețuiască, altfel acea specie sau 
tip de organism este condamnată la dispariţie. 

Acesta este motivul pentru care gâtul girafelor este 
atât de similar gâtului câinilor sau al cailor. Dacă privim 
cu atenţie, gâtul nostru este similar cu cel al peștilor. 
Suntem descendenții aceluiași strămoș îndepărtat din 
istoria Pământului. O asemenea configurare a gâtului 
nu reprezintă aproape cu siguranță modul în care un 
designer sau un inginer ar fi construit lumea. Însă toate 
detaliile capătă un înțeles perfect atunci când accepţi 

ideea că evoluţia funcționează diferit de opera unui de- 
signer sau inginer uman. 

Evoluţia se petrece cu fiecare generaţie de organisme 
care interacționează cu mediul înconjurător și se repro- 
duce. Măcar pe asta Lamarck a nimerit-o. Acele proiecte 
naturale care supraviețuiesc și reușesc să se reproducă își 
transmit genele mai departe. Cele care nu se reproduc 
cu succes dispar; odată cu ele, și genele lor. Acest proces 
reprezintă supraviețuirea lui o-scoatem-noi-la-capăt, sau 
a lui am-rămas-pe-linia-de-plutire, sau, pur și simplu, a 
celui destul-de-bun. 


8 


BALUL MEU DE ABSOLVIRE ȘI 
SELECȚIA SEXUALĂ 


Fiind tocilar de felul meu, nu m-am grăbit să particip 
la balul de absolvire a liceului. Dar, cu toate astea, am 
mers. Aparent, am fost determinat să fac asta de forma 
picioarelor lui Leith, o colegă (evident) de clasă. Această 
fascinaţie față de sex nu este, din câte ne putem da 
seama, o alegere. Este o moștenire de la înaintașii noș- 
tri. Este încă una dintre acele caracteristici evoluționare 
adânc împărtășite. Este un impuls de care nu ne putem 
descotorosi. 

În același fel, nu pot uita o zi pe plaja din Delaware, 
când verișoara primară a mamei, Monique, a venit să se 
bronzeze. Aveam vreo șapte ani pe atunci. Mama mamei 
mele era franțuzoaică, la fel și verișoara mea de-a doua. 
Avea un aer european aparte. Și mai era ceva: Monique 
avea vreo douăzeci de ani și purta bikini. (Nu sunt sufi- 
cient de priceput încât să vă fi pregătit un desen). Mi-i 
amintesc pe adulţi cum se holbau la mine, pentru că și 
eu mă holbam la ea. Desigur că, privind în urmă, era, 
potrivit argoului modern, o piesă de piesă. Însă nu aveam 
pe atunci talentele lingvistice să exprim asta, și nici nu 
am trăit aceleași stări prin care voi trece mai târziu ca 
adolescent. Nu făceam decât să mă holbez ca prostul. 

Pentru mine, asta este o dovadă indiscutabilă că creierele 
noastre sunt programate să susțină sau să transmită se- 
lecţia sexuală fără ca măcar să-și dea seama. 

Selecția sexuală este a doua idee fundamentală 
din teoria evoluţiei lui Darwin, după selecţia naturală. 
Selecția sexuală este procesul prin care organismele ace- 
leiași specii aleg genele care urmează să fie transmise 
generaţiilor următoare. Este motorul pentru foarte multe 
dintre acţiunile de zi și de noapte ale multor specii de pe 
Pământ. 

În general, selecția naturală reprezintă interacțiunea 
dintre organisme și mediul lor înconjurător. În zilele 
noastre, la un secol după Darwin, am putea descrie proce- 
sul ca fiind interacțiunea dintre organisme și ecosistemul 
lor. Organismele un pic mai bine înzestrate le întrec pe 
cele nu-tocmai-bine-înzestrate. Acest lucru se întâmplă 
atunci când procesele aleatoare produc gene care, întâm- 
plător, corespund condițiilor de mediu și de ecosistem 
existente în acel moment. A fost marea realizare a lui 
Darwin și ea încă mai constituie piatra de temelie pentru 
înțelegerea modernă a procesului care determină schim- 
barea evolutivă. 

Dar, pe lângă interacțiunea dintre individ și ecosis- 
tem, mai există și interacțiunea dintre un individ și cei- 
lalți indivizi ai speciei lui. Ei concurează între ei pentru 
energie și pentru oportunități de reproducere. În cazul 
plantelor, resursele fundamentale sunt lumina soarelui și 
nutrienţii din sol. Pentru peștișori, ar putea fi vorba des- 
pre zooplancton, acele mici vietăți marine. Pentru peștii 
mari, e vorba despre peștii mai mici. Pentru noi doi, 
este vorba despre apă și mâncare. Însă, din perspectivă 

evoluționistă, nu există niciodată destulă lumină solară, 
destule îngrășăminte sau hrană nutritivă, sau destule pă- 
turi confortabile. Organismele trebuie să-și transmită ge- 
nele pentru a avea urmași — pentru a-și menţine genele 
în bazinul genetic". În acest scop, animalele și plantele 
îl fac pe dracu-n patru. 

Există unele versete în Biblie, foarte apreciate, des- 
pre crinii câmpului. Autorii Evangheliei după Matei au 
remarcat că aceste flori preafrumoase nici nu torc, nici 
nu ţes pentru a-și obține hainele. Este un fragment prin 
care Isus îi încurajează pe apostoli să nu se îngrijoreze de 
lucrurile lumești, în mod special de hainele cu care se vor 
îmbrăca în misiunea lor de prozelitism. 

Oricât de grozav ar fi acest pasaj, Biblia a ratat aici 
un aspect important despre natură și evoluție, mai exact 
despre selecția sexuală. De fapt, crinii, asemenea oricărui 
alt organism sexual de pe planetă, muncesc din greu ca 
să obțină mijloacele de reproducere. Dacă n-ai făcut-o 
deja, oprește-te și gândește-te la câtă energie investește 
o plantă pentru crearea unei flori. În general, plantele 
verzi, precum crinul, trandafirul, nucul american, pinul 
galben sau algele taurului, au frunze, ace sau ramuri în- 
frunzite pentru a capta lumina soarelui. În plus, celelalte 
structuri, cum sunt tulpina, trunchiul sau peţiolul, au 
rolul de a susţine frunzele într-o manieră eficientă din 
punct de vedere energetic. Ce altceva mai face o plantă 
în afară să absoarbă lumina? Răspunsul este simplu: pro- 
duce alte plante, ceea ce nu este ușor. 


1+ Bazinul genetic reprezintă totalul informaţiei genetice aparținând tutu- 
ror indivizilor care alcătuiesc o specie. (N.t.) 

Plantele fac tot posibilul să se reproducă. Un crin are 
nevoie de multă energie pentru a produce flori. Pentru 
un stejar, este un proces foarte solicitant să crească câteva 
mii de ghinde. În acest caz, copacul mizează pe veverite, 
ca acestea să uite unde au ascuns unele ghinde, astfel 
încât un nou stejar să crească în apropiere. Merii și porto- 
calii trec prin tot felul de încercări pentru a-și crește fruc- 
tele, în așa fel încât eu sau vreun alt „devorator (şobolan) 
de citrice“ din Los Angeles să se plimbe cu o bucată de 
fruct și să scuipe seminţele pe un sol fertil. Palmierii cresc 
nuci de cocos de mărimea și rezistența unor ghiulele, 
astfel încât să poată pluti și răspândi seminţele pe o altă 
insulă. Gândește-te un pic cât de puţină energie i-ar tre- 
bui unui crin sau unei tulpine de porumb să crească și 
să se dezvolte dacă nu ar avea toate aceste semințe de 
diseminat. 

Și mai sunt niște aspecte. Nu doar că aceste orga- 
nisme produc seminţe viabile. Ci ele produc și alte struc- 
turi, cum ar fi florile, pistilurile, staminele, gameții și 
polenul, pentru a obține un amestec de gene înainte ca 
seminţele să plece pe drumul lor. Totul ţine de sexuali- 
tate. 

Un arbust de trandafir are nuiele lemnoase pentru 
structură. Are spini pentru a descuraja animalele să se 
caţere pe ramurile sale și să le folosească drept cuib. 
Producerea acestor nuiele necesită energie. Însă, fii atent 
puţin la resursele și energia consumate de plantele de 
trandafir pentru dezvoltarea de flori și măceșe (seminţe 
de trandafir). Ele produc flori atrăgătoare nu pentru a 
evita bolile sau pentru a trece prin iarna rece, ci pentru 
a-și amesteca genele cu cele ale altor indivizi selectați 

pentru merite sexuale. O fac pentru a atrage polenizatori, 
cum ar fi albinele și păsările, care se opresc pentru a gusta 
nectarul și apoi poartă polenul pe aripi când zboară mai 
departe. 

Portocalele sunt atât de dulci și de gustoase, iar lâna 
de oaie atât de moale și de călduroasă, încât nu e greu de 
imaginat de ce strămoșii noștri au crezut că întreg aranja- 
mentul a fost făcut special pentru noi. Însă, în mod clar, 
nu aceasta este realitatea. Ecosistemele se dezvoltă după 
o întindere enormă de timp. Noi suntem prezenţi vreme 
de doar câteva decenii sau generaţii. Strămoșii noștri, cel 
puțin cei care au elaborat acele versete din Biblie, nu au 
înțeles că motivul pentru care totul pare să se potrivească 
atât de bine împreună este că lucrurile s-au dezvoltat de 
la simplu la complex pe parcursul eonilor. lar sexul a 
făcut ca totul să se întâmple puţin mai repede sau puţin 
mai eficient decât s-ar fi petrecut de regulă. 

Încă de la apariţia sa, în urmă cu cel puţin 1,2 mi- 
liarde de ani, sexul a devenit foarte popular printre fi- 
ințe — vreau să spun, a ajuns peste tot. Putem specula 
care au fost începuturile sexului. La microscop, putem 
lesne observa cum bacteriile fac schimb de gene prin 
ceva asemănător unei fibre sau unui tub subţire, micro- 
scopic. Se numește „pilus“, care în latină înseamnă „păr“. 
Este ușor să-ţi imaginezi că bacteriile fac schimb doar de 
unele porțiuni sau bucățele de gene. Apoi, imaginează-ți 
că o bacterie trimite către o alta bucățele de gene (bu- 
cățele de bucățele), care sunt mai ușoare în greutate și 
transmit foarte rapid materia, în vreme ce o altă bacterie 
favorizează trimiterea de molecule mai mari și mai grele, 
într-un ritm mai lent. Contorm observaţiilor noastre de 

astăzi, bacteriile nu fac decât schimburi în regim unu la 
unu, existând întotdeauna un donator și un receptor. Să 
presupunem însă că o bacterie trimite câteva molecule 
genetice prin intermediul pilusului și apoi, câteva minute 
mai târziu, bacteria receptoare o returnează și, în plus, 
trimite o altă informaţie genetică către donator prin in- 
termediul propriului pilus (unul diferit). 

În vremuri primordiale, a existat, se pare, un mo- 
ment în care o bacterie a transmis mai multe bucățele 
micuţe în schimbul unor bucăţi mai mari și mai grele ale 
altei bacterii. Aparent, această practică a oferit un avantaj 
microbilor implicaţi în cele două roluri. Fiecare trebuie 
să-și fi făcut treaba puţin mai bine decât alţi microbi care 
au continuat practica de a avea ambele organisme la fie- 
care capăt al schimbului, trimițând lanţuri de cod genetic 
mai lungi sau de mărime medie. Specializarea a condus, 
se pare, la eficienţă. Un lucru a dus la altul și acele ființe 
pământene primitive au inventat sexul. Privind pur și 
simplu în jur, putem constata că acest schimb de bucăți 
mai mici de cod genetic pentru altele mai mari funcţio- 
nează de minune. (De ce funcționează este mai puțin 
evident deocamdată; dar despre asta, mai încolo). Sexul 
trebuie să ofere unei ființe un avantaj. Altfel, niciunul 
dintre noi nu s-ar afla acum aici. 

Odată declanșată, selecţia sexuală devine ușor de 
înţeles. Ea permite unei specii să facă selecţia în cadrul 
propriei rânduiri și indivizilor aceleiași specii să concu- 
reze într-o lume deschisă, într-un ecosistem deschis, dacă 
preferi. Un alt mod de a privi lucrurile este că selecția 
sexuală reprezintă un al doilea filtru suplimentar al se- 
lecției naturale: înainte ca puii să ia contact cu lumea 

pentru a vedea dacă sunt destul de buni încât să producă, 
la rândul lor, urmași și să progreseze genetic, părinţii 
trebuie să se selecteze între ei. Dacă nu fac asta, nu vor 
exista urmași care să cunoască lumea. 

Viteza selecţiei sexuale contribuie, pe lângă remar- 
cabila diversitate întâlnită în natură, și la complexitatea 
organismelor. Atunci când descendenții poartă o nouă 
combinaţie de gene care îi ajută să profite de resursele 
din mediul înconjurător mai repede decât celelalte orga- 
nisme ale ecosistemului lor, succesul este garantat. Dacă 
își obțin mai rapid și mai eficient resursele, precum hrana 
sau apa, decât ceilalți din jur, este firesc ca inovațiile lor 
genetice să devină mai complexe, deoarece pot susține 
mai multe gene complexe. 

Dacă ai fi ca mine, cel puţin eu, unul, știu că așa sunt, 
ai putea să te întrebi de ce există doar două sexe. Dacă, 
din perspectivă evoluționistă, două sexe sunt mai bune 
decât unul singur, fiindcă generează diversitate, înfruntă 
virusurile, adaugă complexitate și întrec competitorii, de 
ce nu avem atunci trei sau patru sexe? În acest caz, tu — 
și toate ființele — vei putea inova genetic ca nebunul. 
În primă fază, această ipoteză pare plauzibilă — cel pu- 
țin pentru mine. Dar trebuie să ținem minte că evoluția 
prin intermediul selecției naturale, per total, și selecției 
sexuale, în particular, permite unui organism să devină 
mai complex doar dintr-un anumit punct în care se află 
organismul respectiv. Interacțiunea simultană dintre mai 
mulți microbi ai mai multor generaţii s-ar putea să fi fost 
un eveniment prea rar sau să fi oferit un avantaj nesem- 
nificativ într-o schemă mai rapidă de tip unu-la-unu, și 
de aceea există doar două sexe. Următoarea generaţie a 

unui organism poate introduce inovații pornind doar de 
la nivelul de inovaţie sau complexitate avut de strămoșii 
săi. Nu avem de-a face cu supraviețuirea celei mai apte 
scheme multiparentale imaginabile. Ci cu supraviețuirea 
celui destul-de-bun. 

Însă, deși majoritatea ființelor de pe Pământ se 
descurcă cu două sexe, în lumea ciupercilor lucrurile stau 
oarecum diferit. Ele interacționează în pereche, asta e 
clar. Dar dețin ceea ce se numește în prezent tipuri de re- 
producere. Pot fi compatibile sexual cu mulţi alţi indivizi, 
cu multe alte tipuri de reproducere, care sunt, în sens 
sexual, destul de diferite. Astfel, un organism precum 
bureţii de mătreaţă!* are 28 000 de sexe, adică 28 000 
de tipuri de reproducere. Pentru noi, creaturi cu două 
sexe, este fascinant. Acum, lăsând deoparte practicile 
neobișnuite de schimb de gene ale ciupercilor, restul fi- 
ințelor sexuate, asemenea nouă, se descurcă doar cu două 
sexe — masculin și feminin. 

Fără îndoială că au existat momente în viaţă când 
ţi-ai dorit să faci multiple copii ale unui lucru pe care l-ai 
creat. Poate este vorba despre niște țăruși de gard, despre 
niște invitaţii la ziua de naștere sau despre sisteme de 
navigaţie cu giroscop laser pentru avioanele cu reacție 
mici. După ce te-ai pus pe treabă, vei realiza probabil 
copia folosindu-te de primul model. Din unul vei face 
doi. Același lucru este valabil și în natură. Când aceasta 
produce o copie, ea e doar atât: o copie. Apoi acea copie 
poate realiza o altă copie și așa mai departe. Vorbim la 
nivel molecular în cazul de față. Așadar, proiectul rezultat 


15 Denumirea științifică, Schizophyllus communis. Specie cunoscută și sub 
numele de ciuperca cu branhii. (N.t.) 


BALUL MEU DE ABSOLVIRE ȘI SELECȚIA SEXUALĂ 


după miliarde de ani — nu milioane, ci miliarde — este o 
moleculă care s-a împărţit singură în două. 

În privința microbilor primordiali care au făcut 
schimb de gene, cei care au inventat sexul nu au fost 
capabili să facă acest schimb decât pe rând, cu un singur 
alt microb o dată. Nu observăm la microbi existența unor 
parteneri multipli de schimb de gene. Și nu observăm 
astăzi decât existența a două sexe. 

Natura a condus la apariția moleculei de acid 
dezoxiribonucleic, ADN. Deci divizarea binară este favo- 
rizată sau inerentă procesului. Odată cu ea, și combinaţia 
binară. Asta se întâmplă în sistemele naturale, fără impli- 
carea noastră. Se întâmplă, de asemenea, și în sistemele 
umane. La Cupa Mondială de Fotbal, meciurile constau 
din confruntarea a două echipe. Orice turneu sportiv sau 
de bridge implică grupuri de câte două echipe. Este greu 
de imaginat un sistem care să funcționeze altfel. Dacă 
ai pune pe teren trei echipe, s-ar putea să funcționeze 
pentru o vreme. Dar foarte curând cineva vi se va alătura 
și competiţia va redeveni unu-la-unu sau cu un total de 
doi în același timp. 

Recunosc că există mai mulți participanţi sau mai 
mult de o echipă într-o cursă de cai sau într-un joc de 
poker. Dar dacă toată această istorie a sexului a început cu 
niște microbi, care au făcut schimb de gene unu-la-unu, 
sistemul este greu de desființat. Cu alte cuvinte, odată ce 
moleculele au început să se reproducă prin diviziune, a 
fost dificil ca o a treia echipă sau moleculă să se dezvolte 
și să concureze într-un sistem binar. Poate există un eco- 
sistem pe o planetă din jurul altei stele — la naiba, poate 
există unul pe Europa, satelitul lui Jupiter — cu un sistem 

sexual tripartit. Este un concept pe care Isaac Asimov 
l-a analizat cu eleganţă în romanul său Zeii înșiși. Dar o 
configurație binară pare să fie preferată de natură atunci 
când o lăsăm să se organizeze singură (sau singur). 

Fiindcă a venit vorba despre două echipe, s-au scris 
cărți, s-au compus opere, s-au creat spectacole-concurs și 
s-au produs nenumărate povești de presă despre bătălia 
sexelor. Faptul că bărbaţii și femeile se înțeleg atât de 
greu uneori sau, poate, tot timpul, ar fi un mister dacă 
n-ar exista evoluția. 

Suntem cu toții motivaţi de nevoia de alegere a unui 
partener. Cei care nu au această pornire, nu-și transmit 
genele mai departe. Pentru o femelă din specia umană 
pare să conteze, în selecția unui partener, dacă acesta o 
poate întreține pe ea și pe urmașii ei. În ultimă instanţă, 
un astfel de comportament sau motivaţie este în concor- 
danţă cu principiile selecţiei sexuale. Un mascul va alege 
o parteneră bine înzestrată, după socoteala lui, pentru 
a-i duce genele mai departe. Femela trebuie să crească 
valoarea genelor ei, jucând „rolul uneia care se lasă greu“, 
după cum zicea sau încă mai zice o vorbă străveche. Însă, 
pe bune... toate lucrurile cu moderație. 

Priveşte în jur. Foarte multe lucruri din societatea 
noastră sunt motivate de procesul selecției sexuale și 
există multe aspecte subtile și nu-prea-subtile care afec- 
tează acest proces. Rimelul. Ceasurile scumpe. Pantofii 
deosebiți. Mașinile sport, parfumurile, fustele, cravatele, 
jeanșii, cizmele și așa mai departe. Acum, fă comparația 
între noi și restul lumii. Prin restul lumii mă refer la 
câini, pisici, lei, tigri și urși... și calamari, și balene. Toate 
animalele din lumea înconjurătoare și toate plantele au 

sezoane de împerechere. Noi, oamenii, se pare că nu 
avem așa ceva. În privinţa copiilor noștri, zilele de naş- 
tere par distribuite egal în calendar. De ce se întâmplă 
asta? De unde supraimpulsul acesta sexual răspândit la 
întreaga specie? 

Una dintre principalele teorii susține că este vorba 
despre un artefact. Este un rezultat al faptului că suntem 
destul de buni la evoluţie. Bătălia sexelor este, probabil, 
atât de puternică pentru că toţi avem creiere atât de mari 
(prin comparaţie cu celelalte animale — și cu fostul meu 
șef). Creierele noastre ne determină să conștientizăm 
locul nostru în schema generală a lucrurilor și conduce, 
într-un fel, la îndoială, la altruism, la fidelitate și la abi- 
litatea de a greși cu atâta ușurință. Pentru a nu renunța 
vreo clipă la nevoia de împerechere, procesele noastre de 
selecție sexuală funcționează 24 de ore din 24. Indiferent 
care este cauza, funcționează. Altfel spus, deși suntem 
mereu tulburați de iubiri neîmplinite, de fidelitate, in- 
fidelitate, griji profesionale, critici familiale și alte ză- 
păceli, noi, specia umană, ne reproducem într-un ritm 
uriaș. Pe parcursul a zece mii de ani, numărul populaţiei 
umane de pe Pământ a explodat, de la câteva milioane la 
peste șapte miliarde. Aparent, selecția sexuală ne-a lăsat 
cu nevoia de relaționare pornită la maximum. 

Iată cum am ajuns eu, o victimă a evoluției, să parti- 
cip la balul de absolvire. Partenera mea petrecea de regulă 
în compania băieților mai copti, a tipilor din clasele cu 
un an sau doi mai mari decât a noastră. În momentul ba- 
lului, aceștia erau la facultate și nu mai erau disponibili. 
Am invitat-o să meargă cu mine și a acceptat. După câte 
se pare, niciunul dintre noi nu era capabil să se abţină. 

Am întâlnit-o de curând la reuniunea clasei și, aşa cum se 
spune în ziua de azi, încă e o bunăciune. Cred că prote- 
inele din creierul meu acţionat de sex au rămas marcate 
definitiv. 


9 


POVESTEA REGINEI ROȘII 


În capitolul precedent, am vorbit despre când și cum 
a evoluat sexul, însă s-ar putea să fi remarcat că nu ne-am 
(nu m-am) referit și la întrebarea „de ce“. De ce face ci- 
neva — mă refer la orice organism — sex? Cantitatea 
de energie consumată este enormă. Cheltuim miliarde 
pe rujuri și produse pentru îngrijirea părului. Aproape 
o treime din toate reclamele, indiferent de mediul de 
difuzare, sunt la automobile — din acelea cu foarte mult 
sex-appeal. Ne călcăm pantalonii, ne facem unghiile și 
ne străduim să mirosim frumos — toate pentru a atrage 
un partener care să ne ofere sex și urmași. De ce ne dăm 
peste cap ca să atragem un partener? De ce nu rezolvăm 
această chestiune vitală în mod natural? De ce nu îngă- 
duim buzelor noastre să fie doar buze și de ce nu condu- 
cem mașini gri, încete și lipsite de forme? 

Nu e ca și cum sexul ar fi singura metodă de reprodu- 
cere. Noi, oamenii, am putea, de exemplu, să ne împărțim 
în jumătate, cu tot cu ADN, mușchi, creier etc., așa cum 
face orice bacterie respectabilă și lipsită de conștiință. 
Bucăţile împărțite își formează noi membrane și limite pe 
măsură ce se separă. O replică a ADN-ului părintelui este 
construită de fiecare parte — adică înăuntrul fiecăruia 
dintre cei doi indivizi rezultați din original. Dacă îţi vine 
greu să-ți imaginezi că o persoană se poate diviza astfel, 

încearcă să te gândești cum ar arăta un copil identic ge- 
netic care crește direct pe corpul mamei sau al tatălui său. 
Nu există niciun motiv pentru care asta nu ar putea func- 
ționa în general, dar totuși iată-ne înconjurați de toate 
aceste buze vopsite, unghii lustruite, parfumuri dichisite, 
abonamente la sală, mașini sport și altele asemănătoare. 

Și acestea sunt doar exemplele evidente rezultate 
din experiența umană. Mai importante de-atât, din per- 
spectivă planetară, sunt celelalte miliarde de specii de pe 
Pământ care folosesc energia Soarelui și a solului pentru 
a construi petale, pistiluri și stamine — pentru a construi 
prelungiri bioluminescente — pentru a crește fructe pe 
membrele lor, ca un nenorocit ca mine să le scuture când 
are el chef, să le care după el și să le arunce seminţele 
într-un sol fertil în care să crească urmașii acelor fructe. 
De ce atâta efort? 

Somonii înoată și tot înoată. Ei își petrec cea mai 
mare parte a vieții mâncând alți pești, cu scopul de a-și 
găsi niște parteneri cu care să înoate în amonte, să-și con- 
struiască un culcuș din pietre, să-și împrăștie lapţii și să 
moară. De ce atâta efort? S-ar putea să ţi se pară o glumă: 
o elefănţică însărcinată ocupă mult spaţiu, dar efortul de 
a o lăsa însărcinată pare și mai dificil. De ce atâta efort? 

Vreau s-o spun de la bun început, nimeni nu știe 
absolut sigur de ce organismele asemenea nouă sau ar- 
madillo-ului, sau copacilor fac sex. În general vorbind, 
sexul produce urmași cu un nou mix genetic, un amestec 
diferit de cel al părinților. Poate oferi noi oportunități de 
inovaţie, ceea ce poate conduce la o generaţie succesivă 
mai reușită. Noua combinaţie de gene ar putea elimina 
erorile genetice. 


POVESTEA REGINEI ROȘII 


Avem însă o teorie grozavă despre utilitatea sexului, 
o teorie care plasează reproducerea sexuală în tabloul mai 
larg al teoriei evoluţiei. Este vorba despre supraviețuirea 
celui mai apt, a celui care se adaptează lumii și în special 
ecosistemului cel mai potrivit. Este vorba despre concu- 
rentă. Și concurenţii cei mai importanţi sunt rareori ani- 
malele mai mari: oamenilor nu le este prea greu să țină 
pasul și să trăiască în preajma leilor, tigrilor sau urșilor. 
În schimb, cei care ne cauzează necazuri sunt microbii 
și paraziţii. Ei ne pot ucide sau aduce într-un stadiu de 
degradare în care nu mai putem sau nu ne mai pasă să 
producem urmași. 

Nu suntem singurele organisme care au o problemă 
cu microbii și paraziţii. Dacă îţi lingi buzele s-ar putea să 
in gerezi în jur de un milion de virusuri care atacă în mod 
specific bacteriile. Potrivit unei lungi tradiţii, acestea se 
numesc virusuri bacteriofage sau, pe scurt, fagi. (Phage 
este cuvântul grecesc pentru a mânca. Fagii devorează 
bacteriile din interior.) Cu alte cuvinte, chiar și bacteriile, 
aceste organisme simple, unicelulare, au multe bătăi de 
cap cu aceste virusuri fage, al căror singur scop în viaţă, 
sau la graniţa vieţii, este să captureze metabolismul bac- 
teriilor și să îl folosească pentru a se autocopia. 

O trăsătură uimitoare a fagilor este cât de specifici 
sunt. Adică un anumit fag atacă doar un anumit tip de 
bacterie. Învelișul fagului identifică și se atașează de o 
anume proteină a unei anumite bacterii. Principala me- 
todă de apărare a bacteriei împotriva fagilor este să-și 
modifice cumva sau să-și reconfigureze modelul proteic 
al membranei exterioare. Acum, aceste schimbări nu 
se pot face ca atare la nivelul unui individ. În schimb, 

descendenții săi, urmașii săi, pot suferi modificări pe par- 
cursul reproducerii ADN-ului lor. Modificările aleatorii 
s-ar putea sau nu să le ajute să reziste fagilor. Nu uita 
că vorbim despre bacterii. Poate că ele nu se schimbă 
foarte rapid de la o generaţie la alta. Însă se reproduc ca 
nebunele, majoritatea speciilor dublându-și numărul pe 
parcursul a doar câteva ore și producând astfel un număr 
aproape nelimitat de descendenți. În aceste mulțimi, nu 
are cum să nu existe noi configurații de gene imperfect 
copiate, dintre care unele vor avea capacitatea de a rezista 
sau, pur și simplu, de a nu mai fi identificate de fagii care 
i-au ucis strămoșii. 

Această multiplicare rapidă a bacteriilor, a virusuri- 
lor și a altor paraziți nu-prea-complecși poate provoca 
necazuri organismelor mari. Microbii se reproduc și sunt 
în căutarea modelului proteic de atașare genetică capabil 
să ne infecteze. Între timp, organismele mari, precum 
noi doi sau arborele sequoia, nu se pot reproduce în 
doar câteva ore. Pentru sequoia e nevoie de trei secole. 
Pentru noi de câteva luni, urmate de alți câțiva ani până 
când organismul ajunge la vârsta de reproducere. Deci, 
ca să rămânem în cadrul scenariului evoluționist, noi și, 
în special, strămoșii noștri a trebuit să găsim un model 
diferit, altfel n-am fi reușit să înfruntăm toate acele viru- 
suri bacteriofage, hotărâte să ne captureze metabolismul 
celular și să-l întoarcă împotriva noastră. Mai exact spus, 
strămoșii noștri îndepărtați chiar au găsit un model di- 
ferit; altfel noi doi n-am fi aici ca să medităm la aceste 
întrebări. 

Cheia combaterii microbilor și paraziţilor pare să 
fie sexul. Pe de o parte, chestia asta pare deprimantă. 

Rujul, tocurile înalte, goana după salarii, mașinile sport 
și mersul la sală sunt rezultatul virusurilor. Dar, pe de 
altă parte, la fel sunt și arta, muzica sau gastronomia. 
Prin intermediul sexului, organismele precum păpădia, 
meduzele, bibanii, papagalii și termitele reușesc să reziste 
în competiţia vieții suficient de mult timp încât să se în- 
mulțească și să producă urmași pentru sezonul următor. 

Potrivit unei terminologii relativ recente, acest pro- 
ces se numește Teoria Reginei Roșii. Fermecătoarea de- 
numire provine de la Alice, personajul fictiv al cărților 
lui Lewis Carroll, Alice în Țara Minunilor și În Tara din 
Oglindă. În aceste povești, Alice o întâlnește pe Regina 
Roșie. (Potrivit multor relatări, dl. Carroll obișnuia, se 
pare, să fumeze din când când un soi de marijuana și 
să bea câte un pahar-două de vin.) Regina Roșie este un 
hibrid între o persoană și o piesă de șah, care alunecă pe 
un fel de Tablă de Șah a Vieţii. Când te afli în preajma 
ei, întreaga ei lume se mișcă... oarecum. Așadar, Alice 
este nevoită să alerge ca nebuna ca să poată purta o con- 
versaţie cu ea. Așa arată o zi obișnuită de lucru la curtea 
Reginei Roșii. Alice face constatarea: „În locul de unde 
vin eu, dacă alergi toată ziua, ajungi altundeva.“ Regina 
Roșie îi răspunde ridicându-și sprâncenele regale de per- 
sonaj/piesă de șah: „Pe legea mea, dar mi se pare o ţară 
foarte înceată. Aici trebuie să alergi din toate puterile ca 
să rămâi în același loc.“ 

Din câte se pare, procesul evoluţiei în care suntem 
implicați noi doi și oricare altă ființă de pe Pământ sea- 
mănă cu ţara sau ținutul Reginei Roșii. În procesul evo- 
luţiei, trebuie să alergi mereu; trebuie să găsim continuu 
noi combinaţii de gene pentru a ne păstra genele în joc. 

Ca un organism să reușească, trebuie să aibă urmași, care 
la rândul lor să aibă urmași capabili să aibă urmași. Fii pe 
pace, familia ta a reușit, altfel n-ai fi fost aici. Oricât de 
neplăcut ar părea, părinţii tăi au făcut sex — cel puţin o 
dată. Dacă ai fraţi și surori, au făcut-o de mai multe ori... 
Te cam trec fiorii când te gândești. 

Ca orice teorie științifică, putem folosi Teoria Reginei 
Roșii pentru a face predicții despre fenomenele din na- 
tură. Când am participat la dezbaterea împotriva creațio- 
nistului Ken Ham, am folosit exemplul unor peștișori 
numiți topminnow. Acești pești sunt uimitori. Când 
vremurile sunt grele și condițiile de împerechere cu un 
partener de sex opus sunt dificile, această specie de to- 
pminnow (Poeciliopsis monacha) poate produce ouă care 
se transformă în pești fără a fi fertilizate de lapţii altui 
pește. Acest proces este cunoscut sub numele de repro- 
ducere asexuată. Desigur, băieții și fetele topminnow 
continuă să se reproducă sexual și făcând sex obișnuit, 
ca toţi ceilalți pești. 

Specia de topminnow amintită trăiește în râurile din 
Mexic. Când plouă încontinuu, se formează o mulțime 
de bazine în care peștii se simt ca acasă. Când apa se 
evaporă, bazinele rămân izolate de fâșii de pământ uscat. 
Acești pești sunt atacați de un vierme plat parazit, cunos- 
cut sub denumirea de viermele plat al petelor negre. În 
cadrul populațiilor izolate de pești, cei care au fost ne- 
voiţi să se reproducă de unii singuri sunt mai predispusi 
la îmbolnăvirea cu petele negre decât membrii aceleiași 
specii de pești care au avut destui potenţiali parteneri cu 
care să se reproducă pe cale sexuală. Și stai, că mai ur- 
mează ceva. Mai există o caracteristică a acestei deosebiri: 

populaţiile cu un procent mai mare de indivizi care s-au 
reprodus asexuat au, de asemenea, și un procent mai 
mare de viermi plați purtători ai petelor negre. 

Și încă nu e tot: cercetătorul Bob Vrijenhoek și co- 
legii săi de la Institutul de Cercetări al Acvariului din 
Monterey Bay au descoperit, într-un bazin izolat, o popu- 
laţie de pești sexuaţi care aveau mai mulţi paraziți decât 
semenii sau femele asexuate. Ei au descoperit că peștii 
sexuați se înmulțiseră în cadrul aceleiași familii; făcuseră 
sex cu fraţii și surorile lor mai mult decât cu străinii. Deci 
mutațiile aleatorii introduse de reproducătorii asexuați 
le-au întrecut pe cele ale peștilor sexuațţi, ceea ce este sur- 
prinzător. Cum astfel de pești și bazine există din belșug, 
Vrijenhoek a introdus câteva exemplare sexuate de to- 
pminnow în cadrul amestecului din acel bazin. Un sezon 
mai târziu, așa cum era de așteptat pentru cei care cunosc 
influența Reginei Roșii, lucrurile au revenit la normal. 
Peștii asexuaţi erau mai infectați decât cei sexuați. 

Trăim într-o lume sălbatică. Dar acești pești sunt un 
remarcabil exemplu al unei teorii științifice capabile să 
facă previziuni reale. În cadrul acestei specii, putem com- 
para direct efectul unui singur tip de parazit asupra unui 
singur tip de pește. Peștii topminnow sunt minunați, 
pentru că se reproduc în două moduri diferite și îi putem 
observa de la un sezon la altul. Nu trebuie să așteptăm 
vreme de decenii sau secole, ca în cazul oamenilor sau al 
arborilor uriași de sequoia. 

Acesta este unul dintre motivele pentru care mă în- 
cântă studiul evoluției. Este o știință uimitoare și sexy. 

Oamenii iubesc câinii. Aceasta este, sper eu, cea 
mai puțin surprinzătoare propoziție pe care o vei citi în 
această carte. Eu însumi am purtat lungi discuţii cu prie- 
tenii mei canini, și prin asta chiar mă refer la prietenii 
mei care sunt câini. Recunosc că toate aceste discuţii au 
fost în mare parte unilaterale. Când iubitorii de câini 
se întâlnesc, deseori întreabă ce fel de câine are fiecare. 
Vorbesc despre rasele de câini: collie, corgi, labrador 
retriever, pitbull sau pudel. De regulă îi iubesc pe toți, 
pentru că toți câinii sunt câini. Ei sunt definiția umblă- 
toare și lătrătoare a ceea ce înseamnă o specie. Relaţiile 
evoluționiste nu sunt definite după aspect, ci prin ceea ce 
se găsește la interior. Dacă un mascul și o femelă se pot 
combina și produce urmași, atunci, conform celei mai 
simple și mai semnificative definiţii, ei aparțin aceleiași 
specii. 

Altfel spus, dragi amatori de câini, vă iubesc pe toți, 
dar trebuie să vă stric distracţia cu un adevăr fundamen- 
tal. În sens evoluționist, e foarte important de reținut 
că nu există nicio rasă distinctă de câini. Dacă un dog 
german face sex cu un teckel, rezultă un câine. Dacă un 
caniș face sex cu un terrier Jack Russell, rezultă un câine. 
Dacă o corcitură face sex cu un exemplar din așa-numita 
rasă pură, rezultă un câine. Altceva nu rezultă. Toţi câinii 

sunt descendeţii unor strămoși comuni. Deci, atunci 
când ne distrăm la un spectacol chinologic, unde câinii 
sunt împărţiţi sau organizați după rase, participăm la 
un ritual care este, la un nivel foarte important, arbi- 
trar. Există gradaţii și există un spectru al tipurilor sau al 
raselor de câini. Conceptul de rasă pură poate fi definit 
numărând generațiile trecute din universul sexual canin. 
Însă nu reprezintă vreun indiciu pentru vreo specie sau, 
vorbind serios, pentru nimic special. 

Câinii domestici moderni sunt descendenţii direcți, 
efectiv direcți, fie ai lupilor, fie ai unui strămoș comun 
de la un nivel imediat anterior lupilor. Cu ajutorul ma- 
șinăriilor care folosesc reactivi atent elaboraţi pentru a 
desface și a număra cu meticulozitate secvențele de acizi 
nucleici — acele coduri chimice care sunt ordonate ca 
treptele unei scări — din ADN-ul unui organism, putem 
face comparaţia, de exemplu, între ADN-ul unui lup și cel 
al unui câine albastru de Noua Zeelandă. 

Și mai remarcabil este setul de experimente condus 
de Dmitri Belyaev la o fermă sovietică de vulpi, în anii 
1950. EI și colegii lui au obținut accesul la un lot de vulpi 
argintii, foarte prețuite pentru blana lor și care sunt în- 
rudite îndeaproape cu lupii. Cercetătorii au observat 
comportamentul vulpilor și le-au oferit hrană umană. 
Acele exemplare de vulpi mai puţin înclinate să fugă de 
apropierea oamenilor au fost recompensate cu mâncare. 
Ele au fost selectate și li s-a permis să se înmulțească, 
femele și masculi între ele. În doar câteva generaţii, cer- 
cetătorii au crescut pui de vulpe care nu se mai speriau 
de prezența personalului. Aceste noi rase de vulpi-câini 
sau de câini-vulpi au dezvoltat o afinitate pentru oameni. 

Își scuturau coada de bucurie, scheunau pentru atenție și 
îi lingeau pe cercetători pentru a-și exprima afecțiunea; 
câteva au dezvoltat chiar urechi moi, care puteau fi scăr- 
pinate. 

Același proces trebuie să fi avut loc și în timpul 
domesticirii lupilor. Ei s-au arătat dispuși să ne apere 
strămoșii ca pe unii de-ai lor. Iar acesta a fost, aparent, 
rezultatul faptului că le-am oferit hrană și adăpost, o 
locuinţă numai bună pentru câinii-lupi. Din punct de 
vedere genetic, toți câinii moderni sunt aproape lupi. 
Noi, oamenii, am hotărât care lupi-câini au voie să facă 
sex și am selectat acele trăsături lupo-câinești pe care ni 
le-am dorit: prietenia, apropierea, voioșia și protecția. 

Darwin a fost deosebit de sârguincios în privința 
modului de a distinge care organisme trebuie grupate 
logic împreună cu altele — în special, care organisme 
aparţin aceleiași specii, fiind capabile să se reproducă 
între ele. El a observat că ceea ce alți mari contemporani 
de-ai lui considerau a fi specii diferite de trandafiri, erau, 
de fapt, doar niște soiuri ușor diferite care puteau fi lesne 
înmulţite sau împerecheate între ele. Distincția făcută 
de Darwin i-a nedumerit pe foarte mulți. Trandafirii pot 
părea destul de diferiţi ca formă și, mai ales, ca nuanţă 
de la o generaţie la alta. Însă doar urmărind dacă se pot 
înmulți sau produce urmași (mai multe seminţe sau sâm- 
buri și mai mulți trandafiri) se poate stabili dacă avem 
de-a face cu una sau două specii diferite. 

Darwin a inventat expresia „selecţie artificială“ pen- 
tru a descrie ceea ce grădinarii, fermierii și crescătorii de 
cai și de câini făceau deja de secole: crearea unor soiuri 
mai bune sau mai utile de plante și animale. 

George Washington s-a ocupat și el cu asta. Părintele 
națiunii mele a investit o cantitate impresionantă de 
timp, efort și energie pentru cultivarea grâului. El a fo- 
losit o lupă și o pensetă pentru a delimita polenul unui 
peduncul de grâu capabil să fertilizeze ouăle sau ovulele 
altui exemplar. Fermierii controlează mereu care armăsar 
are privilegiul de a se împerechea cu o anume iapă. În ul- 
timă instanţă, pe unii armăsari îi castrează. Au! Darwin a 
observat că procesul de reproducere agricolă este identic 
celui petrecut în natură. Doar că oamenii acţionează de 
regulă de sus în jos. Fermierii și crescătorii umani sunt 
cei care decid ce gene sunt selectate pentru a fi transmise 
generației următoare. Darwin s-a gândit la acest lucru ca 
la o selecţie a genelor indusă artificial (deși nu a folosit 
termenul de genetică, care încă nu fusese descoperit). 

Într-un sens filosofic, încă mai folosim descriptorul 
sau adjectivul lui Darwin: artificial. Dar trebuie observat 
că, din punctul de vedere al unui spic de grâu, al unui cal 
sau al unui pudel, selecția artificială este identică celei 
naturale. Să zicem că ești un spic de grâu, care își vede 
de treaba lui. Ovulele tale sunt fertilizate de polen. Poate 
că acesta a fost adus de vânt. Sau o albină a vizitat vreo 
alte două flori de grâu și s-a debarasat de polenul străin 
peste ovulele tale. Sau poate un fermier a amestecat cu 
grijă polenul unui peduncul de grâu cu ovulele altuia. 
Din perspectiva ta, ca descendent al plantei, nu există 
nicio diferenţă. În ce te privește, pentru a avea trăsături 
atractive pentru o altă specie, îţi este indiferent dacă cel 
care face polenizarea este o insectă sau un om. 

Este interesant de remarcat faptul că oamenii care 
cred în creaționism, care consideră că o zeitate a înființat 

toate ecosistemele în doar câteva zile, profită din plin de 
abilitatea noastră de a reproduce plante și animale tot 
mai utile. Pentru a evita această contradicţie evidentă, 
ei recurg adesea la distincţii elaborate și arbitrare pentru 
ceea ce numesc sau nu evoluție. 

În ciuda asemănării fundamentale, din perspectiva 
unui observator, selecţia artificială este foarte diferită 
de cea naturală. În numeroase cazuri, selecţia artificială 
servește nevoilor umane de eliminare a unor înzestrări 
naturale. O măsură onorabilă a acestui lucru este dacă 
sau nu un organism precum un spic de grâu, o plantă 
de soia, un cal Quarter American sau un ogar de curse 
ar putea sau ar reuși să supravieţuiască fără intervenția 
oamenilor în chestiuni legate de fecundarea și hrănirea 
lor sau de controlarea interludiilor sexuale. În trei dintre 
aceste patru cazuri, răspunsul este „nu“. Oamenii sunt 
cei care le-au făcut posibilă existența. Dacă tu consideri 
că oamenii sunt ființe deosebite de celelalte (dacă tu crezi 
că o zeitate a îngăduit și a dirijat dominaţia oamenilor 
asupra Pământului), atunci poate că suntem separați de 
restul naturii și manipulările noastre genetice reprezintă 
destinul nostru divin. Dacă însă consideri că faci parte din 
natură, parte dintr-un ecosistem global, atunci convenţio- 
nala noastră intervenție artificială nu este deloc artificială. 
Noi și activitățile noastre facem parte din natură. 

Te rog să reţii că, la fel cum câinii sunt tot câini, 
majoritatea raselor domesticite încă aparţin speciilor lor 
sălbatice. Un cal Quarter American este tot un cal, iar 
grâul de primăvară este tot grâu. Selecţia artificială ne 
oferă indicii despre modul în care populaţiile se diferen- 
țiază suficient de mult pentru a deveni specii cu adevărat 

separate. De exemplu, în sălbăticie, atunci când popu- 
laţiile de somon se separă printr-o schimbare în fluxul 
de afluenţi ai aceluiași fluviu, aspectul peștelui se poate 
schimba destul de tare de la o populaţie izolată la alta. Dar 
diferitele populații izolate ar putea fi capabile în continu- 
are să se reproducă dacă sunt reunite în crescătoriile de 
somon sau în bulboane separate ale râului. Unii savanți 
se referă la ele ca la subspecii. Dacă ar fi ţinute izolat sau 
destule generaţii ar fi crescute separat, în cele din urmă ar 
fi de așteptat ca acei pești să nu se mai poată împerechea 
cu alții și ar fi declaraţi ca fiind o specie diferită. Acest lu- 
cru ar fi firesc pentru că, de fiecare dată când peștii fac alți 
pești, de fiecare dată când se reproduc, au loc schimbări 
minuscule în cadrul genelor, al ADN-ului lor. 

În cele din urmă, ar fi de așteptat să producă destule 
modificări în cadrul subspeciilor lor încât să nu mai fie 
capabile să se înmulțească între ele. Trebuie să ținem 
cont de faptul că, doar pentru că ne gândim intuitiv la 
reproducerea peștilor ca fiind specifică exclusiv unei sin- 
gure specii, este posibil ca natura să permită formarea 
unui spectru, în care unii sunt capabili să se împerecheze, 
iar alţii nu. S-ar putea să arate distinct, asemenea raselor 
diferite de câini, dar să aparțină în continuare aceleiași 
specii. Confuzia dintre aspectul exterior și cel interior, al 
naturii genetice, este, de asemenea, aparentă — într-un 
sens mult mai periculos — în privinţa felului în care oa- 
menii vorbesc de regulă despre rasele umane. (Mai multe 
despre asta în Capitolul 32.) Tot ce vreau să spun este că 
oamenilor le vine mai greu să înțeleagă natura decât îi 
vine ei înseși. 

Oamenii folosesc de regulă numele de „arbore genea- 
logic“ pentru a descrie o diagramă cu toate rudele lor. 
Este o expresie atât de comună încât, probabil, nu te mai 
gândești la metafora din spatele ei atunci când o folosești. 
Identificarea descendențţei se face realizând o schemă a și- 
rului de strămoși. Tu și frații tăi veți împărți aceeași ramură 
care pornește de la mama și tatăl vostru. Dacă ai copii, ei 
vor ocupa o ramură care urcă de la tine și partenerul tău, și 
așa mai departe. Este o convenţie care creează puţină con- 
fuzie, deoarece, intuitiv, descendenții ar trebui să coboare 
(descendenţii ar trebui să descindă, corect?), însă arborele 
crește în sus (ascende). În orice caz, este o metaforă foarte 
utilă, nu doar pentru relaţiile de familie, ci și pentru alte 
tipuri de relaţii de viață, mai ample. Așadar, hai să ne căță- 
răm pe această metaforă și să ajungem mai departe, pas cu 
pas... sau, mai degrabă, ramură cu ramură. 

Pe măsură ce cobori din locul cel mai de sus al ar- 
borelui tău genealogic, din locul în care te afli, către 
ramura de dedesubt și apoi cu încă o ramură mai jos, îi 
vei întâlni pe oamenii care au existat înaintea ta — să 
zicem strămoșii din partea familiei soțului bunicii tale. 
Și mai jos, vei da de niște străini; vei întâlni oameni pe 

care nu i-ai cunoscut niciodată, dacă înţelegi ce vreau să 
spun — strămoși atât de îndepărtați, că nici măcar n-ai 
auzit de ei. Mult mai jos pe acest arbore genealogic, vei 
ajunge la încrengătura unde homo sapiens s-a despărţit de 
celelalte specii umanoide. În acest punct, arborele începe 
să includă tabloul general al evoluţiei. Dacă vei continua 
să cobori către rădăcini, vei da peste cimpanzei și uran- 
gutani. Dedesubtul lor, s-ar putea să dai de maimuțe și de 
strămoșul nostru comun. lar și mai jos, vei lăsa primatele 
în urmă și vei întâlni alte mamifere, inclusiv lei, tigri, 
urși, narvali, antilope, egrete și lilieci. 

Dacă ne continuăm coborârea, vom ajunge la niște 
ramuri care ne vor conduce la niște organisme care, la 
început, nu ni se vor părea înrudite cu noi (nici măcar cu 
fostul meu șef...). Mă refer aici la șopârle, pești și planta 
de gălbenele. Prin progresie logică, vom realiza că suntem 
cu toții descendenții unui singur tip de organism primor- 
dial, aflat chiar la baza arborelui. Știu, știu; e un pic greu 
de crezut la început. Însă la nivel microbiologic suntem 
cu toții mai degrabă asemănători decât diferiți. 

Fiecare organism de pe Pământ conţine ADN sau 
ARN, partenerul său chimic. Acronimul ARN vine de la 
denumirea de acid ribonucleic și, de regulă, are doar o ca- 
tenă, prin comparație cu structura mai complexă, dublă, 
a ADN-ului — acidul dezoxiribonucleic. („Ribo“ provine 
de la un cuvânt vechi care înseamnă zahăr, făcut din- 
tr-un amestec dulce numit gumă arabă. Forma adjectivală 
ar fi arabinoza. De aici ne-am ales cu termenul „ribo“. Își 
dai seama?) 

Pentru mine, codul comun al vieţii stârnește o între- 
bare importantă, una care mă afectează personal. Printr-o 

succesiune surprinzătoare de evenimente din viața mea, 
am devenit directorul executiv al Societăţii Planetare, o 
organizație cofondată de Carl Sagan, unul dintre profesorii 
mei din școală. Am acceptat slujba pentru că nu am înce- 
tat să mă întreb dacă Pământul este ceva special sau ceva 
obișnuit. Așa că mi-am pus întrebarea: Oare modul în care 
a evoluat aici viaţa este similar modului în care a apărut 
viaţa în alte lumi sau aceasta poate evolua în niște maniere 
drastic diferite? Singura cale de a descoperi un răspuns a 
fost... să descopăr. 

Pentru anumiți oameni, cu o viziune creaționistă, 
chimia comună a vieţii zugrăvește un tablou cu totul 
diferit. Ei pretind că aceasta este dovada faptului că sun- 
tem produsul unui designer care a realizat totul conform 
aceluiași plan, de la bun început. 

Și acest raționament stârnește unele întrebări, însă 
sunt exasperante. Dacă a existat un designer, de ce el sau 
ea a creat toate acele chestii fosile care nu mai sunt încă în 
viață? De ce a plasat toţi acei substituti chimici ai elemen- 
telor radioactive în cadrul elementelor nonradioactive? 
De ce a programat acel designer schimbarea continuă din 
cadrul registrului fosil, dacă el sau ea a conceput întreg 
ansamblul deodată? Pe scurt, de ce a răscolit toată mizeria? 
Dacă ești creaționist și citeşti asta și vrei să spui ceva de 
genul: „Ei bine, așa a făcut el“, ţin să-ţi spun direct că faza 
asta nu ţine. Dacă acum am juca în aceeași echipă, ti-as 
spune: „Bagă-ți minţile-n cap.“ 

Și încă ceva: dacă ar fi existat un creator, m-aș fi 
așteptat la rezultate mai bune. Nu m-aș mai fi așteptat 
să existe virusul gripei, de exemplu. Sau, dacă virusu- 
rile sunt o consecinţă inevitabilă sau accidentală a unui 

proiect inteligent bazat pe moleculele de ADN, m-aș fi 
așteptat să fim imuni la aceste accidente. lar dacă argu- 
mentul este „Ei bine, asta face parte din plan“, trebuie să 
întreb: cum poți să iei lipsa de dovadă a unui plan drept 
dovadă pentru existența acestuia? Nu are nicio logică. 

În locul unui arbore ascendent, mie îmi place să mă 
gândesc că viața se mișcă de-a lungul unei axe temporale, 
asemenea plimbării mele de-a latul Statelor Unite. Acest 
„Arbore Genealogic“ crește lateral, timpul venind din 
stânga, unde se află trecutul îndepărtat, către dreapta, 
spre timpul prezent. Pentru a înțelege încrengăturile ar- 
borelui vieţii, trebuie să ne deplasăm înapoi, indiferent ce 
avem de făcut. Avem de examinat fosilele și ne străduim 
să evaluăm vârsta rocilor în care s-au conservat fosilele. 
Cum altcumva am putea proceda? Suntem constrânși de 
natura timpului să începem din locul unde ne aflăm as- 
tăzi și să ne deplasăm tot mai departe în trecut, analizând 
ramurile din Arborele Vieţii pe măsură ce trecem de ele. 

Ca să arunci un ochi în trecutul vieții, trebuie să exa- 
minezi fosilele și să determini când a fost creată pentru 
prima dată o ramură, evaluând vârsta rocilor în care s-a 
format o anumită fosilă. Cele mai vechi fosile cunoscute 
aparțin unor bacterii care au trăit, se pare, în niște iazuri 
sau într-o mare de mică adâncime din vestul de astăzi al 
Australiei. Este vorba despre învelișuri fosile de bacterii, 
numite stromatolite, al căror metabolism conducea la 
excreţia carbonatului de calciu, a calcarului, din care 
sunt alcătuite cochiliile de scoică și piatra de var. Dintr-o 
cauză climatică, vechile iazuri s-au evaporat și acele în- 
velișuri bacteriale s-au transformat în piatră. Au o vârstă 
de 3,5 miliarde de ani. 

Prin analiza unor roci de o vârstă relativ mai recentă, 
descoperim dovada unor organisme mai complexe. Dacă 
luăm un eșantion de pe fundul oceanului, de la doar 
câțiva metri adâncime, descoperim o mulțime de straturi 
de mici creaturi marine. Aceste microfosile frumoase, 
complexe, sub formă conică și împletită de discuri sau 
spirale, constituie trupul sau locuința străvechilor crea- 
turi marine. De multe ori, aceste fosile mici nu sunt mai 
mari decât un vârf de ac. Dacă știi cum să cauţi, poți găsi 
câteva sute într-un singur centimetru cub de sedimente 
marine. (Un centimetru cub înseamnă un mililitru din- 
tr-o doză de bere sau dintr-o linguriţă de medicamente 
pentru copii; în vechea terminologie medicală, era notat 
CU CC.) 

Cu cât contorizarea numărului de organisme diferite 
de pe Pământ se face la un nivel mai îndepărtat, cu atât 
găsim mai puține varietăți. Asta înseamnă că, în mod na- 
tural, evoluţia generează creșterea numărului de varietăți 
ale organismelor. În felul acesta, ea seamănă cu un copac. 
Pe măsură ce crește, un copac va dezvolta tot mai multe 
crengi, care se vor ramifica; fiecare ramificaţie va crea o 
altă ramură, cu bifurcaţiile ei. Acesta este motivul pentru 
care metafora Arborelui Vieţii este atât de puternică. 

Însuși Darwin este cel care a inventat expresia „arbo- 
rele vieţii“, după ce a desenat o schiță reprezentând punc- 
tele de ramificaţie din istoria naturală a organismelor. 
Când analizăm astăzi relaţiile dintre specii, constatăm că, 
în prezent, există mult mai multe specii decât în trecutul 
îndepărtat. Acest lucru este în continuare valabil chiar și 
dacă luăm în considerare cele cinci (sau șase) evenimente 
majore de extincție în masă. Această diversitate și crearea 

de noi specii implică faptul că noi doi, ca animale din 
Arborele Vieţii, suntem înrudiți cu tot felul de organisme 
despre care n-am fi crezut asta. 

Timp de un secol și jumătate, oamenii de știință din 
toate domeniile (biologi, paleontologi, arheologi, pato- 
logi, imunologi, astrobiologi) au clasificat toate organis- 
mele, în viață sau dispărute, pentru a umple ramurile 
Arborelui Vieţii. Aşadar, ai putea crede că, până acum, am 
finalizat schiţa. Te-ai aștepta, fără îndoială, să fi căzut cu 
toţii de acord în privinţa ramurilor principale. Ei bine, nu. 
Dar ne străduim. 

Odată cu descoperirea, în anii 1970, a unor orga- 
nisme necunoscute până atunci pentru știință, a trebuit 
să regândim relaţiile de înrudire dintre un organism și 
altul. Pentru multă vreme, savanții au fost de acord că 
există animale și plante. Wow, Bill. Mersi. Pe bune, și 
încă se mai folosește denumirea organizaţională: Regnul 
Animalia și Regnul Plantae, fiindcă, în biologie, încă la- 
tinizăm cuvintele. Dar, după ce au analizat lucrurile din 
perspectivă evoluționistă — cum ar veni, care organism 
a existat înaintea altuia —, oamenii de știință au realizat 
că animalele au mai multe în comun cu plantele decât 
au (avem) cu aproape orice alt organism de pe Pământ. 
Este uimitor. Majoritatea ființelor de pe planeta noastră 
sunt microscopice, iar aceste organisme microscopice îţi 
seamănă mai puțin decât o varză. 

Oamenii de știință au coborât mai jos pe Arborele 
Vieţii; sau, s-ar putea spune, s-au mișcat de la dreapta la 
stânga pe axa de timp a evoluţiei. În orice caz, au reeva- 
luat cine cu cine este înrudit. În momentul în care scriu 
această carte, se consideră că natura a dat naștere la trei 

sau patru tipuri fundamentale de organisme sau domenii 
ale vieții. Eu zic că sunt patru. Avem Bacteria, Archaea 
(microbii, care sunt fundamental diferiţi de bacterii), 
Eukarya (ăștia suntem noi, animalele și plantele, la un 
loc) și Vira. Pe ultima ai putea-o numi și Virusuri. (Am fă- 
cut câteva lecţii de latină în liceu și prefer pluralul pentru 
acest substantiv de declinarea a doua, care descrie marea 
majoritate a organismelor). 

Nu toţi sunt de acord cu mine că Vira merită un 
domeniu separat. Un argument tradițional susține că 
virusurile nu sunt cu adevărat și pe deplin organisme vii. 
Fle au nevoie de o celulă pentru a se reproduce; nu se pot 
înmulți pe cont propriu. Virusurile nu fac niciun efort 
ca să-și obțină propriii nutrienți. Nu au un metabolism 
regulat. Ele rămân intacte pentru perioade extraordinare 
de timp, fără interacțiune cu mediul. Nu absorb sau nu 
elimină energic. 

După părerea mea, virusurile nu ar exista deloc dacă 
nu ar exista celelalte domenii ale vieţii pe care să le pa- 
raziteze. Vira interacționează cu celelalte forme de viaţă, 
ceea ce le face mai degrabă asemănătoare cu noi decât di- 
ferite și, cu certitudine, să semene vieţii decât non-vieții. 
În sprijinul afirmației vine și descoperirea recentă a unor 
virusuri uriașe, precum Mimivirus și Pandoravirus, care 
sunt atât de mari încât se află la limita dintre virusuri și 
bacterii. În același timp, e limpede că Vira nu aparține 
niciunuia dintre celelalte trei domenii. După mine, ar tre- 
bui să aibă propria ramură importantă în Arborele Vieţii. 

După ce am stabilit care sunt domeniile vieţii, e des- 
tul de complicat dacă ar trebui sau nu să continuăm cu 
vechile denumiri, din ce în ce mai subtile. Dacă mergem 
mai departe, avem: domeniu, regn, încrengătură, clasă, 
ordin, familie, gen și specie. O, și de-ar fi așa simplu! 
După ce au studiat atent structura celulară și ADN-ul or- 
ganismelor, oamenii de știință au inventat noi termeni, 
precum superfamilie, subfamilie și infraregn. Aceste 
cuvinte sunt folosite pentru a-i ajuta pe cercetători să 
înțeleagă lucrurile. Nu voi intra însă în detalii. 

În ce mă privește, cea mai importantă și mai confuză 
parte a problemei este că Archaea și Bacteria sunt împăr- 
tite în domenii diferite ale vieţii. Este o diviziune pe care 
biologii au recunoscut-o abia în ultimele trei decenii. 
Fără îndoială că ești familiarizat cu bacteriile. Archae sunt 
organisme microscopice, asemenea bacteriilor, și chiar se 
aseamănă lor la microscop. Dar, în interior, sunt semni- 
ficativ diferite. Dintre foarte numeroasele organisme mi- 
croscopice, unele au nuclei în cadrul celulelor, altele nu. 
Dintre cele fără nuclei, unele folosesc mai multe proteine 

dintr-o secvenţă pentru a procesa sau metaboliza chi- 
micalele din mediu ca să obţină energie. Altele folosesc 
aproximativ jumătate din aceeași cantitate de proteine 
dintr-o secvență mai simplă pentru a obține același efect. 
Cele mai simple sunt considerate acum a aparține do- 
meniului Bacteria. Iar cele mai complexe, domeniului 
Archaea. De asemenea, prin comparaţie cu Bacteria, or- 
ganismele din Archaea au o membrană înconjurătoare de 
proteine și lipide mai complexă sau, în unele cazuri, doar 
mai groasă. Vira rămâne o chestiune separată. 

Pentru cei care studiază aceste domenii, diferențele 
sunt clare. Nici Bacteria, nici Archaea nu au nuclei. Pe 
când noi doi avem... în cadrul celulelor. De asta apar- 
ținem de Eukaryotes; adică termenul din greacă pentru 
„A avea miez“ (a avea nucleu). Archaea și Bacteria sunt 
Prokaryotes, adică „înainte de miez“ (înainte de nucleu). 
Acest lucru s-a dovedit a fi de o importanţă uimitoare 
pentru istoria naturală a organismelor. 

Următoarele trepte de clasificare sunt un pic neclare, 
deoarece oamenii de știință studiază și iau în calcul na- 
tura relaţiilor pe care le avem cu restul lucrurilor — mai 
precis, cu fiecare ființă de pe Pământ. În cazul regnurilor, 
adică al nivelului imediat inferior domeniului, aces- 
tea sunt vreo cinci. Toată lumea este de acord că unul 
dintre ele este fungi. Fungii au propriul regn. Apoi mai 
există un grup numit protist, clasificat adesea în regnul 
Protista (parazitul de malarie aparţine acestui grup). Apoi 
avem regnul Eubacteria, al organismelor unicelulare. 
Prefixul eu înseamnă adevărata bacterie. Apoi urmează 
Prokaryotes — fără nuclei. Apoi plantele, Plantae. Și ani- 
malele, precum noi doi, Animalia. 

Privind astfel lucrurile, cel mai puţin înțeles este reg- 
nul Archaea. Și totuși, viața a apărut, se pare, în cadrul 
lui. O idee fascinantă. 

Dacă această variantă a Arborelui Vieţii ți se pare 
complicată, așa și este. Dar trebuie să adaug: ea este, de 
asemenea, și foarte cool. Organismele trăiesc și își văd de 
treaba lor, supraviețuind și reproducându-se, indiferent 
dacă noi doi avem vreo idee cine a dat naștere cui și cum 
să clasificăm Vira. Dar, cu ajutorul noilor instrumente 
genetice care permit biologilor să analizeze secvențele de 
aminoacizi din moleculele de ADN și ARN, suntem tot 
mai aproape de a înţelege care tip de organism a fost pri- 
mul. Atunci vom putea să răspundem unor alte întrebări 
semnificative. 

Iată una dintre ele: cum se face că toate organismele 
descind dintr-un singur strămoș? Oare a existat și o altă 
formă primitivă de viață, care a încercat să trăiască și să 
se reproducă, dar nu a reușit să țină pasul? Este posibil 
ca viaţa să fi început de mai multe ori, iar noi doi să fim 
rezultatul unei rânduieli străvechi. Voi reveni la această 
idee spre sfârșitul acestei cărţi, în Capitolul 36. 


111 


112 


12 


BIODIVERSITATEA ÎȘI FACE APARIȚIA 


În ultimii ani, oamenii de știință au depus mari efor- 
turi pentru a studia biodiversitatea Pământului, varieta- 
tea totală a vieţii. De cele mai multe ori, oamenii vorbesc 
despre biodiversitate referindu-se la ecologie și conser- 
vare, dar ea înseamnă mai mult de-atât. Biodiversitatea 
nu poate fi cuantificată. Este o măsură a rezultatelor 
evoluției. Este un catalog suprem al populațiilor tuturor 
speciilor care există și au existat vreodată, înainte de dis- 
pariţie. 

Când analizăm registrul fosil, remarcăm că biodi- 
versitatea este în creștere, de la începuturile vieții, acum 
3,5 miliarde de ani: Arborele Vieţii a devenit tot mai 
bogat. Dacă într-adevăr suntem descendenții aceluiași 
strămoș, acest lucru este firesc. Fiecare reproducere în- 
seamnă o ocazie de producere sau nu a unei mutații 
benefice pentru un descendent. Dacă este benefică, acel 
organism, împreună cu genele sale, supraviețuiește sufici- 
ent încât să se reproducă și să-și transmită genele pentru 
încă o generaţie. Dacă asta se întâmplă continuu și pe tot 
Pământul, cât e ziua de lungă, ajungem să avem specii 
după specii răspândite peste tot. 

Existenţa acestei creșteri nu a fost o concluzie evi- 
dentă pentru toată lumea. Dacă lumea și speciile sale 
de animale și de plante ar fi fost create de o forţă sau 


BIODIVERSITATEA ÎȘI FACE APARIŢIA 


printr-un eveniment supranatural, ar fi de așteptat să 
avem parte, când săpăm în crusta Pământului, de fosilele 
cunoscute ale speciilor de fiinţe existente în prezent. Sau, 
dacă ar fi existat o tranziție de genul înainte-și-după, 
așa cum povestește Biblia, ar fi de așteptat să găsim, 
în straturile inferioare ale formațiunilor stâncoase, un 
număr imens de fosile al unor specii acum dispărute, 
apoi o întrerupere bruscă (corespunzătoare alungării din 
Paradis sau, poate, potopului lui Noe), urmată doar de 
fosilele speciilor moderne, în straturile mai recente. Însă 
nu există așa ceva, nici măcar de departe. 

Nu există o separare între fosilele ante și post dilu- 
viene, ori ante și post Paradis. Întâlnim în schimb un 
continuum, unul care arată o tendinţă graduală către 
sporirea biodiversităţii. Întocmai cum a prevăzut teoria 
evoluției lui Darwin. Replică după replică, o șansă după 
alta la mici modificări, conduc la răspândirea graduală a 
unor trăsături destul-de-bune care ajută specia să concu- 
reze. Deschiderea unor medii relativ nepopulate și izo- 
larea populațiilor mici încurajează apariția unor specii 
noi. Prin apariția unor noi tipuri de organisme, cresc și 
se diversifică mediile și resursele energetice care pot fi 
exploatate. Din câte ne putem da seama, fenomenele 
care încetinesc creșterea naturală a biodiversității sunt 
catastrofele de tipul asteroizilor care lovesc Pământul, 
extincţiile de proporții mai mici, precum alunecările de 
teren la nivel regional și, bineînţeles, acţiunea noastră, a 
oamenilor. Oamenii sunt cei care în momentul de față 
provoacă, se pare, extincţiile în masă. 

Dovezile în acest sens nu sunt perfecte, desigur. Când 
analizăm fosilele găsite în întreaga lume și întocmim 

registrul fosil, trebuie să ne așteptăm la unele limitări. La 
urma urmei, dacă un grup de organisme a fost îngropat 
și eventual fosilizat acum trei miliarde și ceva de ani, e de 
așteptat ca puţine dintre ele să fi rezistat călătoriei prin 
timp. Plăcile tectonice se deplasează și alunecă. Peisajele 
se usucă și se inundă, deseori în mod repetat. Cu cât sunt 
îngropate de mai mult timp, cu atât crește probabilitatea 
ca acele rămășițe fosilizate să fi fost deteriorate, distruse 
sau dizolvate. Totuși, chiar și dacă luăm în calcul aceste 
aspecte, descoperim că există o diversitate mai mare între 
fosilele mai recente. 

Motorul acestei diversităţi este energia. În educaţia 
științifică ne place să spunem că energia este cea care face 
ca lucrurile să meargă, să funcționeze sau să se întâmple. 
La fel e cazul și cu sistemele vii. Ele (noi) au nevoie de 
energie pentru a trăi, a se mișca, a crește și a se repro- 
duce. Dacă ne punem întrebarea: „Unde se găsește cea 
mai multă energie disponibilă pentru organismele vii?“, 
vom descoperi cel puțin două surse. Prima este lumina 
solară. Cealaltă este energia primordială din interiorul 
Pământului. Aceeași chestiune este probabil valabilă și 
pentru viaţa din alte lumi (dacă ea există), așa cum voi 
analiza mai încolo. 

Indiferent dacă ești o plantă verde, o chestie care 
mănâncă plante verzi sau ceva care mănâncă chestiile 
care mănâncă plantele verzi, vei găsi cea mai multă lu- 
mină solară în apropierea ecuatorului. Nu e de mirare că 
există mai multe ființe în pădurile tropicale și în jurul 
recifelor tropicale de corali decât găsești pe întinderile 
de gheaţă din Antarctica sau Oceanul Arctic, fără să-i 
mai numărăm și pe cercetătorii staționaţi acolo. Dar, 

pe lângă multitudinea de vietăți individuale, mai există 
și o diversitate a felurilor de organisme care trăiesc în 
preajma ecuatorului, prin comparaţie cu cele observate 
în regiunile polare de nord și de sud. 

Mai mult, diversitatea este răspândită gradual. Există 
mult mai multe tipuri de organisme pe un metru, un iard 
pătrat sau un hectar în pădurea tropicală amazoniană 
decât în pădurile tropicale din Belize sau Guatemala. La 
rândul lor, fiecare dintre ele găzduiește mai multă di- 
versitate decât întâlnim în pădurile boreale din nordul 
Canadei. Există puțin mai multă diversitate în Insula de 
Nord a Noii Zeelande, care se află mai aproape de ecu- 
ator, decât în Insula de Sud a Noii Zeelande, care este 
mai apropiată de Polul Sud. Există și alți factori locali, în 
special căderile de precipitații, dar tendinţa este aceeași 
pentru întreg peisajul. Dacă stai să te gândești bine, s-ar 
putea să fi observat și singur acest fenomen. Dacă locu- 
iești sau vizitezi S.U.A., poți face comparaţie între ţinutu- 
rile mlăștinoase din Louisiana și gurile râului Mississippi 
din Minnesota. 

Zonele de pe Pământ cu cea mai mare cantitate de 
energie sunt, de asemenea, și zonele cu cea mai mare bio- 
diversitate. Această tendinţă graduală, dinspre mai mult 
spre puţin, pe măsură ce urci dinspre sud spre nord, este 
încă o dovadă a evoluţiei. Aceste ecosisteme au existat 
în acele locuri de foarte, foarte mult timp și, cu cât un 
ecosistem rezistă mai mult, cu atât se pot multiplica orga- 
nismele din cadrul lui. Pe măsură ce numărul lor crește, 
vor suferi mai multe mutații și mai multe variații. Prin 
intermediul diversităţii urmașilor și al unui timp foarte 
îndelungat, se ajunge la un ecosistem biodiversificat. 

Modelele energetice sunt foarte diferite pentru 
vietățile care depind de energia internă a Pământului. 
Dezintegrarea nucleară a elementelor radioactive natu- 
rale, cum sunt uraniul și toriul, menține nucleul pla- 
netei în stare topită. Noi experimentăm în mod direct 
această energie atunci când căldura își croiește drum spre 
suprafaţă. Ea alimentează gheizerele cu aburi, craterele 
din adâncul oceanelor, vulcanii și cutremurele. Dar, în 
ultimele decenii, oamenii de știință au descoperit că, de 
asemenea, ea alimentează ecosisteme întregi pe fundul 
oceanului, o arie de biodiversitate nerecunoscută anterior. 

Explorarea adâncului oceanelor este dificilă. Este un 
mediu rece, caustic și distrugător (cele trei caracteristici 
ale mărilor!*). Orice echipament am trimite în adâncuri 
trebuie să reziste acestor rigori. În plus (sau în minus), 
mai e și întuneric. Lumina proiectoarelor de la bordul 
submarinelor sau submersibilelor care explorează adân- 
cul oceanelor este repede absorbită de apa mării după 
doar câțiva metri, așa că imaginile obținute nu sunt mai 
mari decât o sufragerie. Pe măsură ce studiem peisajul 
fundului oceanului, descoperim ocazional semne de 
viață — mai puţin în craterele din adânc. Enormi viermi 
tubulari cu vârful roșu, pești ciudaţi, crabi albinoși și 
scoici de mărimea unor mingi de fotbal. Când sunt aduse 
la suprafață și deschise, acestea arată ca o friptură, dar 
miros ca o mlaștină. 

Animalele care trăiesc în jurul craterelor marine de 
adâncime sunt diferite de cele de la suprafață. Metabolismul 


16 În original, „the sea's three Cs“, adică „cei trei C ai mărilor“, fiindcă 
„rece, caustic și distrugător” încep toate cu litera C în engleză: „cold, 
corrosive and crushing”. (N.t.) 

lor este bazat pe un schimb chimic cu apa de mare, fier- 
binte și bogată în nutrienți. Acest proces este denumit 
chimiosinteză, în loc de fotosinteză. Scoicile care trăiesc 
aici au nevoie de căldură și de hidrogen sulfurat (care 
este otrăvitor pentru noi doi), în vreme ce scoicile de la 
suprafața oceanului depind de fotosinteza planctonului 
pe care îl filtrează prin sistemul lor digestiv. Dar oricât 
de fascinante sau pur și simplu ciudate ar fi ecosistemele 
craterelor geotermale de adâncime, ele sunt totuși mai 
puțin diverse decât ecosistemele care beneficiază direct 
de lumina solară. În jurul craterelor submarine au fost 
numărate până acum în jur de 1 300 de specii. În pădurea 
amazoniană, putem întâlni 40 000 de specii de insecte, 
atenţie, doar insecte, pe un kilometru pătrat. Dacă aduni 
și copacii, maimuțele, păianjenii și șerpii, constați că 
pădurea tropicală este de zeci de mii de ori mai diversă. 
De ce se întâmplă asta? 

Esențialmente, pur și simplu există mai puţină energie 
de exploatat în adâncurile oceanelor. Unele dintre crate- 
rele hidrotermale ating temperaturi de 400° C, însă aceste 
puncte fierbinți sunt concentrate pe o suprafaţă mică — 
există doar câteva sute de localizări cunoscute, de-a lungul 
culoarelor vulcanice active de pe fundul oceanelor. (La 
această adâncime, apa nu fierbe, neputând să formeze bule 
de vapori din cauza presiunii masei de apă de deasupra.) 
Prin contrast, energia solară afectează fiecare parte din 
suprafaţa planetei, cu o intensitate de până la 1 000 de 
wați pe metru pătrat. 

Am făcut această digresiune despre craterele din 
adâncul oceanelor pentru că ne oferă noi detalii despre 
cum funcționează evoluţia. Un număr mai mic de specii 

pe metru pătrat în adâncul marin, prin comparaţie cu o 
pădure puternic luminată, este exact ce ne-am aștepta. 
La suprafață, unde trăim noi, există mai multă energie 
care să alimenteze ființele. Ele se reproduc mai rapid și se 
ajunge astfel la o mai mare diversitate. În adâncul rece al 
oceanelor, viaţa abundă doar acolo unde există destulă 
energie care să alimenteze sistemul. Însă străfundurile nu 
asigură destulă energie pentru a susține și un mecanism 
de biodiversitate. 

În anii 1990, când făceam spectacolul TV Bill Nye, 
Tipul cu Știința, am realizat un întreg episod despre bio- 
diversitate (episodul nr. 9). La acea vreme, eram destul 
de convinși că cele mai diverse ecosisteme din lume nu 
se găsesc în mijlocul unuia dintre cele 292 de sisteme de 
râuri majore ale planetei. Nu se găsesc nici în oceanele 
puţin adânci, într-un recif de corali, să zicem. Ci se află, 
probabil, undeva la mijloc — în estuare, unde râurile se 
întâlnesc cu marea. De atunci încoace, s-a spus că cele 
mai diverse ecosisteme sunt în apropierea ecuatorului, 
în pădurile tropicale. În orice caz însă, cea mai mare di- 
versitate este întâlnită acolo unde există apă proaspătă 
din belșug. 

Când priveşti o fotografie a Pământului luată din 
spațiu, observi că cea mai întinsă suprafaţă continuă este 
oceanul. Așa că, în prima fază, ai putea crede că acesta 
este locul în care ai putea găsi aproape tot, cea mai mare 
biodiversitate. În plus, de vreme ce majoritatea dintre 
noi, majoritatea organismelor, sunt pline de apă lichidă, 
te-ai putea gândi că viața a început în ocean, fiind nor- 
mal un astfel de rezultat ținând cont de tot timpul su- 
plimentar pe care viața oceanică l-a avut la dispoziţie. 

Ar fi normal să întâlneşti cea mai bogată biodiversitate 
oriunde în mare unde există lumină solară și un amestec 
suficient de nutrienți submarini. Dar, în general, oceanul 
nu găzduiește cele mai diverse ecosisteme. 

Fără îndoială, recifele de corali atrag o diversitate 
uriașă. După ce am făcut scufundări în recifele de co- 
rali din Hawaii, în nord-vestul Pacificului și de-a lungul 
coastei californiene, îţi pot spune că vei întâlni aici mai 
multe specii de pești decât poţi numi într-o oră. Adesea 
mă gândesc la speciile pe care nu le pot vedea: bacterii, 
virusuri, celenterate transparente (meduze, cunoscute 
cândva sub denumirea de pești gelatinoși) și spongieri 
(bureţi) care seamănă cu niște stânci. Întâlnești mii și mii 
de specii dacă înoţi doar câteva lungimi de braţ. 

La fel, când am străbătut pădurile tropicale de-a 
lungul râului Sibun, în Belize, al râului Whirinaki, în 
Noua Zeelandă, și al râului Hoh, în Statele Unite, m-am 
minunat de cât de multe lucruri se petreceau în jurul 
meu. În astfel de locuri, observi că există nenumărate 
specii în jurul tău care roiesc, înmuguresc, vânează sau 
sunt vânate. Dacă mi-ai spune că acestea sunt cele mai 
biodiverse locuri de pe Pământ, te-aș crede. 

S-ar putea să fi aflat pe propria-ţi piele că apa sărată 
nu e de băut. Că te îmbolnăvește. S-ar mai putea să știi 
și că, în afara unor specii remarcabile, nu poţi pune un 
pește de apă sărată în apă dulce și invers. Peștii vor muri. 
În școală, s-ar putea chiar să fi făcut un experiment clasic, 
prin care ai demonstrat ceea ce chimiștii numesc osmoză. 
Dacă dizolvi în oţet coaja a două ouă nefierte și apoi pui 
un ou intact, fără coajă, în apă distilată și pe celălalt în 
apă sărată, vei observa cum moleculele de apă sărată vor 

străbate membrana spre mediul sărat. Oul din apa disti- 
lată se va scufunda. Cel din apă sărată se va zbârci și mic- 
șora. S-ar putea crede că această chimie a membranelor 
menține cele două tipuri de ecosisteme separate. Până la 
un punct, ele așa și rămân — cu excepţia estuarelor. 

În estuare, adică în locurile unde rețeaua de râuri 
curge în mare, se produce un amestec între diversitatea 
din apa dulce și diversitatea oceanului. În loc ca unul 
dintre aceste tipuri de sisteme să câștige sau să-l neutra- 
lizeze pe celălalt, ele colaborează. Explicaţia probabilă 
este că ecosistemele foarte diverse se pot adapta atunci 
când mediul din jurul lor se schimbă. Aceasta este o altă 
idee evoluționistă care poate fi testată, iar oamenii de 
știință au încercat să vadă dacă așa stau lucrurile — dacă 
ecosistemele diverse sunt, într-adevăr, per ansamblu, mai 
robuste. 

Este posibilă cuantificarea rezistenţei unui ecosistem 
prin măsurarea numărului și masei tuturor organismelor, 
înainte și după o schimbare majoră a condițiilor de mediu. 
Dacă se produce o secetă sau cade o cantitate neobișnuită 
de precipitaţii, ori dacă au loc variaţii bruște de tempera- 
tură, de la îngheţ la caniculă, cu cât este un sistem mai 
divers, cu atât mai bine reușesc speciile din cadrul lui să 
supraviețuiască și să se reproducă. lată ipoteza. Există două 
moduri de a o testa. Putem studia sistemele în care biodi- 
versitatea mai întâi a scăzut și apoi a crescut sau putem 
face același tip de observaţii asupra ecosistemelor aflate 
la ambele capete ale spectrului. În ambele situaţii, teoria 
funcționează. O diversitate mai mare crește robustețea 
unui ecosistem. Asta explică bogăţia întâlnită în cadrul 
estuarelor. Ambele ecosisteme, și cel cu apă sărată, și cel 

cu apă dulce, sunt deja pline de specii. Reţeaua extinsă a 
vieţii ajută organismele din apa sărată să se adapteze la o 
anumită cantitate de apă dulce, și pe organismele de apă 
dulce să se adapteze la o anumită cantitate de apă sărată. 
Diversitatea produce și mai multă diversitate. 

Opusul pare, de asemenea, să fie valabil: locurile cu 
o diversitate scăzută sunt mult mai expuse riscului de a 
pierde din ea. Din păcate, nu e deloc greu să găsim locuri 
în care diversitatea a scăzut. Oamenii au făcut ravagii în 
atât de multe medii de pe glob, încât aproape că nu mai 
există arie naturală neexploatată. Ani de zile m-am căță- 
rat pe munții din nord-vestul Pacificului și îmi amintesc 
că, atunci când ajungeam în vârful muntelui St. Helens, 
dacă priveam spre nord, către peisajul magnific al munte- 
lui Rainier, vedeam un strat distinct de smog. Nu trebuie 
să ai nicio cunoștință despre poluarea aerului ca să înțe- 
legi că smogul fusese purtat acolo dinspre iubitele noastre 
orașe Seattle și Portland. Fără discuție că populațiile de 
insecte zburătoare au fost afectate. Smogul le reduce nu- 
mărul. În plus, și numărul de plante care pot crește în 
solul vulcanic de dedesubt se reduce, fiindcă trupurile 
moarte ale insectelor asigură mai puțin azot de care plan- 
tele să se atașeze. Peisajul este în continuare mirific, dar 
spectacolul nu mai este chiar atât de imaculat. 

Dar dacă vrei cu adevărat să te îngrozești, fă o vizită 
unei Operaţiuni de Hrănire a Animalelor în Spaţii Închise 
(unui CAFO”). Vai! Efectivul de animale este ţinut închis 


17 În original, Confined Animal Feeding Operation (CAFO), este o definiţie 
dată de guvernul S.U.A. fermelor care dețin peste 1 000 de capete de 
animale, crescute în spații închise pentru mai mult de 45 de zile pe an. 
(N.t.) 

și hrănit special pentru a se îngrășa mai repede. Copitele 
lor distrug orice suprafaţă de pajiște. Excrementele otră- 
vesc tot ce curge în jur sau la vale. Și, bineînţeles, vitele 
sunt îndopate cu antibiotice pentru a suprima bolile care 
pot fi transmise cu ușurință de la un animal la altul, ceea 
ce conduce, la rândul său, la evoluţia rapidă a acelor pa- 
raziți ai bolii și, pe cale de consecinţă, anulează eficiența 
acelorași antibiotice. Iar povestea continuă. În timp ce 
mâncăm carne, producem noi tulpini de boli și distru- 
gem bazinele hidrografice. Sunt destul de convins că, 
înțelegând acest proces, putem să ne corectăm. Așa sper. 

În fermele moderne de mari dimensiuni, întâlnim 
mii de hectare sau acri dintr-o singură cultură. În timp 
ce această „monocultură“ facilitează agricultorilor și 
mașinilor agricole recoltarea, atunci când cultura este 
coaptă sau pregătită, acest lucru face şi ca respectiva 
cultură să fie mai predispusă la atacul unei singure boli 
sau al unui singur parazit. Dacă ești o molie de sfredeli- 
tor al porumbului! tu și roiul tău veți petrece din plin, 
consumând, cât e ziua de lungă, tulpinile și știuleţii a 
milioane de plante de porumb, răspândite pe câteva mii 
de hectare. Acest lucru este valabil și pentru sistemele 
agricole construite de om, și pentru cele din natură. Când 
se instaurează o monocultură, aceasta devine vulnerabilă 
la probleme. 

Adesea, ecosistemele forestiere — în special sistemele 
forestiere din zonele temperate — par a fi monoculturale. 
Din aer, vestul Canadei arată, de exemplu, ca o întin- 
dere uriașă de brazi. Există însă o diferenţă importantă și 


15 Denumirea științifică: Ostrinia nubilalis. Dăunător polifag, care atacă mai 
multe plante, printre care porumbul și ardeiul. (N. t.) 

deloc subtilă între uriașele arboreturi!” perene, naturale și 
plantațiile de copaci sădite de om: vârsta. În arboreturile 
naturale există copaci de toate vârstele. Cei bătrâni sunt 
înalți; cei tineri, mici. Și mai important, copacii căzuți 
asigură nutrienții necesari generaţiei următoare. În solul 
pădurii există sisteme microbiene care susțin sistemul 
de rădăcini al copacilor vii, în procesul de fotosinteză și 
de creștere. În această pădure aparent uniformă, există o 
biodiversitate nevăzută uriașă. 

Primăvara, în regiunea Pacific Northwest, polenul 
cade în straturi atât de groase, încât arată ca o perdea 
galbenă de ceață. Chiar și dacă nu ești alergic, simți cum 
polenul îţi inundă sinusurile. Deși pare că avem de-a face 
cu o monocultură de specii, acest lucru nu este valabil 
și pentru vârsta sau stadiul de descompunere al pădu- 
rii. Este destul de ciudat să te plimbi prin Alpine Lakes 
Wilderness” și să vezi cum un copac tânăr după altul 
cresc direct din trunchiurile prăbușite sau din rămășițele 
altor copaci bătrâni. Potrivit unei fermecătoare tradiții, 
baza oferită de copacul mort se numește buturuga doică. 
Ea își hrănește progenitura. În situațiile în care copacul 
a fost doborât de mâna omului, expresia de „buturugă 
doică“ are o semnificație ironică. 

Oamenii de știință au efectuat teste remarcabile care 
arată efectul biodiversităţii. Pe niște câmpuri goale, într-o 
zonă, au plantat preponderent monoculturi de iarbă și, 
pe un alt câmp, au cultivat un sortiment de iarbă cu 


1? Arboret: porţiune de pădure cu vegetaţie omogenă, deosebită de restul 
zonei forestiere. (N.t.) 

2 Zonă de 1 676 km2, stabilită în anul 1976 în statul Washington, USA. 
(N.red.) 

specii de zece ori mai diversificate. În primii câțiva ani, 
câmpurile cu monoculturi arată o dezvoltare foarte mare. 
La început, pare că monocultura produce mai multă ma- 
terie vegetală, mai multă „biomasă“, cum se zice, decât 
culturile diversificate. Dar, după câţiva ani, în jur de 
un deceniu, terenurile cu specii diverse de iarbă câștigă 
lupta, producând mai multă biomasă și plante mai sănă- 
toase decât monoculturile — iar, ca efect, un grup mai 
sănătos de animale care se hrănesc cu acea iarbă. 

Aparent, acest lucru se datorează faptului că diver- 
sitatea sporeşte capacitatea unui ecosistem de a asimila 
schimbările produse de vreme, de climă sau de introdu- 
cerea unor noi specii. lată un exemplu mai simplu. Să zi- 
cem că avem o pajiște monoculturală și una diversificată. 
Pe o pajiște diversificată, speciile diferite de ierburi și 
flori produc polen la un interval anual ușor diferit, pro- 
ducția de seminţe și de polen variind cu câteva zile sau 
chiar săptămâni. Polenizatorii, precum liliecii, păsările 
și albinele, au de lucru în mod constant. Ei vor rămâne 
în zonă pentru fiecare ciclu al producției de polen. Pe de 
altă parte, pe pajiștea monoculturală, unde tot polenul 
ierbii este produs în același timp, este probabil să existe 
mai puţini polenizatori. Populaţiile de lilieci, albine și 
păsări nu se pot susține singure între ciclurile de abun- 
denţă ale nectarului și polenului. Iarba, păsările, albinele 
și liliecii suferă toate câte puţin. În absenţa diversităţii, 
fiecare specie este mai puţin reușită. Diversitatea asigură 
durabilitatea. 

Impactul oamenilor asupra mediului înconjurător 
poate fi observat zilnic. Umplem planeta de gunoaie: 
obiectele din plastic de-a lungul autostrăzilor, mirosul 

de la gropile de gunoi, acidul carbonic (format din dizol- 
varea dioxidului de carbon în apă) albește recifele de co- 
rali, suprafeţe uriașe din China și din Africa se deșertifică 
(după cum s-a observat repede pe imaginile din satelit) 
și o întindere imensă de deșeuri din plastic plutește în 
Oceanul Pacific. Toate acestea sunt dovezi directe ale 
efectului nostru asupra lumii. Ucidem alte specii într-un 
ritm de una pe zi. Se estimează că oamenii provoacă dis- 
pariţia speciilor într-un ritm de cel puţin o mie de ori mai 
mare decât cel natural. 

Mulţi oameni susțin în mod naiv (și câțiva, probabil, 
în mod parșiv) că dispariția speciilor nu este importantă. 
La urma urmei, putem constata în registrul fosil că apro- 
ximativ 99% dintre speciile felurite de organisme, care au 
existat vreodată, sunt acum dispărute pentru totdeauna, 
și noi ne descurcăm astăzi de minune. Ce mare lucru 
dacă noi, ca parte a ecosistemului, ucidem mai multe 
specii de organisme? Ucidem și noi lucrurile de care nu 
avem nevoie sau pe care nu le remarcăm. 

Problema cu această concepție este că deși, într-un 
fel, putem ști ce se va alege sau ce s-a ales în mod indi- 
vidual de o specie, nu putem fi siguri ce se va întâmpla 
cu ecosistemul nativ al acelei specii. Nu putem anticipa 
comportamentul unui sistem întreg, complex și inter- 
conectat. Nu putem ști ce va merge corect sau greșit. Cu 
toate acestea, suntem absolut convinși că reducând sau 
distrugând biodiversitatea, lumii noastre îi va fi mai greu 
să se adapteze. Fermele noastre vor fi mai puțin produc- 
tive, apa noastră mai murdară și peisajele mai pustii. 
Vom avea mai puţine resurse genetice pentru medica- 
mente, procese industriale sau viitoare culturi agricole. 

Biodiversitatea este un rezultat al procesului de evo- 
luţie și este, în același timp, o plasă de siguranţă care 
sprijină continuarea acestui proces. Pentru a ne transmite 
propriile gene mai departe și a permite urmașilor noștri 
să ducă o viaţă lungă și prosperă, trebuie să inversăm 
tendința actuală și să conservăm biodiversitatea cât mai 
mult posibil. Dacă nu vom face asta, ne vom alătura cu- 
rând registrului fosil cu specii dispărute. 

REGISTRELE FOSILE ȘI EXPLOZIILE 


Când oamenii vorbesc despre formele de viață pri- 
mitivă, ei amintesc frecvent de „registrul fosil“. Dar să 
fim clari: registrul fosil nu este un registru imaculat. Nu 
a existat nimeni care să pășească într-un studio și să pre- 
gătească metodic niște înregistrări, așa cum fac formaţiile 
rock-and-roll cu albumele lor. Dovezile încorporate în 
rocile Pământului seamănă mai degrabă cu o înregistrare 
făcută cu un microfon stricat, peste care formaţia a impri- 
mat și restul cântecelor. În plus, după ce au terminat, au 
pierdut aproape toate versiunile finale. Majoritatea orga- 
nismelor nu ajung niciodată să fie fosilizate, iar cele mai 
multe dintre fosile sfârșesc în locuri imposibil de descope- 
rit. Este impresionant faptul că paleontologii au reușit să 
reconstituie viețile individuale ale plantelor și animalelor. 
Este absolut uimitor că au descoperit destule fosile încât 
să deducă larga expansiune a avânturilor și prăbușirilor 
evoluţiei — inclusiv a unui episod nebun de inovaţie, care 
a condus la toate animalele mari care trăiesc astăzi. 

Să facem un pas în spate și să ne gândim puţin la 
ce presupune să devii fosilă. Întâi și-ntâi, trebuie să fii 
îngropat. Nu știu ce părere ai tu, dar eu prefer să mor 
înainte. Însă, din perspectiva unui vânător de fosile, cu 
cât o ființă decedată zace mai puţin timp în soare, sau 
este spălată de valurile mării, sau ciugulită de păsări cu 

ciocuri hrăpăreţe, cu atât mai bine. Oricât de înfiorător 
ar suna, pentru un paleontologist cel mai bun lucru care 
se poate întâmpla este ca specimenele să fie îngropate 
de vii. Pentru o îngropare eficientă, locul de veci al orga- 
nismului trebuie să fie, în general, umed. Apoi, nisipul 
sau solul umed trebuie să se usuce complet, astfel încât 
microorganismele să determine putrezirea rămășițelor. 
După care, trebuie să zacă acolo ani și ani la rând, de 
regulă câteva milioane, în vreme ce mineralele pătrund 
încet și transformă structura cândva vie în piatră. 

Această extraordinară succesiune de evenimente 
produce aproape cel mai incomplet tip de registru ima- 
ginabil. Aproximativ toate animalele și plantele care au 
trăit vreodată au dispărut fără urmă. Să presupunem că o 
fosilă a fost perfect conservată, dar apoi a căzut victimă 
subducţiei (scufundării) uneia dintre plăcile tectonice 
de dimensiuni continentale ale Pământului. Asta ar în- 
semna că a devenit o parte componentă a mantalei mag- 
matice. Că s-a topit în roca lichefiată. Amprenta fosilă a 
dispărut așa cum dispare o sculptură de gheaţă a doua zi 
după-amiază, după o petrecere a corporatiștilor. 

Doar prin niște întâmplări extrem de neobișnuite 
putem să găsim urme ale trecutului. De aceea, când sunt 
descoperite fosile noi (sau oare sunt vechi?) este un eveni- 
ment palpitant. Trebuie să ţii cont și că, probabil, este mai 
ușor să găsești fosile mai mari. Un femur de tyrannosau- 
rus este mai ușor de descoperit decât degetul de la picior 
al unui animal de dimensiunile unui porumbel, chiar și 
atunci când au fost conservați în același strat fosil. Acest 
efect de selecție s-ar putea să fi influențat interpretarea 
noastră despre ecosistemele dinozaurilor. S-ar putea să 

concluzionăm că dominația era exercitată de creaturile 
mari, când e posibil să fi existat un mare număr de ani- 
male mai mici care, pur și simplu, să nu figureze între 
excavările noastre din timpul dinozaurilor. 

Cu cât săpăm mai adânc, cu atât descoperim animale 
și plante mai străvechi. Putem urmări dezvoltarea anu- 
mitor specii cale de milioane de ani. Fosilele de trilobiți 
sunt atât de numeroase încât oamenii de știință reușesc 
să le clasifice în ordine, subordine, familii, subfamilii și 
așa mai departe, până la nivelul claselor și al speciilor, 
așa cum fac biologii cu ființele în viaţă. Putem identifica 
descendența trilobiților până în urmă cu 250 de mili- 
oane de ani. Trilobiţii îmi amintesc de crabi și homari. Ei 
aveau niște cochilii puternice, care și-au păstrat forma și 
după ce au fost îngropate și transformate încet în piatră. 
Când ieșeam la plimbare prin centrul statului New York, 
găseam fosile de trilobiţi la tot pasul. Pe de altă parte, 
există pe Pământ relativ puţine fosile de animale cu trup 
moale. Când descoperim, de exemplu, fosilele unor ri- 
noceri străvechi, nu găsim aproape niciodată și fosilele 
urechilor lor. Lucrurile moi tind să se descompună, în 
loc să se fosilizeze. 

Există câteva exemple importante de fosile care in- 
clud și părțile moi, și cele dure din corpul unor creaturi 
dispărute cu mult timp în urmă. Ele ocupă un loc im- 
portant în istoria descoperirilor fosile și în istoria ideii 
noastre despre evoluţie. Mă refer la fosilele găsite în arde- 
zie, acea rocă sedimentară din care se făceau pe vremuri 
tablele din sălile de clasă. Ardezia descoperită în Structura 
de Șisturi Burgess, din Canada, este foarte bine cunos- 
cută, pentru că fosilele sunt absolut perfecte și pentru 

că ele acoperă o perioadă cu adevărat extraordinară din 
istoria Pământului. 

În 2005, când realizam o emisiune de televiziune 
despre marile descoperiri științifice, am avut minunata 
ocazie de a ţine în mână câteva fosile Burgess. Acestea 
sunt uimitoare, cu urme argintii și linii conservate în 
straturile foarte fine, aproape negre de rocă. Aceste roci 
solide pot fi despicate cu ușurință în straturi perfecte, 
netede, distincte și clare. Pasionaţii de roci reușesc să 
desfacă cu pricepere, delicat, bucăţile de șist, folosindu-se 
de atotprezentele lor ciocane, așa cum ar deschide pagi- 
nile unei cărți. Zona Burgess se află în Cariera Wallcott 
din Columbia Britanică. Acum, face parte din Munţii 
Stâncoși Canadieni, dar, în urmă cu vreo 500 de milioane 
de ani, în Perioada Cambriană, denumită astfel după o 
regiune din Tara Galilor, din Marea Britanie, aparţinea 
unui val uriaș de pământ și unui recif oceanic străvechi. 
(Printr-o lungă tradiţie, perioadele geologice își trag 
numele de la locurile în care au fost pentru prima dată 
descoperite sau catalogate. Este o coincidenţă că atât Ţara 
Galilor, cât și zona Burgess au făcut cândva parte din 
Imperiul Britanic.) 

Analizând lucrurile cu atenţie, paleontologii au făcut 
presupunerea că, în timpuri străvechi, un uriaș val de pă- 
mânt a cedat brusc. S-a prăbușit sau a alunecat extrem de 
rapid și a îngropat, în câteva clipe, nenumărate creaturi 
marine, sub o aluviune fină de nămol și apă de mare. Nu 
există în cadrul Structurii de Șisturi Burgess nicio dovadă 
că vreo creatură a încercat să scape sau să se dezgroape. 
Probabil au fost imobilizate și sufocate într-o fracțiune de 
secundă. Dacă te gândești prea mult la acele clipe, poate 

fi înfricoșător. Însă pentru noi, care învăţăm despre locul 
nostru în procesul evoluţiei și despre progresul vieţii pe 
Pământ, este o descoperire extraordinară. În niciun alt sit 
de excavaţie, explorat vreodată, nu s-au găsit fosile de o 
așa înaltă calitate precum în Structura de Șisturi Burgess, 
iar acest lucru se datorează, se pare, faptului că nămolul 
era atât de fin granulat. 

Structura de Șisturi Burgess este plină de zeci de 
trupuri și cochilii de animale, frumos conservate, ne- 
cunoscute oamenilor de știință până în momentul des- 
coperirii straturilor de ardezie de către paleontologul 
Charles Wolcott, în 1909. Totuși, vârsta și importanța 
acestor fosile nu a fost apreciată decât după 1966, când 
un grup de cercetători a reexaminat situl și a identifi- 
cat corect vârsta și diversitatea de organisme conservate 
acolo. Fotograliind, înregistrând și lustruind cu atenţie 
imaginile captivilor din ardezie, un strat fin după al- 
tul, cercetătorii au reușit să reconstituie dimensiunea și 
forma creaturilor străvechi. Ei au realizat că au sub ochii 
lor niște animale care înotau ciudat, mergeau ciudat și își 
capturau prada în niște moduri pe care mulţi le credeau 
imposibile. Ce animal cunosti tu, de exemplu, care are 
cinci ochi — două perechi și un altul în mijloc — așa cum 
a avut cândva Opabinia? Creierul ei sau al lui trebuia să 
proceseze imaginile într-un fel pe care noi, ca fiinţe cu 
un număr egal de ochi, nu ni-l putem imagina. Și ce zici 
de un animal atât de bizar încât experţii internaţionali 
i-au dat numele de Hallucigenia, pentru că li s-a părut că 
au vedenii. 

Unii biologi evoluţioniști au susținut ideea că 
abundența de fosile conservate în ardezie, din această 

perioadă a Cambrianului, acum aproximativ 500 de mi- 
lioane de ani, demonstrează faptul că viaţa de pe Pământ 
a fost cândva mult mai diversă decât cea actuală, însă 
majoritatea biologilor nu sunt de acord. Prezumția cea 
mai rezonabilă este că aceste creaturi ciudate au apărut 
prin selecție naturală, însă structura organismelor lor s-a 
dovedit deficientă pe termen lung. Ele au fost întrecute 
de animale mai recente și de strămoșii acestora, pe care 
îi întâlnim astăzi. Astfel, aceste arătări bizare au dispărut 
din straturile ulterioare ale registrului fosil. 
Gândindu-mă la aceste animale, ele nu mi se par — 
mie — foarte diferite de cele întâlnite în ziua de azi, dacă 
acceptăm ideea că fiecare apendice și fiecare organ a slujit 
cândva acelor animale și, într-o formă modificată, slujesc 
și creaturilor nevertebrate din zilele noastre. Și totuși, ne 
putem uita la aceste creaturi și concentra pe trăsăturile 
specifice care le diferențiază atât de drastic de toate cele- 
lalte fiinţe înotătoare din jurul nostru. Ele provin dintr-o 
lume submarină străveche, complet străină pentru noi. 
Fosilele Burgess sunt unice prin felul în care au con- 
servat viața din Cambrian, dar pentru mine nu e ceva 
uluitor în faptul că acest sit este extraordinar. În primul 
rând, în natură, este dificil să produci fosile și extrem de 
dificil să găsești fosile de trupuri moi pentru orice peri- 
oadă geologică, să fie clar. Mi se pare logic că, dacă am ști 
unde să căutăm, am găsi și alte animale și plante extraor- 
dinare, conservate în registrul fosil. La urma urmei, două 
treimi din lumea noastră se află sub apă. Îmi imaginez că 
există alte nenumărate aluviuni bogate în fosile, despre 
care nu vom afla niciodată pentru că se află adânc sub 
apă, îngropate sub straturi de grohotiș moderne sau chiar 

foarte recente. Structura de Șisturi Burgess a fost desco- 
perită la mai bine de cincizeci de ani după momentul 
în care Darwin și-a publicat lucrarea fundamentală. Mă 
gândesc că există o sumedenie de alte locuri de explorat. 

Pe lângă aceste fosile uimitoare, Structura de Șisturi 
Burgess este remarcabilă pentru era vieţii despre care 
depune mărturie — o perioadă de inovaţie evolutivă, 
numită „Explozia Cambriană“. Pe parcursul a 20 de mili- 
oane de ani, numărul de specii noi de fosile găsite în în- 
treaga lume a crescut de douăzeci de ori. Această explozie 
de diversitate este adesea prezentată ca un mare mister 
evolutiv. Creaționiștii, în special, vorbesc adesea despre 
Explozia Cambriană ca și cum s-ar fi petrecut într-o clipă. 
lată, pentru mine, un alt exemplu extraordinar de igno- 
ranță sau de gândire critică limitată. 

Întâi și-ntâi, vreau să mă leg de cuvântul explozie. Am 
asistat în cariere de piatră la momentele în care inginerii 
și tehnicienii, ei bine, au... aruncat unele chestii în aer. 
O detonare tipică, sau o secvenţă de explozie, implică 
câteva mii de încărcături și durează mai puţin de trei- 
zeci de secunde. Când o secvenţă durează milioane și 
milioane de ani, oare mai e cazul s-o numim explozie? 
Pentru timpul geologic, 20 de milioane de ani nu în- 
seamnă foarte mult, însă nici nu seamănă cu cele câteva 
milisecunde dintre exploziile unei detonări, într-o carieră 
de piatră. Este o perioadă uriașă. 

În plus, oare diversitatea vieții de pe Pământ a cres- 
cut într-adevăr de douăzeci de ori, sau registrul fosil nu 
ne dezvăluie prea multe despre trecutul în care organis- 
mele încă nu-și dezvoltaseră cochilii dure și nu sunt con- 
servate astfel corespunzător în rocile solide, sub formă 

de fosile? Explozia Cambriană seamănă (sau a semănat) 
cu umflarea unei saltele cu aer. După ce unele organisme 
marine și-au dezvoltat cochilii dure, nu e de mirare că 
aceste creaturi au avut succes și s-au diversificat. Dacă ar 
fi să pompezi într-o chestie vreme de 20 de milioane de 
ani, e de așteptat să crească în volum, nu? 

Pentru mine, ideea că a existat cândva mai multă 
diversitate decât în zilele noastre mi se pare rezonabilă, 
dar nu și probabilă. Au existat extincţii în masă (mai 
multe despre ele, în capitolul următor), dar nu mi se par, 
dacă-mi permiteţi, destul de masive încât să ne conducă 
spre această concluzie. În aceeași ordine de idei, Explozia 
Cambriană mi se pare mai degrabă un artefact fosilier, 
găsit în straturile de rocă de acum vreo 20 de milioane de 
ani, decât un generator real, foarte rapid, de diversitate a 
speciilor. În schimb, a existat o creștere a dimensiunilor 
și robusteţii cochiliilor creaturilor marine nevertebrate, 
ale căror fosile au fost astfel mai bine conservate decât 
animalele și plantele care le-au precedat. Sigur că s-ar 
putea să greșesc. Te rog să investighezi chestiunea asta pe 
cont propriu și să tragi singur concluziile. 

În general, dificultatea cu care se produc fosilele ga- 
rantează faptul că registrul fosil va fi plin de interstiţii 
(sau, să zicem, de „salturi“, așa cum ar face tinerii DJ 
sau moșnegii obișnuiți cu discurile de vinil). Nu poate 
fi altfel. Cu cât un organism este mai mic, cu atât are 
corpul mai moale și, cu cât a trăit mai demult, cu atât e 
mai probabil să fi căzut într-unul dintre acele interstiții. 
Extraordinar nu este faptul că nu avem mai multe exem- 
ple de genul Siructurii de Șisturi Burgess; extraordinar 

este că avem chiar și un singur specimen conservat 
aproape perfect. 

Ne așteaptă multe alte secrete, gata să iasă la lu- 
mină. Cercetătorii care analizează colecțiile existente și 
pasionatii de roci, care se caţără astăzi pe stânci, extind 
continuu registrul fosil. Pe măsură ce înaintăm în viitor, 
învăţăm din ce în ce mai multe despre trecut. Cu fiecare 
zi ce trece, ne rămâne mai puțin de trăit și, totuși, în 
fiecare zi obținem accesul la o perioadă din ce în ce mai 
mare a timpului evolutiv. Sper sincer că unul dintre voi 
(sau chiar eu), după ce citește aceste rânduri, va găsi o 
fosilă — sau va deveni cândva o fosilă — în așa fel încât 
registrul lăsat urmașilor noștri să fie tot mai complet. 

În timpul dezbaterii cu creaționistul Ken Ham, în 
Kentucky, am estimat că există aproximativ 16 milioane 
de specii de viață pe Pământ. Ce s-ar întâmpla dacă, 
brusc, 14 milioane dintre ele ar dispărea? Pare greu de 
crezut, seamănă cu o superproducţie distopică de vară, 
de la Hollywood? Și totuși, fix asta pare să se fi întâm- 
plat, de cel puţin cinci ori în ultima jumătate de miliard 
de ani. În toate cazurile, un eveniment catastrofal (sau 
o combinaţie de evenimente) a ucis 90% din creaturile 
marine și de uscat, cât ai clipi din ochi — cel puţin, din 
punct de vedere geologic. În afară de originea vieții, 
extincţiile în masă sunt cele mai dramatice și mai miste- 
rioase episoade din istoria Pământului. 

Cele mai bune dovezi pentru extincţiile în masă se 
găsesc în cadrul rocilor care alcătuiesc, sau au alcătuit, 
fundul oceanului. Oamenii de știință pleacă pe mare 
cu ajutorul unor dispozitive masive, dar elegante, pen- 
tru a extrage eșantioane cilindrice din solul oceanului, 
acolo unde sedimentele se depun cu oarecare regula- 
ritate. Și, după ce se depun, sedimentele nu mai sunt 
afectate prea tare de vreme. Nu există vânturi, ploi sau 
cicluri îngheţ-dezgheţ. Pământul are 4,54 de miliarde 
de ani. Crusta i s-a crăpat în mod repetat, s-a deplasat, 
s-a topit și s-a reformat. Am pierdut cea mai mare parte 

din extraordinara istorie îndepărtată a planetei noastre. 
Totuși, încuiate în sedimentele străvechi, au rămas câ- 
teva dovezi ale celor cinci episoade de extinctie. 

Una dintre marile provocări ale reconstituirii extinc- 
țiilor în masă este înțelegerea a ce s-a întâmplat atunci. 
La fel cum organismele au fost organizate într-o ierarhie 
divizionară — domeniu, regn, încrengătură, clasă, ordin, 
familie, gen și specie —, și geologii au împărțit lunga 
istorie a planetei în eoni, ere, perioade, epoci și vârste. 
Pe măsură ce biologii au înţeles mai bine relaţiile dintre 
organisme, au adăugat și alți termeni, precum subordi- 
nele și subspeciile. În aceeași manieră, și geologii folo- 
sesc uneori termenul de supereon, pentru a descrie istoria 
Pământului de dinainte de Cambrian, de la formarea 
planetei până în Precambrian. 

Ai auzit probabil de denumirile de Eră Mezozoică, 
de Perioada Jurasic și de Epoca Pietrei. Aceste expresii 
provin din geologie. Timp de șapte optimi din istoria 
Pământului — practic, pentru cea mai mare perioadă a 
ei — organismele nu și-au făcut decât înviorarea. Cea mai 
mare parte a vieţii a fost reprezentată de organisme cu o 
singură celulă sau de animale relativ simple și cu trupul 
moale. Abia în ultimii 500 de milioane de ani au început 
să se petreacă lucrurile cu adevărat importante. Aproape 
toate organismele de care ai auzit vreodată, de la trilo- 
biți la dinozauri și oamenii de Neanderthal, au apărut 
în acest interval. Întreaga perioadă de timp este consi- 
derată acum a face parte dintr-un singur eon geologic, 
care poartă senzaționalul nume de Eonul Phanerozoic 
(din termenul grecesc pentru eonul vizibil, care poate 
fi observat). Phanerozoicul se împarte, la rândul lui, în 

trei ere geologice: Paleozoic, Mezozoic și Cenozoic. Noi 
trăim în cadrul celei din urmă. Numele lor înseamnă, în 
mare, animale vechi, animale intermediare și animale 
noi (unde intrăm și noi). În cele din urmă, aceste ere sunt 
și ele împărțite în epoci. A noastră se cheamă Holocen 

sau Epoca „recentă“, acoperind doar ultimii 10 000 de 
ani — aproximativ 1/500 000 din întreaga istorie a pla- 
netei. Am făcut și o schiţă. 

Toate aceste denumiri și datări sunt esenţiale pentru 
paleontologii care analizează istoria evoluţiei. Ei au cer- 
cetat cu atenţie dovezile fosile existente și au estimat nu- 
mărul ființelor de pe Pământ, în special din oceane, care 
au trăit în ultimii 500 de milioane de ani. În timpul aces- 
tui proces, au descoperit unele intervale relativ scurte de 
timp în care gradul de diversitate a scăzut brusc. Acestea 
corespund extincțiilor în masă. Voi vorbi aici despre cele 
cinci pe care le cunoaștem mai bine. Însă sper că, în cu- 
rând, vom realiza cu toţii că există și o a șasea extinctie 
în masă, cea care se produce chiar acum. 

Cea mai veche extincție în masă se numește 
Ordovician-Silurian, de la denumirea perioadelor geo- 
logice în care a avut loc (acum 444 de milioane de ani). 
Atunci au dispărut aproximativ 85% dintre speciile ocea- 
nice. În acele vremuri, nu exista viață pe uscat. Oceanul 
era locul unde se petrecea toată acțiunea. Ca amploare, 
a fost a doua cea mai mare extincție în masă. Apoi, a 
existat extincţia din Devonianul târziu, acum circa 364 
de milioane de ani. Atunci au dispărut aproape jumătate 
din plantele și animalele de pe Pământ. 

Cel mai traumatizant episod din istoria vieții din 
Phanerozoic a fost extincția Permian-Triasic, petrecută 
acum 251 de milioane de ani. În calitate de tânăr ingi- 
ner, am lucrat în Bazinul Permian din Texas. Nu mi-a 
fost greu să observ cochiliile străvechi de scoici printre 
instalaţiile de pompare a petrolului, la care lucram. Este 
același Permian de care poate ai auzit dacă ţi-a plăcut 

serialul de televiziune Friday Night Lights? despre catas- 
trofa care este fotbalul de liceu din vestul Texasului. Din 
câte ne putem da seama, Pământul a pierdut, pe par- 
cursul extincției Permian-Triasic, aproximativ 75% din 
totalul speciilor. Gândește-te puţin! În cele din urmă, 
doar 25% din tot ce exista în viaţă a supraviețuit. Noi 
doi suntem descendenții acelei norocoase minorități de 
25 de procente. 

În locul în care am mers eu la facultate, în centrul 
statului New York, nu este prea greu să te plimbi prin 
frumoasele chei de ardezie săpate de șuvoaie și să găsești 
fosile de trilobiți. Într-o săptămână, poţi găsi o duzină. 
Este înviorător și remarcabil să realizezi că trilobiţii au 
trăit aici acum 250 de milioane de ani, din Cambrian, 
până în Permian. Și, cu toate astea, au dispărut cu toții, 
până la ultimul. Aș prefera să nu păţim la fel, cel puţin 
până nu mai trec câteva perioade. Pe de altă parte, extinc- 
ţia Permian-Triasic a eliberat terenul pentru ascensiunea 
dinozaurilor. Asta arată cât de puternice sunt organis- 
mele vii, cât de ușor își pot reveni... dacă au la dispoziție 
destul timp, timp, timp. 

Apoi, avem extincţia de la Sfârșitul Triasicului, de 
acum 200 de milioane de ani. Pe parcursul acestei pe- 
rioade, se pare că au dispărut aproape jumătate dintre 
speciile de pe Pământ. Ajunși în acest punct al poveștii, 
pare aproape o rutină. 

În cele din urmă, ajungem și la cea mai cunos- 
cută și semnificativă extincție în masă, extincția 
Cretacic-Paleogen, de acum 66 de milioane de ani. 


21 Luminile de vineri seara, serial american, produs între anii 2006 și 2011. 
(N.t.) 


TU ȘI EXTINCȚIILE ÎN MASĂ 


Geologii preferă să utilizeze litere simple pentru a de- 
semna perioadele geologice. Cine n-ar prefera? Nu-ţi mai 
răcești atât gura. Pe măsură ce facem trecerea de la trecutul 
îndepărtat către cel mai recent, avem deja două perioade 
care încep cu litera C, Carboniferul și Cambrianul, pen- 
tru care se folosesc acronimele C și C-. Astfel, Cretacicul 
a fost abreviat drept K, iar prăpădul dintre Cretacic și 
Terţiar a ajuns să fie denumit extincția K-T. Litera K are 
pedigree adevărat: provine de la Kreide, cuvântul german 
pentru cretă, de unde, de altfel, și-a obținut denumirea și 
Cretacicul. Mai recent, geologii au atribuit perioadei tim- 
purii a Terțiarului un nume mai specific — Paleogen. Așa 
că noi, la începutul secolului XXI, marcăm, în registrul 
geologic, trecerea dintre Cretacic și Paleogen. Extincţia în 
masă care i-a afectat și pe dinozauri se numește, în formă 
abreviată, extincția K-Pg. 

Potrivit vechii denumiri, dar și a celei noi, această 
extincție a fost evenimentul dramatic care a marcat sfâr- 
șitul epocii dinozaurilor (deși îmi place să le reamintesc 
oamenilor că suntem în continuare înconjurați de urma- 
șii moderni ai dinozaurilor cu pene — de păsări). Acest 
eveniment este faimos printre toți cei cu inima tânără, 
care sunt fascinaţi de dinozauri. De asemenea, deloc în- 
tâmplător, el a deschis drumul pentru epoca mamifere- 
lor. A făcut loc pentru noi. 

Nu putem fi complet siguri ce anume a cauzat aceste 
extincții în masă, dar avem nenumărate indicii exce- 
lente. La fel de important, avem o multitudine de modele 
matematice ale climei Pământului. Ne dăm toată silința 
să estimăm de ce ar fi nevoie pentru producerea unor 
catastrofe de asemenea magnitudini. Analizăm rocile, 

fosilele și structurile chimice. Facem calcule și oferim ipo- 
teze foarte întemeiate despre ce s-a întâmplat. Studierea 
trecutului este de foarte mare ajutor; ne îngăduie să fa- 
cem predicții mai bune despre ce s-ar putea petrece din 
nou pe Pământ, chiar foarte curând. 

De asemenea, avem acces mult mai direct la prezent 
și la locurile actuale. Privind Pământul din spaţiu, cu aju- 
torul sofisticaţilor noștri sateliți actuali, putem observa 
climatul pe măsură ce se schimbă. Și nu doar atât, putem 
compara climatul Pământului cu cele ale planetelor din 
imediata vecinătate, Marte și Venus. Putem deduce exact 
de ce anume ar fi nevoie pentru a modifica clima unei 
planete atât de radical și într-un interval atât de scurt, 
încât jumătate sau majoritatea organismelor să moară și 
să dispară. 

Adunăm indicii adiţionale, studiind Pământul ca pe 
un complex sistem viu, ca pe un ecosistem de dimensiuni 
planetare. Dacă te gândești la unul dintre ecosistemele 
în care ai trăit vreodată — o pădure, un oraș sau poate 
ai navigat o vreme pe ocean — poți înţelege că aceste 
sisteme sunt complicate. Organismele interacționează cu 
mediul lor în nenumărate feluri. Când mediul înconjură- 
tor se modifică subit, se modifică și ecosistemele. Pe când 
lucram la Boeing, am petrecut multe ore minunate plim- 
bându-mă și făcând cățărări în zona Seattle. În partea 
vestică montană a Americii de Nord, poți urca sau depăși 
unele zone în care în ultimele secole s-au petrecut multe 
alunecări de stânci. Poţi observa diferențele radicale din 
viaţa florei și faunei sălbatice, dintre vârful alunecării 
către baza sau fruntea alunecării și delimitările neafec- 
tate, unde flora și fauna duc cam aceeași viață pe care o 

aveau și înainte ca rocile desprinse să se prăbușească și să 
măture la vale o mulţime de organisme. 

Extincţiile în masă se aseamănă, probabil, cu niște 
alunecări de stânci la nivel global. Ce ar putea cauza un 
asemenea fenomen? Pentru mine, există două răspunsuri 
pe care mi le pot imagina imediat. La fel și geologii. 

Primii potenţiali declanșatori ai extincţiilor sunt 
vulcanii. Dacă ai ocazia, îți recomand cu tărie să vizitezi 
Monumentul Vulcanic de pe muntele St. Helens, din 
statul Washington, din S.U.A., unde ecosisteme întregi 
au dispărut când muntelui i-a explodat vârful, pe 18 mai 
1980. Într-o clipă, au fost ucise nenumărate păsări, pești, 
insecte și sute de animale mari, precum cerbii, șoarecii de 
câmp și ratonii. Urmele lor fie au fost îngropate sub miile 
de tone îngheţate și stâncoase de nămol, fie au ars com- 
plet, transformate în cenușă. Dacă poti, vizitează Hawaii, 
pentru a vedea vulcanii acestui stat cum eliberează rocă 
roșie, topită. Nimic nu poate opri curgerea lavei; inci- 
nerează totul în cale. Imaginează-ţi câteva zeci sau sute 
de vulcani care scuipă foc și cenușă peste arii enorme 
din suprafaţa planetei. Rezultatul ar putea însemna o 
schimbare atât de bruscă în atmosfera Pământului, încât 
niciun organism și, în special, niciun sistem complex de 
organisme nu ar putea supravieţui. 

Știm când au avut loc erupții vulcanice pentru că 
scurgerile uriașe de lavă rezultate sunt încă vizibile. 
Aceste explozii de vulcanism sunt compuse dintr-o 
rocă distinctă, numită bazalt. Când aceasta se răcește, 
formează adesea blocuri enorme, cu unghiuri drepte, 
asemenea unor cristale uriașe de sare de masă. Scurgerile 
de lavă sunt atât de expansive încât geologii le numesc 

inundaţii de bazalt. S-ar putea ca astfel de scurgeri uriașe 
să se fi petrecut sub nivelul mării — ca în cazul giganti- 
cului Platou Kerguelen din sudul Oceanului Indian — și 
să fi provocat o schimbare radicală a chimiei atmosferice 
și oceanice. O revărsare gigantică de lavă petrecută pe 
teritoriul actual al Siberiei este în prezent considerată a 
fi cea mai bună explicație pentru devastatoarea extinctie 
Permian-Triasic. Cercetătorii învinovăţesc tot vulcanii și 
pentru extincţia de la Sfârșitul Triasicului. Dar te rog să 
reții: investigăm un foarte, foarte vechi loc al crimei. 

În regiunea Deccan din India de astăzi, există o 
zonă imensă cu roci vulcanice. Ea este delimitată de 
coastele de est și de vest ale Indiei și de munţii Vindhya. 
Decopertarea acestor straturi de rocă seamănă cu treptele 
unei scări și, cum denumirea scandinavă pentru trepte 
este trapp, prescurtat trap, ea a fost adoptată de geologi. 
În Treptele Deccan găsim mai multe straturi de rocă, care 
acoperă o suprafaţă de 500 000 de metri pătrați (200 000 
de mile pătrate). Acestea conţin 1,2 kilometri cubi de 
lavă. A fost o erupție sau o serie de erupții dată naibii. 

Între straturile de lavă solidificată din Treptele 
Deccan există straturi de sedimente depuse de mările 
străvechi. Datarea geologică a acestor straturi arată că 
acestea s-au format în urmă cu 60 și 68 de milioane de 
ani și că erupția (erupțiile) a atins apogeul acum 65 de 
milioane de ani — aproximativ în aceeași vreme în care 
vechii dinozauri și-au cunoscut sfârșitul. 

S-ar putea oare să existe vreo legătură între aceste 
revărsări de bazalt și dispariția dinozaurilor? Unii geo- 
logi, precum Gerta Keller, de la Universitatea Princeton, 
susțin asta cu tărie. După ce a efectuat niște cercetări de 

teren în acea zonă, ea a declarat: „Este prima dată când 
putem conecta direct faza principală a Treptelor Deccan 
de extincţia în masă.“ Se referea la vechii dinozauri și la 
celelalte. 

După ce a studiat fosilele din sedimentele străvechi 
din apropierea Treptelor Deccan, ea a observat că bio- 
diversitatea foraminiferelor (o clasă largă de microorga- 
nisme acvatice) a suferit o turnură în perioada imediată 
erupțiilor. Aparent, au existat cel puțin niște extincții 
locale importante. Vulcanii puternici care au construit 
Treptele Deccan trebuie să fi răspândit gaze toxice și să 
fi creat straturi uriașe de praf atmosferic; aceste emisii 
au refractat lumina solară în spațiu, determinând, într-o 
anumită măsură, răcirea Pământului. Pe parcursul acestor 
episoade, vulcanii au expulzat tone de gaze cu efect de 
seră, încălzind rapid globul. Schimbarea climei s-a făcut 
cu biciul. 

Chiar și dacă schimbarea geologică ar fi luat o formă 
mai puțin violentă, tot ar fi fost devastatoare pentru 
viață. De exemplu, deriva continentelor și a țărmurilor 
s-ar putea să fi provocat trecerea globală a climei într-un 
stadiu inospitalier. Acest lucru se pare că s-a petrecut 
în Ordovician-Silurian, când întreg uscatul Pământului 
forma un singur supercontinent, care migrase spre Polul 
Sud. Pe parcursul acestei perioade, Pământul s-a răcit, 
s-au format ghețari enormi, nivelul mării a scăzut și 
multe forme de viață oceanică au rămas pe terenuri înalte 
și uscate. Însă unele extincții par a se fi petrecut rapid, și 
asta nu doar în termeni geologici, ci și umani. 

Asta mă duce către cel de-al doilea factor masiv 
de extinctie: asteroizii. Dacă Pământul este lovit de un 

asteroid, totul se poate schimba într-o clipă. Un astfel 
de eveniment pare să fi declanșat extincția K-Pg, când 
situaţia s-a schimbat prea brusc pentru a putea îi expli- 
cată printr-o erupție vulcanică — cel puţin, nu printr-o 
singură erupție. Astăzi, consensul științific este că lovi- 
tura de graţie dată vechilor dinozauri a fost o rocă de 
10 kilometri în diametru, care a lovit planeta pe coasta 
actuală a Mexicului. Rezultatul este destul de vizibil și 
astăzi, sub forma unui crater de 180 de kilometri lăr- 
gime, denumit Chicxulub (a se pronunţa în stil mayaș: 
„CHIK-suh-loob“). Înseamnă „puricele diavolului“. Mă 
gândesc că erau un popor cam arțăgos. S-ar putea ca 
unele extincții timpurii să fi fost rezultatul unui asteroid 
sau al unui grup de asteroizi care au lovit oceanul, lăsând 
astfel puţine indicii despre eveniment. 

Într-o după-amiază, l-am întâlnit pe Walter Alvarez, 
savantul care a dezvoltat și susținut teoria că un asteroid 
a declanșat extincţia K-Pg. A fost un prânz încântător. 
Este un tip profund, entuziast, care iubește să predea. El 
are, de asemenea, și abilitatea rară de a privi lumea și de 
a vedea lucrurile pe care alţii nu le văd. În sensul ăsta, 
seamănă un pic cu Darwin. Walter și tatăl lui, geologul 
Luis Alvarez, au înaintat teoria impactului cu un aste- 
roid în 1980, într-o vreme în care majoritatea colegilor 
lui credeau că impacturile sunt nesemnificative pentru 
istoria geologică. Teoria a fost considerată extrem de con- 
troversată. De atunci a fost atent reevaluată. Acum, după 
aproape toate criteriile, este considerată a fi foarte logică 
și probabilă. 

Când s-a format Pământul, acesta era compus din 
minerale și metale topite, dintre care cele mai grele s-au 

scufundat spre centru. Geologii nu s-ar fi așteptat să gă- 
sească mult iridiu — un element greu, cu numărul atomic 
77 — în rocile de la suprafaţă. Și, în general, nici nu au 
găsit, cu excepția unui strat anume: în rocile din urmă cu 
66 de milioane de ani, formate chiar în timpul extincţiei. 
Alvarez a explicat că iridiul provine dintr-un asteroid, de- 
oarece asteroizii sunt bogaţi în iridiu, spre comparaţie cu 
crusta Pământului. Din câte se pare, asteroidul a căzut în 
apropiere de Chicxulub și s-a dezintegrat, împrăștiindu-și 
rămășițele în întreaga lume. 

Indiferent de locul unde lovesc, asteroizii de dimen- 
siuni mari fac mările să fiarbă, umplu atmosfera de praf 
și compuși acizi și determină încingerea dioxidului de 
carbon din roci și eliberarea lui în atmosferă, declanșând 
un puternic efect de seră, care, la rândul lui, provoacă 
o schimbare climatică mult prea rapidă pentru ca orga- 
nismele să se poată adapta. Factorii de impact gigantici 
pot crea valuri enorme în ocean și în atmosferă, ceea 
ce perturbă modelele meteorologice de pe tot globul, 
pentru perioade îndelungate. Este posibil ca asteroizii să 
fi sprijinit de asemenea și declanșarea încălzirii interne 
a Pământului și să fi cauzat activități vulcanice subsec- 
vente. Circulă o glumă în comunitatea științifică spaţi- 
ală — nu e chiar o glumă — potrivit căreia dinozaurii au 
dispărut pentru că nu au avut un program spaţial, așa că 
nu s-au putut salva de asteroid. 

Este interesant că alte impacturi majore cu asteroizii 
nu par să fi declanșat extincţii în masă. Există ceva în 
legătură cu impactul Chicxulub, care-l face să fie deosebit 
de grav. În primul rând, a fost o ciocnire de dimensi- 
uni neobișnuit de mari și s-ar putea să fi avut loc într-o 

regiune sensibilă din punct de vedere geologic. Însă, și 
acei vulcani din India par să facă parte din poveste. Când 
asteroidul a lovit, ecosistemele planetei erau deja sub pre- 
siune. lată o lecţie importantă pentru noi. Ecosistemele 
se pot schimba cu repeziciune și, cu cât le ataci mai mult, 
cu atât le vine mai greu să ţină pasul. Activitatea umană 
provoacă acum încă un mare dezechilibru ecologic. Cât 
de mult va mai rezista viața de pe Pământ? 

Planeta noastră vecină, Venus, ne oferă o lecţie 
semnificativă. Ea seamănă foarte mult cu Pământul ca 
dimensiune și compoziţie, însă temperatura de la supra- 
fața ei atinge 460° C (860° F), mult mai cald decât cup- 
torul tău atunci când este setat pe „coacere“. Diferenţele 
de temperatură dintre Pământ și Venus nu se datorează 
faptului că Venus este ușor mai aproape de Soare. Nu, 
Venus este fierbinte, în primul rând, pentru că atmo- 
sfera sa este plină de dioxid de carbon, un gaz cu efect de 
seră, care menţine captivă căldura Soarelui în atmosfera 
planetei. Venus este un exemplu extrem de schimbare 
climatică: este imposibil ca viața, așa cum o știm noi, să 
supravieţuiască unor temperaturi care depășesc punctul 
de fierbere. Pentru ca Pământul să ajungă asemenea lui 
Venus, este nevoie de o mare schimbare în geologia și 
chimia planetei. Însă oamenii elimină dioxid de carbon 
în atmosfera Pământului într-un ritm alarmant, chiar 
în acest moment, împingând climatul într-o direcție cu 
emisii ridicate de carbon, iar aceasta este o perspectivă 
înspăimântătoare. Nu vrem să devenim ca Venus câtuși 
de puţin. 

Știm că o răcire ușoară poate provoca, de asemenea, 
o extincție în masă; se pare că tocmai asta s-a întâmplat 

în timpul extincției Ordovician-Silurian. Ideea de bază 
este că, pur și simplu, schimbările climatice accentuate au 
contribuit în mod evident la extincţiile Permian-Triasic și 
K-Pg şi la altele, de-a lungul timpului. 

Emisiile industriale sunt o modalitate prin care oa- 
menii modifică această planetă, dar nu și singura. În 
același timp, ucidem în mod direct nenumărate specii, 
într-un ritm care umilește ritmurile estimate ale celor- 
lalte cinci mari extincţii. Le ucidem distrugându-le, în 
primul rând, habitatul. Forțăm nenumărate specii să se 
mute, scoțându-le din nișele lor ecologice. Cantitatea 
suplimentară de carbon din atmosferă reține căldura 
Soarelui; în același timp, ea se diluează în ocean, for- 
mând acid carbonic (ca în băuturile răcoritoare), ceea ce 
contribuie la necazul nostru iminent. Faptul că ecosiste- 
mele se schimbă nu reprezintă singura problemă; după 
cum au remarcat mulți oameni, condiţiile de pe Pământ 
s-au modificat încă de la începuturile planetei noastre. 
Problema este ritmul în care provocăm aceste schimbări. 
Această viteză face să ne îndreptăm spre cea de-a șasea 
extincție în masă. 

Putem evalua situația actuală obiectiv, în termeni 
evoluționiști. Dacă distrugem ecosistemele, locul celor 
uciși de noi va fi luat de noi organisme. Dar, după cum îţi 
poţi da seama cu ușurință, dacă distrugem ecosistemele 
de care depindem, ne vom autodistruge. Oamenii sunt 
inteligenţi și adaptabili. Cred că înţelegi că unii dintre 
noi vor supraviețui, indiferent ce se va întâmpla. Însă câți 
dintre noi vor eșua? Care va îi costul uman și economic 
în timpul acestui parcurs? Câte dintre genele noastre, 
inclusiv ale tale, vor dispărea pentru totdeauna? 

Cu cât mai curând vom aborda schimbările clima- 
tice, cu atât mai bine. Și nu trebuie să mă crezi pe mine 
la faza asta. Uită-te la eoni, ere, perioade și epoci. Oare, 
săpând în straturile de demult, vreo creatură inteligentă 
din viitor va încerca să determine ce s-a întâmplat cu 
homo sapiens în timpul Marii Extincţii din Holocen? 
Pământul va fi tot aici, orice am face. Haideţi să colabo- 
răm pentru salvarea lumii — spre binele nostru... 


15 


VECHII DINOZAURI ȘI TESTUL 
ASTEROIDULUI 


Când eram în clasa a doua, doamna McGonagle, 
învăţătoarea noastră, ne citea dintr-o carte groasă, cu 
un aspect impresionant, și ne explica de ce au dispă- 
rut vechii dinozauri. În acele timpuri, cea mai bună 
explicație oferită pentru dispariția lor erau mamiferele. 
Strămoșii noștri ar fi reușit cumva să ascundă dinozauri- 
lor toată hrana sau le-ar fi mâncat toate ouăle. Chiar și 
la vârsta fragedă pe care o aveam, îmi puteam da seama 
că doamna McGonagle nu era prea convinsă de teorie. 
Îmi puteam imagina cu ușurință un Ankylosaurus zdro- 
bind accidental, dintr-un pas, o familie de proto-iepuri, 
în timp ce hoinărea după o gustare de fructe. Mesajul 
subliminal părea să fie că noi, oamenii, suntem imuni la 
extinctie pentru că ne aflăm în tabăra învingătoare. Însă 
doamna McGonagle realiza cu ușurință că ideea nu era 
deloc logică, și la fel și eu. 

Astăzi înţelegem mult mai multe despre dispariția 
vechilor dinozauri. Știm că ei nu au fost niște greșeli evo- 
lutive; adaptările nereușite sunt rapid eliminate, or, ei au 
existat vreme de vreo 160 de milioane de ani. (Oamenii 
abia dacă au rezistat a o mia parte din acest interval.) 
Știm că extincţiile în masă sunt rezultatul schimbărilor 

de mediu la scară globală. Astăzi avem dovezi solide că 
vechii dinozauri au fost nimiciți în urma unei schimbări 
extreme: nu de mâna unor mici mamifere flămânde, ci 
din cauza unui lung șir de erupții vulcanice otrăvitoare, 
la care s-a adăugat căderea din cer a unei imense roci 
aprinse. 

Hai să analizăm mai îndeaproape acel asteroid care 
a izbit Pământul la sfârșitul Cretacicului. O rocă cu un 
diametru de 10 kilometri nu pare așa înfricoșătoare, dacă 
luăm în considerare că are de-a face cu o planetă cu un 
diametru de 13 000 de kilometri. Însă asteroidul se de- 
plasa, probabil, cu o viteză de 20 de kilometri pe secundă, 
adică în jur de 45 000 de mile pe oră. La viteza asta, de- 
ține energia a o mie de miliarde (un bilion) de tone de 
dinamită. Este foarte greu să ne imaginăm proporțiile 
acestui lucru. Un asemenea impact trebuie să fi expulzat 
o parte din sfărâmături în afara atmosferei, la 200 000 
de kilometri altitudine, adică jumătatea distanței până 
la Lună. Planeta noastră a fost înconjurată de un nor de 
rocă roşie încinsă, vreme de zile sau săptămâni întregi. O 
parte din această materie a plutit în continuare, estom- 
pând lumina Soarelui. O alta a coborât și a dat foc lumii. 
Creaturile marine au fiert. Iar vechii dinozauri fie au fost 
omorâţi pe loc, fie nu au mai putut găsi hrană. În tot 
acest timp, strămoșii noștri îndepărtați erau cuibăriți în 
peșteri și în vizuine, și așa am ajuns noi doi aici. 

Avem foarte multe în comun cu acei strămoși ase- 
mănători șobolanilor. Avem păr. Respirăm aer. Femelele 
noastre produc lapte pentru a-și hrăni progeniturile. 
Avem patru membre, vedere stereoscopică și câte cinci 
apendice la extremităţile fiecărui membru. Nu-i așa că 

suntem adorabili?... Și toate astea nu doar pentru că un 
asteroid de dimensiuni medii a măturat drumul în calea 
noastră... ci și pentru că nu am avut parte de un alt aste- 
roid care să ne supună aceluiași test infernal. 

Când privim cerul noaptea cu ajutorul sistemului 
nostru de viziune stereoscopic, ne întrebăm dacă suntem 
sau nu singuri în univers. După cum spun adesea, dacă 
întâlnești pe cineva care insistă că el sau ea nu s-a gândit 
niciodată dacă suntem singuri, află că minte. Toată lumea 
și-a pus această întrebare fundamentală. Așa că, ce părere 
ai despre asta: poate că motivul pentru care nu am primit 
niciun semn de la cineva sau ceva dintr-o altă lume, de 
la o altă civilizaţie, este că acele fiinţe, de undeva din 
cosmos, au picat testul asteroidului. 

Noi doi avem norocul să trăim pe o planetă prevă- 
zută cu o lună de dimensiuni mari. În cazul nostru, se 
scrie L-u-n-ă, cu majusculă, pentru că este un nume 
propriu. De asemenea, avem norocul ca o serie de confla- 
gratii mondiale să fi dus la formarea a două superputeri. 
Printr-un teribil act de trezire la realitate, unul dintre 
liderii mondiali a fost ucis, iar politica sa de ajungere 
pe Lună a devenit politica unei întregi naţiuni, determi- 
nându-i pe membrii speciei noastre să creeze programe 
spaţiale pe tot globul. Ca urmare, dacă se va repeta ca 
un asteroid să lovească din nou și să distrugă forma de 
viață dominantă, acea specie dominantă (noi doi) va fi 
pregătită să facă ceva în privinţa respectivei roci sau a 
blocului de gheaţă. 

Avem tehnologia pentru a preveni o altă extinctie 
în masă. l-am putea da asteroidului un brânci și viața 
de aici ar continua ca de obicei. Există o serie relevantă 

de tehnologii care se află acum sub studiu. Am putea 
să îl lovim cu o rachetă, să atașăm o rachetă de el sau 
să-i schimbăm direcţia cu o bombă. Dacă am avea destul 
combustibil, am putea să-l atragem cu ajutorul gravitației 
unei nave spaţiale uriașe. Noi, la Societatea Planetară, 
susţinem ideea folosirii energiei luminii solare pentru a-l 
distruge cu laserele și a-l abate pe un traseu sigur. Vechii 
dinozauri nu au fost capabili să facă nimic din toate as- 
tea — cel puţin, din câte cunoaștem. Dar noi putem. 

Aceasta este o suită de idei în stil science-fiction. Dar 
trebuie să subliniez că nu e o nebunie. Este ceva extraor- 
dinar, dar rezonabil. Este meritul studierii evoluţiei și al 
străduinţei de a învăţa de unde ne tragem, că am pășit 
pe această cale de abordare a marelui-agresor-din-spaţiu. 
Face parte din procesul științific. Ne spune ceva esenţial 
despre modul cum am evoluat și un lucru crucial despre 
cum vom reuși să supraviețuim. 

După toate probabilitățile, impactul cu un asteroid 
este singurul dezastru natural care poate fi prevenit. Așa 
că, dragii mei colegi pământeni, hai să facem tot posibi- 
lul ca să nu primim niciodată o astfel de lovitură. 

Dacă nu ai făcut-o deja, te încurajez să vizitezi și 
să faci un tur al canioanelor cu jgheaburi de gresie din 
Parcul Naţional Zion, unde ai în faţa ochilor întreaga 
istorie a Pământului, un strat subțire după altul, ca pagi- 
nile dintr-o carte. Dacă vrei să te lămurești cum apar noi 
specii și cum altele dispar, acesta este un excelent loc de 
investigare. Este fascinant — încearcă să stai pur și simplu 
acolo și să numeri straturile. Formațiunile se întind din 
Permianul Târziu către perioada Cretacicului Timpuriu. 
Asta înseamnă un interval de timp de 200 de milioane 
de ani. Când te uiţi mai în amănunt, vezi că straturile 
sunt ordonate ca un teanc de hârtii în tava copiatorului; 
doar că teancul despre care vorbim este înalt de 1 000 de 
metri — peste o jumătate de milă. 

Când am văzut aceste straturi în 1997, în timp ce 
filmam emisiunea Tipul cu Știința, am avut sentimentul 
limpede că istoria Pământului este o chestiune stabilă. 
Fiecare dintre aceste straturi extraordinare pare să se fi 
așternut într-o manieră ordonată. Vântul a purtat parti- 
culele până aici, formând niște dune enorme. Din când 
în când, situația a devenit umedă. Din când în când, 
s-a uscat. Când situația a devenit umedă, mineralele de 
calcit, CaCO, (carbonat cu un atom de calciu în legătură), 
și de hematit, Fe,O, (oxid de fier, cunoscut sub numele 

de rugină), s-au dizolvat în apa din acele vremuri și au 
cimentat fiecare grăunte de nisip în locul în care se aflau. 
Rugina oferă nuanţe frumoase, roșiatice. Eu și echipa 
am fost fascinaţi de peisaj, cu modelul său uniform al 
ansamblului de gresie. 

Nu sunt singurul care a avut o astfel de primă im- 
presie. Și Charles Lyell, faimosul geolog din secolul 
al XIX-lea, a păţit la fel. Natura non facit saltum — natura 
nu face salturi — era o vorbă de duh cunoscută în acele 
timpuri, iar credinţa în desfășurarea cu uniformitate a 
istoriei geologice se numea uniformitarianism. Spre me- 
ritul său, Lyell și-a dat seama de timpul enorm cu care are 
de-a face. Practic, acesta este mai lung decât am crede. De 
fapt, pentru majoritatea dintre noi, e mai lung decât ne 
putem imagina. 

Lui Darwin uniformitarianismul i s-a părut a fi mo- 
dul de a exista al naturii, din punct de vedere geologic 
și în alte privinţe. El și contemporanii lui și-au imagi- 
nat că speciile au luat ființă într-un ritm destul de lent, 
dar stabil, și au făcut asta încă de la începutul timpului. 
Dar oare așa să fie? Aceasta se dovedește a fi o întrebare 
foarte importantă, dacă vrei să stabilești de unde provin 
speciile — dacă vrei să descoperi o metodă de a combina 
dovezile fosile străvechi cu dovezile genetice moderne și 
să conduci astfel ideea lui Darwin în secolul XXI. 

Pe măsură ce Darwin și numeroși alţi cercetători 
care au urmat după el au studiat toate fosilele pe care 
le-au găsit, au dat constant de aceeași enigmă. Se pare că 
există o mulțime de plante și animale lipsă. Numeroase 
fosile-cheie pe care te-ai aștepta să le descoperi — pri- 
mele tipuri de păsări, spre exemplu, în varianta lor de 

tranziție — pur și simplu nu există. Darwin le-a numit 
fosile lipsă, „... cea mai evidentă și mai gravă obiecţie 
care poate fi ridicată împotriva teoriei mele...“. A fost o 
enigmă pe care numeroși savanți au dorit s-o dezlege, dar 
a rămas astfel pentru o lungă vreme. Subtilitatea even- 
tualului răspuns nedumerește chiar și astăzi milioane de 
oameni. Creaţioniștii și ignoranţii din toată lumea încă 
mai au îndoieli despre evoluție, în parte din cauza grijilor 
legate de fosilele lipsă pe care Darwin și alţi cercetători 
din secolul XIX le-au avut la început. 

O parte a problemei a reprezentat-o lipsa de infor- 
mație. Pe vremea lui Darwin au existat mult mai puține 
fosile pentru studiu decât astăzi. Muzeele și colecţiile 
vaste, pe care le avem acum, nu existau încă. Nu exista 
o metodă economică de a face schimb de specimene dis- 
ponibile, nici ecrane portabile care să asigure transmisia 
electronică a imaginilor și așa mai departe. Majoritatea 
fosilelor pe care oamenii de știință se așteptau să le des- 
copere nu fuseseră încă dezgropate. Acest lucru este va- 
labil mai ales în cazul rămășițelor fosile care ne leagă pe 
noi, oamenii, de strămoșul comun al maimutelor mari, 
bonoboului și cimpanzeilor. Această fosilă sau set de 
fosile a ajuns să fie numită legătura sau legăturile lipsă. 
Când eram copil, îmi amintesc limpede că se folosea 
expresia de „legătură lipsă“ pentru a descrie pe cineva 
care era sălbatic, analfabet sau ignorant. Părinții mei s-au 
referit la unul dintre prietenii surorii mele mai mari ca 
la legătura lipsă. Li se părea că era un peţitor nepotrivit. 
Sunt destul de sigur că era tot om, ca și noi, ṣi nu o 
legătură lipsă din registrul fosil. Pe de altă parte, fostul 
meu șef... 

În deceniile de după publicarea lucrărilor lui Darwin, 
geologii și paleontologii de teren au dezgropat și descope- 
rit mii și mii de fosile. Au descoperit un număr uluitor de 
dinozauri străvechi, o colecție copleșitoare de mamifere 
dispărute și un număr impresionant de fosile ale creaturi- 
lor marine. La doar doi ani după ce Darwin și-a exprimat 
îngrijorarea în privința fosilei lipsă, a fost descoperită 
în Germania faimoasa fosilă a creaturii asemănătoare 
păsărilor, Archaeopteryx, și acesta este doar un exemplu. 
Mai târziu, vânătorii de fosile au găsit o întreagă gamă 
de strămoși ai omului, inclusiv Sahelanthropus tchadensis, 
care poate fi, de fapt, strămoș comun și pentru cimpan- 
zei. Despre oricare dintre acestea, s-ar putea spune că nu 
mai reprezintă o „legătură lipsă“. 

Chestiunea legăturilor lipsă a fost ținută în viaţă în 
special de oamenii care cred (chiar și în ziua de astăzi) 
că Pământul nu are mai mult de zece mii de ani și că 
oamenii sunt unici și nu au vreo legătură ancestrală cu 
niciuna dintre miliardele de fiinţe care au existat înaintea 
noastră. Insistând să susțină, completamente fals, că nu 
există o formă tranziţională cunoscută între maimuțe 
și oameni, ei au indus îndoiala în mintea unui enorm 
număr de oameni. 

Totuși, chiar și după descoperirea așa-numitelor legă- 
turi lipsă, câteva dintre marile mistere care l-au tulburat 
pe Darwin au persistat. La drept vorbind, completarea 
registrului fosil le-a făcut și mai tulburătoare. În primul 
rând, speciile noi ies în evidenţă destul de repede în 
registrul geologic. Darwin a abordat această problemă, 
scriind: „... Atunci de ce nu sunt pline toate formați- 
unile geologice și toate straturile de astfel de legături 

intermediare...?“ În al doilea rând, odată ce o specie își 
face apariţia, ea și descendenții ei rămân acolo vreme 
îndelungată sau trec într-un strat superior de rocă. Să ne 
gândim doar la trilobiţi, ei au supravieţuit, sub diferite 
întrupări, cale de 250 de milioane de ani. Într-un fel, evo- 
luția pare să se petreacă foarte rapid și, în același timp, 
foarte încet. 

Înțelegerea acestui paradox a presupus combinarea 
celor mai recente cunoștințe despre ecosistemele mo- 
derne cu studiul creaturilor care au trăit acum multă, 
multă vreme. Nu a fost ușor să le faci pe toate să vor- 
bească. După cum a scris colegul și prietenul meu, Don 
Prothero, „Între timp, sistematicienii (biologii care stu- 
diază denumirea și relaţiile organismelor) erau preocu- 
paţi cu descrierea noilor specii, dar puţini s-au gândit la 
implicaţiile evoluționare ale muncii lor. Eiectiv, nu exista 
un punct comun între ei și părea că nu există niciun mod 
de a arăta că selecţia naturală darwiniană era compatibilă 
cu genetica, paleontologia și sistematica.“ 

Această provocare a fost abordată strălucit, în 1972, 
de doi tineri (și acum foarte cunoscuți) biologi evoluţio- 
niști: Niles Eldredge și Stephen Jay Gould. Ei au analizat 
riguros un număr imens de fosile și au ajuns la concluzia 
că, deși avem numeroase fosile care ne arată liniile mari 
de descendență, există o surprinzătoare absenţă a fosilelor 
care ar putea face legătura între o anumită filiaţie și alta. 
Încă nu era evident cum anume au devenit dinozaurii 
ceea ce noi credem a fi păsările moderne, chiar dacă 
cursul general al evoluției era destul de clar. La fel, nu 
era limpede cum au ajuns peștii să umble pe pământ sau 
cum au făcut animalele de uscat traseul invers, ajungând 

să înoate, precum balenele care respiră aer și împroașcă 
apa cu coada și precum delfinii zâmbăreţi. Câteva dintre 
marile tranziții ale vieţii par să se fi petrecut atât de rapid, 
încât au dispărut printre faliile (sau fragmentele digitale) 
ale registrului fosil. Acest lucru și-au propus Eldredge și 
Gould să-l explice, extinzând în mod spectaculos ideile 
lui Darwin. 

S-ar putea să fi auzit expresia pe care ei au atribuit-o 
acestui fenomen: „echilibru punctat“. L-am întâlnit pe 
Stephen Jay Gould la o mică cină de grup și pot depune 
mărturie că avea un vocabular dat naibii. Pe lângă en- 
gleza meșteșugită, părea să vorbească fluent și latina. În 
orice caz, expresia echilibru punctat („punk eeck“”?, în 
argoul paleontologilor) a prins, fiind folosită pentru a de- 
scrie mecanismul de producere a speciilor. Unul ca mine 
ar fi numit-o „modificare întreruptă“ sau „speciaţie? 
izolată“ sau „formațiunea insulei genetice“. După mine, 
s-ar putea numi: „Toate-s bune, numa’ pârâul să nu 
urce.“ Lucru care ar putea fi exprimat, folosind o gra- 
matică nyebonică mai iscusită: „Dacă pârâul crește, o 
populaţie poate rămâne izolată pe o insulă genetică“ 
(caraghioasele expresii nyebonice seamănă sau aparțin 
felului în care Bill Nye inventează fraze sau cuvinte). 

Dar, indiferent de numele folosit, este esențial să 
știm că răspunsul la enigma lui Darwin se găsește în di- 
mensiunea populațiilor — îndeosebi a populațiilor mici, 
izolate. Darwin și-a imaginat că o întreagă specie ce- 
dează locul alteia. Acest lucru s-a petrecut, de exemplu, 
2  Calambur de la punk rock. (N.t.) 


2 Formarea unor specii noi de plante sau de animale ca urmare a unor 
procese biologice. (N.£.) 

cu faimoasele cinteze?* ale lui Darwin, pe fiecare din- 
tre insulele Galapagos. După ce lepezi vechea manieră 
uniformitariană de a privi lucrurile, situația devine tot 
mai clară. Când un mic grup de organisme se izolează 
(într-un petec izolat de pădure, de partea cealaltă a 
pârâului în urcare etc.), unii indivizi sunt mai predis- 
puși la formarea de noi specii. Într-un grup mic, fiecare 
mutație reprezintă o parte mult mai mare a amestecului 
și fiecare mutație reușită devine imediat o chestie mult 
mai importantă. 

De la momentul publicării lucrării de referință a 
lui Gould și Eldredge, în 1972, s-au făcut multe studii, 
atât pe populaţii reale, cât și prin simulări matematice. 
Rezultatele explică de ce evoluția se produce și repede, 
și încet: pentru că este, în același timp, rapidă și lentă. 
Populaţiile mari au tendinţa de a rămâne aproape ne- 
schimbate din punct de vedere genetic. Paleontologii 
spun că populaţiile tind spre stază. Cele mici diverg rapid 
în noi specii. Acum, că ai citit această explicaţie, sper că 
vei da un răspuns de genul: „Păi, evident...“ Același lucru 
ar putea fi exprimat acum, la începutul secolului XXI, 
printr-un singur cuvânt, mustind de sarcasm: „'nţeles...“ 
Care pare să fi derivat din: „Ei, da...“ Te rog să reţii însă 
că acest lucru nu a fost evident pentru mulți în ultima 
sută și ceva de ani. 

Semnificația teoriei este profundă, dacă ţinem cont 
de tot ce s-a emis înainte de ea în gândirea evoluționistă 
și de confuzia stârnită de creaționiști, care, chiar și-n 


24 Fringilide, familie de păsări cântătoare din ordinul Passeriformes 
(canar, cintezoi), a cărei observare a fundamentat teoria evoluției a lui 
Darwin. (N.t.) 

ziua de astăzi, încearcă să le bage în cap elevilor care 
studiază știința idei aiuritoare despre istoria naturală a 
Pământului. Echilibrul punctat explică de ce lipsesc atât 
de multe forme tranziționale din colecțiile de fosile păs- 
trate în instituţiile de pe tot globul. Să presupunem că 
am dat peste un șir de insule (Galapagos), care formează 
un arhipelag în estul Oceanului Pacific, în apropierea 
coastei de astăzi a Ecuadorului. Dacă condiţiile climatice 
sunt destul de violente, animalele de pe continent pot 
fi împinse de vânt sau de valuri pe aceste insule. (Voi 
vorbi despre asta în alt segment al cărții.) Aceste insule 
sunt suficient de apropiate de țărmul continental pentru 
ca organismele să poată fi purtate de vânt sau de valuri 
până la ele, dar sunt prea îndepărtate pentru ca grupurile 
izolate să mai aibă un număr semnificativ de contacte 
între ele, odată ce au ajuns acolo. Populaţiile lor se izo- 
lează. Biologii evoluţioniști folosesc adesea termenul de 
alopatric, din grecescul „altă patrie“ sau „altă baștină“. 
Prin comparaţie cu păsările de pe continent, cinte- 
zele de pe aceste insule sunt membrele unui trib, sau 
stol, destul de mic. Dacă întâmplarea face ca una dintre 
ele să fie înzestrată cu un cioc care este un pic mai bun 
decât al vecinei la spartul nucilor, atunci pasărea cu un 
cioc superior are mai multe șanse de a obține hrană în- 
destulătoare. În cazul de față, chestiunea semnificativă 
este că genele sale mai-bune ocupă o proporție mai mare 
în cadrul stolului. Puii săi cu gene mai-bune vor repre- 
zenta o căldare mai mare din bazinul genetic al insulei. 
După cum am zis, după ce știi răspunsul, lucrurile devin 
evidente. Însă observaţiile adevărate sunt oferite de mo- 
delele matematice. Acolo (sau aici) poţi accelera evoluția 

prin simulări electronice pe calculator. Efectul echilibru- 
lui punctat iese imediat în evidenţă. Acesta este motivul 
pentru care nu întâlnim atât de multe fosile tranziţio- 
nale. În mod inerent, ele sunt mai puțin numeroase și 
schimbările se produc foarte repede. Foarte puţine dintre 
acele organisme intermediare se conservă pentru a putea 
fi descoperite milioane de ani mai târziu. 

Dacă o populaţie mică deţine un ușor avantaj, 
aceasta poate deveni o populaţie mare. De vreme ce 
populaţia despre care vorbim este izolată, ea poate de- 
veni îndeajuns de diferită de tribul, stolul sau școala sa 
ancestrală pentru ca indivizii săi să nu se mai poată împe- 
rechea cu vechea gașcă. Acești indivizi formează o nouă 
specie separată. Când analizăm fosilele noului mare grup 
separat, nu vedem legăturile intermediare individuale, 
pentru că acestea sunt foarte puţine. După ce înţelegi 
formațiunea insulei genetice sau echilibrul punctat, ţi se 
va părea ciudat să fie altfel. Natura lipsă a legăturilor lipsă 
este, de fapt, o altă dovadă a evoluţiei. Este întocmai ce 
ne-am aștepta să găsim în natură. Dacă registrul fosil ar 
fi perfect — abia ăsta ar fi un mister. 

Apropo, în timp ce scriu aici despre caracterul incom- 
plet al registrului fosil, trebuie să reţii faptul că acesta de- 
vine din ce în ce mai puţin incomplet. Aproape în fiecare 
săptămână, paleontologii descoperă un alt animal uimi- 
tor, ale cărui rămășițe au fost încastrate în piatră. Recent, 
a fost descoperit un miriapod lung de doi metri și jumă- 
tate (opt picioare), datând din perioada Carboniferului, 
acum 300 de milioane de ani. Fosila este suficient de bine 
conservată pentru ca cercetătorii să poată constata că a 
fost vegetarian, investigând traiectul său intestinal foarte 


163 


164 


Bill Nye 


lung, transformat acum în piatră. Am fost la Ashfall State 
Park, în Nebraska, și am văzut seminţele conservate în 
burta unor rinoceri nord-americani de două tone, de 
mult dispăruți. Căutăm mereu alte fosile, pentru a afla 
mai multe despre trecut, deși, în zilele noastre, avem, cu 
siguranţă, o groază de informaţii disponibile. 

Până acum, discuţia s-a concentrat pe schimbare (la 
urma urmei, aici se petrec chestiile interesante), dar staza 
este și ea o caracteristică majoră a evoluției. Populaţiile 
din ecosisteme tind să rămână în echilibru. De ce n-ar 
face-o? Dacă stau în același loc, obţin aceeași cantitate 
de lumină solară și resurse de hrană, ani la rând, indivizii 
se nasc și mor, în vreme ce, în tabloul general, lucrurile 
rămân cam la fel. Din când în când, auzi pe cineva care 
se referă la un organism ca la o „fosilă vie“. Chiar și eu 
am folosit această expresie. Deși îi înțeleg rostul, este 
o exprimare ilogică. Fosilele înseamnă o chestie care a 
fost dezgropată. Dacă trăiește, nu e moartă... Dar, lăsând 
asta la o parte, cred că pricep la ce se referă cineva când 
vorbește despre o fosilă vie. La un organism care a rămas 
nemodificat pentru un timp geologic sau evolutiv foarte, 
foarte lung. 

S-ar putea să fi văzut sau chiar să deţii o cochilie de 
nautilus. Nautilii sunt niște minunate creaturi marine cu 
cochilie, care trec dintr-o cavitate în alta a adăpostului 
lor, dezvoltându-se, pe măsură ce cresc, într-o spirală 
logaritmică. Pe post de ochi au niște mecanisme care 
s-ar putea numi camere obscure. Și le-au avut de 500 de 
milioane de ani încoace. Animalele care sunt astăzi în 
viață nu sunt fosile. Însă sunt aidoma strămoșilor lor. 
S-ar putea să fi văzut fotografii cu peștele Coelacanth. 

S-a crezut că dispăruse. Până în 1939, nu fuseseră găsite 
decât fosilele lui, când, în apropierea coastei de sud a 
Africii, a fost descoperită o populaţie întreagă, care trăia 
așa cum au făcut-o și strămoșii săi, vreme de 65 de mili- 
oane de ani. Apropo, și nautilii, și peștii Coelacanth sunt 
specii pe cale de dispariţie — graţie oamenilor. Îi ucidem 
pentru cochilii sau din curiozitate. Așa că s-ar putea să 
transformăm curând aceste animale vii în fosile, într-o 
stare neplăcută și definitivă. 

Pentru animalele precum nautilii și Coelacanth, a 
rămâne neschimbaţi de la o generaţie la alta presupune 
să trăiască în medii care nu se modifică prea mult pe 
perioade lungi de timp. Da, ele continuă să acumuleze 
mutații în cadrul genelor lor, dar stabilitatea mediului nu 
conferă schimbării un avantaj major. Nu este o coinci- 
dență că aceste animale trăiesc în ocean. Acolo există o 
mai mare șansă de a înota liber într-un mediu nemodi- 
ficat; cel puțin așa a fost, până când și-au făcut oamenii 
apariţia. Poate ai folosit uneori formulări care conțineau 
expresia „echilibrul naturii“. Însă atunci când se produce 
o schimbare majoră — să zicem că erupe un vulcan la 
tine în cartier sau o enormă furtună te aruncă pe mare 
și aterizezi pe o veselă insulă nepopulată — populaţiile 
ajung să se izoleze. Atunci lucrurile se pot petrece cu re- 
peziciune. 

Am locuit în Pacific Northwest vreme de ani de zile. 
Încă mai vizitez locurile acelea destul de des. Simplul 
miros este încântător, ca să nu mai vorbesc despre peisa- 
jele alpine și de canalele și golurile fecunde. A existat o 
controversă puternică legată de o anumită pasăre, care, 
pentru mulți, nu reprezenta un interes economic major 

și, pentru cei preocupaţi de transformarea copacilor stră- 
vechi în cherestea, nu însemna mare lucru. Strămoșii 
acestei păsări au trăit în pădurile de conifere, zburând 
și hrănindu-se cu șoareci de câmp sau șoricei. Apoi, oa- 
menii și-au făcut apariţia și au început să taie copacii ca 
nebunii. Ei au urmărit să folosească lemnul la construcția 
caselor și a structurilor comerciale. Lemnul copacilor 
bătrâni este de cea mai bună calitate. Cheresteaua are 
fibre fine, cu mici noduri. Este un material foarte frumos 
și ideal pentru construcția unor clădiri solide, care sunt 
suficient de rezistente încât să reziste vânturilor puter- 
nice, dar, în același timp, destul de flexibile încât să se 
adapteze, din când în când, unui cutremur intens. 

Fi bine, dacă ești o bufniță pătată, Strix occidentalis 
caurina, asta înseamnă o veste proastă pentru tine... 
Oamenii vin să-ţi taie locuinţa. Fie te descurci, reușești 
să faci pui și să găsești o modalitate de a-ţi croi drumul 
în viață printr-un mediu proaspăt tăiat, fie dispari, așa 
cum e pe cale să se întâmple cu bufnița nordică pătată. 
Schimbăm condiţiile de mediu pe tot globul. Schimbăm 
climatul Pământului. Provocăm extincția unui număr 
covârșitor de specii. Dacă ne ghidăm după istorie, acestea 
vor fi înlocuite de specii noi, dar apariţia lor se va petrece 
pe o scară de timp geologică. Noi suntem singurele ani- 
male existente care putem schimba rapid situaţia. 

Populaţiile de viețuitoare tind să rămână în echilibru, 
dar, din când în când, întregul ecosistem se transformă 
într-un semn de exclamare; anumiţi indivizi și popu- 
latii ajung la finalul drumului. Atunci, lucrurile se pot 
schimba cu repeziciune. Istoria evoluției este una a echi- 
librului punctat de schimbări majore. Avem tot interesul 

să îmblânzim finalurile de drum și să prelungim cărările 
vieţii, de dragul tuturor ființelor care sunt oameni, dar de 
care depindem pentru o lume sănătoasă — lumea noastră 
și a progeniturilor noastre. 

De unde își trag originea diferitele specii? Aceasta 
este întrebarea de bază. În vremea în care Charles Darwin 
și-a formulat ideile, nimeni nu știa ce sunt genele sau 
ADN-ul. El a reușit să deducă principiile selecției natu- 
rale, dar s-a limitat aproape complet la formele externe și 
interne vieţii. Astăzi, putem privi înăuntrul codului ori- 
cărei ființe. Acum, putem înțelege mecanismul evoluţiei. 
Putem analiza registrul molecular, care documentează 
povestea interioară a modului în care noile specii apar și 
se îndepărtează una de cealaltă odată cu trecerea timpu- 
lui. Revoluţionarea cartogratierii genetice a declanșat și 
revoluționarea teoriei evoluţiei. 

În 1973, geneticianul ucraineano-american 
Theodosius Dobzhansky a scris un riguros eseu, „În bio- 
logie, nimic nu are sens decât în lumina evoluţiei“. El 
este, de regulă, creditat cu declanșarea discuţiei sau a 
dialogului intelectual numit „noua sinteză“ a evoluției. 
Dobzhansky a integrat detaliile biochimice și rolul de- 
scrierii tehnice a unei gene: secvenţa specifică de nucleo- 
tide (codul genetic, adicătelea) care cuprinde o porțiune 
dintr-un cromozon. Descrisă astfel, o genă este un plan 
de construcţie care, în cele din urmă, determină ordinea 

aminoacizilor necesari pentru crearea unei proteine spe- 
cifice. Destul de simplu? De fapt, este un proces fantastic 
de complex, iar biologii încă mai descifrează detaliile 
funcționării sale. În orice caz, această perspectivă mole- 
culară este compatibilă în mod absolut, pe deplin și din 
toate punctele de vedere, cu observațiile și concluziile 
trase de Darwin: ADN-ul dirijează construcția șirurilor de 
elemente chimice; aceste elemente influențează configu- 
rația întregului organism; această configuraţie influen- 
țează probabilitatea organismului de a se reproduce și de 
a răspândi cât mai multe copii ale codului. 

Influența lui Dobzhansky a fost atât de profundă, 
încât adesea uităm de ea. Fl a făcut legătura între feno- 
menul mutaţiei genetice — erorile naturale care se petrec 
în producerea de copii ale unor molecule complexe sau 
minuţioase — și acele accidente fericite care au devenii, 
în terminologia lui Darwin, descendenții favorizați. Dacă 
mutaţia este valoroasă pentru urmași în procesul de re- 
producere, această mutație se transmite mai departe, în 
mod repetat. 

Înaintea acestei sinteze, nu erau foarte clare mijloa- 
cele prin care o specie se separă sau prin care apare una 
nouă. Cercetătorii consideraseră, destul de logic, că fie- 
care individ al unei anumite specii are aproape aceleași 
gene. S-a crezut că diferenţa dintre un individ și altul este 
legată de gene, deși variațiile dintre indivizii aceleiași 
specii nu sunt foarte mari. S-a dedus că motivul pentru 
care tu și sora ta aveţi părul de culori diferite este gene- 
tic, dar reprezintă o mică parte a moștenirii. Odată cu 
„sinteza modernă“, din secolul XX, a devenit limpede că 
fiecare trăsătură a unui individ este exprimată în genele 

lui sau ale ei. Acum luăm de sigură această idee. Ea a 
oferit oamenilor de știință înțelegerea a ce presupune 
devenirea unei specii. Dacă genele suferă destule mutații 
pe parcursul a destule generații, rezultă indivizi care nu 
se mai pot reproduce între ei; devin o specie separată sau 
nouă. 

Cea mai importantă dezvăluire a sintezei moderne 
este aceea că permite oamenilor de știință să înţeleagă 
cum are loc despărțirea populațiilor în specii diferite. Că 
identifică unul dintre mecanismele-cheie din spatele pro- 
cesului de diversitate a vieţii. Să aprofundăm puţin, gân- 
dindu-ne la o populaţie de coleoptere?%. Crede-mă, popu- 
laţiile de coleoptere nu cunosc penuria; există 350 000 
de specii cunoscute și probabil multe altele care nu au 
fost încă descoperite. Să zicem că locuiesc într-o pădure. 
Cândva, într-un an, deasupra pădurii noastre, are loc o 
cădere de zăpadă mai masivă decât în ultimele decenii. 
Pe măsură ce zăpada se topește, se formează un curs de 
apă mai mare decât de obicei, care se revarsă pe o pantă 
majoră și formează un nou râu, trecând prin valea în care 
coleopterele își aveau habitatul natural. Coleopterele care 
își duc viaţa în litieră și resturile vegetale din solul de 
sub copaci sunt de-acum separate în două comunități, 
coleopterele de pe malul din stânga și coleopterele de 
pe malul din dreapta. Ele nu mai comunică și nu mai 
efectuează schimburi între ele, inclusiv fertilizarea și de- 
punerea ouălor. 

Prin copierea imperfectă a genelor în cadrul celor 
două populaţii, generaţie după generaţie, în cele din 


23  Gândaci, cărăbuși etc. (N.t.) 

urmă, insectele din stânga și cele din dreapta ajung să 
aibă gene mult diferite, iar cele două grupuri nu mai sunt 
capabile de reproducere între ele. În cazul exemplului 
nostru simplificat, dar întemeiat, cele două populaţii de- 
vin specii distincte. Între timp, sunt și alte forțe selective 
naturale care acționează. Grupul din stânga locuiește, 
poate, într-o porțiune a râului unde aceeași cădere ne- 
obișnuită de zăpadă a inundat malurile și a ucis o mare 
parte din copaci prin înecare, sufocându-le rădăcinile. 
Anumiți indivizi din populaţia din stânga au avut, să 
zicem, șansa unui maxilar sau a unei mandibule ușor 
diferite, care îi ajută un pic mai mult la mestecarea 
lemnului mort al copacilor sufocați. Ei vor fi mai bine 
hrăniți. Ouăle lor vor ecloza, poate, în condiţii mai bune, 
de vreme ce galeriile săpate recent prin mestecare mențin 
ouăle la o temperatură mai productivă, prin comparaţie 
cu colegii de trib (gândaci tribali?). Așadar, ouăle lor o 
duc puţin mai bine și tot mai mulți gândaci de mal stâng 
sunt născuți cu mandibule mai bine înzestrate și cu o 
capacitate de a-și săpa galerii cu maxilarul. Între timp, cei 
de pe malul drept duc aceeași viaţă ca înainte de inunda- 
ţii. Mediul înconjurător abia dacă s-a schimbat puţin și, 
totuși, populaţiile din dreapta și din stânga diverg. 

Mai există două consecinţe pentru astfel de împre- 
jurări legate de populaţiile sau organismele care ajung 
să fie izolate sau despărțite între ele. În exemplul nostru, 
cel cu coleopterele și inundația catastrofală care a dus la 
formarea unui râu, este destul de probabil ca acele două 
populaţii să nu aibă aceeași dimensiune. În mintea mea, 
îmi închipui că grupul de pe malul din stânga este mult 
mai mic. Teritoriul lor a fost inundat de revărsarea de 

zăpadă topită. De cealaltă parte, literalmente, insectele 
din dreapta se găseau pe culoarul interior al curburii râu- 
lui și foarte puţine au fost înecate în timpul topirii marii 
ninsori, care a format râul. Ele au aproape același număr 
de indivizi ca și înainte. Când vorbim de insecte, numă- 
rul lor poate fi uriaș. Dacă ai fost vreodată în Minnesota, 
în iulie, muștele sunt... ei bine, sunt imposibil de nu- 
mărat și de suportat. Dacă ar fi doar în număr de 10 mi- 
lioane, existenţa unui vâslaș din Minnesota ar fi mult 
mai puțin chinuitoare. Ţinând cont de asta, să zicem că 
avem 10 milioane de coleoptere pe malul drept al râului, 
toate purtând, în esenţă, aceleași gene ca și înainte de 
inundaţii. 

Pe malul stâng, avem doar 10 000 de coleoptere care 
au supravieţuit cataclismului nostru imaginar. După cum 
le este felul, coleopterele se reproduc ca nebunele, iar 
cele cu un maxilar mai-bine-înzestrat-pentru-mesteca- 
rea-copacilor-morţi se descurcă de minune. În plus, pră- 
dătorii lor, dintre care ar putea face parte unele specii de 
insecte, precum călugărițele, sau anumite păsări, precum 
pitulicea, s-ar putea să nu fi avut o reacţie prea bună la 
noul mediu. S-ar putea să nu se mai priceapă la fel de 
bine la găsirea coleopterelor într-o zonă plină de mâl și 
trunchiuri moarte de copaci, lucru care ar permite noului 
soi de coleoptere să se reproducă cu și mai mare succes. 
De dragul acestui experiment mintal, să zicem că în cele 
din urmă populaţiile se stabilizează. Relaţiile între prădă- 
tori și pradă se normalizează, ajungându-se la un număr 
stabil pentru fiecare. Chiar dacă populaţia de mal stâng 
atinge același număr ca cel al populaţiei de mal drept, 
genele de pe malul stâng vor avea o diversitate mult mai 

puțin variată, pentru că descind dintr-o populație mult, 
mult mai mică. Acest proces se numește îngustare?, pen- 
tru că toţi strămoșii coleopterelor și-au transmis genele 
printr-o îngustare a genelor, similară trecerii printr-un 
gât de sticlă. 

Iată o caracteristică minunată legată de îngustare. 
Putem analiza genele din cadrul unor populații diferite 
și deduce foarte multe despre cum a decurs procrearea în 
regnul animal și vegetal. Pe baza acestor deducții, putem 
trage concluzii referitoare la istoria naturală a întregilor 
continente și ecosisteme. Cu ajutorul instrumentelor 
moderne de secvențţiere a genelor (inclusiv al unor reac- 
tivi chimici uimitori și al unor mașinării extraordinare), 
putem preleva ADN-ul diferitelor specii de coleoptere și 
determina care populaţie a suferit o diversitate genetică 
mai mare. Populaţia care a supraviețuit inundaţiei ar 
trebui să aibă o diversitate mai redusă, prin comparaţie 
cu populația care a fost, în mare parte, neafectată. La 
asta ne-am aștepta. Dar e important să reținem că liniile 
generale ale acestui proces au putut fi înțelese cu mult 
înainte ca cineva să aibă habar ce înseamnă ADN-ul și 
secvențierea lui. 

Un exemplu puternic de îngustare genetică, din lu- 
mea reală, a avut loc în insulele Galapagos. Tânărul și 
hoinarul Charles Darwin a remarcat, printre altele, că 
păsările din aceste insule, în special cintezele, sunt foarte 
asemănătoare între ele. Totuși, ciocurile lor au unele tră- 
sături ușor, dar deslușit, diferite. Darwin a realizat impli- 
caţiile observaţiilor sale. 


26 În original, bottlenecking. (N.t.) 

Să presupunem că ești o cinteză ce zboară veselă pe 
țărmul continental care astăzi aparține Ecuadorului și se 
stârnește o furtună puternică, un ciclon care se întinde 
pe sute de kilometri. Tu și câțiva membri ai comunităţii, 
ai stolului tău, sunteţi capturați de vânturile înalte, pe 
când ciripiți alene despre sortimentele de nuci. Sunteţi 
cu toții aruncaţi de vânt pe mare. Mulţi dintre voi veţi 
fi prea obosiţi pentru a mai putea zbura și veţi dispărea 
sub valurile tumultuoase. Dar tu și câțiva tovarăși veți 
ajunge pe o insulă. Veţi găsi nuci din belșug, pentru că, 
din câte se pare, câteva seminţe de nuc au fost, la rândul 
lor, purtate de vânt cu câţiva ani mai devreme, în timpul 
unor furtuni asemănătoare. Nucile sunt destul de bune 
de mâncat. Tu și unii dintre membrii comunității aveţi 
niște ciocuri despre care alte păsări v-au tachinat. Tu și 
alți câţiva aveţi un mic cârlig la capătul ciocurilor. Aceste 
cârlige sunt grozav de utile la desfacerea nucilor. Voi veţi 
întemeia o nouă comunitate, care se va reproduce ani 
la rând. După mai multe generaţii, descendenții voștri 
zboară și se odihnesc pe stâncile și crengile din jur, dis- 
cutând despre nuci și despre ce mai pun la cale cintezele 
vecine. 

Apoi, o altă furtună uriașă mătură insula. Furtunile 
majore sunt destul de dese în această parte a globului. În 
ciuda experienței strămoșilor lor sau, poate, tocmai dato- 
rită ei, acești stră-stră-stră-strănepoţi, după foarte multe 
generații de păsări, sunt și ei aruncaţi pe mare, către vest, 
de această dată, mulți înecându-se, dar câțiva reușind 
să aterizeze pe o altă insulă vestică. O nouă populaţie 
pornește la drum și așa mai departe. Cu fiecare eveni- 
ment catastrofic generat de furtună și cu fiecare aterizare 

succesivă pe insulele din Arhipelagul Galapagos, rezultă 
o populaţie sau o comunitate care ajunge să se dezvolte 
și să se multiplice dintr-un set de gene care are, în mod 
inerent, din ce în ce mai puţină diversitate. 

Darwin s-a contruntat cu acest peisaj cu mult înainte 
ca cineva să pună în discuţie diversitatea genetică. De 
atunci, o mare parte dintre cercetători au încorporat în 
teorie idei noi. Seturile genetice ale cintezelor sunt în- 
tocmai cum ar fi fost de așteptat să ajungă purtate fiind 
(sau zburătăcite) în această parte a Oceanului Pacific. În 
același mod, există și iguane în regiunea Galapagos, care 
seamănă cu cele de pe continent, dar sunt foarte dife- 
rite. În primul rând, pot înota. Iguanelor din junglă le 
lipsește acest talent. Aceste șopârle nu au ajuns pe insule 
în zbor, dar furtunile sunt câteodată destul de puternice 
încât să poată duce câteva exemplare până acolo prin 
alte mijloace. Cu siguranţă că, de-a lungul coastei conti- 
nentale puternic împădurite, există o mulțime de bușteni 
sau trunchiuri de copaci care plutesc în apa oceanului. 
Dacă ești o șopârlă încleștată de un copac, ce-ţi rămâne 
de făcut dacă ajungi în apă? Te ţii bine. Dacă eșuezi pe o 
insulă, vei face tot ce poţi pentru a-ți duce existenţa și a 
te bucura de partide de sex — încinse, presupunem noi, 
dar, de altfel, consimţite — cu o altă șopârlă tovarășă, 
care a ajuns până aici în același fel. Putem analiza genele 
lor și face comparaţia cu genele șopârlelor rămase pe us- 
catul continental și vom obţine exact rezultatul prevăzut 
de teoria evoluționistă: mai puțină diversitate, dinspre 
estul spre vestul arhipelagului. 

Aceste soiuri noi de populaţii care ocupă și locuiesc 
în zone noi pentru ele, noi le numim „fondatoare“. Ele 

întemeiază o nouă comunitate, întocmai cum oamenii 
fondează companii sau instituţii. Diferenţa este că ani- 
malele fondatoare au luptat pentru viaţa lor și, mai ales, 
a descendenților lor. 

În general, fondatorii se nasc datorită îngustării ge- 
netice, pe care continuă să o genereze. Întrucât există mai 
puţini indivizi care reușesc să ajungă într-o zonă nouă 
pentru a forma o comunitate nouă, va exista mai puţină 
diversitate în genele micii populaţii fondatoare decât am 
putea întâlni în tribul sau comunitatea nativă din care 
provin. Un exemplu des invocat este comunitatea burilor 
din Africa de Sud. Membrii săi au venit din Olanda și, se 
pare, au fost purtătorii unei gene care îi face pe oameni 
predispusi la boala Huntington, o afecțiune degenerativă 
a creierului. Oamenii care suferă de ea manifestă mișcări 
spasmodice, în special ale feţei și umerilor, iar, în cele din 
urmă, sunt afectaţi de o formă de demenţă. Există un nu- 
măr mult mai mare de pacienți cu boala Huntington în 
regiunea Capului Bunei Speranţe din Africa de Sud decât 
în restul lumii. Orașele Cape Town și Johannesburg au 
fost întemeiate de un număr relativ mic de olandezi, din- 
tre care câțiva purtau gena problematică. Genele popu- 
laţiei burilor din sudul Africii de Sud au trecut printr-o 
îngustare genetică în momentul fondării comunităților 
lor. Un alt exemplu faimos este prevalența hemoiiliei 
în rândul membrilor familiei regale britanice căsătoriți 
între ei. 

Fenomenul îngustării și chestiunea fondatorilor i-au 
determinat pe oamenii de știință să speculeze despre rolul 
contingenţei și al accidentalului în evoluţie. Savanţii au 
dezbătut îndelung importanţa mediilor înconjurătoare 

nou-apărute în cadrul diversităţii biologice și, mai ales, 
genetice. Mie îmi place s-o formulez astfel: E nevoie 
oare de catastrofe, mai mari și mai mici, inclusiv de 
extincții devastatoare în masă, pentru a obține specii 
noi? Coleopterele din experimentul nostru mintal de 
mai devreme pot fi un exemplu. Este o întrebare fasci- 
nantă, pentru că naște o alta și mai profundă: De unde 
provenim cu toţii? Sau altfel spus: Ne-am mai fi aflat noi 
aici dacă nu s-ar fi dezlănţuit de vreo câteva ori iadul pe 
Pământ? 

Acum, că geologii știu ce să caute și şi-au dezvoltat 
instrumentele necesare căutării lor, au descoperit zeci de 
cratere de impact cu meteoriţii, pe tot globul. Asteroidul 
care i-a prăpădit pe dinozauri, lovind Mexicul acum 66 
de milioane de ani, nu a fost nici pe departe singurul. Îţi 
dai seama că, dacă ești o fiinţă, precum gândăceii noștri 
din pădure, și o piatră uriașă, radiind de căldură, cade în 
preajma ta și aprinde totul în jur, vor urma tot felul de 
necazuri. Tu și fiecare gândăcel din comunitatea ta veţi 
fi transformați în chipsuri de coleoptere. Ori, poate, ai 
norocul să te afli la marginea infernului. Tu și tovarășii 
tăi reușiți să supraviețuiți și, în urma dezastrului, dinain- 
tea voastră aveţi de explorat un peisaj cu totul nou, cu 
foarte puţine vietăți. În plus, s-ar putea să nu aveţi prea 
mulți concurenţi pentru un timp, poate decenii la rând. 
Chiar dacă tu nu apuci să trăiești, ca să explorezi și să 
te hrănești cu lăstarii noilor plante care cresc în solul 
proaspăt expus, bogat în nutrienți, poate reușesc să su- 
praviețuiască ouăle pe care le-ai depus în primul ano- 
timp, iar urmașii tăi vor explora noul peisaj ani de zile. 
Se va întemeia o populaţie de succes, numeroasă, una cu 


177 


178 


Bill Nye 


o diversitate mult mai scăzută, dar care îți va purta totuși 
genele și așa mai departe. 

După cum am văzut, ciocnirile cu asteroizii nu 
sunt singurele provocări catastrofale cu care viaţa ne 
confruntă. Erupţii vulcanice uriașe de bazalt topit, 
asemănătoare celor din Siberia și din India, au otrăvit 
atmosfera Pământului cu praf și gaze vătămătoare de 
cel puţin 15 ori în timpul istoriei geologice cunoscute. 
Episoadele de răcire globală au condus la perioade în care 
întreaga planetă a fost încuiată într-un sicriu de gheaţă. 
Deplasarea continentelor a declanșat repetate schim- 
bări radicale în structura climei și în circulaţia și chimia 
oceanelor. Probabil, au mai existat și alte agresiuni grave 
pe care încă nu le cunoaștem. Și au mai fost și nenumă- 
rate crize ecologice mai mici, dar semnificative (secete, 
inundaţii etc.), care au nimicit unele populații și au creat 
condiţiile propice pentru apariţia noilor întemeietori. 

Întrebarea pe care și-au pus-o sau încă și-o pun bio- 
logii evoluționiști, precum Dobzhansky sau, mai recent, 
influentul cercetător american Stephen Jay Gould, este 
câte astfel de evenimente trebuie să luăm în calcul pentru 
a se ajunge la diversitatea pe care o întâlnim în lumea de 
astăzi? De câtă contingenţă au nevoie organismele pen- 
tru a produce suficiente mutații încât să rezulte totalul 
ființelor de pe Pământ? 

Unii savanţi evoluționiști susțin că, cu sau fără 
existența catastrofelor, am avea tot patru membre și un 
maxilar; asta s-ar numi evoluția convergentă. Ei pretind 
că viaţa de pe Pământ ar arăta în linii mari la fel, indife- 
rent cât de multe accidente fericite s-ar petrece sau nu. 
Alţii susțin că o planetă trebuie neapărat să treacă prin 

catastrofe pentru a oferi noi locuri, așa-numitele nișe 
ecologice, pentru crearea diversităţii. Ei semnalează eve- 
nimentele de extinctie în masă din registrul fosil și susțin 
că, fără aceste resetări globale, nu am avea animalele, 
plantele și microbii de astăzi. S-ar putea reduce scara, de 
la nivel global la nivel local, și discuţia ar fi aceeaşi. În 
lipsa marilor schimbări din mediul înconjurător sau al 
relațiilor prădător-pradă, nu ar exista diversitate. 

Este un pic neclar de ce unii biologi, foarte, foarte 
consacraţi, s-au afundat în această confuzie. E limpede 
că avem nevoie și de convergenţă, și de contingenţă. 
Trebuie să ne supunem legilor fizicii și trebuie să profi- 
tăm de oportunităţi. O privire aruncată speciilor care tră- 
iesc la antipozi te va lămuri ce vreau să spun. În Australia, 
întâlnim în ecosistemele naturale specii analoage pisici- 
lor și câinilor. Există necrofagi care călătoresc în haite 
și există vânători nocturni care își caută hrana rătăcind 
singuratici. 

Am mai avea oare replici australiene ale câinilor și 
pisicilor dacă Australia nu ar fi fost legată de restul usca- 
tului printr-o punte, cândva, în timpul unei epoci glaci- 
are, să zicem, când gheaţa și zăpada au ţinut apa mării 
deoparte? Oare fiecare ecosistem are nevoie de o haită de 
vânători și de un prădător de noapte? Sunt ei o conse- 
cință naturală a animalelor multicelulare care se hrănesc 
cu plante și a organismelor care se hrănesc cu mâncătoa- 
rele de plante? Sunt acele nișe ecologice umplute în mod 
inerent de natura vieții de pe Pământ sau e vorba doar 
despre descendența norocoasă a unor descendenţi? Dacă 
separarea s-ar fi produs mai devreme în istoria geologică, 
ar mai fi existat astfel de specii-analog? 

Pentru mine este evident că ambele efecte functio- 
nează. Nu putem stabili, dintre patru sau opt picioare, 
care reprezintă cea mai bună soluţie inerentă la proble- 
mele de mobilitate. În schimb, putem afirma că toate sis- 
temele existente astăzi sunt rezultatul rezolvării acelorași 
probleme de fizică și chimie, prin utilizarea cărților de joc 
pe care fiecare ființă de pe Pământ le-a avut la îndemână. 
Însă nu văd nicio dovadă a existenţei unei superputeri (a 
unui superjucător?) care să conducă spectacolul. De fapt, 
dacă stai și te gândești, există dovezi copleșitoare care 
indică inexistența acesteia, cel puțin atunci când vine 
vorba despre alegerea planurilor și designului corpurilor 
câștigătoare sau pierzătoare. 

Poţi aprofunda acest subiect și decide singur care 
factor este mai important. Să fie vorba despre formele 
convergente, precum aripile și tălpile, florile și pedun- 
culii? Sau este vorba despre inundaţii, asteroizi și calote 
glaciare în mișcare? Nu întrevăd nicio ipoteză rezonabilă 
care să explice lucrurile existente astăzi și care să nu in- 
cludă și convergența, și contingența în natura lor. Cum 
ar putea să fie altfel? Dacă lucrurile s-ar fi petrecut de o 
altă manieră, atunci ar fi fost diferite. 

Problema pe care o au multe dintre dovezile evoluției 
este că sunt greu de perceput. Indiferent cât de precise și 
de clare ar fi ideile, chiar și cele mai frumoase fosile nu 
sunt decât niște bucăţi statice de os pietrificat, iar ADN-ul 
nu este decât un încurcat cod molecular invizibil. Oare 
n-ar fi grozav să vedem cu ochii noștri cum apar noi spe- 
cii, pe parcursul unei vieți umane — să experimentăm 
evoluția nu doar ca pe o analiză intelectuală, ci ca pe 
un fenomen imediat, capabil să zboare și să te muște? Ei 
bine, da. De aceea am fost încântat să descopăr un loc 
unde taman asta se întâmplă. Care este localizarea aces- 
tui uimitor spectacol evoluționist? Subteranele metroului 
din Londra, cunoscute afectiv sub numele de Tub. 

În Londra, ca de altfel în multe locuri pe care le vizi- 
tăm, există țânțari. În biologie, li se spune: Insecta, ordi- 
nul: Diptera, familia: Culicidae (insecte cu două aripi, ca 
niște palete), genul și specia: Culex pipiens (bâzâitoare). 
Spre deosebire de alte zone din lumea dezvoltată, londo- 
nezii au folosit stațiile de metrou subterane ca adăposturi 
antiaeriene în timpul celui de-al Doilea Război Mondial, 
când orașul a fost atacat aerian de către Germania. Pentru 
a fi mai greu de interceptat și pentru a face campania 
nazistă și mai demoralizatoare, atacurile se desfăşurau 
adeseori noaptea. Londonezii s-au refugiat în subteran 


181 


182 


Bill Nye 


din calea cărămizilor și a clădirilor care se prăbușeau. 
Mii de oameni dormeau în stațiile de metrou, în timp ce 
deasupra cădeau bombe. Cetăţenii erau atacați pe calea 
aerului — nu doar de bâzâitoarele bombe explozive V-1, 
ci și de bâzâitul mușcător al ţânţarilor care i-au urmărit 
în stațiile subterane. Cetăţenii nu aveau unde să mai 
fugă, așa că țânţarii au avut niște zile pline... sau nopți 
pline. Țânţarii se hrănesc de obicei noaptea, în special în 
amurg, și tocmai asta au făcut. 

Amplasamentul și construcţia staţiilor de metrou 
sunt de așa natură încât de multe ori se adună bălți de 
apă între șine și în crăpături. Țânţarii își depun ouăle în 
apă... asta fiind probabil o dovadă a obârșiei lor din apă. 
Având destul sânge de supt și un loc unde să crească o 
familie (în fine, își depun ouăle și apoi zboară de-acolo), 
pentru ţânţarii londonezi nu a existat presiunea de a 
urca în lumea de la suprafaţă și de a căuta păsări sau alți 
oameni pe care să-i sâcâie cu trompa lor. S-a întemeiat 
o nouă populaţie de țânțari, una care trăia în subteran, 
complet separată de verii lor de deasupra. 

O populaţie izolată este cea predispusă la apariţia 
unor noi specii și exact asta s-a întâmplat. În aproximativ 
50 de ani, o nouă specie de țânțari a apărut în Tubul 
londonez: Culex pipiens a devenit Culex molestus. Traduc 
cu aproximație din latină: „tântarii care bâzâie“ au reușit, 
prin izolarea destul de îndelungată a unei populaţii, să 
devină o specie nouă, „tântarii care sâcâie“. 

S-au făcut experimente în care ouăle uneia din- 
tre aceste două tipuri de țânțari au fost amestecate cu 
sperma celeilalte. În general, ele nu se pot împerechea. 
Doar din când în când le mai reușește. Asistăm, așadar, 

pe parcursul unei singure vieţi omenești, la apariția unor 
specii noi. Enervanţii țânțari subterani au ajuns să fie di- 
feriți prin simplul fapt că nu s-au mai amestecat printre 
cei de la suprafaţă. În timp ce se reproduc — adică fac 
schimb de gene și dau naștere unor progenituri și mai 
enervante —, genele lor nu sunt copiate perfect, astfel 
încât, în cele din urmă, se pare că genele subteranilor 
sunt suficient de diferite încât să fie de neîmperecheat 
cu cele ale strămoșilor lor foarte, foarte apropiaţi, care 
încă mai trăiesc la suprafață. Deasupra, C. pipiens se 
hrănesc de pe urma păsărilor și a oamenilor. Dedesubt, 
C. molestus se hrănesc doar de pe urma noastră. În orice 
caz, e de așteptat ca sâcâitorii să mai dea și peste câte-un 
șobolan prin tunelurile metroului. Deocamdată, zic s-o 
lăsăm așa. 

Deși țânţarii din subteranul londonez devin o spe- 
cie diferită peste noapte, sau aproape peste noapte, în 
momentul de față nu sunt o specie separată, nu încă. În 
testele de laborator, cei din subteran se pot împerechea 
ocazional cu succes cu unii de la suprafață, deși majo- 
ritatea lor nu se pot încrucișa cu succes. Dacă privim 
lucrurile din perspectiva timpului profund, ne putem 
imagina că, în doar câteva decenii, ei vor deveni complet 
diferiți. Le va fi imposibil să se împerecheze între ei, in- 
diferent de condiţii; genele lor ar fi prea diferite. Biologii 
evoluționiști întrevăd aici o importantă lecție. Din cauza 
mutațiilor, populațiile diverg genetic odată cu trecerea 
timpului. Putem deduce că, dacă ne-am întoarce suficient 
de departe în timp, am găsi un strămoș comun pentru 
fiecare ființă de pe Pământ. Aceasta este una dintre ma- 
rile observații ale lui Darwin. Acesta este, de asemenea, 

unul dintre măruntele mesaje ale ţânţarilor londonezi, 
scris cu majuscule. 

Pe măsură ce analizezi aceste două populaţii de 
țânțari, poţi vedea cum acționează divergenţa. Trebuie 
să realizezi că acest proces a avut loc dintotdeauna, cel 
puţin de când a început viața pe Pământ. Specii diferite 
provin din strămoșii lor, din părinţii lor, din organismele 
care au fost chiar înaintea lor și din cele dinaintea celor 
care au fost chiar înaintea lor și așa mai departe, şi așa 
mai departe, cu milenii și milenii în urmă. 

Cele două tipuri de țânțari au o mare parte de moște- 
nire în comun — ceea ce nu e surprinzător ţinând cont 
cât de puţin timp a trecut de când au luat-o pe căi di- 
ferite. Dar știi ceva? Și oamenii sunt, din punct de ve- 
dere genetic, încă foarte, foarte apropiați de verii lor, 
cimpanzeii și maimuţele mari. Suntem destul de diferiți 
încât să fim consideraţi specii diferite; oamenii nu se 
împerechează cu maimuţele (cel puţin, din câte știu eu). 
Însă antropologii au descoperit zeci de fosile ale unor 
indivizi care nu aparțin nici cimpanzeilor, nici nouă. Au 
fost acestea niște specii complet diferite? E posibil să se fi 
împerecheat vreuna dintre ele cu oamenii moderni dacă 
au trăit în aceeași perioadă? Astea nu sunt niște întrebări 
în dorul lelii. Ele sunt în centrul unora dintre cele mai 
fascinante cercetări evoluționiste efectuate chiar în zilele 
noastre. 

Ai auzit probabil multe despre oamenii sau aproape 
oamenii de Neanderthal [Nee-AND-er-tall]. Acum vreo 
500 000 de mii de ani, strămoșii neanderthalienilor și 
oamenii moderni au luat-o pe căi diferite. Este o ches- 
tiune dificilă să efectuăm deducții despre oamenii din 

vechime, bazându-ne pe puținele rămășițe disponibile, 
adesea doar câteva fragmente de oase și dinți. Când eram 
în școală, se credea că oamenii de Neanderthal erau com- 
plet diferiți de varietatea noastră umană. Adică se credea 
că ei și noi eram specii complet diferite și nu ne încurcam 
unii cu ceilalți, cu atât mai puţin în... chestiuni... intime. 
Acum, dovezile arată nu doar că strămoșii noștri și nean- 
derthalienii au trăit în aceeași perioadă, dar, se pare, au 
și interacționat. Se pare că au practicat trocul, dar asta 
nu e tot. Cercetările revoluționare ale biologului suedez 
Svante Pääbo și ale altora demonstrează că aceste două 
specii de proto-oameni au făcut sex între ele. Nu eram 
cu mult mai diferiți decât cele două soiuri de țânțari din 
Londra. 

Cumva, am scos-o la capăt. Oamenii și neandertha- 
lienii au trăit împreună până acum treizeci de mii de 
ani. Din câte se pare, avem destule gene în comun ca să 
ne fi reușit chestia asta. Am fost destul de înrudiți încât 
să avem copii împreună. Nu pot să nu mă înclin în fața 
venerabilelor versuri ale artistei de jazz Joanie Sommers, 
care a înregistrat un șlagăr pop atipic în 1962, intitulat 
Johnny Get Angry”, în care declară: „Vreau un bărbat 
curajos / Vreau un om al cavernelor...“ Pentru că s-au 
descoperit artefacte extraordinare în peșterile din Europa, 
deseori îi asociem pe oamenii primitivi cu cavernele. 
Privind o reprezentare artistică a fizicului unui neander- 
thalian, vei presupune, probabil, că acești masculi erau 
mari și puternici, pe gustul protagonistei cântecului nos- 
tru. Cu siguranţă că așa și erau, însă neanderthalienilor le 

trebuia, și și aveau, un creier mai mare decât al oamenilor 
moderni, pentru a opera într-un ansamblu mai mare. Noi 
doi avem creiere mai mici decât ale neanderthalienilor, 
dar și corpurile noastre sunt mai mici. Raportul nostru 
creier-corp este doar un pic mai mare decât era al lor. 

Lecţia pe care o avem de învăţat de la strămoșii noș- 
tri, de la fata și băiatul cavernelor, și de la inamicii noștri 
țânțari din metroul londonez este că expresia „specie 
diferită“ are sens doar în cazurile în care organismele au 
descins dintr-un strămoș comun, cu ceva timp în urmă. 
Procesul evoluţiei produce un spectru genetic pe care 
noi îl observăm chiar acum în rândul ţânţarilor dintr-o 
metropolă plină de oameni moderni. Îmi amintește de 
o cutie mare de creioane, cum aveau unii dintre colegii 
mei în clasele primare. Existau creioane „roșii-portoca- 
lii“ și „portocalii-roșii“. Dacă vizitezi fabrica de creioane 
Crayola din Easton, Pennsylvania, poţi observa cum sunt 
amestecați pigmențţii. Poţi vedea că se folosește doar un 
pic mai mult roșu pentru producerea roșului-portocaliu 
și un pic mai mult portocaliu pentru obținerea actualu- 
lui mango-tango. Diferențele sunt ușoare, dar lesne de 
observat. În cazul speciilor, diferenţele sunt la început 
neînsemnate, doar câteva mutații genetice. Însă, odată 
cu străbaterea timpului profund, diferențele devin extra- 
ordinare. 

Remarcabil la procesul evolutiv care produce noi spe- 
cii este că acesta are loc prin schimbări minore, aleatorii 
în cadrul genelor. Dar apoi organismul sau progenitura 
rezultată se confruntă cu un mediu înconjurător în care 
fie reușește, fie este înfrântă. Poate că mutaţia este aleato- 
rie, însă presiunile de selecţie sunt ucigător de specifice. 

Noile specii se formează cu o viteză remarcabilă și astfel 
diversitatea abundă. 

De vreme ce noua proto-specie de țânțari a apărut atât 
de rapid, nu pot să nu mă întreb dacă nu a existat și un 
alt factor suplimentar cu care s-au confruntat întâmplător 
tântarii subterani. Sunt ei oare mai pricepuți la găsirea 
oamenilor decât la găsirea păsărilor de la care să sugă 
sângele? Ori doar le-a fost mai ușor în subteran, nefiind 
nevoiţi să caute foarte departe după o gazdă? În fiecare zi, 
gazdele au coborât scările către ei. S-au îndepărtat doar ge- 
netic? Sau există și un alt avantaj pe care îl au? Răspunsul 
s-ar putea să fie o combinaţie a acestor factori. Luând în 
calcul toate implicaţiile, ritmul de schimbare este uimitor 
de rapid. Gândește-te numai ce s-ar întâmpla dacă fiecare 
specie de vieţuitoare ar da naștere unei specii noi o dată 
la o sută de ani! 

Dacă natura produce specii noi cu așa o iuţeală, nu e 
de mirare că astăzi există cel puţin 16 milioane de specii 
pe Pământ, mulţi biologi considerând că cifra reală este 
mult mai mare. S-ar putea să existe 100 de milioane de 
specii în prezent și un număr de o mie de ori mai mare 
de specii care au trăit și au dispărut. Chiar și dispărute, 
ele au dat naștere organismelor existente în trecutul mai 
apropiat, dar încă îndepărtat, pentru ca, în cele din urmă, 
să conducă la apariţia noastră și a tuturor ființelor pe care 
le întâlnim sau le dezgropăm astăzi. 

După cum te-ai aștepta, biologii pot efectua urmă- 
torul pas logic. Ei pot deduce cu cât timp în urmă s-a 
produs separarea a ceea ce acum considerăm a fi specii 
diferite, chiar dacă nu există fosile, să le studieze. Unul 
dintre cele mai remarcabile moduri de reconstruire a 

descendenţei îl reprezintă analizarea codului genetic a 
două specii, observarea și măsurarea ritmului curent al 
mutaţiilor, după care mecanismul ceasului genetic este 
dat înapoi. Cantitatea de diferenţe genetice dezvăluie 
cât timp a trecut de când cele două specii au luat-o pe căi 
diferite. În unele cazuri, geneticienii pot face schimb de 
notițe cu paleontologii, pentru a observa ce spun fosilele. 
Se fac și unele presupuneri, așa că nu are cum să rezulte 
o potrivire perfectă, dar, de cele mai multe ori, vârstele 
deduse sunt destul de apropiate. 

Aceasta este o altă dovadă importantă a felului cum 
funcționează evoluția. Două tehnici total diferite, două 
moduri diferite de a analiza viața, oferă aceeași crono- 
logie pentru istoria vieţii. Și, odată cu fiecare observa- 
ție efectuată tot mai departe în timp, devine covârșitor 
de clar că toate fiinţele de pe Pământ au ADN și se trag 
dintr-un strămoș comun — întocmai cum a anticipat 
Darwin. 

În privinţa ţânţarilor, biologii evaluează diferenţele 
genetice între Culex pipiens și Culex molestus. Ei măsoară 
ritmul schimbărilor și, după cum e de așteptat, ceasor- 
nicul genetic corespunde unei despărţiri care a avut loc 
în jurul celui de-al Doilea Război Mondial. În privința 
oamenilor, putem evalua ADN-ul cuiva din zilele noastre 
și, în anumite situaţii, putem analiza și ADN-ul cuiva 
mort acum câteva secole. O companie care se numește 
23andMe îţi analizează ADN-ul și reconstruiește detaliile 
generale ale propriei tale descendențe. Folosind aceeași 
abordare generală, geneticienii au identificat răspândirea 
unor gene umane care provin de la Ginghis Han și au 
descoperit originea genelor responsabile de cancer, în 

Orientul Mijlociu, cu mii de ani în urmă, răspândite apoi 
în jurul lumii odată cu migraţia populațiilor evreiești. 
Strămoșii mei apropiaţi sunt din Europa, dar analiza 
ADN-ului meu arată că aparțin în mod substanţial popu- 
laţiei Bantu. 

De asemenea, înțelegând configuraţia ADN-ului stră- 
moșilor noștri, ne putem face o idee încotro se îndreaptă 
evoluția umană. După cum vom vedea, mai există și alte 
moduri prin care putem stabili cum evoluează oamenii în 
prezent. S-ar putea ca descendenţii noștri să fie uimiţi de 
felul în care am ratat unele aspecte evidente ale evoluției, 
aspecte care poate ne-ar fi ajutat să luăm decizii mai bune 
pentru noi, ca societate. 

Poate că unul dintre cele mai importante aspecte este 
acela că oamenii sunt extrem de asemănători genetic. 
Ne aflăm abia la gura sticlei, în procesul de părăsire a 
propriei noastre îngustări genetice. Drept urmare, sun- 
tem la fel de asemănători neanderthalienilor precum 
sunt cele două soiuri de țânțari între ele. De fapt, toți 
oamenii de astăzi sunt mult, mult mai apropiaţi de atât. 
Poate că acest sentiment de moștenire comună ne poate 
motiva să colaborăm mai des și să realizăm lucruri măreţe 
împreună. 

Oamenii iubesc să descopere tipare. Parcă ne este 
înscris în creier. Facem asta tot timpul. Spunem, „floarea 
asta seamănă cu genul ăla de floare“ sau „norul ăla arată 
ca un dragon“. Replica supremă din acest grup o consti- 
tuie, poate, fraza, „are fix gust de pui“. Recunoașterea 
tiparelor a contribuit, fără îndoială, la supraviețuire, aju- 
tându-ne să recunoaștem hrana comestibilă, prădătorii 
periculoși, membrii familiei și aşa mai departe. Însă când 
vine vorba despre evoluție, această tendinţă are niște 
consecinţe stranii. Ne păcălește, făcându-ne să vedem re- 
lații acolo unde ele nu există și să le ratăm pe cele care nu 
se manifestă atât de evident la exterior. Pe de altă parte, 
ea ne dezvăluie, în mod intuitiv, legile fizice care alcătu- 
iesc în atât de mare măsură selecţia naturală. Bănuiesc că 
știi unele lucruri despre evoluție pe care nici măcar nu 
credeai că le știi. 

Înclinația umană pentru recunoașterea tiparelor a 
fost cea care i-a făcut pe primii naturaliști să grupeze or- 
ganismele după modul în care arată. A reprezentat un în- 
ceput în descifrarea sensului uluitoarei diversități a vieţii. 
Nu trebuie să fii un naturalist excepțional de educat ca să 
deduci că, deși zboară şi ele, albinele sunt fundamental 

diferite de păsări. Te-ai putea gândi probabil cu ușurință 
la faptul că păsările și liliecii sunt cumva mai înrudite 
între ele decât sunt cu albinele. Dacă ai mai face încă 
un pas — sau un fâlfâit — ţi-ai da seama că pinguinii au 
legături mai apropiate cu ciorile decât cu langustele, deși 
două dintre aceste trei specii pot înota. Această înclina- 
ție către clasificarea morfologică l-a inspirat pe zoologul 
suedez Carl Linnaeus să creeze convenția de denumiri pe 
care biologii o folosesc încă pentru clasificarea tuturor 
speciilor cunoscute. 

Însă, pe de altă parte, nu este greu să ne imaginăm 
un sistem diferit, în care ființele sunt clasificate mai de- 
grabă după ceea ce fac și nu după cum arată. Albinele, 
păsările și liliecii pot zbura. Aripile lor se îmbină în ma- 
niere foarte diferite, dar toate aceste animale, și grupe 
de animale înrudite, au structuri analoage pentru a răs- 
punde aceleiași probleme. Ele trebuie să se deplaseze 
pentru a se hrăni, a se împerechea și a se reproduce. 
Toate au convers către aceeași soluţie, sau una similară, 
pentru a rezolva problema zborului. În biologie, noi 
numim acest proces evoluţie convergentă și spunem că 
aripile lor sunt structuri analoage. Însă dacă priveşti mai 
îndeaproape, vei constata că ele sunt, totuși, foarte dife- 
rite structural și că au luat fiinţă în stadii foarte diferite 
din istoria vieţii de pe Pământ. 

Înțelegerea cu adevărat a evoluției presupune ambele 
metode de analizare și clasificare a ființelor. Dacă confi- 
gurațţiile fizice sunt diferite, dar funcţiile sunt similare 
sau chiar identice, acele specii nu sunt înrudite decât de 
departe. Dacă configuraţiile organelor și ale scheletului 
sunt aproape la fel, ele sunt înrudite îndeaproape, chiar 

dacă forma este mai degrabă diferită. Analiza genetică 
este o altă metodă de verificare a gradului de rudenie 
dintre două specii, indiferent cât de similare sau de dife- 
rite ar părea. 

Când e vorba despre zbor, toate creaturile se con- 
fruntă cu aceleași provocări fizice, cu aceleași ecuații ale 
mișcării și energiei. Pentru a zbura, e nevoie ca aerul să se 
miște în jos cu un impuls destul de puternic pentru a sus- 
ține greutatea obiectului zburător, fie că este vorba despre 
un șoim, o viespe galbenă, un avion de vânătoare F-18 
Hornet, un pește zburător sau un liliac vampir. Uită-te 
la o pasăre, cu cât mai mare, cu atât mai bună. Aripile 
ei se mișcă în jos și înapoi. În loc să lopăteze apa și s-o 
împingă în spatele lor, păsările împing aerul, pe care îl 
forțează în jos și înapoia lor. Acest lucru oferă animalului 
avânt și propulsie. În fizică, tot ce curge este considerat 
fluid. Astfel, apa și siropul de arțar sunt fluide, dar la fel 
este și aerul. Există un truc în procesul de zbor, pe care îl 
știi, fie că ești conștient sau nu. 

Când o aripă sau o suprafaţă plană (netedă) este de- 
plasată printr-un lichid, ea poate, prin înclinare, să dez- 
volte urcare sau o forță ascendentă. Ea capătă ascensiune 
când i se oferă un așa-numit unghi de atac, atât timp cât 
rămâne în mișcare. Așadar, odată ce un șoim este în aer, 
el își poate dezvolta urcarea zburând în vânt. Poate urca 
folosindu-se de energia vântului și de unghiul de atac al 
aripilor sale. O însemnătate deosebită pentru un obiect 
zburător, fie el făcut de natură sau de mâna omului, este 
greutatea mică. Păsările își menţin greutatea scăzută prin 
faptul că au oasele goale la interior și mare parte a aripi- 
lor lor sunt alcătuite din pene. Făcute dintr-un material 

foarte asemănător unghiilor tale, penele sunt remarcabil 
de puternice pentru greutatea lor și cresc în așa fel încât 
se întrepătrund, formând o suprafață aproape continuă. 
Având mușchii sub punctele de atașare a penelor, păsările 
pot trage penele în jos, astfel încât foarte puţin aer să pă- 
trundă prin fiecare pană. Sau, păsările își pot întinde pe- 
nele ca pe niște lame de elice sau ca un ventilator. Fiecare 
pană din vârful aripii poate asigura deplasarea pe direcţia 
înainte, în timp ce penele interioare oferă ascensiune. 
Păsările pot controla configuraţia fiecărei pene și atinge 
o eficiență incredibilă. 

Aripile albinelor nu funcționează în modul ăsta, cel 
puţin nu întru totul. În loc să aibă numeroase pene de-a 
lungul aripilor, care pot fi răsucite pentru a oferi în aer 
diferite unghiuri, albinele au patru aripi. Dacă privești în- 
deaproape, poţi observa două perechi. În plus, de îndată 
ce o albină începe să zboare, aripile de pe fiecare parte a 
corpului ei se agaţă cu ajutorul unor mici cârlige (hamuli, 
latinescul pentru „cârlige“) de-a lungul muchiei de atac 
a fiecărei aripi posterioare, pentru a forma, în esenţă, o 
singură aripă de fiecare parte a corpului. (Majoritatea al- 
binelor pe care le întâlnim sunt femele.) Aripile albinelor 
sunt flexibile. Cu ajutorul mușchilor, care ocupă o mare 
parte din toracele unei albine, acestea își împing aripile 
în jos și înapoi, într-un mod asemănător cu mișcările 
păsărilor, dar apoi o iau razna. 

Fotografiile de mare viteză au dezvăluit că albinele își 
răsucesc complet aripile pe deasupra, la capătul mișcării 
înapoi-și-în-jos trăgându-le înainte, pentru a începe o 
nouă bătaie de aripi. La început, mișcarea pare greu de 
crezut. Încearcă să îţi întinzi braţul și degetele în lateral. 

Întinde-te înainte, cu palma într-un unghi faţă de podea 
sau pământ, imaginându-ţi că împingi aerul înapoi și în 
jos. Când braţul întins se află în spatele tău, ridică-l și 
răsucește-l, în așa fel încât dosul mâinii tale să fie îndrep- 
tat spre podea, iar palma ta să fie către tavan sau către 
cer. Cu ea încă răsucită, revino la poziţia de la care ai 
pornit. Acum, fă asta de 230 de ori pe secundă — nu pe 
minut, pe secundă. Este uimitor. Albinele obţin o com- 
ponentă de ascensiune sau un impuls de urcare atât prin 
mișcarea înapoi sau în jos, cât și prin mișcarea înainte 
sau în sus. Este o nebunie în felul ei. Le reușește chestia 
asta — de fapt le reușește în toate direcţiile, jos și înapoi, 
și sus, jos și înapoi — pentru că aripile lor se află într-o 
montură care le permite să se răsucească în această ma- 
nieră exotică — după standardele umane. Nu e de mirare 
că autorul rubricii, „Știaţi că...“ din Washington Post, a 
afirmat că albinele sfidează legile aerodinamicii (primul 
paragraf al acestei cărţi). În 1960, zborul albinelor încă 
nu era înţeles. 

Liliecii seamănă, în privinţa aripilor, un pic cu păsă- 
rile și un pic cu albinele. Asemenea păsărilor, liliecii nu-și 
pot da complet aripile peste cap. Asemenea albinelor, 
după ce aripile anterioare și posterioare se agaţă între 
ele, acestea devin o singură membrană flexibilă. Liliacul, 
pasărea și albina au acest lucru în comun totuși, suprafața 
cu care înfruntă aerul este curbată și flexibilă. Păsările 
reușesc să zboare pentru că fiecare pană este capabilă să se 
miște aproape independent. Aripile albinelor sunt mem- 
brane flexibile, întinse între vene pline cu fluid. Fiecare 
sistem de aripi lopătează aerul și îl împinge înapoi și în 
jos, cu fiecare bătaie. În biologia evoluționistă, spunem 

că aceste aripi sunt analoage. Acum, cuvântul analog este 
folosit cu destulă regularitate, dar în această disciplină, 
este utilizat într-un mod specific, pentru a descrie un 
anumit tip de relație. Albinele, păsările și liliecii folosesc 
aripi flexibile pentru a zbura. Dar aripile au apărut pe căi 
diferite în timpul procesului de evoluţie. Toate utilizează 
aceeași fizică, dar au configurații foarte diferite. 

Privește în interiorul aripii unui liliac și vei vedea 
că nu seamănă deloc cu cea a unei muște. Ci seamănă 
cu oasele braţului tău. Tu ai humerus, radius, cubitus, 
cinci carpiene, cinci metacarpiene și 15 falange. La fel 
și liliecii. Și, ţine minte, la fel și păsările. Aceasta a fost 
una dintre cele mai importante observații și descoperiri 
ale lui Darwin. Aceste oase se află toate în același loc 
și în braț, și în aripă. Doar că fiecare os pare întins sau 
turtit pentru a se potrivi cu celelalte oase și a forma un 
braţ sau o aripă. În biologia evoluționistă numim aceste 
structuri și configurații omoloage. Ele au aceeași formă, 
dar nu fac chiar același lucru. Noi doi nu putem zbura. 
Liliecii nu pot cânta la pian. Păsările pot cânta, dar nu 
pot ţine un băț de tobă. (O, scuze...) Am făcut un desen; 
e la pagina 197. 

Această chestiune a omologiei este unul dintre indi- 
catorii absolut concludenţi ai procesului de evoluție. Pur 
și simplu, uitându-te la oasele noastre, îți poţi da seama 
că trebuie să avem ceva în comun cu liliecii și cu păsările, 
chiar și cu pterozaurienii, acele reptile zburătoare care au 
trăit în aceeași vreme cu dinozaurii. Configurația oase- 
lor lor seamănă mult cu a noastră. Au fost niște timpuri 
nebune atunci: cu mai mult oxigen pentru a le alimenta 
metabolismul, aripile pterozaurienilor erau de trei ori 

mai mari decât cele ale celor mai mari păsări care tră- 
iesc în prezent. Erau ca niște dragoni zburători și, totuși, 
semănau un pic cu noi. Și noi semănăm un pic cu albi- 
nele, dar mult mai puţin. Avem un nerv central, care ne 
străbate tot corpul. Avem o gură și un anus. Avem inimi. 
Dar, altfel, nu prea semănăm. Șase picioare? Cu aripi? 
Nu e stilul meu, domnișoară Albină. Degete la mâini și 
la picioare? Bine, domnule Liliac. Albinele au analogii cu 
liliecii. Liliecii au analogii și omologii cu păsările — și cu 
noi. E o nebunie. Asta e evoluția. 

Atât analogia, cât şi omologia sunt fascinante și esen- 
tiale înţelegerii originii noastre. Gândește-te la un pește 
și la un delfin. Peștii respiră oxigenul dizolvat în apă. 
Gazele se pot dizolva în lichide, la fel ca bulele într-o 
bere. Ele rămân în lichid, „în soluţie“, până când scoatem 
capacul. Un pește se adaptează la orice temperatură îi 
oferă apa. Metabolismul lui funcționează la viteza pe 
care i-o permite apa. Spunem că peștii sunt organisme 
cu sânge rece, sau exotermice, însemnând că primesc 
„temperatura din exterior“. Un mamifer marin, precum 
delfinul, este cu sânge cald; are un sistem care îi permite 
să aibă aproape aceeași temperatură mereu, întocmai ca 
noi. Utilizează calorii pentru a menţine cu siguranță acest 
lucru, dar poate metaboliza eficient alimentele, deoa- 
rece reacţiile chimice digestive se petrec într-un loc cald. 
Spunem că este un organism endotermic („temperatura 
din interior“), la fel ca noi. 

Dar fii atent. Fie că sunt exo- sau endo-, fie că au 
branhii sau plămâni, au aproximativ aceeași formă. Așa 
și trebuie, pentru a reuși să se strecoare prin apă cu o 
eficienţă acceptabilă. S-ar putea să observi că aripioarele 

cozii peștelui sunt configurate vertical, în vreme ce coada 
balenei este configurată orizontal. Ai putea crede că sunt 
destul de diferite. Ei bine, din punct de vedere functio- 
nal, nu chiar. Să facem comparațţia cu calcanul. Iese din 
ou pregătit să înoate, cu coada sa sau aripioara caudală 

orientată sus-jos, vertical. Dar, pe măsură ce calcanul se 
maturizează, aceasta se răsucește și el poate sta lungit pe 
fundul oceanului. Aripa cozii, împreună cu restul corpu- 
lui, devine orizontală. Calcanul poate înota fără să-și 
târâie coada pe fundul oceanului. Pe de altă parte, când 
analizăm strămoșii balenelor, știm că aceștia au părăsit 
uscatul și au început să înoate în locurile puţin adânci. E 
logic ca înotătoarea codală orizontală să fie mai potrivită 
pentru mările puțin adânci — nu lovești nisipul când 
înoţi. Mai târziu, după ce descendenții lor au reușit să vâ- 
neze cu succes în oceanele deschise, nu a mai fost nevoie 
să își răsucească din nou cozile. Înotătoarele orizontale 
propulsează o balenă suficient de bine. 

De multe ori, în timp ce făceam scufundări de mai 
mare sau de mai mică adâncime, am încercat să înot fo- 
losindu-mi ambele înotătoare, ca o balenă. Am simţit că 
mă mișc un pic mai repede pe cursa descendentă, dar 
am resimțit o oarecare ineficiență pe cursa ascendentă. 
Balenele și marsuinii nu par să aibă această problemă. Ele 
nu înoată cu ajutorul oaselor picioarelor, cum încerc eu; 
ele înoată cu șira spinării. Din moment ce, comparativ cu 
lungimea corpului, coloana mea vertebrală este mult mai 
scurtă decât cea a unei balene, nu pot înota cu aceeași 
vigoare. Dar nu las acest lucru să mă afecteze. Deși avem 
oase perfect omoloage, sunt destul de sigur că aș putea 
învinge o balenă ucigașă la o alergare de dimineaţă. Cu 
toate că, dacă ar exista o piscină lungă de o milă lângă o 
pistă de alergare de aceeași lungime, orca ar câștiga fără 
efort. 

Putem duce această discuție un pas mai departe... 
sau, mai degrabă, un pas înapoi. Când examinăm 

forma reptilelor marine dispărute, precum ihtiozaurii 
(„pești-șopârlă“, aproximativ contemporani cu dinoza- 
urii), și a unor pești și mai vechi, precum Entelognathus 
(„peştele cu maxilar complet“, a trăit acum 400 de mi- 
lioane de ani), observăm aceleași forme hidrodinamice 
carenate pe care le întâlnim la rechini, toni și orci. 
Pentru a înota în mare, lucrurile trebuie să decurgă ne- 
ted. Apropo, a înota în mare este diferit de a proiecta o 
rachetă. Rachetele sunt înguste în vârf și au, de obicei, un 
tub drept pornind din partea inferioară a conului din vârf, 
până spre coadă, la pupa (ampenaj). Amplitudinea părții 
din față și îngustarea spre coadă sunt caracteristice de pro- 
fil dinamic ale înotului și zborului, atunci când avem de-a 
face cu obiecte care se mișcă mai încet decât o rachetă. 
Așadar, aripile avioanelor și înotătoarele peștilor sunt mai 
ample în faţă și mai înguste spre partea din spate. 

Peștii zburători țâșnesc din apă și zboară, aparent, 
pentru a scăpa de prădători. Vreau să spun că, dacă ești 
un ton sau un macrou care se respectă, mănânci pește. 
Asta e ocupația ta. Înoți în legea ta și vezi un pește care 
pare ideal pentru o gustare. Te apropii în mare viteză 
și ataci — cu fălcile deschise. Atunci, prada ta dă de 
câteva ori din înotătoare, străpunge suprafaţa apei și 
dispare. Cât de frustrant e lucrul acesta pentru un ton? 
S-a observat că peștii zburători pot pluti, în episoade 
consecutive, până la patru sute de metri. Dacă ești un 
macrou sau un om într-o barcă, la pescuit, iar peștele 
pe care încerci să-l prinzi se mișcă brusc din locul în 
care te afli la o distanţă cât patru terenuri de fotbal, în 
doar câteva secunde — ei bine, poate fi descurajant. 
Peștii zburători se găsesc peste tot în jurul globului, la 

latitudini tropicale. Și de ce nu? Cine să-i poată prinde? 
Înotătoarele lor obișnuite sunt modelate astfel încât să 
le ofere avânt în ambele fluide: în apa de mare și în aer. 
Fi pot aluneca prin mare și pot produce destulă ascen- 
siune încât să plutească prin aer. Înotătoarele lor sunt 
analoage aripilor păsărilor și omoloage înotătoarelor 
prădătorilor pe care îi evită zburând. 

Structurile analoage ale fiinţelor se dezvoltă pe 
măsură ce organismele își croiesc drum prin mediul în- 
conjurător, generație după generaţie. Această tendință 
este valabilă și pentru plante, nu doar pentru animale. 
Frunzele copacilor și frunzele plantelor marine (algelor) 
sunt un exemplu: forme similare, la care s-a ajuns în mod 
complet independent. Acesta este un aspect universal 
al imperativului adaptativ al evoluţiei: adaptează-te sau 
Mori. 

Pe măsură ce o structură adoptă un proces care îi 
îngăduie, de fapt o forțează, să se schimbe într-atât de 
ușor încât linia sa descendentă să se adapteze doar un pic 
mai bine decât strămoșii ei mediului său înconjurător, 
putem reveni din nou la exercițiul meu de gândire despre 
inginerul care încearcă să transforme un bagaj pe roţi în 
bicicletă. Fiecare are două roţi. Fiecare are un loc de care 
te agăți cu mâinile. Dacă ești un meseriaș care se supune 
regulilor evoluției, va trebui să inventezi structuri omo- 
loage, de la iterarea unui proiect la celălalt. Roţile vor 
trebui să treacă dintr-o configuraţie în care se află una 
lângă cealaltă, într-una față-spate. Și, în fiecare etapă in- 
termediară, întreg obiectul trebuie să funcționeze destul 
de bine încât să reziste până la generația următoare. Acest 
tipar este dezvăluit de registrul fosil. 


CONVERGENȚĂ, ANALOGIE ȘI OMOLOGIE 


Viaţa, în toate formele sale, trebuie să se conformeze 
regulilor simple și inexorabile ale fizicii clasice — cele ale 
energiei și mișcării. Sigur, toate organismele din lumea 
noastră sunt rezultatul chimiei subtile și surprinzătoare, 
care este, la urma urmei, O consecință a mecanicii cuan- 
tice și a interacțiunii particulelor mai mici decât atomii. 
Cu toate acestea, înotul, zborul, înfigerea rădăcinilor 
în sol, plutirea pe mare etc. sunt toate efecte ale fizicii 
clasice, nu mai puțin uimitoare decât minunatele desco- 
periri moderne, precum bosonul Higgs sau expansiunea 
accelerată a universului. Legile fizicii clasice sunt îndea- 
juns pentru a determina toate evoluţiile convergente și 
structurile analoage și omoloage despre care am discutat 
aici. 

Ce mi se pare atât de convingător la evoluție, în 
special la convergenţă, este faptul că reprezintă, în mod 
clar, o lege fundamentală a naturii, asemenea legilor gra- 
vitației, electromagnetismului și transferului de căldură, 
care modelează lumea noastră. Și, totuși, este mult mai 
personală decât celelalte legi, fiindcă noi suntem o con- 
secință directă a ei. Încă și mai straniu, o putem înţelege: 
natura se înţelege pe ea însăși din interior. 

LA CE FOLOSEȘTE O JUMĂTATE DE 
ARIPĂ? 


O temă des întâlnită la scepticii evoluției darwiniste 
este că toate creaturile sunt atât de bine adaptate sarcinilor 
lor încât nu ar fi putut evolua în felul acesta prin procese 
naturale ascunse. Aud asta mereu. Aripile splendide ale 
păsărilor și albinelor, ca să iau doar două exemple, sunt 
astfel de minuni de geniu ingineresc care trebuie să fi 
fost proiectate de un creator intenționat. Această direcție 
de gândire poartă cu ea ideea greșită că fiecare structură 
biologică are sens numai în forma sa actuală. Dacă aripa 
unui șoim reprezintă o perfecțiune absolută, se înţelege 
atunci că nu ar fi putut evolua în acest fel, pas cu pas; în 
caz contrar, istoria ar fi fost presărată cu variante profund 
eronate, incomplete, ale variantei actuale a șoimului. De 
multe ori, creaţioniștii sceptici s-au întrebat: la ce folo- 
sește o jumătate de aripă? 

Ca multe critici binecunoscute ale teoriei evoluțio- 
niste, aceasta are un caracter intuitiv, însă doar până 
începi să privești cum funcționează lumea reală. Chiar 
mă bucur să pot întreba la ce folosește o jumătate de 
aripă sau o jumătate de ochi sau o jumătate de inimă. 
Acum, că ne-am gândit la o construcţie destul de bună, 
la o evoluție convergentă și la adaptări benefice, suntem 

pregătiți să abordăm și această întrebare. Te rog să mi te 
alături și să arunci o privire exponatului A, mai exact, 
Archeopteryxului, uimitorul animal fosilizat, care seamănă 
în același timp cu o pasăre, dar și cu o reptilă târâtoare. 
Primul specimen a fost descoperit în 1860, la doar un 
an și jumătate după publicarea de către Darwin a cărții 
Despre originea speciilor. 

Cel mai frapant lucru despre Archeopteryx este că 
el sau ea are pene. Fosila este atât de frumos conservată 
încât i se poate observa în mod clar profilul. Ce a făcut 
acest animal cu ele? Ei bine, urmărind argumentul ju- 
mătăţii de aripă, penele trebuie să fi fost acolo pentru ca 
Archeopteryx să poată zbura. Cu siguranţă, când cercetă- 
torii studiază în detaliu trăsăturile fosilizate ale penelor 
Archeopteryxului, ei văd aceleași tipuri de foliculi sau ră- 
dăcini ale penelor pe care le vedem la speciile actuale de 
păsări. 

În știință, o ipoteză nu ar trebui doar să explice do- 
vezile pe care le-am găsit, ci să facă și predicții despre 
lucruri care nu au fost încă descoperite. Cunoscând că 
Arheopteryxul avea pene, biologii evoluţioniști au stabilit 
că ar trebui să existe și alte forme de viaţă care fac trecerea 
între păsări și reptile, la fel cum ar trebui să existe forme 
tranziționale între pene și aripi. O descoperire extraordi- 
nară s-a produs în ultimele două decenii: oamenii care 
săpau după fosile în zonele nestudiate anterior din China 
au descoperit rămășițele unor dinozauri cu pene. Nu doar 
unul sau doi dinozauri, ci mai multe specii diferite. În 
plus, dovezile arată că multe dintre speciile cunoscute 
de dinozauri au avut și pene. Poate au avut toți; doar 
că penele nu s-au păstrat suficient de bine pentru a fi 

văzute. Acest lucru este sau a fost adevărat chiar și pentru 
prădătorii de uscat, precum velociraptorii din Jurassic 
Park. (Ce spui tu acolo? Nu-ţi amintești să fi văzut pene la 
dinozaurii din film? Asta pentru că a fost făcut înainte ca 
paleontologii să descopere fosilele cu pene. Știința este, 
în mod inerent, o activitate în desfășurare.) 

Cu siguranţă, velociraptorii nu zburau. Acești dino- 
zauri aveau mușchii picioarelor dezvoltați și aripile prea 
mici pentru a zbura. Cu toate acestea, aveau pene; și, la 
fel ca la fosilele de Archeopteryx, se pot observa punctele 
de montură a penelor, așa-numiții foliculi ai penelor. 
Trebuie să gândești că velociraptorii au avut pene din alte 
motive decât pentru a zbura. 

Se pare că scopul cel mai probabil al penelor a 
fost fie menţinerea temperaturii optime a corpului, fie 
atractivitatea sexuală, adică pregătirea pentru reprodu- 
cere. De fapt, acestea sunt cele două teorii majore în 
rândul experţilor din domeniu. Ei, și dacă speculez mai 
mult, pot spune că aceste pene au avut ambele funcții. 
Le-au ținut acestor animale de cald, dar le-au și ajutat 
să se dea în spectacol; asemenea unei haine elegante 
de iarnă. 

Dar cum rămâne cu adoratul de către știință Arheopteryx? 
Ce se poate spune despre penele lui sau ale ei? Erau ele 
bune pentru zbor? Răspunsul pare să fie destul de clar: 
posibil. Este cel puțin fascinant. Dacă ai recuperat vreo- 
dată o pană de pasăre, poţi să vezi că există o margine 
centrală, iar pe partea cealaltă se află ceea ce numim 
„barbe“. Acestea sunt părţile tipice ale unei pene. În 
plus, barbele sunt unite între ele de alte structuri numite 
barbule (bărbi mici) și cârliguțe (cârlige mici). Întreaga 

construcție este la fel de rigidă pe cât de extrem de 
ușoară este. 

Printre lucrurile remarcabile de specificat despre o 
pană este și faptul că, deși axul este scobit, el este, în 
același timp, destul de bine structurat. Dacă ai văzut vreo- 
dată un pui nou-născut, poate ai observat că el sau ea are 
pene subțiri; asemănătoare firului lung de păr. Puii au, 
de asemenea, în jurul piciorușelor lor drăgălașe și vioaie, 
solzi, nu foarte diferiţi de cei ai șarpelui sau aligatorului. 
Penele, solzii și părul se dezvoltă toate din aceleași tipuri 
de celule. Fiecare dintre noi, șerpi, păsări sau oameni, are 
capacitatea de a produce structuri din cheratină, plasticul 
natural, adică solzii șarpelui, penele păsărilor sau unghi- 
ile și părul tău. 

Cercetătorii au studiat și mai îndeaproape resturile 
fosilizate de Archeopteryx. Modul în care sunt aranjate oa- 
sele determină majoritatea oamenilor de știință să creadă 
că aceste animale nu își puteau ridica aripile deasupra 
capului. Toate păsările pe care noi doi le cunoaștem pot 
face asta. Mișcările puternice ale aripilor ajută speciile 
actuale de păsări să împingă suficient aer în jos și sufi- 
cient de repede înapoi pentru a produce ridicarea de la 
sol. Nu se știe cu siguranță dacă Archeopteryx ar fi putut 
zbura cu această mișcare modernă. Cu toate acestea, iar 
asta înseamnă mult chiar și pentru mine, penele găsite 
în apropierea fosilelor de Archeopteryx nu erau simetrice, 
ceea ce înseamnă că aceste animale ar fi putut zbura, cel 
puțin într-o oarecare măsură. 

Dacă pilotezi avioane, acest lucru îţi este cunos- 
cut. Dacă nu, data viitoare când te afli în preajma unui 
avion, observă aripile, mai groase în față decât în spate. 

Ca o primă aproximaţie foarte bună, aripile sunt mai 
groase într-un punct care reprezintă aproximativ un 
sfert din distanţa față-spate, de la marginea din faţă 
până la marginea din spate. Dimensiunea unei aripi din 
față până în spate se numește coardă (ca un segment 
de linie într-un cerc). Cea mai groasă parte a aripii se 
află în punctul situat în sfertul corzii. Acolo, noi, oa- 
menii, intervenim cu cea mai mare bârnă de sprijin, 
sau longeron de aripă. Ea trece de-a lungul aripii (în 
sens transversal spre corpul avionului). Ei, bine, penele 
pe care le folosesc păsările pentru zbor funcționează 
după același principiu. Arborele, sau marginea penei 
folosite pentru zbor, rulează de-a lungul punctului din 
sfertul corzii unei pene. Penele de Archeopteryx nu sunt 
cu nimic diferite. 

La păsările actuale, dar și la speciile dispărute de pă- 
sări, penele din coadă nu sunt asimetrice. În schimb, ele 
sunt aproape la fel, de la stânga la dreapta. Aceste pene 
nu sunt supuse forţelor, sau încărcăturii de curent, ca 
penele de zbor ale unei păsări. Și, stai puţin... stai pu- 
țin... mai există și altceva. Păsările actuale au pene supli- 
mentare, numite tectrice, în partea superioară a penelor 
primare. La păsările zburătoare actuale, tectricele sunt 
utilizate pentru a alinia fluxul de aer pe deasupra aripilor. 
Acestea funcționează asemenea carenajelor pe care le 
montăm la avioane. Priveşte sub aripa unui avion de li- 
nie modern, vei vedea așa-numitele carenaje-canoe, care 
mențin trecerea lină a aerului în jurul mecanismelor care 
controlează suprafeţele de ridicare, cum sunt flapsurile. 
Carenajele dau greutate avionului și sunt importante în 
înfrângerea rezistenţei aerului. Penele tectrice ale păsării 

adaugă și ele o mică greutate. De asemenea, ele consumă 
energie, ca să crească și să înlocuiască în timp penele 
uzate. Procesul este asemănător cu cel al unghiilor, care 
cresc în mod continuu pentru că le uzezi. (Încearcă să 
pui bandă adezivă peste unghiile tale, timp de câteva 
ore. Vei observa cât de mult îţi folosesti unghiile. Este 
surprinzător.) 

Termenul ampenaj se referă la penele din coada sau 
aripioarele unei săgeți, la coada unei păsări sau la coada 
unui avion. Reţine: rădăcina latinească penna înseamnă 
„pană“. Timp de secole, oamenii au folosit pene drept 
instrument de scris. Și, dacă tot ne aflăm la acest capitol, 
reține şi că penele principale din coada unui păun sunt 
asemănătoare cu penele din coada altor păsări. Penajul 
sălbatic și viu colorat cu care face paradă în curte este 
alcătuit în întregime din tectrice alungite și pestriţe, din 
pene mici uriașe... La fel ca toate celelalte păsări care 
zboară, păunii nu supun tectricele unei mari încărcături 
de avânt, deși acestea sunt imense. 

Într-un studiu remarcabil, oamenii de știință au 
analizat fosile de pene de Archeopteryx și fosile de pene 
ale speciilor înrudite, cu un sistem performant de raze 
X. Ei au stabilit că există peste 80% șanse ca penele să fie 
închise sau chiar negre, ca ale corbului sau ciorii. Dacă 
ai aruncat vreodată un disc Frisbee, este posibil să fi ob- 
servat că discurile mai închise la culoare sunt mai rigide. 
Același lucru este valabil și pentru recipientele pentru 
depozitarea alimentelor, cu cât sunt mai opace, cu atât 
sunt mai grele și mai rigide. Așa-numitul pigment de 
încărcare al plasticului afectează rigiditatea acestuia. În 
general, e din cauza cheratinei, materia din care sunt 

făcute penele. Penele închise la culoare ar fi mai rigide și 
probabil mai potrivite pentru zbor. 

În 2013, a fost descoperit al unsprezecelea exem- 
plar de Archeopteryx. Aparent, Archeopteryx a evoluat în 
jurul aceleiași perioade ca și alte câteva reptile cu pene. 
Analiza „penelor de pantaloni“ de la Archeopteryx, din 
jurul gleznelor, indică faptul că el sau ea ar fi putut, 
probabil, zbura, cel puţin într-o oarecare măsură. Chiar 
dacă penele nu erau potrivite pentru un zbor cu normă 
întreagă, alte specii contemporane aveau pene care le 
făceau apte de zbor. Scena crimei este veche, iar juriul 
încă deliberează. 

Recunosc: sunt fascinat de ființele care pot zbura. 
Poate că sunt doar invidios. Mi se pare o strategie destul 
de inteligentă. Dacă ai abilitatea asta, poţi traversa pă- 
mântul și oceanele. Poţi evita prădătorii, găsi de mâncare, 
găsi un loc de odihnă fără să te uzi sau să te murdărești. 
Dar zborul, pentru orice organism sau mașină construită 
de om, este o afacere complicată. În inginerie spunem 
că, dacă ai un motor suficient de mare, poți face orice 
să zboare. În multe privinţe, problema mai dificilă este 
direcționarea. Imaginează-ţi o mașină pe care nu o poţi 
pilota. Nu ai avea nevoie de o garanție, pentru că s-ar 
prăbuși cu siguranţă. Zborul are nevoie de o acţionare 
continuă și precisă a direcţiei, în trei axe: rotire, întoar- 
cere și urcare-coborâre (răsucire, răsturnare și cabrare). 
Fără control în timpul zborului, o pasăre ar fi ca o rață 
moartă. Oare Archeopteryx a avut istețimea să reușească? 

Studierea atentă a craniului unui Archeopteryx, în spe- 
cial a creierului său, indică faptul că ea sau el nu numai 
că avea pene și aripi suficiente pentru zbor, ci că avea un 

creier suficient de mare pentru a putea zbura. Aproape 
toate avioanele noastre au stabilizatori orizontali, sau 
profundori, și coadă verticală, care se înalță drept și are 
încorporată o cârmă mobilă. Dar acum, analizează bom- 
bardierul B-2; nu are nici coadă verticală și niciun fel de 
coadă. Tacticienii militari au vrut să elimine coada ver- 
ticală, pentru că putea fi detectată cu ușurință de radar. 
Orice avion cu o coadă verticală este mult mai ușor de 
detectat decât avioanele care nu au nevoie de una. Ţine 
minte că aceste cozi mențin avionul pe direcţia de mers 
dorită, la fel cum face și coada săgeții, ampenajul ei. 

Proiectarea unui avion fără coadă verticală a fost o 
mare chestie în micul meu univers al proiectării avioane- 
lor (mi s-a asigurat securitatea pentru un timp, și așa mai 
departe). Evident, pentru o pasăre, să zboare fără ea este 
ușor, ca o zi la birou... sau în cuib. Oamenii, însă, au pro- 
iectat un avion fără coadă verticală, capabil să zboare, cu 
mari eforturi, și au făcut-o, probabil, la 150 de milioane 
de ani după ce le-a reușit păsărilor. A fost nevoie de ani 
întregi de cercetare și de dezvoltarea unor calculatoare de 
control al zborului, care să funcționeze destul de repede 
încât să regleze continuu celelalte suprafeţe de comandă, 
cum ar fi eleroanele din interior și din exterior. Poate că 
Archeopteryx nu a avut astfel de probleme, pentru că avea 
și pene, și creier ca să reușească. 

Cu toate acestea, este rezonabil să considerăm că 
Archeopteryx putea zbura un pic sau poate suficient încât 
să planeze cu ajutorul vântului și al coloanelor de aer 
cald (termale), așa cum fac multe păsări în prezent. Este 
distractiv dacă te gândești. Chiar dacă nu și-au putut 
ridica aripile, așa cum o fac acum păsările, chiar dacă 

penele lor nu erau suficient de lungi sau destul de pu- 
ternice pentru a-și echilibra corect greutatea, chiar dacă 
creierul lor nu le-a putut conduce peste o mare caldă 
sau printr-o pădure deasă, cu toate astea, trebuie ca ele 
aproape să fi zburat. 

Oricum te-ai gândi, Archeopteryx avea practic o ju- 
mătate de aripă. Velociraptorul avea ceva mai mult de un 
sfert dintr-o aripă sau o optime dintr-o aripă. Și, știi ce? 
Aceste faze intermediare au funcţionat foarte bine; ele 
erau adaptate doar unor funcții puţin diferite de aripa 
unui șoim. Poate că Archeopteryx putea plana din cracă 
în cracă. Poate că el sau ea a avut capacitatea de a sări de 
pe o ramură înaltă sau de pe stâncă și să aterizeze încet, 
fără să-și rupă un picior sau să-și frângă gâtul. Poate că 
aproape au putut zbura. Dacă asta a fost situaţia, atunci ar 
fi ca și cum ar fi avut doar o jumătate de aripă. Dar dacă 
toate aceste pene nu aveau alt rol decât să le țină cald 
acestor animale? Sau dacă toate gândurile mele despre 
performanţa lor aerodinamică au fost doar atât: gânduri 
cu voce tare, fără o bază solidă? Și ce dacă penele erau 
doar podoabe, pentru a-și cuceri semenii? Asta ar fi destul 
de bun, în sens evolutiv și, de asemenea, foarte util. O 
jumătate de aripă era tot ce avea nevoie un Archeopteryx 
pentru a supravieţui. 

Archeopteryx a fost, potrivit modului nostru modern 
de gândire, un animal de tranziţie. Fosilele sale sunt 
tranziţii de la dinozauri cu pene la păsări. Și, dacă nu 
ai auzit deja, păsările care zboară astăzi sunt în realitate 
descendenți direcţi ai vechilor dinozauri. Vedem asta în 
picioarele, fosilele și penele lor. Darwin a intuit destul de 
bine această relaţie, cu mult înainte ca analiza cu raze X 

să fie inventată sau ca punctele din sfertul corzii să fie 
postulate. A fost un tânăr cu o gândire profundă. 

Dar aici intervine un aspect crucial: la vremea lui, 
Archeopteryx nu era ceva tranziţional sau vreo jumătate 
din ceva. A fost o creatură bine adaptată mediului său. 
Pentru un constructor, Archeopteryx arată ca o versiune 
incompletă a felului în care ne-am aștepta să arate o pa- 
săre, deoarece așteptările noastre sunt stabilite de aspec- 
tul păsărilor de astăzi. La vremea sa, Archeopteryx a fost un 
competitor perfect întreg pentru ecosistemul său. 

Dacă aceste prototipuri de păsări antice au fost ca 
păsările actuale și și-au folosit penele pentru a-și menține 
temperatura corpului, la fel cum facem noi și păsările 
moderne, este destul de logic să presupunem că vechii di- 
nozauri reușeau să-și genereze singuri căldura, întocmai 
ca noi. Ce zici de asta? În loc să fi fost niște animale care 
se mișcă încet, dependente de soare, asemenea șerpilor, 
erau rapide ca un șoim sau o pasăre colibri. Dinozaurii în- 
fricoșător de rapizi din filmele Jurassic Park au fost inspi- 
rați din aceste descoperiri de fosile. Și știința continuă să 
avanseze. Unele dintre cele mai recente studii sugerează 
că dinozaurii nu au fost nici specii cu sânge cald, dar nici 
cu sânge rece. S-ar putea să fi fost ceva între: cu jumătate 
de sânge cald, care (la fel ca o jumătate de aripă) a func- 
ționat de minune pentru ei, vreme de multe milioane de 
ani. Voi folosi un nou termen: mesofermic, adică „căldură 
de undeva de la mijloc, între interior și exterior“. 

Dinozaurii cu pene sunt o descoperire dintr-o se- 
rie recentă care completează povestea evoluţiei, prin 
ilustrarea tranziţiilor dintre un tip de organism și altul. 
Momentele de tranziție sunt aproape imposibil de găsit 

cu exactitate (o trăsătură specifică echilibrului punctat), 
dar, în multe cazuri, este posibil să descoperim formele 
intermediare mai generale — cu perseverenţă și o strate- 
gie inteligentă. 

Timp de mulţi ani, oamenii de știință evoluţioniști 
au fost frustrați că nu au găsit niciun animal de tranziție 
între pești și animalele terestre, cum ar fi șopârle, cro- 
codili și aligatori. Asta până când s-au gândit mai bine. 
Fi credeau că o astfel de creatură ar fi trăit într-o baltă 
sau într-o mlaștină și ar fi existat acum 375 de milioane 
de ani. Când oamenii au descoperit o mlaștină fosili- 
zată, purtată de mișcarea plăcilor tectonice către nord, 
spre Canada de Est actuală, au început căutarea. Astfel, 
Neil Shubin a reușit să găsească remarcabilul Tiktaalik, 
un pește cu trăsături tranzitorii, ceva între înotătoare 
și picioare. În contextul discuțiilor noastre actuale, am 
putea spune că Tiktaalik avea jumătate de membre. Dar, 
din punctul de vedere al creaturii, nu era nimic de genul 
acesta. Ce deținea ea era ceva ce îi permitea să se târască 
pe pământ, să scape de prădători sau, poate, să arunce o 
privire mai bună asupra prăzii. 

Nu pot accentua destul semnificația acestei desco- 
periri. Ca oameni de știință și ca ne-tocilari care folosesc 
metodele științifice, tot ce ne dorim este predicția. Vrem 
să venim cu teorii care să ne permită să facem predicții 
despre viitor. Este în natura noastră. Strămoșii noștri care 
nu s-au deranjat să facă predicții despre viitor, fără îndo- 
ială au fost foarte repede eliminaţi de alți strămoși care 
puteau prezice anotimpurile, mișcările turmelor de pradă 
și creșterea plantelor pentru hrană. Oamenii de știință au 
prezis că un animal precum Tiktaalik va fi găsit, și l-au 

găsit. Am livrat acest argument în cadrul dezbaterii din 
Kentucky cu adversarul meu creaţionist. Creaționismul, 
spre deosebire de știință, nu poate prezice nimic. Pe lângă 
faptul că este în mod clar greșit, este evident că nu e nici 
util. Și bineînţeles că un apendice care servește atât ca 
picior, cât și ca înotătoare, a fost, fără îndoială, extrem de 
util pentru animale precum Tiktaalik. Așa s-au mișcat, au 
vânat, au scăpat de prădători și s-au reprodus. 

Eficacitatea unei jumătăţi de aripă este o întrebare 
veche, care are un răspuns clar și convingător în con- 
textul evoluției. Iată un alt exemplu fantastic despre mo- 
dul în care evoluţia produce forme intermediare. În anii 
1990, un grup de vânători de fosile au găsit rămășițele 
unei balene care, cândva, mergea. Fără glumă. Fosile de 
Ambulocetus (balene care merg) au fost descoperite pe 
teritoriul actualului Pakistan. 

Ambulocetus a trăit în ape puţin adânci, unde, 
judecând după dinţi, se hrănea cu alte animale. Prin 
analiza chimică a acestor dinţi, cercetătorii au stabilit 
că Ambulocetus a reușit să facă tranziţia de la apa sărată 
la apa dulce. Aceștia locuiau în estuare, unde râurile 
se varsă în mare. Probabil că nu au avut probleme să 
găsească de mâncare în aceste zone fertile. Și aveau păr, 
suficient cât pentru a fi evident în fosilele lor. Aceste 
animale au evoluat în forma actuală a balenelor noastre. 
Aveau o jumătate de înotătoare și o jumătate de copită. 
Să fii convins că s-au folosit de ambele. Ambulocetus au 
trăit în număr suficient de mare și și-au păstrat capa- 
citatea reproducătoare suficient de mult timp pentru 
ca noi să le găsim fosilele, 50 de milioane de ani mai 
târziu. 

Jumătate de aripă, jumătate de picior sau jumătate de 
labă au fost suficient de bune încât să-și înzestreze des- 
cendențţii care zboară, merg și înoată printre noi până în 
ziua de astăzi. Fiecare caracteristică trebuia să funcționeze 
destul de bine la timpul său. Și fiecare a făcut-o destul de 
bine. 

Nu trebuie să dezgropi trecutul pentru a găsi exemple 
de modele de design suficient de bune. Nici măcar nu 
trebuie să vizitezi grădina zoologică. Pot să-ți sugerez, 
cu respect, să mergi până la oglindă? Noi doi și părinții 
noștri, și părinții lor, și copiii tăi suntem rezultatul um- 
blător, grăitor și (uneori) dansator al principiului evolu- 
tiei numit „destul de bun“. Noi doi vom îmbătrâni. S-ar 
putea să ai deja necazuri, dureri, să porți ochelari sau 
să ai plombe dentare. Dar generaţia ta, indiferent care 
este asta, a fost suficient de bună pentru a ajunge atât 
de departe. Aceasta este o altă consecinţă a faptului că 
suntem creați prin selecție naturală. Nu există niciun 
motiv ca natura să funcționeze în alt mod. Nu există 
presiune evolutivă pentru a produce modele mai bune 
decât este necesar. 

Fiecare caracteristică a unui organism are nevoie 
de energie pentru a funcţiona. Mâinile, ochii, creie- 
rul — toate acestea necesită energie chimică de un- 
deva, iar planul sau proiectul pentru ele au venit sau 
provin din ADN-ul nostru. Nicio entitate din condu- 
cerea Magazinului de Design al Omului nu anticipează 
de ce caracteristică are nevoie în viitor. Indiferent care 

organism este, întâmplător, mai bine adaptat lumii în 
care s-a născut, cu toate mutatiile sale (ale noastre) for- 
mate aleatoriu și selectate în funcţie de sex, acela are 
șansa de a se reproduce, cum ai avut și tu. Trăsăturile 
tale, precum culoarea ochilor, grosimea unghiilor, arti- 
culația cotului și dispoziția emoțională, fie îţi permit să 
trăieşti suficient de mult pentru a te reproduce, fie nu. 
Modelele bune ale naturii le elimină din competiţie pe 
cele nu-atât-de-bune. 

Această trăsătură fundamentală a selecției naturale 
explică ceva ce ne îngrijorează pe toți. Ori, dacă nu sun- 
tem tocmai îngrijorați, măcar suntem profund conști- 
enți de asta: vom muri cu toții. Știu, e de rahat, dar este 
modul în care funcționează lumea noastră. Din punct 
de vedere evolutiv sau din punctul de vedere al genelor 
(dacă au puncte de vedere, desigur), ce importanţă are? 
Faptul că ai acest creier mare și te poți îngrijora pe tema 
asta este, într-un mod fermecător, problema ta. Evoluția, 
cu cele 16 milioane de specii de animale, plante, microbi 
și viruși, continuă, indiferent dacă noi doi ne exprimăm 
îngrijorarea sau nu. Toate ființele care trăiesc pe pământ, 
de la meduze până la zebre, se confruntă cu această etapă. 

Pentru mine, ceea ce aduce cu adevărat acest fapt în 
discuţie este lumea ficțională a supereroilor. Toată lumea 
a auzit de personaje precum Superman, Spider-Man și 
Wolverine. Ei au superputeri. O, dacă aș putea zbura! Cât 
de cool ar fi asta? Sau dacă am avea puteri supranaturale? 
Nu ar fi bine să poți fi în pielea fiecărui ticălos la care te 
poți gândi? Pentru mine, acești eroi de benzi desenate ne 
ajută să ne imaginăm ce am schimba la sinele nostru bio- 
logic. Fi sunt, totodată, un mijloc de a cultiva gândirea 

logică. Nu glumesc. Ce-ar fi dacă tu, Green Lantern, ai 
putea muta obiecte peste tot cu inelul... cu excepţia cazu- 
lui în care obiectul este galben? Oarecum, este o prostie. 
Altfel, este un exercițiu mental care te ajută să observi un 
detaliu în lumea din jurul tău pe care mulţi dintre noi ar 
putea altfel să îl ignore. 

Batman este important în această discuţie. Stai, as- 
cultă-mă. Nu are superputeri. Este doar un om strălucit 
și un sportiv minunat, care nu-și pierde niciodată cum- 
pătul și este uluitor de bogat. Omule, vreau să fiu tipul 
ăla! Dar chiar și Batman este plin de trăsături umane pe 
care un designer grijuliu — un designer inteligent, după 
termenul preferat de unii creaționiști — îl va îmbunătăţi. 

Unul dintre cele mai intrigante detalii ale designului 
uman este faptul că instalaţiile noastre de eliminare a de- 
șeurilor sunt în imediata vecinătate a instalaţiilor noastre 
de reproducere și de producere a plăcerii (chiar și pentru 
Batman, presupun, deși aceste informații nu sunt dispo- 
nibile). Anusul tău este chiar lângă penis sau vagin. Ai fi 
pus uretra acolo, chiar în mijlocul chestiunii? Dacă ai fi 
fost responsabil, nu le-ai fi despărțit puţin? Cât de greu 
putea fi? (Sistemul de admisie al aerului unei mașini și 
conducta de eșapament se află în poziții diametral opuse, 
nu-i așa?) Pare o problemă simplă de corectat. Vorbind de 
admisia aerului: de ce este al tău alături, sau de fapt, chiar 
deasupra, sistemului de alimentare cu energie? Conducta 
ta de aerisire (traheea) este chiar lângă conducta de ali- 
mentare (esofag), ceea ce poate cauza asfixierea. Care-i 
faza? N-ar fi putut fi îmbunătăţită? 

De ce trebuie cineva să poarte ochelari cu lentile co- 
rective? Nu ţi-ai propus, în calitate de designer, vederea 

perfectă pentru toată lumea? De ce atât de mulţi dintre 
noi avem arsuri solare? De ce nu este pielea ta mai fină 
și mai puţin sensibilă în același timp? Același lucru cu 
șoldurile, genunchii și ligamentele încrucișate anterioare: 
De ce să nu le fi făcut mult mai rezistente? Atunci n-am 
avea toate aceste operații de înlocuire și reparare. 

Data viitoare când te uiţi în ochii unei caracatite, 
respect-o sau respectă-l, deoarece ochiul său are un 
design mai bun decât al tău. Avem un punct orb aproape 
de mijlocul retinelor noastre, unde se conectează nervii 
optici. Creierul tău trebuie să completeze piesa lipsă a 
imaginii, astfel încât să nu detectezi problema. În plus, 
celulele sensibile la lumină ale ochiului uman sunt as- 
cunse în spatele altor straturi de țesut, ceea ce creează o 
ușoară distorsiune. Nu este un aranjament optic optim, 
dar așa am evoluat. Ochii de caracatiță nu au niciuna 
dintre aceste probleme. Ochii caracatițelor și ai oame- 
nilor au luat ființă pe căi evolutive diferite; și iată-ne cu 
toții aici. 

Unul din trei aruncători din Liga Superioară de 
Baseball a Statelor Unite a trecut prin așa-numita opera- 
ţie „Tommy John“ (după numele primului jucător care 
a fost supus procedurii). Ligamentul ulnar colateral, din 
jurul cotului, se uzează. Chirurgii recoltează un liga- 
ment de undeva din corpul tău (al unui aruncător), fac 
niște găuri mici în oase și leagă piese de schimb în braţ. 
Procedurile funcţionează foarte bine. Chirurgii moderni 
nu țin numărul la cât de multe operaţii de acest tip au 
făcut. Dacă ai proiecta tu cotul, nu ai face ligamentele lui 
mult mai bune sau mai dure? Sau n-ai face în așa fel încât 
oamenii să nu vrea să joace baseball? Încă și mai bine, nu 

ne-ai determina creierul să ne oprească să jucăm înainte 
ca ligamentele cotului să fie uzate? Nu. Aruncătorii își 
folosesc brațul operat. În zilele noastre, o treime dintre ei 
se bazează pe alţi oameni pentru a-și repara problemele 
cauzate de uzură. 

Când mă gândesc la asta, cred că, în cazul de faţă, 
creierul este cea mai mare problemă. În primul rând, 
de ce trebuie să dormim? Îmi vine să și tip (după cum 
au copiii obiceiul), oare nu am putea proiecta un creier 
care să poată funcţiona non-stop? Computerele noastre 
rulează zi și noapte cu puține dificultăți și nu au avut 
nevoie de un miliard de ani pentru a ajunge aici. De ce 
nu și noi? De ce devenim derutaţi (în cazul meu, mai 
derutat)? De ce nu ar putea creierul să facă totul, doar 
așa, într-o clipă? Cât de greu ar putea fi? Dacă unii dintre 
noi își pot da seama cum să rezolve probleme aritmetice 
într-o clipă, de ce nu ar putea toată lumea? De ce nu 
putem fi cu toții capabili să rezolvăm probleme de calcul? 
Cu designerul potrivit la butoane, am fi cu toţii perfect 
echipați, așa cum spune distribuitorul de mașini. Dar nu 
suntem și evoluția este motivul. 

Corpurile noastre, ca și cele ale oricărui alt organism 
de pe Pământ, reflectă fiziologia generaţiilor succesive de 
strămoși care au fost construiți suficient de bine pentru 
a se reproduce. Și așa trebuie să fie: suficient de bine. 
Oamenii care au avut sau au dificultăţi în acceptarea 
procesului de evoluţie, adesea arată (dar nu cu băţul) 
spre ochiul uman și se minunează de construcţia sa. Ei 
își exprimă scepticismul ferm că o asemenea structură 
eficace și minunată ar fi putut lua naștere fără un desig- 
ner atotputernic. Într-adevăr, aceasta este o altă variantă 

a argumentului cu „jumătatea de aripă“ și este la fel de 
ușor de respins. 

Dacă te gândești puţin, vei găsi în natură nenumă- 
rate exemple de organisme care au celule sensibile la lu- 
mină. Este destul de ușor să ne imaginăm celule care simt 
căldură. Lumina și căldura sunt același tip de energie, dar 
cu lungimi diferite de undă și adesea cu intensități dife- 
rite. În natură, găsim celule sensibile la lumină la vier- 
mele plat, de exemplu. Găsim celule sensibile la lumină, 
trasând o cavitate sau o adâncitură pe carapacea unei 
moluște; ochi care funcționează destul de bine pentru 
ele. Găsim celule sensibile la lumină în ochii nautilului, 
care sunt iluminaţi printr-o deschidere foarte mică, la fel 
ca și camera obscură construită de tatăl meu în timp ce 
era închis într-un lagăr de prizonieri de război. Vei găsi 
lentile de ochi la păianjen, care le spune de unde vine 
lumina. Vei găsi lentile de ochi complexe, cu șabloane 
repetate, la insecte și așa mai departe. 

Ochii noștri provin din milioane de ani de încer- 
cări și eliminări ale erorilor. Vei găsi organisme cu celule 
transparente. Cu alte cuvinte, există o multitudine de 
exemple de pași intermediari necesari pentru a ajunge de 
la „petecul de lumină“ al viermelui plat la globul ocular 
de dimensiuni reduse al uriașului calamar, la ochii vul- 
turului pleșuv, care poate vedea imaginile de opt ori mai 
bine decât noi. Este ca și cum ar avea de opt ori mai mulți 
megapixeli în camera telefonului lui inteligent. Etapele 
intermediare sunt încă în vigoare. Fiecare dintre pașii 
pe care i-am menționat există astăzi în natură pentru că 
fiecare dintre acești ochi este suficient de bun pentru a 
menține fiecare animal și genele sale în joc, jocul vieţii. 

Că veni vorba despre jocul vieţii, care este, după 
părerea ta, cel mai periculos animal de pe Pământ? Cine 
este cel mai rău? Tu, desigur. Noi suntem. Suntem entita- 
tea dominantă în împrejurimi. Dacă ești o vacă, oamenii 
te vor crește, te vor mulge, te vor ucide și te vor mânca. 
Dacă ești un șoarece, poţi alerga printre picioarele lor, 
dar oamenii te vor extermina, dacă le stai în drum. Hei, 
poți fi o balenă în mijlocul oceanului și oamenii vor 
construi nave suficient de mari ca să navigheze pe mare, 
să te vâneze și să te omoare. Oamenii sunt șmecheri 
deoarece au creiere mari (chiar dacă nu le folosim pe 
deplin — din nou asta îmi aduce aminte de fostul meu 
șef). Așadar, permite-mi să te aduc puțin cu picioarele 
pe pământ, subliniind faptul că creierul uman, lucrul 
extraordinar care ne ridică deasupra tuturor celorlalte 
specii, este doar un alt exemplu al standardului suficient 
de bun al evoluţiei. 

Creierul nostru este cu mult mai mare, în raport cu 
greutatea corporală, decât creierul unui cal, de exemplu. 
Cred că ăsta este motivul pentru care caii pot fi timizi 
și pot acţiona puțin sălbatic și, conform standardelor 
umane, irațional și periculos. Creierul nostru, prin com- 
paraţie cu al câinelui, chiar și cu al unui câine inteligent, 
fericit și înțelegător, cum este, fără îndoială, câinele tău, 
este enorm. Raportul creier-corp-greutate la om este ceva 
mai mare decât cel al verișorilor noștri genetici, cimpan- 
zeii. Dar creierul nostru nu este neapărat mai mare, în 
raport cu greutatea corporală, decât cel al foștilor noștri 
vecini, neanderthalienii. I-am depășit pe ei și poate pe 
alte câteva zeci de strămoși aproape-umani sau „homi- 
nizi“. Noi suntem doar pasul următor. Creierul nostru, 

în comparaţie cu corpul nostru, este doar puţin mai mare 
decât al celuilalt tip sau tipă. Nici creierul nostru nu este 
unic în modul în care funcţionează. Aţi văzut vreodată 
un câine, atunci când el sau ea este adormit(ă) și totuși 
puţin activ(ă)? Se mișcă și se agită foarte mult, așa cum o 
facem și noi. Nu trebuie să fii neurolog ca să-ți dea seama 
că cel mai bun prieten al nostru visează. Creierul lui are 
aceleași conexiuni ca al nostru. 

Suntem doar cea mai recentă versiune a unui creier 
suficient de bun pentru a ne duce viaţa în concurenţă 
cu multe alte organisme din ecosistemul nostru. Ca o 
consecință, putem comunica în moduri care, cel puțin 
din punctul nostru de vedere, par a fi mult mai complexe 
decât alte rude genetice, cimpanzeii, bonobo și gorilele. 
Putem scrie cărți și le mulțumim cititorilor pentru lec- 
tură. Mulţumesc. Putem înțelege tiparele din natură, 
înregistra și face predicții pe baza lor. Putem descoperi 
calcule, scrie piese, dezvolta proiectoare de filme și realiza 
filme care redau povești despre un viitor care s-ar putea 
sau nu să se întâmple. Această discuţie despre evoluție 
nu ar fi posibilă dacă nu am avea abilitatea de a face un 
pas înapoi și de a fi conștienți de situaţia noastră aici, pe 
Pământ și în cosmos. Un creier mai bun nu este același 
lucru ca un creier perfect. 

Deși creierul nostru ne permite să vedem un viitor 
remarcabil, nu este clar dacă vom putea să zburăm în 
jurul galaxiei sau universului, să mergem pe o planetă 
și să vorbim cu ființe care vorbesc limba engleză (de 
exemplu). Și cine știe? Unele specii viitoare, mult mai 
inteligente, ne vor privi retrospectiv ca formă de tranziţie 
cu „jumătate de creier“. 

Îngăduie-mi încă puţin timp să-ţi mai prezint o do- 
vadă încântătoare a designului destul de bun al creierului 
nostru. Studiile au arătat că nu numai creierul tău îţi di- 
rijează mișcările, dar și mișcările tale pot afecta ce crezi 
sau cum te simți. Atunci când subiecţii unui test sunt 
determinaţi să se deplaseze către un străin, subiecții tind 
să-l placă pe străin mai mult decât atunci când subiecții 
sunt determinaţi să se îndepărteze. Acesta este motivul 
pentru care obiceiul de a da mâna cu cineva și reverența 
au devenit tradiţii. Când ne îndreptăm spre cealaltă per- 
soană, simțim, la un anumit nivel, că acceptăm cealaltă 
persoană. Psihologii și neurologii au inventat expresia 
„cunoaștere întrupată“. Când creierul îţi dirijează corpul 
spre a face ceva, corpul tău, într-un sens, îți îndrumă 
creierul să simtă ceva. Spun acest lucru, pentru că este, 
pentru mine, încă un semn că creierele noastre provin 
din creierul strămoșilor noștri. În literatura umoristică, 
ne-am numi o glumă derivată. Suntem întocmai celor- 
lalți hominizi, însă actualizaţi astăzi să fim amuzanți (sau 
înalți, inteligenți, drăguţi sau fermecători). 

Iar creierul, ca orice parte a corpului, este muritor. 
Chiar acum, tot felul de cercetări și lucrări medicale se fac 
pentru a ne prelungi viața. Acest lucru se poate întâmpla 
pentru generaţiile viitoare, dar am sentimentul că, deși 
oamenii vor trăi până la două sute de ani, nu va fi o mare 
diferență în schema evolutivă a lucrurilor, pentru că ceea 
ce contează pentru cineva este să își transmită genele mai 
departe. Este la fel de valabil pentru tine, pentru mine, ca 
și pentru homari. Perioada de reproducere a omului va 
rămâne probabil în jur de treizeci de ani, chiar dacă acea 
persoană continuă să trăiască și să plătească impozite 

pentru mai multe decenii. Că îmbătrânim, că ne uzăm, 
asta nu schimbă mare lucru pentru schema evolutivă a 
lucrurilor, atâta timp cât ne reproducem. Un timp de re- 
producere de treizeci de ani a fost suticient de bun pentru 
strămoșii noștri și, de bine, de rău, trebuie să fie suficient 
de bun și pentru noi. 

Mi se pare corect ca durata vieții unui om să fie, de 
asemenea, rezultatul încercărilor și erorilor naturale. 
Dacă am avea o viață mai scurtă, nu am ajunge la vârsta 
la care să fim capabili să ne reproducem. Dacă am trăi 
prea mult timp, atunci sistemul imunitar ar slăbi prea 
mult pentru a continua lupta împotriva generațiilor 
viitoare de germeni și paraziți. În schimb, cele șapte, opt 
sau nouă decenii sunt perioadele potrivite de timp pen- 
tru a fi în mod natural productiv, fără a fi o povară, fie 
pentru propriul sistem imunitar, fie pentru tribul nostru. 
Este un gând pe cât de îngrijorător, pe atât de încrezător, 
în funcție de modul în care privești lucrurile. 

Să presupunem că știi că vei trăi două sute de ani. Te 
vei mai agita atât de mult? Ai mai munci pentru o viață 
mai bună? Te-ai deranja să înveţi algebra sau ai zice că ai 
putea să o înveţi mai târziu? 

Ar fi perioada de fertilitate diferită? Ar putea femeile 
să conceapă copii după vârsta de șaizeci de ani? Oare 
sperma unui bărbat nu se va degrada odată cu vârsta? 
Prelungirea vieţii ar putea fi distractivă, dar probabil că 
nu ar conta prea mult în capacitatea noastră de reprodu- 
cere și în evoluția noastră pe termen lung. 

Fiecare dintre noi, fiecare dintre cei care au citit 
aceste cuvinte, a reușit să scape viu până acum. Niciunul 
dintre noi n-ar fi aici dacă nu ar fi fost suficient de bun 

din punct de vedere genetic. Acesta este un gând încu- 
rajator. Ne bucurăm de aspectul și inteligența anumitor 
oameni, dar cu toţii suntem mult mai asemănători decât 
suntem diferiți. Dovada este viața: am reușit cu toții. 
Indiferent cât de urât(ă) crezi că e cineva, el sau ea se află 
aici, la fel ca tine. Există un capac pentru fiecare oală, 
după cum se spune. 

EVOLUȚIA ESTE MOTIVUL PENTRU CARE 
NU CREDEM ÎN EVOLUȚIE 


Din când în când, mă întâlnesc cu cineva care spune 
ceva de genul „Nu mă tem de moarte“. Nu-l cred. Toată 
lumea se teme de moarte. Face parte din instinctul care 
ne ajută să supraviețuim ca specie. Este o trăsătură esen- 
țială a evoluţiei umane. Este, de asemenea, cred eu, un 
motiv important pentru care atât de mulţi oameni nu 
cred că evoluția este adevărată. Viața este chiar o ironie. 

Frica de moarte se declanșează rapid. Încearcă doar 
să-ți imaginezi aceste scenarii. Stai pe un pod foarte înalt, 
cum este cel din apropierea campusului Universităţii 
Cornell, din statul New York. Defileul are în zona aceea 
50 de metri adâncime (aproximativ 150 de picioare). 
Ești speriat — deoarece te temi că ceva îngrozitor de rău 
s-ar putea întâmpla, că te-ai putea apleca să privești mai 
bine și te-ai apleca prea mult etc. Sau traversezi strada și 
un șofer care trimite mesaje aproape că te lovește. Poate 
că frânează în ultima clipă. Pneurile scrâșnesc, claxo- 
nul sună, iar inima aproape ţi se oprește. Te-ai speriat 
groaznic pentru că aproape te-a omorât. Suntem cu toții 
speriaţi de lucruri care se ivesc noaptea, pentru că poate 
fi un sunet produs de ceva periculos, de exemplu un leu, 
un tigru sau un urs — care te-ar putea ucide. 

Strămoșii noștri, care nu se temeau de înălțimi, că- 
rora nu le era frică să mănânce ceva otrăvitor și nu se 
temeau de șerpi și păianjeni veninoși, ori de înec, sunt 
morți. Nu aveau instinctul de a se feri de moarte. E un in- 
stinct adânc din noi și e bine că e așa. M-am gândit mult 
la teama de moarte după ce am discutat cu creaționistul 
Ken Ham. Există un motiv întemeiat pentru care oamenii 
inteligenţi, raționali capătă aversiune față de dovezile 
obiective atunci când discuţia se mută spre evoluție. Cred 
că teama de moarte are multe de-a face cu asta. 

După cum probabil știi, un grup de glumeţi de pe 
internet publică ceea ce ei numesc Premiile Darwin. 
Acestea sunt în mare parte doar povestiri despre oameni 
care se comportă în moduri teribil de prostești și pericu- 
loase. Multe dintre povești par niște făcături, dar, cu 
siguranţă, sunt o lectură plăcută. De exemplu, un tip gă- 
sește niște dinamită veche, o îngroapă, după care tasează 
pământul pentru a se asigura că beţele de dinamită sunt 
bine acoperite. Ei bine, în timp ce calcă și tasează, gră- 
mada explodează, iar omul efectiv se evaporă, nelăsând 
aproape nimic de anchetat pentru poliție. Sau, există o 
poveste despre un tip care a atașat niște tuburi de rachetă 
cu declanșare asistată (JATO) de capota mașinii. Când 
rachetele au fost aprinse, întregul ansamblu s-a ridicat de 
la sol și a zburat într-un povârniș înalt de noroi, distru- 
gând deopotrivă mașina și experimentul. Fiecăreia dintre 
aceste persoane i se acordă un Premiu Darwin, chiar dacă 
postum. Morala este că nu le-a fost suficientă frică de 
moarte și asta i-a omorât. 

Există și un mesaj științific aici. Evoluţia nu influ- 
ențează numai atributele fizice, cum ar fi înălțimea, 

numărul de articulaţii, culoarea ochilor și forma urechii; 
acționează și asupra emoţiilor. Ceea ce simțim este rezul- 
tatul evoluţiei. Acest lucru este valabil, fără îndoială, și 
pentru frica de moarte. Cu siguranță pare să fie adevărat 
în legătură cu dorința noastră de a ne reproduce. Când 
ne gândim la sex, de fapt ne gândim la lucrurile de care 
ar fi nevoie ca să ne implicăm în activități (sex) care să 
ducă la reproducere (copii). Funcţionează toată ziua, tot 
timpul, pentru majoritatea dintre noi. Te încurajez să 
plasezi aici propria glumă sexuală și să observi cât de ușor 
ţi-a venit în minte. Sexul este la vedere, chiar la supra- 
față, tot timpul! 

Dacă genele noastre ne determină să rămânem vii 
și să ne reproducem și suntem conduși inconștient tot 
timpul de acest impuls, ce ne învaţă asta despre restul 
creației — despre întreaga natură? Ne place să ne compa- 
răm, sau cel puţin mie, cu câinii. l-am urmărit. Visează. 
Se tem. Cu siguranţă, pot fi fermecători și pot fi destul 
de nesuferiţi, la fel ca oamenii. Dar nu-mi este clar dacă 
prietenii mei, câinii, sunt la fel de prinși în natura exis- 
tenţei lor precum colegii mei, oamenii, sau eu însumi. 
Am văzut câini foarte speriaţi — de un proprietar furios 
sau rău, sau de un alt câine mai mare. Dar nu cred că am 
văzut vreodată un câine paralizat de îndoială față de pro- 
pria persoană, așa cum am fost eu uneori. Sunt deschis 
la minte, dar nu cred că câinii, chiar și câinii cu care am 
petrecut mult timp discutând aceste lucruri, se gândesc 
la originea universului și la sensul fundamental al vieții. 
Cel puţin nu așa cum o facem noi doi. 

Aparent, una dintre consecinţele de a fi înzestrat 
cu un creier ca al omului, capabil de multe lucruri 

remarcabile, cum ar fi să cânte la vioară, să inventeze 
un truc de calcul, sau să sară cu prăjina peste un zid 
sau peste bare subţiri, este că ne dă și posibilitatea de 
a reflecta la existența noastră. Niciun alt organism de 
pe Pământ nu face asta. Da, da, înțeleg că delfinii sunt 
foarte inteligenţi, dar nu cred că ei construiesc biblio- 
teci sau chiar contemplă un astfel de proiect. În ciuda 
capacităţii noastre speciale de a gândi și de a raționa, nu 
ne vine să credem că totul se va sfârși, că toţi vom muri. 
Dar vă pot spune că oricine a trăit vreodată este fie mort, 
fie va fi. Cum rămâne cu casa pe care ai proiectat-o? 
Cum rămâne cu poemul pe care l-ai scris? Cum rămâne 
cu sentimentul pe care l-ai avut când te-ai îndrăgostit? 
Aceste lucruri nu vor continua fără tine; de regulă, vor 
dispărea într-o pâlpâire. Este natura mizerabilă a exis- 
tenţei noastre. 

Dacă ajungi să trăieşti până la vârsta de 82 de ani, 
plus șapte săptămâni (depinde de anii bisecți), vei primi 
treizeci de mii de zile aici, pe Pământ. Asta e! Când eram 
mic, treizeci de mii de lucruri erau greu de imaginat. 
Păreau foarte multe. Mă gândesc doar câte avioane din 
lemn de balsa” și modele de rachete aș fi putut lansa 
cu treizeci de mii de dolari! Acum, pentru un adult care 
are de plătit taxe și cărți de scris, nu mai pare un număr 
mare. Încearcă să-ţi imaginezi durata vieţii umane în fe- 
lul următor. Stadionul Dallas Cowboys al Ligii Naţionale 
de Fotbal deține 105 000 de locuri. Acum, imaginează-ți 
că urmărești viaţa privind de pe teren și în fiecare zi 
vezi cum viața se mută pe un alt loc. Nu ai ajunge nici 


23 Arbore tropical, cu un lemn foarte ușor. (N.£.) 

măcar o treime din drum. Înainte să ajungi la o treime 
din locuri, ai fi mort. Și asta s-ar întâmpla dacă ai avea o 
cursă lungă, de 82 de ani şi un pic. Hopa! 

Suntem noi singurele organisme de pe această pla- 
netă care au acest sentiment — un sentiment de con- 
damnare? Așa pare. Am petrecut mult timp în Pacific 
Northwest, urmărind și înotând alături de somoni. Când 
este timpul ca aceștia să se îndrepte în amonte pentru 
a se împerechea, ei nu mai mănâncă. Își obțin energia, 
hrana, digerându-se din interior. Pur și simplu, își mă- 
nâncă propriile intestine în calea spre amonte, care îi 
duce la moarte. Știu somonii că vor muri în timp ce se 
îndreaptă în amonte, pentru a depune ouă sau lapţi? Sau 
sunt ca niște puștani adolescenți conduși de sex, sex, 
sex? — nu reușesc să gândească sau, efectiv, nu se gândesc 
la nimic altceva, nici măcar la mâncare. Ori sunt somonii 
conștienți de sfârșitul lor iminent și sunt trişti? Trebuie 
să spun că nu pare deloc așa. Ei înoată; se împerechează; 
mor. Nu pare să se întâmple altceva pentru ei. 

Aparent, rudele noastre cele mai apropiate, cimpan- 
zeii, suferă câteva zile de depresie sau doliu când moare 
un membru al trupei sau al grupului lor. Tin ritualuri 
asociate cu moartea unui coleg sau partener? Dacă o fac, 
sunt sceptic că o iau la fel de în serios ca oamenii. 

Dar oamenii? Noi o luăm razna. Construim tot felul 
de sisteme pentru a ne asigura că există ceva mai presus 
decât înotul, împerecherea și moartea. Depozităm scrie- 
rile și gândurile noastre în biblioteci. Construim statui 
oamenilor pe care îi admirăm, astfel încât, cel puţin 
într-un sens, acești oameni să trăiască mai departe, sau 
măcar memoria lor. La naiba, numim clădiri, autostrăzi și 

munți după anumite persoane. Păstrăm scrisori ale stră- 
moşilor decedați. Ridicăm monumente funerare. Toate 
aceste lucruri, într-un fel, prezervă viața sau, cel puţin, 
opera ei. 

Se pare că suntem cu adevărat speciali, așa că de ce nu 
ar exista ceva special, care să ne aștepte la capătul celălalt 
al stadionului Cowboys? Dar când suntem spre asfințitul 
vieții, când murim, nu este evident că minţile noastre 
înseamnă ceva mai mult decât un produs al unui sistem 
complex de structuri chimice și reacții chimice extrem de 
complexe. Îmi amintesc că bunica mea a vorbit cu mine 
despre florile sălbatice. Avea o memorie extraordinară și 
făcuse, cu o atenţie de naturalist la detalii, o mulţime de 
lucrări de artă care includeau scene pastorale din New 
England și o grămadă de flori. Mi-a vorbit despre polen, 
pistil, stamină și ovule. Îmi amintesc câteva conversații 
despre baseball. Asculta meciurile la radio, uneori cu o 
remarcabilă atenţie la detalii. Comenta despre balansul 
lui Don Mattingly, chiar dacă nu putea să îl vadă. Doar 
se gândea la ce auzea și unde s-a dus mingea și așa mai 
departe. Spre sfârșitul vieţii ei însă, mintea uluitoare s-a 
dus. A devenit incompetentă în ceea ce privește base- 
ballul, florile sălbatice, controlul delicat al creionului de 
artist, ca aproape în orice altă privinţă. 

Am lucrat îndeaproape cu Bruce Murray, savant pla- 
netolog la Jet Propulsion Lab” (și fondator al Societății 
Planetare), care a avut o influenţă enormă asupra pro- 
gramului spaţial al Statelor Unite. El a insistat ca son- 
dele spaţiale timpurii să fie echipate cu camere și este 


> Centru federal de cercetare și de dezvoltare al NASA, responsabil cu 
construirea și exploatarea navelor spaţiale planetare robotice. (N.t.) 

responsabil în mare măsură pentru primele imagini pe 
care oamenii le-au capturat vreodată de pe planeta Marte. 
Spre sfârşitul vieţii, Bruce îţi putea spune multe despre 
acele zile, dar nu-și amintea dacă luase masa sau nu, ca să 
nu mai vorbim despre ce mâncase la prânz. Este dureros. 
La Societatea Planetară îl onorăm denumind colecţia de 
imagini și clipuri video din biblioteca spaţială de imagini 
în onoarea sa. Degradarea memoriei lui este o dovadă a 
construcției chimice a creierului nostru evolutiv, sufici- 
ent de bun. În ciuda multor convingeri omenești despre 
viața de apoi, se pare că acești oameni remarcabili nu 
și-au transportat conștiința într-un minunat loc etern, de 
odihnă și contemplare. În schimb, se pare că și-au pier- 
dut capacitățile de îndată ce anumite funcții din corpul 
lor s-au oprit. 

Poţi să condamni evoluţia pentru acest conflict tul- 
burător între modul în care funcționează lumea și mo- 
dul în care ne-am dori să funcționeze. Frica de moarte, 
combinată cu o capacitate inedită de a imagina viitorul, 
a permis oamenilor să întreacă alte specii. Dar această 
combinație ne face, totodată, neîncrezători că ceea ce 
vedem în jurul nostru este tot ce există. Creierul nostru 
a ajuns prea mare ca să se gândească la lume în orice alt 
mod. 

Cred că întrebarea dacă suntem speciali sau nu este 
un alt mod de a ne întreba care-i rostul de a avea creiere 
mari. Paleontologii și arheologii sârguincioși au cutreie- 
rat dealuri și văi în căutarea unor versiuni anterioare ale 
noastre. Cercetătorii au găsit zeci de oase și cranii care au 
aparținut odinioară rudelor noastre foarte îndepărtate. 
Pe măsură ce studiem acești indivizi, aproape oameni, 

ne dăm seama că erau aproape la fel ca noi. Pe măsură ce 
examinăm strămoșii noștri umani recenți, cum ar fi ho- 
minizii de Neanderthal, de Cro-Magnon sau alți strămoși 
asemănători oamenilor, devine limpede: dacă acești tipi 
și tipe ar fi îmbrăcaţi ca noi, nu i-ai observa pe un trotuar 
aglomerat. Se pare că erau aproape ca noi. Creierul lor 
era aproape ca al nostru. Aproape au îmbrățișat aceeași 
viziune asupra lumii pe care o avem şi noi, cu aceleași 
suspiciuni sau credinţe despre viața după moarte. 

Se pare că noi ne-am ales cu cel mai versatil creier, 
care poate să arunce, să prindă și să lovească mingi — și 
să inventeze regulile jocurilor cu mingea mai bine decât 
ar putea ei. Se pare că aceste creiere asemănătoare ne-au 
dat posibilitatea de a ne întreba cu privire la locul nostru 
în schema lucrurilor și asta ne-a condus la știință, care 
ne-a dus la descoperirea evoluţiei. Suntem produse ale 
evoluției și, ca atare, nu putem să credem că povestea s-a 
terminat când a sunat ceasul. 

Este o mare ironie a evoluţiei creierului uman: pu- 
terea noastră este și slăbiciunea noastră. Activul nostru 
devine pasivul nostru. După milenii de perfecționare, 
avem abilitatea de a recunoaște tiparele mai bine de- 
cât orice alt organism. Sigur, și fluturii monarh se în- 
dreaptă spre sud când este momentul potrivit al anului. 
Foioaselor le cad frunzele pe măsură ce zilele devin mai 
scurte. Ele formează altele când ceasul lor intern le spune 
că e timpul. Dar niciun organism nu creează calendare cu 
ani bisecți. Niciun organism din natură nu lansează ra- 
chete care merg în spaţiu și înapoi, alimentate și dirijate 
de substanţe chimice și de fizică. Îmi pot imagina totuși 
un alt trib care aproape putea face toate aceste lucruri. 

Doar că noi am recunoscut tiparele un pic mai bine, așa 
că i-am întrecut în obținerea celor mai bune surse de 
hrană și adăpost. Și acum ne-am ales cu asemenea creiere 
care ne pot face s-o luăm razna. 

Acest lucru mă face să revin la Ken Ham și la credința 
lui, împărtășită în rândul adepților săi, că Pământul are 
doar 6 000 de ani. În dezbaterea cu domnul Ham, am 
vorbit mult despre dovezile geologice care atestă că 
Pământul este mult, mult mai în vârstă. Dar pentru ad- 
versarul meu, dezbaterea nu se referea la vârsta testabilă 
a planetei noastre. Pentru el era vorba despre evoluție. 
Pentru el, era vorba de discrepanţa aparent ireconcili- 
abilă dintre ceea ce creierul nostru poate observa, îm- 
preună cu cunoștințele pe care le putem achiziționa și 
stoca, și descoperirea că ajungem la această stare înaltă 
prin același proces care face ca unele ciocuri de cinteză să 
fie scurte și ascuţite, iar altele lungi și conice. Nu putea 
să creadă. 

Sunt plin de compasiune faţă de natura tulburătoare 
a scurtei noastre vieți, dar de o viaţă relativ scurtă avem 
cu toţii parte. Dorința nu poate schimba faptele, dar 
gândirea științifică le poate plasa într-un context mai 
larg. Fenomenul morţii te poate deprima și determina 
să-ți dorești să asculți cântece western vechi despre cât de 
tristă este viaţa — sau te poate copleși de bucurie. 

Am aflat cel puţin un adevăr, aproape incredibil, 
despre cum am ajuns aici. Ce este uimitor în legătură cu 
natura și universul este că le putem înțelege pe fiecare 
dintre ele. Noi, oamenii, existăm în forma noastră actuală 
de circa 100 000 de ani, dar aproape tot ce știm despre 
evoluție a apărut în ultimii 150 de ani. Gândește-te ce 

se va întâmpla cu specia noastră dacă menţinem biodi- 
versitatea și ridicăm nivelul de trai pentru toată lumea. 
Vom face descoperiri care ar fi uimit-o pe bunica mea, pe 
colegul meu, Bruce, sau pe noi doi astăzi. 

MICRO SAU MACRO — TOTUL ESTE 
EVOLUȚIE 


Pentru a înţelege evoluţia, trebuie să gândim atât la 
scară mare, cât și la scară mică. Este o temă recurentă în 
cercetarea evoluționistă, mergând înapoi până la Darwin 
și Wallace. Când eram inginer cu normă întreagă, lucram 
pentru o companie la planșe de proiecție pentru avioane 
de linie uriașe și, pentru o alta, la instrumente micro- 
scopice. În partea de jos, din dreapta, a aproape tuturor 
desenelor tehnice, exista o casetă în care eu, ca proiec- 
tant, indicam scara imaginii. La Boeing, 1 inch desenat 
de mine reprezenta 100 de inchi, 1:100. La Sundstrand, 1 
inch reprezenta 0,010 inchi, 100:1. Încă mă fascinează că 
fizica funcţionează la orice scară. Un actuator hidraulic, 
suficient de puternic încât să miște o casă, se supune 
acelorași legi ale naturii ca și un resort minuscul care 
poate detecta gravitația Lunii. 

Când vine vorba despre evoluţie, trebuie să luăm în 
calcul atât tabloul la scară mare, cât și tabloul la scară 
mică. Natura afectează fiecare individ, dar efectul se- 
lecției naturale devine vizibil la scară largă: în grupuri, 
populații, specii și ecosisteme întregi. Cercetătorii au dez- 
voltat termenii de microevoluție și macroevoluție pentru a 
descrie modurile diferite de desfășurare a evoluției, deși 

ambele sunt ghidate de aceleași principii fundamentale, 
care fac trecerea de la micro la macro. Astăzi, mai ales în 
S.U.A., există creaţioniști care îi îndoctrinează pe oameni 
să se gândească doar la tabloul la scară mică. Fi acceptă 
nivelul micro, dar îl resping pe cel macro, pentru că nive- 
lul micro este tot ce poate accepta credinţa lor. Este trist 
și nu e știință. Lumea naturală este un acord global; nu 
poţi selecta faptele care îţi convin și care nu. Și în această 
situație, nu poţi înţelege un anumit tip de evoluție în 
lipsa celuilalt. 

În forma sa originală, selecția naturală a lui Darwin 
descrie ce se întâmplă cu un organism odată ce se află 
în mediul înconjurător. Pentru noi, procesul se declan- 
șează în momentul în care ne naștem. Pentru o plantă, 
se petrece odată ce rodește sămânţa. Pentru un pește, are 
loc în momentul în care sunt depuse ouăle ei (și ale lui). 
Fiecare nouă generaţie ar putea fi capabilă să exploateze 
sau nu resursele lumii sale. S-ar putea să aibă noroc și să 
descopere resurse din belșug, pentru o bacterie — energie 
chimică, pentru o broască — o bucată drăguță de uscat 
umed. Te-ai născut cu un set de gene copiat de la strămo- 
şul sau strămoșii tăi. Abilităţile de a păstra căldura sau 
răcoarea, ori de a digera resursele de hrană din jurul tău, 
sunt forţe de selecție. Totuși, există alte moduri prin care 
lucrurile se pot schimba de la o generaţie la alta. 

Faptul de a fi mâncat sau ucis (de a fi deselectat) 
înainte de a te reproduce (de a fi selectat) este un factor 
imens de schimbare genetică. Însă, totodată, genele tale 
pot fi diferite de cele ale părinților tăi doar prin interme- 
diul mutaţiilor aleatorii, adică prin copierea imperfectă 
a unei catene de ADN. Poate fi vorba, efectiv, de o rază 

cosmică venită din spaţiu, care să-ţi afecteze una dintre 
gene și să o modifice. Uneori, genele sar dintr-un loc în 
altul al moleculei de ADN. Acestea se numesc gene trans- 
pozon. Ar putea fi din cauză că ouăle sau sperma unuia 
dintre părinţii tăi (sau ovulele și polenul unei plante) s-au 
amestecat cu o mică cantitate dintr-un element chimic. 
Cea care a cauzat mutaţia ar putea fi radiația de la niște 
elemente radioactive ale scoarței Pământului. Uneori, 
virușii intră în celulele reproductive ale unui organism 
și îi modifică genele. Manipularea virusurilor poate fi, 
totodată, exploatată în mod deliberat — de exemplu, 
pentru a îmbunătăţi genele plantelor de porumb, astfel 
încât să reziste mai bine agresiunii erbicidelor. 

Împreună cu micile schimbări care se produc odată 
cu reproducerea, configurația ADN-ului și a genelor tale 
se poate modifica atât pentru tine, cât și pentru ceilalți se- 
meni ai tăi. Acest proces se numește „deplasare genetică“. 
Dacă genele se deplasează puțin în același moment în 
care se produce o schimbare în mediul înconjurător, s-ar 
putea ca genele deplasate să fie singurele care să reziste. 
Acesta este un exemplu de microevoluție — o schimbare 
în amestecul genetic din cadrul unei specii sau populații. 
Te poţi gândi la ea pur și simplu ca la o evoluţie prin mici 
modificări pe parcursul unor perioade scurte. 

O altă sursă de modificare este variaţia aleatorie, care 
se amplifică în cadrul populațiilor mici. Gândește-te la o 
traistă de dulciuri de Halloween, în care jumătate dintre 
dulciuri sunt portocalii și cealaltă jumătate, cafenii. Bagă 
mâna în pungă și scoate un pumn plin. De regulă, cu 
cât apuci o mostră mai mică, cu atât crește posibilitatea 
de a nu obţine un amestec echilibrat. Dacă apuci cinci 

bomboane, s-ar putea să ai trei portocalii și două cafe- 
nii. Aceasta înseamnă o discrepanţă de 20% în favoarea 
portocaliului. Pe de altă parte, dacă ai putea apuca cinci 
sute, oricâtă inegalitate ar conține amestecul, aceasta ar fi 
atenuată. Raportul dintre portocaliu și cafeniu ar fi mult 
mai apropiat. Cu greu vei putea înregistra o diferenţă 
atât de mare, precum una de 20 de procente. În natură, 
în cazul genelor, dacă se întâmplă un eveniment de pe 
urma căruia rămâne doar o mică adunătură de indivizi, 
echivalentul unui pumn mic de bomboane, începând din 
acel moment, va fi favorizat un amestec inegal. Acesta va 
fi setul de gene care va fi dus mai departe. De vreme ce, 
în cazul ăsta, luăm în considerare doar o singură specie, 
cercetătorii se referă adesea și la acest eveniment ca la o 
microevoluție. 

În același mod, să presupunem că există într-o popu- 
laţie o mutație favorabilă, cum ar fi un pigment al pielii 
ușor mai închis, care oferă o protecţie mai bună împo- 
triva luminii ultraviolete a Soarelui (lucru care se mai 
întâmplă din când în când). Oamenii cu această mutație 
s-ar putea descurca mai bine și s-ar putea reproduce mai 
des în locurile cu o mare expunere la ultraviolete. Acea 
genă favorabilă a pielii mai întunecate va apărea, în mod 
preferențial, la copiii, și nepoții, și strănepoțţii lor. Pentru 
că este un fenomen atât de important pentru cultura 
umană, i-am dedicat tot Capitolul 32. Cercetătorii îl 
numesc „flux de gene“. Gena se revarsă în cadrul unei 
populaţii, chiar dacă de-a lungul generaţiilor succesive. 
Deoarece vorbim doar despre o singură genă, dintr-un 
singur organism, cercetătorii descriu adesea acest feno- 
men tot ca o microevoluțţie. 

Prin contrast, avem macroevoluția: sexuală, artifi- 
cială și selecția naturală, în mod evident. În loc să luăm 
în considerare o singură genă dintr-un singur organism, 
analizăm acum schimbările vijelioase ale speciilor cau- 
zate de modificări ale mediului înconjurător sau de eve- 
nimente de extincție în masă. Procesele de microevoluție 
și macroevoluție sunt, în mod fundamental, aceleași, 
doar că la scară diferită. Putem studia genele în mod in- 
dividual, o secvenţă de substanţe chimice de-a lungul 
unei molecule de ADN a organismului. Sau putem studia 
o populaţie de organisme sau un ecosistem plin de orga- 
nisme. Acestea se transmit mai departe sau sunt elimi- 
nate după aceeași regulă: dacă te adaptezi, fie ca genă, fie 
ca un întreg Tyrannosaurus, vei continua. Dacă nu, nu. 

Distincția dintre micro și macro le este utilă biolo- 
gilor evoluţioniști. Unde am întâmpinat eu probleme, 
ca profesor de științe, a fost în cadrul comunității crea- 
ționiștilor. După cum am învățat din prima de pe urma 
dezbaterii mele cu Ken Ham, un domn grozav de dedicat, 
creaționiștii se vor agăța de tot ce percep, sau pretind că 
percep, ca fiind o lacună a științei evoluționiste. Bagă de 
seamă că găsirea unor defecte într-o teorie științifică este 
o preocupare nobilă. Este o parte crucială a procesului 
prin care știința avansează. Însă presupune onestitate și 
consistență, iar eu nu prea găsesc de niciunele în argu- 
mentele creaționiste. 

Creaţioniștii vor afirma că ei acceptă microevolu- 
ţia — de exemplu, modul în care tulpina unui virus se 
poate transforma într-o alta, o mutație pentru care bi- 
blioteca de anticorpi a organismului nostru nu găsește 
nicio potrivire. Ar fi greu să nege acest lucru, de vreme ce 

se petrece în fiecare an, în anotimpul gripei. Dar apoi o 
vor da cotită și vor insista că nu avem nimic în comun cu 
celelalte creaturi de aici, de pe Pământ, pentru că o forță 
superioară trebuie să-și fi găsit timp să-i facă pe oameni 
diferiţi. Ei folosesc termenul de microevoluție pentru par- 
tea evoluţiei pe care o găsesc acceptabilă din perspectivă 
teologică. Termenul de macroevoluție îl folosesc pentru 
partea care nu le convine, poate pentru că este prea tul- 
burătoare. Pentru ei, macroevoluția nu poate fi reală, 
fiindcă nu poate fi reconciliată cu credința potrivit căreia 
sunt speciali, aleși pentru un tratament aparte. 

După cum probabil știi, creaționiștii au făcut efor- 
turi extraordinare să-și împace credinţele cu lumea, așa 
cum e ea. Au inventat termeni și au scris povești pentru 
a face incredibilul credibil. Citind Biblia, așa cum este ea 
scrisă în limba engleză, au inventat un cuvânt oficial, 
derivat din ebraică, baramin, pentru a descrie 7 000 de 
specii de plante și animale care ar fi trebuit să se afle pe 
o barcă, acum 4 000 de ani, și care între timp s-au dez- 
voltat (prin intermediul microevoluţiei... care, cumva, a 
devenit macro) în 16 milioane de specii. Ei folosesc până 
și termenul de „mutație a selecției“ pentru a descrie un 
fenomen pe care îl putem observa cu toții în natură, cum 
este speciaţia țânțarului din metroul londonez. Însă ei 
nu acceptă imaginea mai amplă, a moștenirii pe care o 
avem în comun cu toate celelalte fiinţe și dovezile despre 
timpul profund și vârsta Pământului. 

Iată care-i faza: niciuna dintre ideile despre microe- 
voluţie nu are niciun sens decât în contextul celei macro, 
și viceversa. Microevoluțţia este doar materia primă din 
care apare macroevoluția. Aceasta este o situaţie în care 

conceptele științifice devin confuze, chiar înșelătoare, 
dacă sunt scoase din context. Concluzia este că naturii 
nu-i pasă ce cuvinte folosești. 

Creaționismul mi se pare o uimitoare pierdere de 
timp și energie. Mi-ar plăcea să fiu capabil să îl ignor și să 
mă concentrez asupra științei adevărate, dar creaționiștii 
muncesc din greu pentru a perturba educaţia științifică 
și pentru a-și impune viziunea lor ciudată asupra elevilor 
noștri. Să profităm așadar la maxim de situația nefericită 
și să folosim atacurile creaționiste ca o oportunitate de 
învățare. Când vei auzi termenii de microevoluție și macro- 
evoluție, fii atent cine îi folosește. Gândește-te la modul 
în care funcționează evoluția, la toate scările de spaţiu și 
timp. Virusurile se transformă de la o zi la alta. Peștii au 
evoluat în animale terestre și, în cele din urmă, au zămis- 
lit dinozaurii și balenele albastre pe parcursul a sute de 
milioane de ani. Este o poveste frumoasă și complicată, 
la toate scările. 

Așa că, te rog: Gândește la scară mare și gândește 
critic. 

Dacă dai crezare sondajelor de opinie publică, apro- 
ximativ jumătate din publicul american nu acceptă 
propoziția conform căreia viața pe Pământ — inclusiv 
oamenii — este produsul a miliarde de ani de evoluţie 
naturală. În același timp, aceiași oameni par să accepte 
toate celelalte lucruri pe care descoperirile științifice și 
inginerii sârguincioși ni le-au oferit. Nu se îndoiesc de 
sinteza chimică a hranei lor, de fizica electronică a tele- 
foanelor lor inteligente sau de corecţiile relativistice (te- 
oria relativității a lui Einstein) care menţine precizia sem- 
nalului lor GPS (Sistem de Poziţionare Globală). Poate că, 
așa cum am speculat mai devreme, frica este o parte din 
motivul care îi împiedică pe oameni să adopte evoluția. 
Dacă așa stau lucrurile, asta pune o mare responsabilitate 
pe umerii oamenilor de știință și ai celor care scriu despre 
ei. Dacă teama îi atrage pe oameni într-o direcţie, atunci 
avem responsabilitatea publică de a-i trage în cealaltă 
direcție și de a le oferi ceva la fel de puternic, ceva ne- 
maipomenit. 

De cele mai multe ori, nu se întâmplă asta. Am întâl- 
nit o grămadă de oameni care mi-au spus că au fost expuși 
la știință într-o manieră searbădă. Au fost obligați să înveţe 

despre știință printr-o serie de fapte obscure, însoţite de o 
adunătură de ecuaţii confuze, pe care le-au avut de memo- 
rat. Li s-a transmis senzaţia generală că, văzută prin ochii 
unui om de știință, lumea este dificilă și un pic enervantă. 
Dar, vai de mine, dacă nici eu nu am o viziune diferită față 
de lume... Lasă-mă să-ţi spun o poveste care încă mă face 
să o iau razna. 

Din când în când, oamenii mă întreabă: Dacă ai 
putea să te întâlnești cu un personaj istoric, cine ar fi 
acesta? Am un răspuns rapid și simplu: geniul britanic 
Michael Faraday, omul care a reușit să-i dea electricității 
un folos practic și unul dintre cei mai mari comunicatori 
științifici din istorie. Până în secolul al XIX-lea, mulți 
oameni de știință din Europa au făcut experimente cu 
electricitatea. Alessandro Volta a construit niște pile din 
discuri, despărțite de carton sau de pânză muiată în apă 
sărată. Pilele erau straturi alternative de cupru și zinc. 
Aceste pile produceau ceea ce el numea forța electro-mo- 
toare și pe care noi o numim voltaj. Andre-Marie Ampere 
a demonstrat legătura dintre intensitatea curentului elec- 
tric și forța magnetică pe care o produce. Avem astăzi 
o unitate a curentului electric numită amper sau amp. 
Michael Faraday a înţeles multe detalii cruciale despre 
cum funcţionează electricitatea. Printre altele, a construit 
primul motor electric din lume. De asemenea, și-a împăr- 
tășit public ideile, într-o manieră exuberantă. 

În 1825, Faraday a început o serie de prelegeri la 
Societatea Regală din Londra, intitulate Prelegeri de 
Crăciun. Acestea erau adresate unei audienţe generale, 
inclusiv copiilor, și au fost susținute în fiecare an de 
atunci încoace, mai puţin în timpul bombardamentelor 

asupra Londrei din vremea celui de-al Doilea Război 
Mondial. Carl Sagan a fost unul dintre cei mai notorii 
lectori de Crăciun, în 1977. Acestea sunt prelegeri cu 
cuvinte, fără îndoială, dar sunt, totodată, niște repre- 
zentațţii care includ minunate demonstrații științifice 
și de artă a spectacolului. După câţiva ani de cercetare 
în laborator, Faraday a perfecționat o demonstraţie care 
se desfășura în felul următor: Pe o bancă sau o masă de 
laborator, de aproximativ doi metri lungime (6 picioare), 
Faraday a aranjat două bobine de sârmă, conectate între 
ele prin fire paralele, asemenea unei căi ferate de jucărie, 
cu tunele la fiecare capăt. În centrul uneia dintre bobine, 
pe un bloc de lemn corespunzător, a așezat o busolă cu 
ac magnetic. 

Magnetismul fusese cunoscut de secole; Cristofor 
Columb s-a folosit de un ac magnetizat, montat pe o 
bucată de plută, sculptată într-o formă adecvată, pentru 
a-și ghida corăbiile. Dar Faraday a dus magnetismul pe 
un teritoriu nou. Cu busola într-o bobină, la un capăt al 
băncii, Faraday a mișcat o bară de magnet înăuntrul și în 
afara celeilalte bobine, de la celălalt capăt al băncii. Acul 
busolei s-a mișcat. Poţi încerca asta și vei obține același 
rezultat. Un magnet mișcat la un capăt al băncii a cauzat 
mișcarea acului magnetic de la celălalt capăt. 

S-ar putea să nu pară mare chestie treaba asta. Mulţi 
dintre voi, cei care citiți acum, v-aţi jucat poate cu mag- 
neţi și busole (și, probabil, aţi stricat câteva din cauza 
magnetismului puternic plasat prea aproape de acul 
delicat al busolei). Este firesc ca alţii să fi observat că, 
atunci când electricitatea trece printr-un fir, în jurul firu- 
lui se creează un câmp magnetic, care poate influența cu 

ușurință acul unei busole. Dar Faraday a realizat ceea ce, 
aparent, nimeni nu realizase înainte: procesul functio- 
nează și invers. Dacă ai un magnet care se mișcă lângă un 
fir, obţii în fir electricitate. Faraday a observat și a descris 
cu grijă conceptul-cheie. Nu e important magnetul; im- 
portant este că e vorba de un magnet în mișcare, un câmp 
magnetic în mișcare. 

La Prelegerea de Crăciun, Faraday a făcut mai mult 
decât să pună un magnet lângă un fir. În plus, a făcut 
magnetul să se miște, ceea ce, în schimb, a creat un câmp 
magnetic în mișcare. Publicul său a fost fascinat, la fel 
și colegii lui, oamenii de știință. Aproape tot ce vezi și 
atingi pe parcursul unei zile își datorează existența des- 
coperirii lui Faraday, fiindcă aceasta este metoda prin 
care generăm electricitate. Privește puțin în jur; ce ar mai 
exista în câmpul tău vizual fără electricitate? Aproape 
nimic! Iluminat, televizoare, computere, frigidere și ca- 
fetiere, n-ar exista altfel aici. Tot ce este produs astăzi — 
mese, scaune, mașini, străzi, covoare, cărămidă, haine — 
depinde de electricitate. Hrana este cultivată la ferme 
care depind de mașinării și sisteme de transport. Această 
carte a fost scrisă folosind electricitate și a fost publicată 
folosind electricitate, fie că îmi asculți vocea sau citeşti 
de pe hârtie sau de pe ecran. 

Am păstrat partea mai bună la final: o femeie s-a 
apropiat de Michael Faraday după ce și-a ținut reprezen- 
taţia și l-a întrebat: „Dar, domnule Faraday, la ce folo- 
sește?“ Faraday a dat o replică faimoasă: „Doamnă, la ce 
folosește un nou-născut?“ 

Sper că poti simţi scepticismul lui Faraday. E de ad- 
mirat că nu s-a lăsat pus în încurcătură. Ar fi putut spune 

ceva de genul „Cucoană, ești trăsnită?! Asta nu înseamnă 
mare lucru pentru dumneata!? N-ai remarcat, pentru 
numele lui Dumnezeu, că eu nu... vreau să zic nimeni 
nu... atinge busola?! O forţă trece de la acest capăt al 
mesei la celălalt și bucata aia de metal se mișcă de parcă 
ar fi lângă el o vrăjitoare, care îi face un soi de vrajă! Pe 
legea mea, femeie, chestia asta este cu totul uimitoare...“ 
Se spune despre William Gladstone că, pe vremea când 
era cancelar al Trezoreriei în Anglia, i-a pus lui Faraday o 
întrebare similară. De data asta, Faraday a răspuns — cu 
probabil mai multă maliție — „Deh, domnule, în curând, 
după toate probabilitățile, veţi putea să o impozitați.“ 

Când reflectez la această poveste, continui să mă 
gândesc cât de multă plăcere a trăit Faraday demonstrân- 
du-și descoperirea și prezentând-o lumii. S-a bucurat de 
ea absolut de fiecare dată. Sunt sigur că și Darwin a trăit 
aceeași bucurie a descoperirii. Dar a fost altfel pentru 
Darwin decât pentru Faraday, întrucât descoperirea lui 
Darwin era atât de tulburătoare pentru mulți oameni, 
din motive religioase și filosofice. Descoperirea evoluției 
ne-a dus spre un curent de gândire care, pentru mulți, 
diminuează importanța noastră în schema generală a lu- 
crurilor. Darwin însuși s-a luptat cu implicaţiile propriilor 
descoperiri, la fel ca și credincioasa lui soție. Faraday nu 
s-a confruntat cu asemenea emoţii complicate față de 
electricitate. De asemenea, precum alți câţiva savanți, di- 
nainte sau de după el, a fost încântat să-și împărtășească 
ideile cu cei din jur. Prelegerile sale erau evenimente 
aglomerate, incitante, pentru că vorbea despre știință 
cu o pasiune nefiltrată și fără urmă de prețiozitate sau 
jargon de specialitate. 

Științei evoluționiste i-ar prinde bine un purtător de 
cuvânt precum Michael Faraday. Pentru mine, a învăța 
despre locul nostru în marele lanţ al vieţii nu este câtuși 
de puţin trist. Pentru mine, și sunt convins că Michael 
Faraday ar fi fost de acord, descoperirile științifice sunt 
pline de bucurie. Prin studierea evoluției, aflăm explicaţia 
ascunsă pentru fosilele de tyrannosaur, pentru coccisul 
nostru și răceala obișnuită. Astfel descoperim secretele 
vieții pe Pământ. Este știință, dar este un proces condus 
de spiritul uman. Pentru mine, nu există nimic mai palpi- 
tant. Îmi reamintește de alte vorbe celebre ale lui Faraday: 
„Nimic nu este prea minunat pentru a fi adevărat, dacă 
este în concordanţă cu legile naturii.“ 

Tatăl meu și prietenul lui din liceu, Phil, au fost niște 
cercetași excelenți. Amândoi puteau aprinde un foc pe 
ploaie. Puteau face noduri, de care majoritatea dintre noi 
nici nu auzisem, legaţi la ochi. Când eram încă un puști, 
soţia lui Phil s-a îmbolnăvit de cancer de piele; fața i s-a 
umflat groaznic. Toate talentele lui practice erau inutile 
în lupta cu boala. La fel și toate talentele medicinei. Soţia 
lui Phil era un om de știință creștin, serios, care credea 
că, atunci când cineva se îmbolnăvește, afecțiunea poate 
fi înfrântă căutând ajutorul puterii divine. Ea a refuzat 
tratamentul, cancerul a intrat în metastază și a murit. A 
fost greu pentru toată lumea; experienţa i-a frânt inima 
lui Phil și, totodată, inimile tatălui și mamei mele. Chiar 
și în vremurile acelea, nevasta lui Phil ar fi putut să-și 
înlăture tumoarea malignă și ar mai fi trăit câteva dece- 
nii. În ziua de astăzi, decalajul dintre ce ar fi putut face 
medicii și ce ar fi acceptat soția lui Phil este chiar mai 
amplu. Tratamentele medicale s-au îmbunătăţit esenţial, 
iar cercetarea evoluționistă este un motiv major pentru 
acest fapt. 

Acesta este un aspect important al evoluţiei, pe care 
mulți oameni nu îl apreciază. Știința evoluționistă nu este 

doar despre istoria vieţii. Este un program de cercetare 
cu beneficii foarte imediate și tangibile. Este un ghid al 
medicinii moderne. De exemplu, am descoperit că boala 
numită cancer evoluează. Celulele canceroase pot suferi 
mutații în organismul unui pacient, astfel încât celulele 
maligne să găsească noi modalități de a obține alimen- 
tarea cu sânge și de a crește rezistența la medicamentele 
noastre anticanceroase. Putem folosi hormoni de la alte 
animale — cum ar fi insulina obținută de la porci — pen- 
tru a trata oamenii, fiindcă am ajuns să înțelegem des- 
cendența noastră comună. Cercetătorii medicali creează 
noi vaccinuri în fiecare vară pentru a anticipa evoluţia 
virusului gripal modificat care va circula în toamnă. Și 
conexiunile continuă și tot continuă. 

Într-o formă sau alta, oamenii au practicat medicina 
de milenii. Cei din triburile africane și-au perforat crani- 
ile pentru a ușura presiunea fluidului. Triburile băștinașe 
din America de Nord au dezvoltat câteva medicamente 
pentru ameliorarea durerii. Oamenii de pretutindeni au 
dezvoltat tehnici pentru tratarea și vindecarea oaselor 
fracturate. Este o consecinţă a unei capacităţi intelectuale 
destul de dezvoltate încât să descopere cauzele și efectele 
din corpul nostru uman. Totuși, medicina practicată as- 
tăzi este fundamental diferită de modul în care au înfrun- 
tat oamenii bolile și rănile de-a lungul majorităţii istoriei 
noastre pe Pământ. 

Diferenţa constă în faptul că medicii de astăzi se 
pot baza pe predicțiile făcute prin înţelegerea evoluției 
noastre. După cum îţi va spune orice biolog, ființele de 
pretutindeni de pe planeta noastră au un număr uluitor 
de lucruri în comun. Suntem făcuţi din celule. Avem 

instrucțiunile de alcătuire pentru oricare dintre noi în- 
scrise în aproape toate celulele noastre; cu toții avem 
ADN. Cu toții ne reproducem în mijlocul tuturor celor- 
lalte organisme vii ale lumii. Pe măsură ce facem asta, 
schimbări subtile sunt încastrate pentru fiecare generaţie 
următoare. Medicamentele și vaccinurile de astăzi sunt 
posibile datorită acestor informații. 

Recent, aspectele evoluționiste ale medicinei au luat 
o turnură surprinzătoare. Doctorii încep să privească 
evoluția nu doar ca pe un lucru care afectează sănătatea 
umană din exterior, ci și din interior. Ei se gândesc la 
fiecare individ ca la un ecosistem în deplină mișcare și 
evoluție. Presupun că nu te-ai gândit la tine ca la un eco- 
sistem. Cel puţin, nu încă. 

Majoritatea ființelor de pe această planetă sunt fă- 
cute dintr-o singură celulă, fără nucleu în mijloc. Cei mai 
mulți pământeni sunt microorganisme. Probabil că nu ai 
o problemă să accepti asta. Acum, gândește-te la următo- 
rul lucru: și majoritatea celulelor din corpul tău sunt mi- 
croorganisme. Ele depășesc numeric celulele corpului cu 
o proporţie de 10 la 1. Microbii aceștia trăiesc, metabo- 
lizează substanţe chimice, produc reziduuri chimice și 
interacționează unul cu celălalt. În mod colectiv, poartă 
denumirea de microbiom“. Tu ești ecosistemul lor. E o 
nebunie. 

Când ne naștem, niciunul dintre aceste organisme 
nu se găsește la bord. Bebelusii nu au un microbiom; nu 
există niciun sistem de activitate biologică complexă în 
tractul digestiv. Ei își primesc microbiomul de la părinți. 


30 Sau microbiotă. (N.t.) 

Toate giugiulelile, pupăcelile și alăptarea conduc nenu- 
măratele bacterii către burtica sugarului, unde trăiesc și 
se reproduc pe parcursul întregii existenţe a noului om. 
Ecosistemul sau microbiomul din tractul nostru digestiv 
coexistă cu noi. Depindem de el. O mare parte din mân- 
carea pe care o consumăm este descompusă de aceste 
bacterii. Când lucrurile merg prost cu microbiomul nos- 
tru intestinal, dăm de necaz. 

Am senzaţia (și nu e una plăcută) că toată lumea 
care citește această carte a fost groaznic de bolnavă la 
un moment dat în viață. Multe specii de bacterii produc 
deșeuri toxice. Organismele noastre au sisteme special 
create pentru a detecta și elimina toxinele bolnave. 
Vomităm, expulzăm, lucru care, de obicei, dar în niciun 
caz tot timpul, rezolvă situația. Bacteriile există astăzi, 
aici, pentru că au fost capabile să se răspândească în 
jur. Fluidele expectorate din interiorul corpului ajută 
la răspândirea materialului bacterian. Acest lucru pare 
evident acum, dar este o descoperire destul de recentă. 
Chiar și în urmă cu 150 de ani, în timpul lui Darwin, 
oamenii încă nu erau convinși că microorganismele te 
puteau îmbolnăvi sau omorî. Biologii au descoperit mi- 
crobiomul doar în ultimele două decenii. Ei sunt încă 
intrigaţi de felul în care microbii din corp te ajută să 
te menţii sănătos și bine alimentat. S-ar putea chiar ca 
microbiomul unei persoane să fie un factor important în 
controlul obezității sale. 

Descoperirea răspunsurilor imunitare și a microbi- 
lor a schimbat lumea. Descoperirea procesului prin care 
toţi acești microbi au luat ființă ne-a permis să ne bucu- 
răm de bine și să luptăm împotriva răului. Gândește-te 

la următorul lucru: am dezvoltat zeci de medicamente 
antibacteriene. Acestea sunt molecule care dărâmă sau 
străpung pereţii celulelor și membranele agenţilor pato- 
geni bacterieni. Dar, pentru că bacteriile se reproduc în 
mod continuu, ele cunosc, totodată, mutații continue 
și evoluează noi metode de apărare. Prin intermediul 
filtrului de supravieţuire a celei mai bine adaptate, multe 
bacterii din mediul nostru de astăzi nu mai pot fi oprite 
de antibiotice care au funcționat eficient până în urmă 
cu doar câțiva ani. Dacă vrem să ducem o viaţă sănă- 
toasă în continuare, va trebui să găsim noi modalităţi de 
a lupta împotriva bacteriilor. Acest proces va necesita o 
înţelegere profundă a felului cum funcţionează lumea 
bacteriană. Nu vei fi șocat, sper, să afli că are legătură cu 
evoluția. Mai multe despre asta, în capitolul următor. 

Există un număr absolut uimitor de bacterii pe pla- 
neta noastră. După cele mai modeste estimări, există 
aproximativ un milion de trilioane de trilioane de bacterii 
pe această planetă sau 10% (zece urmat de treizeci de 
zerouri). Există mai multe bacterii pe Pământ decât stele 
în universul observabil. Ca orice alt lucru viu, bacteriile 
exploatează aceleași substanţe chimice pentru hrană. $i, 
la fel, concurează. Concurează ca nebunele. În acest scop, 
se luptă între ele. Nu se luptă cu sulițe și cu pietre, ci cu 
otrăvuri. Bacteriile produc otrăvuri pentru a ucide sau 
pentru a inhiba sever celelalte bacterii. Printr-o îndelun- 
gată tradiţie lingvistică, această toxină a fost denumită 
„bacteriocină“. Fa este capabilă să „taie“ bacteriile. Există 
o bacteriocină specifică pentru E. coli, care se numește 
„colicină“. Ai priceput? Taie coli? Inventarea unor aseme- 
nea cuvinte este o afacere populară în biologie. 

În general, antibioticele cunoscute sunt toxine sau 
inhibitori chimici produși de alte tipuri de organisme. 
Penicilina, de exemplu, provine dintr-o ciupercă, care 
este destul de diferită de o bacterie. Undeva, pe parcursul 
existenţei sale, mucegaiul Penicillium notatum a dat peste 
o combinaţie de substanţe chimice care străpunge pereții 
celulari ai mai multor bacterii, ceea ce îi permite ciupercii 
să-și dezvolte hifele (micelii fungici) fără a fi atacată, cel 
puțin nu cu succes. Fiind un organism diferit de o bacte- 
rie, o ciupercă poate purta un antibiotic — în acest caz, 
o substanță chimică care distruge peretele celulei. Dar, 
dacă ești o bacterie cu o singură celulă, care produce o 
substanță chimică în membrana și peretele său celular, 
capabilă să deschidă larg membrana și peretele unei alte 
bacterii strâns înrudite, lucrurile se complică. 

După miliarde și miliarde de reproduceri, bacteri- 
ile au dat peste niște substanţe chimice, bacteriocinele, 
care atacă alte bacterii prin intermediul unor proteine 
care sunt specific formate sau manipulate să străpungă 
peretele celular al unuia sau al câtorva tipuri de bacterii. 
Aceste proteine nu atacă peretele celular al bacteriei care 
îl produce... Asta nu ar funcţiona. O proteină este o mo- 
leculă, asemenea unui cal de povară, produsă de organis- 
mele vii; proprietățile chimice ale unei proteine derivă, 
în parte, din forma moleculei. Chestia nu e doar că o 
proteină poate purta un atom de nitrogen, care se poate 
lega de un atom de oxigen. Ci că proteina deţine sau pre- 
zintă acei atomi într-o așa manieră încât ei reacționează 
doar la moleculele care pot sau vor să le primească și să 
interacționeze cu ei; aceste proteine se îmbină ca o cheie 
într-o încuietoare. 

Acum, când spun că bacteriile nu pot face un anu- 
mit lucru și atunci îl fac pe celălalt, ar trebui să clarific. 
Nu este o alegere ca atare. Bacteriile produc proteine, 
toate tipurile de proteine. Acestea sunt moleculele care 
dau structură și formă unor lucruri precum oasele, pie- 
lea și părul tău. Dacă o bacterie a produs întâmplător 
o proteină care și-a destrămat propriul perete, ei bine, 
acel organism moare. Dar, având miliarde de miliarde 
de proteine, care se înmulțesc de milioane și milioane 
de ani, se produc proteine care servesc ca bacteriocine; 
ele distrug sau ucid alte bacterii, deși numai un tip foarte 
specific de bacterii. 

Odată cu descoperirea acestei remarcabile proprietăţi 
specifice multor bacterii, oamenii de știință au încercat 
să producă medicamente bacteriocine, în stilul antibio- 
ticelor, care să atace doar un anumit tip de bacterii. Să 
presupunem că te-ai îmbolnăvit de o infecţie groaznică 
cu stafilococi, iar tulpina acestui stafilococ există de 
mult timp în jur. Strămoșii lui bacterieni s-au întâlnit 
cu antibioticele create de om vreme de decenii, iar ră- 
dăcina descendentă cu care se luptă organismul tău este 
rezistentă sau în mare măsură neafectată de calităţile 
străpungătoare-de-perete-celular ale penicilinei sau ale 
eritromicinei cu care te tratezi. 

S-ar putea să începi să pierzi bătălia. Bacteria ar putea 
începe să producă atât de multă toxină încât să nu te poți 
lupta cu ea. Dar, atunci, oamenii de știință iau probe din 
tulpina specială a stafilocului, de exemplu din gura ta. 
Apoi cultivă un anumit tip de bacterie care, întâmplarea 
face, produce un anumit tip de bacteriocină care ucide 
bacteria stafilococică responsabilă pentru infecţie. O 

agenție precum Centrul pentru Combaterea și Prevenirea 
Bolilor (CPB)"! ar putea, la rândul ei, să cultive un grup 
de bacterii producătoare de bacteriocine, strâns înrudite, 
sau să îți administreze bacteriocina izolată, putând s-o bei 
asemenea unui pahar de suc de portocale. Bacteriocinele 
vor fi produse în interiorul tău fie de tulpina specială a 
bacteriilor antistafilococice, fie de bacteriocina în sine, și 
te vei recupera în cel mai scurt timp. 

Această linie de atac evoluționistă sună foarte se- 
ducător, dar funcționează doar dacă putem identifica 
bacteria specifică și bacteriocina care îi distruge peretele 
celular. Cercetătorii din sudul Rusiei fac asta de ani de 
zile. Pe lângă atacul bolilor infecțioase, cu ajutorul bacte- 
riocinelor, cercetările lor au vizat atacul bolilor de piele. 
Prin identificarea exactă a bacteriei care infectează un 
pacient, acești cercetători au reușit să descopere bacte- 
riocina-producătoare-de-bacterii potrivită, care produce 
suficientă proteină bacteriocină încât să distrugă tulpina 
cauzatoare de infecţie. 

Un viitor în care această tehnologie este disponibilă 
nouă, tuturor, va fi, cu siguranţă, unul strălucitor. Ar fi 
un rezultat însuflețitor al înţelegerii evoluţiei și al nume- 
roșilor pași istorici care ne-au adus până în acest punct. 
Mai întâi, oamenii de știință, printre care savantul în mi- 
croscopie olandez Anton van Leeuwenhoek, care a trăit 
în secolul al XVIII-lea, au descoperit lumea microscopică. 
Apoi, alţi oameni de știință au descoperit că sistemul nos- 
tru imunitar poate fi instruit sau indus să lupte împotriva 
anumitor boli la care este expus. Apoi, oamenii de știință 


3 În original, Centers for Disease Control and Prevention (CDC). (N.t.) 

au identificat bacterii specifice și virusuri specifice. Apoi, 
oamenii de știință au descoperit substanţe chimice sau 
molecule care distrug pereţii celulelor și membranele 
anumitor bacterii. Apoi, oamenii de știință au descoperit 
că bacteriile se luptă între ele. De exemplu, adânc, în 
intestinele tale, există, de regulă, trei tipuri diferite de 
Escherichia coli, care se luptă încontinuu cu bacteriocine 
specializate. La asta se referă cercetătorii atunci când 
spun că „s-au urcat pe umerii giganţilor“. Știința este un 
minunat proces cumulativ. 

De aproape două sute de ani, oamenii au folosit 
alte animale pentru a testa efectele medicamentelor și 
procedurilor medicale. Poate ai auzit despre factorul 
Rh din sânge. Termenul vine de la maimuţele rhesus, 
la care a fost descoperit și studiat. Poate ai fost tulburat 
sau recunoscător pentru procedurile în care machiajul 
pentru ochi a fost testat pe iepuri înainte de lansarea sa 
pe piață. Poate știi despre șoarecii care primesc niște doze 
din anumiţi aditivi alimentari sau fum de ţigară pentru 
a testa efectele negative. Ai folosit, probabil, termenul 
de porcușor de Guineea pentru a descrie pe cineva care 
participă pentru prima dată într-o procedură cu rezultat 
necunoscut. 

Toate aceste animale de laborator pot fi folosite 
pentru a constata ce ni s-ar întâmpla dacă am ajunge în 
aceeași situaţie, dintr-un motiv foarte simplu: la nivel 
celular, prin construcție și concepţie, oamenii, maimu- 
tele, porcii și șoarecii sunt foarte asemănători. Avem în 
comun aproape întreaga biochimie. Avem cu toţii ADN 
și e aproape identic. În cazul maimuţei rhesus, acesta 
este identic în proporţie de 93%. În cel al șoarecilor, de 

aproape 90%. Gândește-te numai la potenţialele conse- 
cințe ale acestor cifre. Dacă ești un microb, ai putea să 
treci de la o specie la alta. Din cauza asta ne sperie, de 
exemplu, gripa aviară și gripa porcină. În schimb, 10 pro- 
cente pot fi suficiente pentru a invalida orice concluzii 
referitoare la infecţii. În ambele situaţii, cercetătorii pot 
folosi cunoștințele noastre despre mutații și selecția natu- 
rală pentru a determina cât de mult din ceea ce observăm 
în aceste modele animale ni se aplică și nouă. 

Fiecare dintre noi, cei din lumea dezvoltată, a be- 
neficiat direct de testele medicale efectuate cu ajutorul 
acestor animale. Este încă o realizare științifică bazată pe 
evoluție. 

În multe privinţe, abia dacă am început să învăţăm 
cum să luptăm împotriva bolilor. Gândește-te numai câte 
alte lucruri nu știm încă despre bacterii și interacțiunile 
lor. Pentru fiecare pas al procesului, am folosit metode ști- 
ințifice: Observă. Emite ipoteza. Prezice. Experimentează. 
Compară așteptările cu rezultatul efectiv. Această formă 
riguroasă a metodei științifice — una în care experimente 
foarte stricte se desfășoară în condiții atent controlate — 
este, într-adevăr, un rezultat al medicinei. De exemplu, 
pentru a observa și a izola efectele microbilor, trebuie 
să te uiţi foarte atent, pentru că nu îi poți vedea fără a-i 
izola atent și a-i observa sârguincios printr-un microscop. 
Teoria evoluționistă a beneficiat de medicină, iar acum 
medicina beneficiază de teoria evoluționistă. 

Când privesc înapoi, către toată această strădanie 
umană, sunt uluit de grija cu care acești oameni de știință 
au reușit să izoleze variola, rabia, oreionul, rujeola, tusea 
convulsivă și rubeola. Putem spune că suntem o gloată 

norocoasă să fim astăzi în viaţă. Dar nu a fost noroc. A 
fost strategie; a fost știință. Ești aici pentru că un număr 
mare de oameni și-au unit mâinile, de-a latul globului și 
de-a lungul secolelor, pentru a înțelege cum funcționează 
lumea naturală cu adevărat. 

REZISTENȚA LA ANTIBIOTICE — 
EVOLUȚIA CONTRAATACĂ 


Te vaccinezi antigripal în fiecare an? Ar trebui, pen- 
tru că virusurile (gripale) evoluează chiar sub nasul tău 
vulnerabil-la-infecţii, așa că trebuie să ţii pasul. Virusurile 
își duc existenţa infectând celulele vii și determinându-le 
să producă cópii ale virusului. Aceste replici se revarsă 
și se ciocnesc de celulele din apropiere, ceea ce rezultă 
în o infecție și mai mare și în mai multe cOpii ale viru- 
sului. Dacă ţi se pare că sună a război, nu ești departe 
de adevăr. În iarna dintre 1918 și 1919, gripa spaniolă a 
ucis 50 de milioane de oameni — mai mult decât toate 
confruntările din Primul Război Mondial, care tocmai 
se încheiase. Ţine minte că nu există nicio dovadă că 
virusurile sunt răuvoitoare. Ele nu fac decât să își urmeze 
calea evolutivă, multiplicându-se de fiecare dată când 
întâlnesc un avantaj de supraviețuire. Înfiorător este că 
impulsul lipsit de rațiune, neobosit, al selecţiei naturale, 
copleșește acum cele mai bune mijloace de apărare ale 
noastre, făcând ca niște boli cândva îmblânzite să rede- 
vină periculoase. 

Oamenii intră în luptă echipați cu propriul sistem 
defensiv, dezvoltat de asemenea de evoluţie: sistemul 
imunitar. Acesta este un set complicat de substanţe 

chimice și procese, pe care corpul tău îl folosește pentru 
a lupta împotriva bolilor aduse de virusuri, microbi și 
paraziți multicelulari. Învață din experienţă, dezvoltând 
o protecţie specifică împotriva oricărei infecții, de îndată 
ce aceasta apare. Așa că, lasă-mă să pun următoarea în- 
trebare: dacă sistemele noastre imunitare ar funcționa 
într-un ritm sau la un nivel de performanţă normal, n-am 
fi înfrânt toate entitățile infecțioase întâlnite vreodată de 
corpurile noastre? Nu am fi înfrânt fiecare microb și pa- 
razit din natură? După cum sunt sigur că ţi-ai dat seama, 
nu am reușit. Natura nu funcționează astfel. Este una 
dintre consecinţele cele mai puțin plăcute ale evoluției. 

Pe parcursul vieţii, ai fost infectat, fără îndoială, de 
răceli, gripe, virusuri stomacale, bacterii provocatoare de 
toxiintecții alimentare și natura mai știe ce alte chestii. 
Totuși, nici tu, nici altcineva nu aţi învins aceste amenin- 
țări. S-ar putea chiar să te ţii de bunul obicei de a te spăla 
pe mâini, ca să nu te îmbolnăvești din nou. Ştii intuitiv 
că există în jur mai mulți microbi decât a văzut vreodată 
sistemul tău imunitar și vor rămâne acolo pentru tot 
restul vieții tale. 

Așa că, să punem următoarea întrebare logică. De 
unde vin toţi acești microbi noi, nemaiîntâlniți vreodată? 
Nu are niciun rost să cauţi vreo fabrică de armament 
biologic, într-un loc tăinuit, care produce noi modele 
de microbi și le dă drumul în lume. În schimb, există 
tot atâtea fabrici de microbi câţi oameni există. Fiecare 
dintre noi funcționează pe post de incubator pentru noi 
tulpine sau varietăți de microbi. 

Fiindcă le lipsesc cu totul nervii sau creierul, micro- 
bii nu sunt răutăcioși sau supărăcioși. Ei sunt așa cum 

sunt. De la începutul vieții bacteriene aici, pe Pământ, în 
urmă cu cel puţin 3,5 miliarde de ani, trebuie să fi exis- 
tat configurații moleculare care să le fi cauzat necazuri 
acelor bacterii. Ca orice altă ființă descoperită vreodată 
pe Pământ, virusurile au molecule cu lanţuri lungi, care 
poartă informaţia genetică de care virusurile au nevoie 
pentru a forța sau induce celulelor bacteriene producerea 
mai multor exemplare ale aceluiași virus. De vreme ce 
sunt făcute din aceeași materie moleculară și sunt, mai 
mult sau mai puțin, asemănători la nivel molecular, este 
logic să deducem că bacteriile și inamicii lor virali, bac- 
teriofagii (virusurile care atacă bacteriile), au luat naștere 
cam în același timp. De unde și concluzia mea, că Vira 
este un domeniu al vieţii. Fiecare organism a concurat 
pentru aceleași resurse chimice din momentul în care 
Pământul s-a răcit suficient încât să existe resurse de apă 
lichidă la suprafaţa sa. 

Între aspectele fascinante ale bacteriofagilor este spe- 
cificitatea lor. Anumiți fagi atacă doar anumite bacterii. 
După cum am menţionat deja, o explicaţie rezonabilă 
pentru acest lucru este că au luat ființă cu toţii în același 
timp. Cheia ar fi, aşa cum ne dezvăluie adesea comerci- 
antul de mașini într-o reclamă TV: volumul, volumul, 
volumul. Prin producerea unor cantități enorme de bac- 
terii și a unor cantități enorme de fagi, șansele de a se 
găsi reciproc devin suficient de mari pentru a susține 
ecosisteme întregi. Asta e o parte din ce se întâmplă cu 
microbiomul tău. 

Hai să ne întoarcem în istorie, pentru a vedea cum 
am ajuns aici. În mările primordiale, bacteriile au fost 
atacate mereu, fără îndoială, de virusurile bacteriofage 

etc. Ar fi existat miliarde și miliarde din fiecare. Cheia 
este că, atunci când se produc c6pii ale moleculelor, re- 
zultă greșeli sau imperfecțiuni. Când un virus a reușit să 
infecteze mii de celule, fiecare producând mii de virusuri, 
virusul acidului ribonucleic (ARN, o rudă a ADN-ului) 
se va replica cu câteva mutații. Extindeţi acest lucru în 
viitor, unde avem zeci de mii de oameni care primesc 
infecția, fiecare dintre noi producând, la rândul lui, mili- 
oane de virusuri. Mai devreme sau mai târziu, va apărea o 
mutație care ne poate infecta sau reinfecta pe majoritatea 
dintre noi. 

Trebuie atunci să acceptăm că vom fi infectați conti- 
nuu, toată viaţa, de noi tulpini stranii ale virusurilor, bac- 
teriilor și paraziților și că nu putem face nimic în privința 
asta? Ei bine, la fel cum luăm măsuri să nu fim răniți 
de arborii pe care îi doborâm sau de trafic, când traver- 
săm, la fel luăm măsuri să evităm și infecțiile. Ne spălăm 
pe mâini și ne ferim de oamenii bolnavi, cel puţin pe 
cât posibil. Îmi amintesc bine cum mă ţineau în unele 
veri înăuntru pentru a nu fi expus virusului debilitant 
al poliomielitei. Așadar este logic, ca o societate educată 
științific ce suntem, să luăm măsuri pentru crearea de 
răspunsuri imunitare atât în cadrul corpului nostru, cât și 
în afara lui. Putem face asta pentru că înţelegem evoluția. 

Din cauza tuturor mutaţiilor care se produc, a fa- 
brica un vaccin antigripal este ca și cum ai trage cu un ac 
într-o țintă în mișcare. În fiecare an, când începe sezonul 
gripei, virusurile care circulă sunt ușor diferite de cele 
din sezonul anterior. De aceea cei de la Centrul pentru 
Combaterea și Prevenirea Bolilor (CPB) colaborează cu cei 
de la Administraţia pentru Hrană și Medicamente (AHM) 

și Organizația Mondială a Sănătății (OMS), pentru a an- 
ticipa problematica tulpină de virus al gripei din sezonul 
următor. Trucul constă în capturarea sau obținerea unor 
mostre de virusuri de gripă care îi infectează pe oamenii 
din emisfera sudică în timpul iernii lor și, apoi, în pre- 
pararea vaccinurilor. Este un sistem de sănătate bazat pe 
evoluție, pe care aproape toată lumea îl ia drept sigur. 

Patologii — oameni de știință care studiază și lu- 
crează cu infecții precum gripa — prepară un vaccin fie 
prin utilizarea unui virus care a fost slăbit (atenuat) puţin 
cu ajutorul unui reactiv chimic, fie prin utilizarea unui 
virus mort sau complet inhibat, dar care este încă intact 
structural. Încă are configuraţia corectă de proteine încât 
să fie recunoscut de organismul tău, declanșând astfel 
un răspuns imunitar, dar fără să fie capabil să cauzeze de 
unul singur o infecţie. 

Prima obligaţie pentru sistemele imunitare este să 
recunoască virusurile în dezvoltare, bacteriile sau para- 
ziții care nu sunt bineveniţi înăuntrul nostru, pentru că 
acești agenţi patogeni au planuri de a prelua sau deturna 
celulele noastre și a le face să prelucreze sau să producă 
mai multe virusuri sau bacterii. (În același timp, sistemul 
imunitar trebuie să ignore microbii benigni, precum și 
celulele propriului corp.) De îndată ce corpul tău recu- 
noaște un intrus nedorit — un agent infecțios — poate 
trimite proteine anticorp care să învăluie virusul și să-l 
distrugă în bucăţi. Pentru a face asta, anticorpii trebuie să 
fie acordaţi cu un tipar de proteine din afara invadatoru- 
lui. Dacă sistemul tău imunitar, împreună cu moleculele 


32 În original, Food and Drug Administration (FDA), respectiv World Health 
Organization (WHO). (N.L.) 

anticorp, nu recunoaște un patogen infecțios, atunci 
sistemul nu răspunde, cel puţin nu imediat. Acest lucru 
îi oferă virusului, bacteriei sau parazitului multicelular 
un fantastic avantaj de pornire și te poate îmbolnăvi 
cumplit. 

Motivul pentru care aceste organisme infecțioase 
încă mai există este că sunt în permanentă modificare, 
suferind mutații de fiecare dată când se reproduc, lu- 
ându-și noi identități chimice pe care sistemul nostru 
imunitar nu le recunoaște. Acestea evoluează mereu 
într-o manieră aflată într-un acord absolut cu prezicerile 
noastre făcute prin teoria evoluţiei. Microbii și paraziții 
evoluează cu o viteză remarcabilă, în termeni geologici 
sau prin comparaţie cu durata vieţii de pe Pământ. Asta 
e treaba lor. Noi, oamenii, în calitatea noastră de vic- 
time ale lor, care evoluează lent, trebuie să o facem să fie 
treaba noastră. 

Bacteriile își obțin chimicalele din mediul înconju- 
rător în scopul funcționării metabolismului lor. După ce 
consumă cantitatea potrivită din chimicalele corespunză- 
toare, bacteriile au destulă energie pentru a se reproduce. 
Ele fac acest lucru divizându-se în două. Desigur, din per- 
spectivă biochimică, e mai complicat de atât, dar ideea 
asta este. Noi o numim fisiune binară — diviziune. Asta 
ar fi în regulă pentru bacterii, dar, pe măsură ce se repro- 
duc și metabolizează mediul din jurul lor, unele dintre 
ele produc niște toxine abjecte, care ne îmbolnăvesc. 

Într-o epocă primordială, o bacterie a descoperit 
din întâmplare o metodă de a produce toxine care i-au 
îmbolnăvit pe strămoșii noștri. Acea zi a fost una mă- 
reață pentru specia bacteriilor, pentru că au descoperit 

o metodă eficientă de a se răspândi. Strămoașa noastră 
trebuie să fi avut atât de multe toxine în nas încât a stră- 
nutat asupra altora din tribul ei, împrăștiind bacterii vii 
prin salivă și mucus. Sau poate doar a respirat, la pârâu, 
aer împânzit de picături de apă, purtătoare de bacterii. 
Sau, câh, toxinele bacteriale au produs diaree. Iar corpul 
strămoașei noastre, ah, împrăștia bacterii pe măsură ce 
le elimina. Din clipa în care o bacterie sau o familie de 
bacterii a descoperit această schemă, a fost greu să le mai 
oprești. Însă oamenii de știință au inventat unele tehnici 
foarte eficiente. 

Bacteriile au un perete celular care menţine microbii 
separați de mediul lor înconjurător. În cadrul peretelui, 
există o membrană care păstrează separarea diferitelor 
subsisteme organizate sau „organite“ din cadrul bacteriei. 
Oamenii au descoperit o metodă de a determina protei- 
nele, structurile moleculare care unesc peretele celular al 
bacteriei, să se prăbușească sau să se destrame. Când se 
întâmplă acest lucru, bacteria își varsă matele; se distruge 
și încetează să mai metabolizeze și să mai producă toxine. 

Moleculele pe care patologii le dezvoltă cu grijă și la 
care inginerii chimiști lucrează să le producă în masă, în 
„reactoare“ de dimensiunea unor butoaie de petrol, sunt 
generic numitele antibiotice. Poate cea mai faimoasă din- 
tre ele este penicilina. S-ar putea să fi auzit povestea lui 
Alexander Fleming, biologul scoţian care a constatat în 
anii 1920 că mucegaiul Penicillium notatum poate ucide 
bacteria Staphylococcus aurius, responsabilă de infecția cu 
stafilococi. Categoric ai auzit de compusul ucigător de 
bacterii pe care l-a izolat din acest mucegai: penicilina. 
Fleming a înţeles că, dacă acest mucegai poate fi izolat 

și produs pe scară largă, el va fi foarte eficient împotriva 
infecțiilor bacteriene. Penicilina a pus capăt multor sufe- 
rinte și a salvat nenumărate vieți. 

Odată cu aceste beneficii măsurabile, penicilina a 
condus la dezvoltarea altor zeci de medicamente antibio- 
tice miraculoase: ciprofloxacina, polimixina, tigeciclina 
și multe altele. Dintre aceste medicamente, unele îm- 
piedică bacteriile să se dividă sau să se reproducă; altele 
ucid bacteria direct. În ambele situaţii, antibioticele au 
schimbat lumea și au modificat cu totul așteptările de 
la medicina modernă. Dintr-odată, cei mai periculoși 
dușmani ai noștri, microbii și paraziţii, au devenit ușor 
de ucis și de înfrânt. 

Însă procesul evoluției a făcut ca o mare parte din- 
tre aceste medicamente să fie mai puţin eficiente decât 
altădată, chiar inutile. Fiindcă bacteriile sunt capabile 
să se reproducă atât de rapid, prin comparaţie cu orga- 
nismul pe care îl atacă și îl exploatează, ele pot să se și 
transforme la fel de rapid. Pe parcursul a doar câţiva ani, 
au fost create aleatoriu sau dobândite gene care conferă 
rezistență la medicamente. Rezultatul: un număr uriaș de 
bacterii, care au fost cândva controlabile, sunt acum, în 
cel mai bun caz, problematice sau de-a dreptul mortale. 
Evoluţia le facilitează contrareacţia, iar asta nu e bine 
pentru noi. 

Profesioniștii de astăzi din domeniul medical au 
ajuns să înțeleagă gravitatea problemei și au avertizat 
publicul că excesul de antibiotice le face ineficiente. Cu 
cât folosim mai multe medicamente, cu atât sunt mai 
mari șansele ca bacteriile infecțioase să intre în contact 
cu ele și mai probabil ca aceste bacterii să dezvolte tulpini 

descendente, capabile să se autoprotejeze din punct de 
vedere chimic de efectele medicamentelor. 

Am participat la campanii de încurajare a oamenilor, 
în special a părinţilor neliniștiți, să nu folosească în exces 
aceste minunate produse ale științei. S-ar putea să cu- 
noști pe cineva sau să fii printre cei care au avut un copil 
bolnav. Părintele își duce copilul la doctor și este atât de 
agresiv sau de preocupat sau de afectat, încât doctorul 
îi prescrie antibiotice pentru o boală pe care sistemul 
imunitar al organismului ar fi înfrânt-o oricum în cele 
din urmă. 

Mai mult, din cauza mecanismului chimic complet 
diferit, virusurile sunt complet neafectate de medica- 
mentele care vizează bacteria. Trebuie să fii infectat de 
o bacterie pentru ca antibioticele să-ţi fie de vreun folos. 
(Nu-i cere medicului tău antibiotice dacă ai gripă; nu 
te va ajuta cu nimic, în afară să înmulțească bacteriile 
periculoase.) Virusurile nu au pereţi celulari de străpuns. 
Ei trebuie atacați cu anticorpi, care sunt racordațţi să-i 
găsească, și să-i găsească rapid. Acesta este motivul pentru 
care comunitatea medicală a sponsorizat campanii de 
încurajare a consumatorilor și a furnizorilor de servicii 
medicale, „Ia pastila corectă pentru infecția corectă“. 

Totodată, este important să îți închei reţeta de an- 
tibiotice. Adică, dacă medicul îţi prescrie un tratament 
de două săptămâni cu antibiotice, ai grijă să îl urmezi 
până la capăt, chiar dacă începi să te simți bine după 
doar câteva zile. În caz contrar, e posibil să nu reușești 
să omori bacteriile din organism, iar cele care rămân vor 
avea probabil tendinţa de a deveni imune la antibiotice. 
S-ar putea să nu aibă imunitate deplină, dar o fracţie de 

rezistență va fi transmisă generației următoare din mi- 
crobii tăi și aceștia vor fi rezistenți la același medicament 
după ce ţi-ai transmis infecția mai departe unei alte vic- 
time nenorocite, pe cale să devină pacient. Vei ajuta și 
stârni inamicul. 

Toate acestea au loc conform aceluiași proces de evo- 
luție care a dat ființă tuturor creaturilor și ecosistemelor 
existente astăzi în lume. Este modificare prin selecție 
naturală, iar întâmplarea face că se petrece și la bacterii. 
lată un alt motiv vital de promovare a educaţiei științi- 
fice universale: evoluția este o chestiune de viață și de 
moarte. 

IREZISTIBILA CHEMARE A 
ALTRUISMULUI 


Trebuie să admit că ultimele două capitole au fost 
cam sumbre și a părut că evoluţia vrea să ne vină de hac. 
După toate aprecierile, evoluţia nu este ghidată de o 
minte sau de un plan. Ea pur și simplu există. Percepţiile 
noastre despre evoluție, ca fiind generoasă sau malefică, 
sunt determinate în totalitate dacă gândim sau nu că noi 
suntem cei care vor triumfa — chestiune care, dacă stai 
să te gândești, reprezintă o viziune foarte evoluționistă 
asupra lumii. Așadar, ia spusele mele drept un mesaj 
complet subiectiv, însă eu privesc acest capitol ca fiind 
unul mult mai vesel. Este despre o temă care ne ajută pe 
toţi: altruismul, instinctul care ne face să ne purtăm de 
grijă unul celuilalt. 

Să începem cu un exemplu din copilăria mea. La fel 
ca tatăl meu, și eu am fost un cercetaș destul de bun. 
M-am descurcat și încă mă descurc destul de bine în pă- 
dure. Pot crăpa lemne, aprinde focul, încropi ceva de 
mâncare, face schele din nuiele, construi un adăpost și 
ieși din pădure pe un teritoriu necunoscut. Astea pe lângă 
activitățile de explorare, deși o parte din înțelegerea cu 
cercetașii este să ajuţi comunitatea. i se cere să faci 
zilnic o faptă bună, să ajuţi pe cineva, chiar și pentru 

câteva secunde. Unul dintre mottourile mele moderne 
este postat pe billnye.com: „Ca să lași lumea un loc mai 
bun decât l-ai găsit, trebuie uneori să strângi gunoiul 
altora.“ Cred că impulsurile mele altruiste le am de la 
mama și tatăl meu. Ei și-au dat toată silința să lase lumea 
un loc mai bun decât l-au găsit (presupun că trebuie să îi 
ierți pe amândoi pentru că m-au zămislit. Mama spunea 
întotdeauna că tata este un dansator grozav; cred că un 
lucru l-a provocat pe celălalt). 

Când am intrat prima dată în câmpul muncii, am 
lucrat ca voluntar la Centrul Științific Pacific din Seattle. 
Mutam cutii de colo-colo în weekend și slujeam pe 
post de „interpret științific“ din când în când. Un ins 
se simte bine când dă o mână de ajutor. Competenţele 
demonstrative pe care le-am învăţat acolo au condus la 
o întreagă carieră și la scrierea acestei cărți. Am fost, de 
asemenea, tutore prin programul „Am un vis“. Ambele 
exemple ale acestor slujbe din tinerețe sunt mostre de al- 
truism, cheltuind energie pentru binele altuia. Îmi place 
să cred că mă pricepeam la ce făceam, deși am simţit 
întotdeauna că eu sunt mai câștigat decât vizitatorii cen- 
trului științific sau decât elevii de duminică dimineața. 
Am trăit această experienţă de multe ori — atunci când 
predam un curs sau executam o demonstrație științifică 
deosebit de bună — acest tip de altruism este înscris un- 
deva, în noi, 

Religiile predică adesea importanţa de a face unele 
lucruri pentru alții. Există nenumărate organizaţii 
non-profit care promovează ideea punerii în slujba bi- 
nelui aproapelui nostru sau al celor mai puţin norocoși 
decât noi. Dacă lucrezi ca voluntar sau ești de folos altor 

oameni, presupun că asta îți dă un sentiment destul de 
bun. Majoritatea dintre noi obținem satisfacţie ajutân- 
du-i pe alţii. Majoritatea dintre noi ne simţim bine atunci 
când credem că am făcut ce se cuvenea. Precum noi doi, 
biologii evoluționiști numesc fenomenul prin care faci 
ce se cuvine „altruism“, deși definiția lor este mult mai 
riguroasă. Cuvântul provine din latină, de la cuvintele 
„pentru celălalt“. Originea și natura altruismului repre- 
zintă una dintre zonele cele mai fierbinţi ale cercetării 
evoluționiste în ziua de astăzi. 

În limbaj conversațional, atruismul înseamnă a nu 
fi egoist, a ajuta pe altcineva fără a aștepta vreo recom- 
pensă. În biologia evoluționistă, ideea este exprimată 
sub forma unei ecuaţii: un individ asigură sau oferă un 
serviciu, în timp ce câștigă foarte puține beneficii, sau 
chiar deloc, pentru propria persoană. Mai exact, costul 
este mai mare decât recompensa sau decât beneficiul. 
Relaţia poate fi scrisă foarte simplu după cum urmează: 


b<c 
(beneficiul celui care oferă este MAI MIC DECÂT costul 
celui care oferă) 


Există întotdeauna un cost atunci când oferi ajutorul, 
fie că se măsoară în consumul de timp, de energie sau în 
riscul de a fi atacat. Beneficiarul primește un avantaj — 
cum ar fi de mâncare sau ajutor la căratul unei sarcini 
grele sau un avertisment față de un atac iminent al unui 
prădător — în vreme ce persoana care oferă nu primește 
nimic, cel puțin nu într-o manieră imediat evidentă. 
Oamenii de știință interesaţi de originea acestei tendinţe 

la multe animale, inclusiv la noi, au studiat altruismul în 
tot felul de moduri interesante. Mare parte dintre aceste 
cercetări se învârt în jurul întrebării fundamentale despre 
altruism: În lupta pentru supraviețuire, de ce ar vrea un 
individ să favorizeze costul asupra beneficiului? 

Cam în acest punct intervin de obicei religiile, 
susținând că rădăcina altruismului este încrederea sau 
credința într-o putere superioară — că, fără un set de 
convingeri sau inculcări a unei doctrine religioase, nu 
ar exista fapte bune pe lume. Cel puţin așa înţeleg eu 
poziţia multor confesiuni creștine organizate. Însă în 
viziunea mea, și a altor numeroși savanţi evoluționiști, 
altruismul se petrece pe scară largă în natură. Este întâl- 
nit la animale precum liliecii vampiri sau la termite, ca 
să dau doar două exemple, iar acest lucru se întâmplă 
indiferent dacă acestea sunt expuse religiei sau nu. 

Pentru moment, să ne ocupăm de liliecii vampiri. Ei 
zboară noaptea, în căutare de vite. Mușcă gâtul unei vaci 
sau al unui taur și le sorb sângele încărcat cu nutrienți 
buni pentru un mamifer. Zboară înapoi la culcușul lor și, 
printr-o serie de semnale, află dacă unii dintre ei nu au 
avut succes în acea noapte: au zburat într-una, dar n-au 
găsit un gât pe care să-l sugă. În această situație, liliecii 
care au găsit mâncare regurgitează o parte din sângele 
înghiţit, hrănindu-i pe liliecii care nu au mâncat. Poate 
sună totul cam vampiresc și sinistru, dar este un mod 
bine documentat al felului în care funcționează lumea 
liliecilor vampiri. Însă partea cu adevărat stranie este cea 
legată de altruism. De ce ar acţiona liliecii astfel? 

Ca liliac originar, ghidat de instinctul supravie- 
țuirii-celui-mai-apt și ajuns în situaţia să fii bine hrănit, 

ai putea remarca (sau gândi): „De ce-ar trebui să-l ajut 
pe ăstălalt liliac, care a zburat atât de prost și a ascultat 
muzică rock-and-roll în locul propriilor ecouri ultraso- 
nice? N-a mâncat? Ei bine, atunci în peștera întunecată 
și afumată cu el!“ Cu alte cuvinte: „De ce nu l-aș lăsa 
să flămânzească în noaptea asta? Pentru el sau ea, ar fi 
o lecţie despre zbor și ecolocație.“ Oricât de valoroasă 
ar fi lecţia, nu așa merg... sau zboară lucrurile pentru 
lilieci. Atunci când un camarad liliac nu obţine destulă 
hrană de băut, un alt liliac îi vine în ajutor. După toate 
aparențele, acești lilieci nu au participat la lecţiile reli- 
gioase de sâmbătă sau de duminică. Au asta în sânge, 
dacă înţelegi gluma. Și studiile arată că acest impuls este 
larg răspândit. 

Hai să postulăm că altruismul este un comportament 
înnăscut la toate mamiferele. Mai mult, să afirmăm că 
toate mamiferele au destule în comun din punct de 
vedere ancestral ca să explice acest lucru. Acum multă 
vreme, cândva probabil în jurul dispariției dinozaurilor, 
în urmă cu 66 de milioane de ani, liliecii și oamenii au 
avut un strămoș comun, iar acel grup (colonie sau trib) 
avea tendinţa de a-și ajuta semenii. Ei bine, asta e tot? 
Dacă am găsi acel strămoș, am putea analiza originea 
evolutivă a altruismului? 

Probabil că nu, pentru că altruismul este mult mai 
vechi de-atât. Am fost într-un loc remarcabil, numit 
Dinosaur National Monument. Se află la graniţa dintre 
Utah și Colorado. Amplasamentul oficial este Dinosaur, 
Colorado. Circulă o vorbă care spune: „Vei vrea să rămâi 
aici pentru totdeauna... dinozaurii așa au făcut!“ Cât de 
fermecător, nu? 

Din câte se pare, în urmă cu 150 de milioane de ani, 
prin acest loc curgea un râu, iar în timpul unei ploi to- 
rențiale s-a produs o inundație uriașă. Sute de animale 
au fost măturate de valuri în josul râului, așa cum se 
întâmplă cu locuințele umane în timpul inundaţiilor. 
Animalele s-au înecat ori s-au strivit între ele, formând 
un așa-numit baraj de oase, asemănător unui baraj de 
bușteni, dar mult mai mortal. 

Dacă nu ai fost până acum la acest sit, ar trebui să-l 
vizitezi și să vezi cu ochii tăi. Este uimitor. Președintele 
Woodrow Wilson a avut grijă ca zona să fie amenajată ca 
monument național, în 1915. Astăzi, există un acoperiș 
imens care acoperă aria principală a barajului de oase, 
cunoscută sub numele de Cariera Dinosaur Carnegie. Dar 
dacă te plimbi în jurul ei și ești atent, vei găsi o mulțime 
de alte fosile de dinozauri străvechi și vei înţelege pro- 
porţiile potopului. Când te gândești la toate animalele 
care locuiau în susul râului, nu poţi să nu te întrebi cum 
trăiau. Erau niște sălbăticiuni, fără legătură cu familiile 
sau căminul lor? Sau erau asemenea nouă, cu legături 
tribale și propriile lor impulsuri altruiste? Oare dinoza- 
urii străvechi aveau ritualuri, cum ar fi parade, petreceri 
aniversare sau slujbe de Paşte”? 

Am călătorit, de asemenea, în Montana și am vizitat 
acolo vreo două situri cu fosile de dinozauri. A fost ne- 
voie de sârguință, dar oamenii de știință au descoperit 
o mulțime de cuiburi de ouă ale dinozaurilor. Câteva 
dintre exemplele cele mai spectaculoase au fost îngropate 
de cenușă în Parcul Naţional Yellowstone de către ceea 


3 În original, sunrise service, o slujbă religioasă practicată de unele confe- 
siuni protestante în aer liber, în dimineaţa de Paște. (N.t.) 

ce numim acum un supervulcan. Cuiburile au aparținut 
unui dinozaur cu cioc de rață, numit Maiasaura. Nu tre- 
buie să știi prea multe despre dinozauri ca să observi că 
trăiau ca păsările într-o colonie. Aranjamentul ouălor 
în cuiburile de Maiasaura arată că aceste animale se în- 
grijeau de puii lor cu cel puţin aceeași atenţie pe care o 
arată și păsările moderne. Observând păsările de astăzi, 
putem vedea că au tendinţe altruiste. Unele specii, pre- 
cum faimosul cuc, depun ouă în cuiburile altor păsări, 
care obișnuiesc să le clocească de parcă le-ar aparţine, 
doar fiindcă, aparent, ei bine, așa se cuvine să facă. Este 
o strategie uimitoare, care exploatează altruismul altor 
păsări sau doar creierul lor de pasăre. 

Legătura dintre dinozauri și păsări este puternic înră- 
dăcinată. Dacă ne referim strict, toate păsările moderne 
sunt clasificate ca dinozauri: și anume, Reptilia a dat naș- 
tere supraordinului Dinosauria, care include Sauripodia, 
care include Avialae, adică păsările moderne. În mod 
paradoxal, păsările noastre descind din dinozaurii care 
sunt clasificați ca având „bazin de reptilă“, și nu din cei 
clasificați cu „bazin de pasăres+“. Iată încă o ciudățenie 
a istoriei terminologiei științifice. Păsările moderne au 
instincte materne, iar vechii dinozauri — dinouzarii 
nonavieni, conform jargonului evoluționist — au avut 
probabil și ei. (Ca o paranteză: termenul de nonavian 
este o alegere nefericită pentru aceste creaturi puternice 
cândva. Te-ai aștepta ca un agent de vânzări să încerce să 
te facă să cumperi un camion non-mașină? Off...) 


+ Dinozaurii sunt împărţiţi în două grupe: cei cu bazin de reptilă 
(Saurischia) și cei cu bazin de pasăre (Ornithischia). (N.t.) 

Grija maternă pentru progenituri nu este chiar ace- 
lași lucru cu altruismul, dar câţi dintre noi nu am fost 
trataţi foarte bine de mama celui mai bun prieten al nos- 
tru, doar pentru că eram niște puști care aveau nevoie de 
o gustare, de un transport cu mașina sau de câteva ore 
la sala de bowling? Oare o mamă din specia umană face 
lucrurile acestea din instinct matern sau dintr-un altru- 
ism larg răspândit printre oameni? Dacă includem grija 
maternă în definiția altruismului, atunci acesta devine 
un impuls evolutiv și mai larg, și mai străvechi. Am fă- 
cut scufundări în preajma peștilor-anemonă Garibaldis. 
Când te apropii de un cuib de ouă, un pește mascul își 
dă toată silinţa să te sâcâie, până când pleci din zonă. 
Am citit relatări ale unor scafandri care au fost mușcaţi 
de simpaticii, veselii și micuţii pești Garibaldi. Chiar şi 
numai pe baza acestei unice experienţe, pot spune că 
peștii au și instinct paternal, cel puţin. 

Există o sumă importantă de dovezi că, totodată, 
anumiți pești se ajută unii pe ceilalți, chiar dacă în mo- 
duri destul de limitate. Să luăm în considerare peștii-ve- 
veriță cu ochi-mari35 și labridele” de recif. (Înainte să 
trecem mai departe, trebuie să spun că am fost mereu 
fermecat de istețele denumiri date de oameni peștilor. 
Un pește-veveriță? Pe bune? lar o labridă ar fi o „bătrâ- 
nică fără dinţi“. Chiar ciudat.) În orice caz, peștii-veveriţă 
înoată în zona de acțiune a labridelor. Peștii mai mari îi 
lasă pe cei mai mici să se hrănească cu micuţii paraziți 
55 Denumirea științifică: Hypsypops rubicundus. (N.t.) 

3% Denumirea științifică: Myripristis jacobus, cunoscut și sub numele de peș- 
tele-soldat. (N.t.) 


* Labridae sunt o familie de pești foarte răspândită pe glob. Peștii din 
această familie nu au dinţi și boltă palatină. (N.t.) 


277 


278 


Bill Nye 


de pe solzii lor. Peștele-veveriță îngăduie chiar micilor 
labride să îi pătrundă în gură, să o curețe de paraziți. 
Peștele-veveriţă ar putea pur și simplu să înghită labri- 
dele, dar el sau ea nu face asta. Cele două specii au o înțe- 
legere simbiotică sau reciproc avantajoasă. Dar așteaptă... 
așteaptă... mai e ceva. 

Din câte se pare, cele două specii de pești se recunosc 
una pe cealaltă ca indivizi. Un anumit pește-veveriță 
caută un anumit pește labrida; ei se recunosc între ei 
într-un mod peștesc. Ei sunt utili unul celuilalt prin fap- 
tul că nu apelează la altă labridă de serviciu sau la un alt 
pește-veveriță mai mare. Își garantează unul celuilalt că 
au de lucru. Dar partea altruistă este că peștele-veveriță 
alungă prădătorii labridei. Peștele-veveriță ar putea să 
lase labrida pradă gurii înfometate a unui pește prădător 
mai mare, dar, în schimb, își riscă propria viaţă în contul 
micuţei labride. Este o înţelegere uluitoare. 

Altruismul are însă și o latură întunecată. Uneori 
e nevoie de constrângere, iar asta poate presupune pe- 
deapsă. Ai fost vreodată răutăcios doar pentru că te-a 
făcut să te simţi oarecum mai bine? Ai căutat vreodată 
să te răzbuni? Cântăreaţa de muzică country Carrie 
Underwood a avut un succes uriaș cu piesa „Before He 
Cheats“*, în care protagonista sărbătorește vandalizând 
camionul 4x4 al fostului ei iubit. Ea povestește cum îi 
zdrobeşte farurile, îi taie canapelele și-i sparge cauciucu- 
rile. Publicul e în delir când îl cântă; am văzut asta. 

Ai remarcat că s-ar putea să te coste mult timp, efort 
și energie pentru a realiza o răzbunare? Ţi-a făcut cineva 


35 Înainte să înșele. (N.t.) 

o farsă falsificând, de exemplu, un apel telefonic de la o 
mare companie de producţie TV, anunţându-te că nu vor 
să producă o emisiune numită Bill Nye, Tipul cu Știința, 
chestie care ţi-a frânt inima și ţi-a scufundat corăbiile 
pentru tot restul săptămânii? (Exemplul este ficțional, 
desigur, și îl folosesc doar ca model!) Apoi, după ce ai 
aflat că cel care s-a prefăcut că este directorul executiv 
al companiei TV nu era decât un DJ de la radio, întâlnit 
cândva, te-ai gândit la tot felul de lucruri pe care le-ai 
comite pentru a-i face tipului ăla viața de coșmar? (Nu 
că mie mi s-ar fi întâmplat așa ceva, desigur.) Chiar dacă 
asta ar lua mult timp să falsifici amenzi de parcare și să 
setezi un număr de telefon fals, pentru o firmă de avo- 
catură falsă, care să-i trimită o amendă de câteva mii de 
dolari? Dacă ai făcut toate astea, ai ajutat la menținerea 
echilibrului societății noastre, iar acest lucru este antici- 
pat de modelele matematice ale evoluției. 

Ideea este că a căuta răzbunarea implică un cost — îţi 
răpește din timp și este un pic periculos să spargi farurile 
unei mașini și să-i tai canapelele. E nevoie de timp și de 
bani ca să produci amenzi false, să setezi numere false 
de telefon sau să trimiţi facturi contrafăcute — dar ai 
comis-o oricum, pentru că a-l face pe celălalt să se simtă 
prost îţi dă o stare de bine. Acest lucru a ajuns să fie numit 
pedeapsă altruistă. Este reversul altruismului evolutiv. 
Oamenii de știință evoluționiști susțin că suntem con- 
strânși să ne răzbunăm pe cineva care ne-a greșit fiindcă 
este bine pentru societate. Strămoșii noștri, care n-au fost 
programati să caute răzbunarea (să zgârie vopseaua de pe 
mașina cuiva după ce l-a prins că a înșelat-o cu o rivală), 
nu și-au transmis genele mai departe. Răzbunarea are un 

scop evolutiv: menţine cinstea tuturor, așa că nu putem 
rezista s-o căutăm. Este spre interesul evolutiv al tribului 
ca tu să te răzbuni pe cei care au încălcat regulile general 
acceptate. A pedepsi este altruist. 

Cercetătorii au efectuat numeroase teste în le- 
gătură cu importanţa și eficiența pedepsei altruiste. 
Experimentele clasice permit jucătorilor să aloce bani sau 
puncte altor participanți într-un joc de echipă. Oamenii 
nu păstrează niciodată toate resursele pentru ei înșiși, 
aparent de teamă ca nu cumva, dacă fac asta, mai de- 
vreme sau mai târziu ceilalți jucători să ceară restituirea 
lor. Funcţionează de fiecare dată. Suntem motivaţi să ne 
răzbunăm sau să solicităm plata de la cineva perceput 
de noi ca fiind vinovat, chiar dacă asta ne costă bani 
sau energie — și chiar dacă nu există niciun beneficiu 
aparent pentru noi înșine. 

Mai există o situaţie care demonstrează că evoluția 
nu influențează doar felul în care arătăm, ci și felul în 
care simțim. Latura luminoasă a altruismului ajută în 
mod direct membrii tribului nostru uman. Latura mes- 
chină, pedeapsa altruistă, ne ţine pe toţi sub control. Ne 
ajutăm unii pe alţii atunci când putem, ceea ce ne face 
în general să ne simţim bine. Ne comportăm răutăcios 
atunci când simțim nevoia, ceea ce, de asemenea, ne 
face să ne simțim bine — sau, măcar, mai bine — dar, 
mai important de-atât, ajută la funcționarea eficientă a 
întregului sistem altruist. 

Marele neajuns al acestor experimente este că ele 
sunt doar niște teste. De cele mai multe ori, sunt doar 
niște situații simplificate de viaţă. Se pot pierde unele 
nuanțe importante. lar neajunsul experimentelor 

subacvatice este că ele îi privesc doar pe pești. Este greu 
să ne dăm seama ce îi motivează punându-le întrebări. 
Deși dau într-una din maxilar, refuză să vorbească, iar 
scrisul lor de mână este groaznic. 

Așa că biologii apelează la jocuri: mai exact, apelează 
la teoria jocului, un sistem de gândire care descompune 
beneficiile și costurile comportamentale în cadrul unor 
scenarii specifice. Aceste jocuri transformă ideea senti- 
mentelor evolutive într-o chestiune concretă și cuantifi- 
cabilă. Acolo ne îndreptăm în cele ce urmează. 

Darby, fratele meu mai mare, se pricepe de minune la 
jocurile de cărţi. De obicei, mă bate. De fapt, bate pe o mul- 
time de lume. El are ceea ce se numește în mod tradițional 
un „simț al cărților“. Fără să numere fiecare carte, are un 
simţ intuitiv despre câte cărți cu figuri s-au jucat, câţi ași 
au rămas în pachet și despre probabilitatea ca anumite 
cărți de care are el nevoie să fie în mâinile mele sau ale 
altor jucători. Poate că fratele meu ar trebui să se facă bio- 
log evoluționist, întrucât teoria jocurilor a devenit foarte 
importantă în înţelegerea selecției naturale și, în special, a 
impulsurilor altruiste pe care tocmai le-am investigat. 

Cel mai celebru joc evoluționist este Dilema prizoni- 
erului, formulată în 1950 de către Albert Tucker, specia- 
lizat în așa-numita teorie a jocurilor. Acesta se desfășoară 
după cum urmează: Să presupunem că sunt prinși doi 
tovarăși de fărădelegi. Fiecare este interogat de autorităţi; 
sub constrângerea unei amenințări imaginare, fiecare 
dintre ei le poate spune polițiștilor ori că tipul celălalt 
(complicele) a comis crima, ori să recunoască că el însuși 
a comis crima. Rezultatele posibile sunt următoarele: 


1) Primul răufăcător neagă orice legătură și este eli- 
berat, așa că toată vina este asumată de cel de-al 
doilea răufăcător. 

2) Amândoi neagă implicarea și merg împreună la 
închisoare. 

3) Amândoi recunosc că au comis fapta și scapă fie- 
care cu câte jumătate din pedeapsă. 


Subiecții testării au fost puși într-o varietate de ipos- 
taze care simulează această situaţie. Au fost create pro- 
grame pentru calculator care să simuleze această situaţie. 
Matematicienii specializaţi în teoria jocurilor au analizat 
continuarea scenariului. Fiecare prizonier trebuie să aleagă 
între a nega sau a recunoaște. Rezultatul jocului este atins 
în momentul în care al doilea jucător face alegerea: recu- 
noscând după ce primul a negat, negând după ce primul 
a recunoscut etc. În multe versiuni ale jocului, prizonierii 
aleg înainte de a ști ce alegeri au făcut complicii lor. 

În contextul simplificat al Dilemei prizonierului, se 
pare că cea mai bună variantă pentru fiecare prizonier 
este pur și simplu să nege, să nege, să nege. În realitate, 
tendinţa este oarecum inversă. Dacă celălalt tip neagă, 
primul tip recunoaște. Dacă celălalt recunoaște, și pri- 
mul tip recunoaște. De ce ar face asta, dacă primul tip a 
recunoscut deja: nu la asta te-ai aștepta din partea unui 
prizonier ipotetic, interesat doar de propria sa persoană. 
Se dovedește că oamenii sunt oarecum predispuși să co- 
opereze. Ei sunt înclinați spre un anumit altruism, ceva 
în genul peștilor-veveriţă și al labridelor despre care am 
discutat în capitolul precedent. Teoria jocurilor este doar 
o altă manieră de a demonstra felurile în care evoluția a 
întipărit instinctele altruiste în noi toți. 

Dacă vrei cu adevărat să înţelegi aceste instincte, 
încearcă să-ţi examinezi propriile răspunsuri la câteva 

exemple de teorie a jocurilor — experimente de gândire 
care au un substrat mai real. Următorul scenariu este 
foarte diferit — implică pericol și salvare —, dar, aseme- 
nea Dilemei prizonierului, demonstrează cât de puternic 
ne sunt influențate deciziile de tendința noastră evolu- 
tivă, moștenită, de a fi altruiști. 

Să presupunem că apartamentul sau casa ta sunt în 
flăcări. Te afli înăuntru, împreună cu copilul și mama ta. 
Conform acestui scenariu evident sinistru, nu poţi salva 
decât pe unul singur dintre ei. Ţi se permite să cari fie co- 
pilul, fie mama. (Pisica și câinele sunt de capul lor.) Toată 
lumea optează pentru copilul său. Acum, să presupunem 
că este vorba despre mama ta și copilul fratelui tău. Toată 
lumea optează pentru copil. Acum, să presupunem că este 
vorba despre mama ta și copilul unui străin. Oamenii încă 
tind să salveze copilul. Din câte se pare, suntem înclinați 
să ajutăm copilul care ar putea crește și avea, pe viitor, pro- 
priii săi copii. Impulsul de a asigura continuitatea speciei 
îl întrece uneori pe cel de a avea grijă de propriile rude. 

Acest exercițiu probează natura și limitele impulsului 
nostru de a salva membrii propriei familii. În biologia 
evoluționistă, acest impuls se numește „selecția rude- 
lor“. Ne străduim din greu să apărăm sau, în acest caz, să 
salvăm membrii speciei noastre cu care suntem înrudiți, 
natura acestei relaţii influențând intensitatea impulsului. 
Oamenii de știință o formulează astfel — îngăduie-mi, te 
rog, o exprimare matematică simplă: 


b > c/r 
(beneficiul este MAI MARE DECÂT costul împărţit la 
relaţia ta de rudenie) 

Ideea este că aici relaţia e o fractie, bazată pe cantita- 
tea de asemănare genetică dintre tine și cealaltă persoană; 
fracția se numește valoarea r. Propriul fiu sau fiică obţin 
o valoare r de 1⁄2, pentru că jumătate dintre genele lui sau 
ale ei provin de la tine. Nepotul tău obţine 14 și așa mai 
departe. Așadar, cu cât relația este mai apropiată, cu atât 
vei simţi că ai primit un beneficiu mai mare pentru orice 
efort efectuat, respectiv pentru orice cost plătit. Acest 
lucru a fost observat și documentat în natură. Dar mai 
există încă un mic aspect în privinţa lui. 

Cine nu iubește sau nu respectă grupurile de 
maimuțe vervet, în care surorile sau mătușile și cele- 
lalte femele au grijă de copiii altora? (Zoologii chiar se 
referă la ele ca la un „butoi“ cu maimuţe*.) Cine nu e 
îndrăgostit chiar și mai tare de veverițele roșcate, care 
adoptă un pui străin de veveriță dacă mama sau tatăl 
lui a dispărut? Cel puţin pentru noi, oamenii, selecția 
rudelor este destul de ușor și de rezonabil de înţeles în 
termeni evoluționiști. Când însă e vorba despre clădirea 
în flăcări, această ecuaţie nu spune întreaga poveste. 
Fracția din partea dreaptă nu va ajunge niciodată la 
zero: tu, ca ființă umană, vei avea tendinţa de a salva 
copilul chiar dacă el sau ea nu îţi este deloc rudă. 

Îți poţi imagina că familiile și familiile extinse care 
au crescut progenitura familiei, a tribului, a butoiului, a 
bancului (la balene) sau a turmei (la veverițe) se descurcă 
mai bine, adică au urmași mai sănătoși care ajung să 
producă și mai mulți urmași — copii și nepoți — decât 
cei care nu i-au crescut la fel de bine. Chiar și anumite 


* Joc de îndemânare, în care trebuie să scoţi dintr-un butoi cât mai multe 
maimuțe de plastic, doar prin agăţare una de cealaltă. (N.£.) 

bancuri de creveţi își protejează tinerii printr-un efort de 
grup. 

Este fascinant să remarci că și albinele fac asta. La 
fel și furnicile și termitele. În aceste furnicare enorme de 
indivizi, o majoritate covârșitoare dintre ei nu se repro- 
duc. Aceștia s-au născut drept urmași ai unei regine și ai 
câtorva dintre trântorii ei. Biologii consideră că, datorită 
faptului că au atât de multe gene în comun cu regina, ei 
sunt impulsionaţți de motivații adânc înscrise în ADN-ul 
lor să se comporte, pe cât posibil, în moduri care să le asi- 
gure continuitatea furnicarului. Poate ai citit relatări sau 
ai văzut filmări cu furnici care nu se opresc pentru nimic 
în lume în avansarea lor prin pădure. Poate ai dat peste 
un roi de albine cu potenţial ucigaș, unde fiecare dintre 
ele se va sinucide pentru a te alunga. Se sinucid pen- 
tru binele general. Ce altceva ar putea determina aceste 
comportamente decât relaţiile ființelor între ele? Avem 
de-a face cu selecţia naturală determinată de gradul de 
rudenie. Biologii evoluţioniști o numesc selecţia rudelor. 

Biologii au scris de multe ori despre felul în care 
toată această teorie a jocului și selecția rudelor acționează 
în rândul nostru, al oamenilor. Sunt conștient că, în cali- 
tatea mea de unchi, aș face aproape orice ca să apăr viaţa 
și integritatea nepoatelor și nepoților mei, dar, mai ales, 
a urmașilor lor, strănepoatele și strănepoţii mei. Este un 
sentiment nebunesc. Însă știu că acesta există și că nu îl 
pot ocoli cu niciun chip. Presupun că nu e chiar cel mai 
rău lucru. Este adânc înscris în mine și în toți cei din jur. 
Același tip de comportament avunculat și mătușat (pro- 
pria mea denumire pentru ceva ce deține caracteristicile 
sau aparţine unei mătuși — acest cuvânt lipsește în mod 

straniu din limba engleză) se observă, de exemplu, și la 
un grup de lei. Leii-unchi devin adesea masculi beta și 
sunt subordonați, dar utili, în același timp. Chiar dacă 
nu sunt părinți, ei se dovedesc profund implicaţi genetic. 
Așa e viaţa. 

Lucrurile merg chiar mai departe de atât. În vreme 
ce experimentul de gândire se extinde doar asupra fa- 
miliei noastre, selecția rudelor se extinde asupra întregii 
umanități, așa cum se întâmplă cu cei care își imaginează 
că salvează viața copilului unui străin în locul propriei 
mame, chiar dacă valoarea r a copilului este, într-adevăr, 
foarte mică. La un moment dat, toată omenirea pare în- 
rudită. Acea mamă nenorocită nu va mai avea copii, dar 
copilul s-ar putea să aibă. Datorăm supunere absolută 
supraviețuirii speciei. 

Aceasta nu este doar o situaţie ipotetică. Recent, pe 
când scriam aceste rânduri, s-a produs un incident ajuns 
celebru, în care un pompier din Houston, Texas, și-a ris- 
cat viaţa îndreptând scara camionului său și sprijinind-o 
de o clădire imensă de apartamente în flăcări. Clădirea 
era nefinalizată, iar vântul purta flăcările prin cadrul des- 
chis din lemn cum trece cuțitul prin unt. Pompierul s-a 
apropiat de clădire, ceea ce i-a permis unui muncitor din 
echipa de construcții să sară pe scară din clădirea neter- 
minată aprinsă. O clipă mai târziu, clădirea s-a prăbușit 
într-o masă de flăcări, cruțându-i pe cei doi oameni cu 
doar câțiva milimetri. Incidentul a fost filmat. 

Toată America de Nord a urmărit cum unul dintre 
acești doi oameni, fără să aibă vreo legătură de rudenie, 
și-a riscat viaţa pentru a salva un străin. Am admirat cura- 
jul și în special altruismul pompierului. Prezentatorii de 

știri și-au dat cu părerea dacă cei doi ar trebui vreodată să 
stea împreună la o bere sau dacă, pur și simplu, va merge 
fiecare pe drumul lui. În mintea niciunui privitor nu a 
existat întrebarea dacă pompierul și echipa lui au făcut ce 
se cuvenea. Bineînţeles că au făcut. A salva viaţa altcuiva 
este caracteristic pentru noi, fie că suntem înrudiți sau 
nu. Continuând ideea, ne putem imagina că aceia dintre 
noi care nu ar salva viaţa altuia vor fi, în general, prost 
integrați. Putem presupune că vor avea mai puține șanse 
de a întâlni un soț sau o soţie și de a produce urmași care 
să le ducă genele abjecte mai departe. 

Altruismul nu este un ideal moral sau religios, indi- 
ferent ce-ţi vor spune oamenii. Este un aspect esenţial, 
biologic, pentru ceea ce suntem și reprezentăm ca specie. 

Există o vorbă veche printre băieţii care depun efort 
și ridică greutăţi la sala de forță: „Mai multă tărie, mai 
multe fete.“ Pentru cei nefamiliarizați cu acest sfat clasic, 
el se referă la bărbaţii care își dezvoltă braţele, întărindu-și 
mușchii bicepșilor cu ajutorul greutăților, cu unicul scop 
de a fi atractivi pentru femei. Jesse Rafalski, un antrenor 
profesionist, își îndrumă clienţii câte repetiţii ar trebui să 
execute cu fiecare greutate și în ce serie. S-ar putea să fie 
cel mai bun antrenor de la Hollywood și ne oferă această 
vorbă de duh: „Indiferent ce ți se spune, femeilor le plac 
mușchii.“ Sora mea, Susan, studiază chestiile astea și mă 
asigură că este absolut adevărat. Conceptul de selecție 
sexuală al lui Darwin se pare că este bine implementat în 
sălile de forță de-a lungul Americii de Nord. 

Ce e drept, asta n-ar trebui să fie o surpriză. Specia 
noastră are această predispoziție în egală măsură cu cele- 
lalte specii care se reproduc sexual. Masculii umani caută 
femele care par a fi deosebit de fertile, acesta fiind mo- 
tivul pentru care femelele umane au în mod permanent 
sâni proeminenţi — spre deosebire de aproape toate cele- 
lalte mamifere. Femelele umane caută masculi care, după 
cât pot ele evalua, sunt bine înzestrați să crească copii. 
El trebuie să fie un bun furnizor și protector, unul demn 
de încrederea unei femei. Acestea fiind zise, lovește-te ca 

din întâmplare de el și strânge-l puţin. Adică verifică-i 
mai întâi braţul. 

Poate că interesul pentru culturism ne-a rămas de la 
strămoși, de la începuturile noastre în savană. Fiindcă 
omul modern trăiește în oraș (cum se întâmplă cu jumă- 
tate din populaţia actuală a lumii), el va avea rareori ne- 
voie să ridice obiecte deosebit de grele. Nu va trebui să-și 
apere locuința sau peștera sau partenera din calea leilor, 
tigrilor și urșilor. În schimb, el va trebui să fie suficient de 
deștept și de sârguincios încât să concureze pentru femei 
cu ceilalți masculi. Mușchii bicepșilor nu mai dovedesc în 
general dacă ești un bun protector și, în niciun caz, dacă 
ești un bun furnizor. Dar există un mod în care mușchii 
sunt încă relevanţi. Motivul pentru care bărbaţii merg la 
sală în ziua de astăzi s-ar putea să nu fie pentru a trimite 
semnale femeilor; ci pentru a trimite semnale celorlalți 
bărbaţi. Aceste semnale implică un cost de timp, efort, 
energie și resurse. Dacă i-ai analizat vreodată pe tipii de 
la sală, știi că unii consumă o mulţime de resurse. 

Arătând puternic, un animal trimite semnale către 
inamici și către membrii speciei sale: „Sunt dominant. 
Sunt demn de respect. Nu te pune cu mine!“ Am para- 
frazat puţin. Ideea importantă este că te costă ceva să 
trimiți semnale. E nevoie de timp să-ți sculptezi mușchii 
bicepșilor. E nevoie de resurse și exercițiu pentru a purta 
tocuri înalte. Probabil, mai obiectiv din perspectiva unui 
om de știință, este că e nevoie de energie și condiţie 
fizică pentru a executa un pronk, dacă ești o antilopă 
Springbok“. Pronk este un verb sud-african care înseamnă 


%0 Denumirea științifică: Antidorcas marsupialis. (N.t.) 

„a sări vertical“. Este un comportament comun printre 
antilopele africane mici și este un bun exemplu de stra- 
tegie de semnalizare folosită de un alt animal decât noi. 

În savanele africane asistăm la un conflict drama- 
tic între prădător și pradă. Felinele mari, precum leii și 
gheparzii, vânează erbivorele, cum sunt zebrele și antilo- 
pele Springbok (acesta este și numele echipei de rugby a 
Africii de Sud). Uneori, când o antilopă Springbok simte 
prezenţa ucigașă a unei feline mari, sare vertical în aer, 
la o înălțime destul de mare. Acest lucru solicită energie. 
Poate fi epuizant pentru o antilopă, draga de ea. 

De ce un animal și-ar consuma energia țopăind, când 
ar putea avea nevoie și de cea mai mică picătură de ener- 
gie și concentrare pentru a scăpa de un leu? Aparent, 
pentru a trimite un semnal oricărui prădător din apropi- 
ere că el, în mod individual, este apt și gata de fugă. Când 
ești felină, trebuie să adaugi și asta tacticii și planului tău 
de atac. Ţine minte că majoritatea covârșitoare a atacuri- 
lor felinelor mari eșuează. De cele mai multe ori, când își 
pândesc și gonesc prada, felinele sunt depășite sau păcă- 
lite de manevrele acesteia. Este o chestiune de viaţă și de 
moarte pentru ambele animale implicate. Nici felinele, 
nici antilopele nu-și permit să-și irosească energia. A sări 
de colo-colo fără niciun motiv, când ești într-o situație de 
conflict iminentă, nu pare prea înţelept, decât dacă are 
un preţios scop de semnalizare. 

Să ne gândim la păun, întruchiparea semnalelor pre- 
țioase. Păsările astea se plimbă — dar, și mai surprinzător 
pentru mine, ca inginer, zboară — cărând după ele cozi 
imense. Din perspectiva selecţiei sexuale, coada mare și 
viu colorată este de înţeles. Masculii fac paradă de coada 


291 


292 


Bill Nye 


lor pentru a atrage atenția păuniţelor. Ei își afișează cozile 
ca într-o paradă de modă pentru a arăta păuniţelor că 
sunt sănătoși și fără paraziți. Însă penajul pare să slu- 
jească totodată și altor scopuri. Îi demonstrează păuniţei 
că un anumit păun este puternic. Și celorlalți masculi că 
pot fi depășiți în splendoare, în zbor, în curtoazie și, în 
general, pe toate planurile. Demonstrează prădătorilor că 
acest păun anume își poate flutura coada, vrăji păunițele 
și zbura în continuare dacă vor să se ia de el. „Ai vreo 
problemă cu asta, prădătorule? Că-ţi arăt io probleme...“ 
Iarăşi, am parafrazat. 

Un element crucial al preţioasei semnalizări este că 
trebuie să aibă, în mod evident, un cost real. Risipa este 
o trăsătură esenţială de semnalizare către un prădător sau 
potenţial partener. Antilopa Springbok nu poate simula 
asta. Să presupunem că antilopa noastră este într-o formă 
fizică grozavă. EI sau ea poate sări acum foarte bine. O le- 
oaică spionează antilopa și se furișează în liniște către ea, 
ca s-o ucidă. Antilopa noastră zărește leoaica și execută 
un pronk expert; face un salt înalt și o aterizare înfiptă 
(cum se zice în gimnastică). Leoaica vede că antilopa este 
aptă fizic și că nu poate fi prinsă și mâncată; se îndepăr- 
tează, lăsând-o în pace. 

Acum, să presupunem că leoaica se apropie de o altă 
antilopă și se întreabă dacă nu cumva ar putea s-o înhaţe 
pe aceasta. Însă, în cazul de față, antilopa execută un 
pronk doar la jumătate din înălțimea ei obișnuită — sau, 
mai important, doar la jumătate din înălțimea la care 
se așteaptă o leoaică să sară o antilopă. Ar putea trage 
concluzia că antilopa este rănită, că nu poate executa un 
salt complet și, prin urmare, este o ţintă potrivită pentru 

atac. Totuși, s-ar putea să existe o strategie în spatele aces- 
tui pronk neputincios. Antilopa s-ar putea să fie perfect 
sănătoasă, dar să salte cu jumătate de inimă într-un efort 
de a incita leoaica să o atace, ceea ce i-ar oferi puiului său 
vulnerabil timp s-o șteargă. În acest caz, eroina întâm- 
plării își asumă un mare risc. S-ar putea ca leoaica să se 
miște mai rapid decât s-a gândit antilopa prefăcută și să 
fie prinsă cu ușurință, ucisă și devorată. 

Important de reținut din aceste scenarii (care sunt 
complicate de variațiile de teren, de direcţia vântului 
și alţi factori de mediu) este că antilopa, eroina noas- 
tră, poate efectua câte salturi vrea. Dacă leoaica crede 
că poate prinde antilopa și are dreptate, rezultatul final 
este moartea. Cu alte cuvinte, antilopa trebuie să de- 
monstreze că stăpânește abilitatea de a scăpa. El sau ea 
trebuie să arate că poate depăși în fugă sau evita leoaica și 
dispărea. În mod similar, leoaica trebuie să fie în stare să 
prindă antilopa care i se ivește, altfel antilopele nu și-ar 
mai face griji în privinţa leilor. 

Poate cel mai important lucru, saltul cu jumătate 
de inimă trebuie să fie suficient de ambiguu încât să in- 
ducă îndoiala în mintea leoaicei și s-o facă să se oprească. 
Scenariul intermediar trebuie să fie într-adevăr între cele 
două extreme pentru a garanta succesul atât pentru pră- 
dător, cât și pentru evadat. 

Această versiune intermediară mă face să iau în 
calcul și să adopt așa-numitul principiu al handicapului 
din biologia evoluționistă. Adică prefăcătoria sau ame- 
nințarea trebuie să aibă un cost evident pentru organis- 
mul care face această afirmaţie despre condiţia sa fizică. 
Dacă antilopele ar sări toată ziua fără efort, leii ar înţelege 

că manevrele lor au o semnificație mică sau chiar niciuna 
în privința talentului lor de artiști ai evadării. Vânătorul 
nu ar putea fi păcălit. Dar din câte ne putem da seama, 
salturile sunt epuizante. Ele obosesc un pic antilopa, iar 
leoaica știe asta. Simte că este greu pentru antilopă. Prin 
urmare, înțelege că, dacă o antilopă poate sări atât de sus 
și se poate da în spectacol la așa un nivel, este în prin- 
cipiu de neprins. După milenii de astfel de interacțiuni, 
joaca mortală dintre specii a ajuns la un echilibru perfect. 

În cazul prăzii și prădătorilor din savana deschisă, 
vorbim despre abilități fizice. Dar același proces se desfă- 
șoară în multiple feluri și în societatea umană. Cunoști 
poate vechea zicală: „A ţine pasul cu vecinii.“ Ne transmi- 
tem semnale unul celuilalt în mod continuu. Dobândim 
diplome și bunuri materiale pentru a-i informa pe ceilalți 
despre valoarea sau statutul nostru prin comparaţie cu 
ceilalți din tribul nostru. Putem înţelege cu toţii această 
pornire. Este versiunea umană a penelor de păun, a coar- 
nelor de elan sau a gulerului uriaș al Triceratopsului, sau 
a altor câteva milioane de semnale prețioase pe care ani- 
malele le au sau le-au avut. 

Dacă cineva și-a cumpărat un telefon nou sau o ma- 
șină de tuns iarba care, în mod clar, este superioară celei 
pe care-o folosesti tu, vrei și tu una. De aici încolo, e un 
pas mic până la a simţi chemarea de a fi mereu primul, 
de a-i face pe alţii să-și dorească ce ţi-ai cumpărat tu. Te 
costă ceva, dar transmiți un semnal — un semnal evolu- 
ționist — care strălucește de-a lungul timpului profund. 

Dacă vizitezi vreodată Salt Lake City, Utah, îţi re- 
comand să mergi în Temple Square; se află pe North 
Main, chiar la sud de Temple Street. Acolo vei vedea 
Monumentul Pescărușului, o sculptură de bronz, în vâr- 
ful unei coloane de granit, care comemorează ceea ce unii 
credincioși numesc Miracolul Pescărușilor. În 1848, fer- 
mele din Utah au fost atacate de roiuri de cosași, insecte 
înrudite cu lăcustele. Un stol de pescăruși californieni 
și-a făcut apariţia și se spune că a mâncat o mare parte 
din cosași. Localnicii, în general de religie mormonă, 
au considerat asta un miracol. Pescărușii sunt păsările 
oficiale ale statului Utah și nu a fost nimic extraordinar 
în prezenţa lor acolo, însă oamenii au tratat chestiunea 
cosașilor foarte serios întrucât amenințarea insectelor 
fusese uriașă. Potrivit unor relatări, mormonii au pierdut 
într-o săptămână rezerva de alimente pe un an. După 
toate acestea, au construit un monument. 

În ziua de astăzi, fermierii pierd, în medie, 13 pro- 
cente din recoltă din cauza insectelor. Este o chestiune 
cât se poate de serioasă. În anii 1990, biologii sârguincioși 
au abordat această problemă dintr-o perspectivă nouă, 
de efect, bazată pe evoluţie. Cercetătorii au dezvoltat 

metode de a extrage genele unei specii și a le insera în 
codul genetic al alteia — o tehnică care, printre altele, a 
determinat insectele să se sinucidă. 

Organismele astfel produse și pe care le consu- 
măm noi se numesc Organisme Modificate Genetic sau 
OMG sau, uneori, Organisme Modificate prin Inginerie 
Genetică (OMIG), sau, pentru acest capitol, Alimente 
Modificate Genetic (AME). În zilele noastre, termenul este 
utilizat probabil cel mai des pe etichetele „non-OMG“ 
lipite pe numeroase alimente organice, sub influența 
spaimei că modificările genetice fac hrana nesigur de 
consumat. 

Ingineria genetică este un fel de selecţie artificială, 
dar este foarte diferită de metodele tradiționale de în- 
mulțire folosite de fermieri, arboricultori și crescători de 
câini. În cele din urmă, OMG-urile ajung să aibă aceleași 
combinaţii de gene care apar în mod natural înăuntrul 
celulelor oricărui organism. Oamenii de știință dotați 
cu o înțelegere superioară a moleculei de ADN au reușit 
să combine gene de la specii care nu și-ar fi încrucișat 
niciodată traseele în natură, specii care nu ar fi putut fi 
„încrucișate“ niciodată cu succes de către crescători, în 
sensul darwinian al cuvântului. 

Urmăm acest traseu de multă vreme. Ai întâlnit vre- 
odată o clonă? Ai putea crede că nu, dar aș fi surprins 
să nu fi văzut niciuna și să nu te fi bucurat de fructele 
sale. Aproape toate căpșunile din lume cresc din plante 
pe care fermierii le cultivă lăsând mugurii sau mlădițele 
(rizomii, în termeni tehnici) să crească din planta pă- 
rinte. Plantele care își iau rădăcina din aceste mlădițe 
sunt identice din punct de vedere genetic cu părintele. 

Acești urmași se numesc clone, de la cuvântul grecesc 
„ramură“. Majoritatea viilor cu struguri sunt cultivate 
într-un mod similar. Prin urmare, vinurile sunt produsul 
acestui tip de clonare. Nu este un lucru rău în sine, mai 
ales dacă îţi place un pahar bun de Cabernet. Numai că 
astăzi suntem capabili să producem clone în mod arti- 
ficial, fără un părinte, un predecesor sau ceva de genul 
acesta. lată un alt domeniu în care știința se luptă pentru 
a prelua controlul asupra genomului de la evoluţia na- 
turală. 

Poate ai auzit de oaia Dolly, primul animal clonat 
artificial. Clona a fost produsă în 1996, punând ADN-ul 
aparținând unei singure celule a unei oi în oul, sau ovu- 
lul, altei oi. Oul astfel fertilizat a fost implantat în uterul 
unei mame purtătoare, care i-a dat naștere lui Dolly. Cu 
alte cuvinte, Dolly a fost genetic identică mamei sale 
sau, cel puţin, a avut exact aceeași secvență genetică de 
ADN cu mama sa genetică. Genele ei au fost indepen- 
dente și neconectate cu cele ale oii purtătoare care i-a dat 
naștere. Aceasta din urmă a fost ceea ce noi numim un 
surogat pentru ce ar fi trebuit să fie din punct de vedere 
tradițional mama biologică a lui Dolly. Au existat dovezi 
convingătoare că Dolly s-a născut, se pare, bătrână, din 
perspectivă genetică. La capătul cromozomilor ei existau 
niște chimicale, numite „telomeri“, care erau mai scurte 
decât s-ar fi așteptat cercetătorii la un nou-născut. Altfel, 
Dolly“! era o oaie obișnuită. A fătat șase miei pe parcursul 


+! Oaia Dolly a fost eutanasiată la vârsta de şase ani, fiindcă suferea de 
artrită şi cancer pulmonar. (n. 5 iulie 1996 — d. 14 februarie 2003) 
(N.red.) 

a trei anotimpuri diferite, iar descendenții ei zburdă și 
astăzi pe dealurile Scoției. 

Pentru a o produce pe Dolly, cercetătorii de la 
Institutul Roslin din Scoţia au folosit ADN-ul de la o sin- 
gură celulă din glanda mamară a mamei sale. O celulă 
care formează corpul unui organism se numește celulă 
somatică. Majoritatea celulelor tale sunt somatice; sin- 
gurele excepţii sunt celulele stem și cele reproducătoare. 
Se spune că oaia Dolly a fost numită astfel după Dolly 
Parton, care, pe lângă o voce minunată și un excelent 
talent artistic, are niște glande mamare de ținut minte. 
(Nu glumesc; chiar asta le-au spus reporterilor cercetătorii 
de la Roslin.) Procesul a fost unul mecanic. Cercetătorii 
au folosit o pipetă uimitor de lungă și de subțire ca să 
înfigă ADN-ul în ovul. Nu a fost tocmai ușor. Dolly este 
rezultatul implantării cu numărul 277, un succes care a 
fost precedat de 276 de eșecuri. 

Deși este destul de dificil, acest tip de modificare sau 
inginerie genetică este, pentru mine, cel puţin, relativ 
ușor de înţeles. Luăm ADN-ul unui organism și îl pu- 
nem fizic sau mecanic înăuntrul altuia. Erau amândouă 
oi, dar erau același tip de organism. În ultimii ani însă, 
cercetătorii au dezvoltat o modalitate mult mai subtilă 
de manipulare genetică. Aceasta este opera care a dus la 
crearea OMG-urilor. 

Mai există un mod de a insera genele în organisme 
fără ajutorul fertilizării, înțepăturii sau înfigerii: inginerii 
genetici apelează la virusuri ca să le facă treaba. Există 
anumite virusuri despre care se știe că infectează plan- 
tele, de exemplu. Oamenii de știință le folosesc pentru 
a introduce trăsăturile genetice alese de ei. Mai întâi, ei 

îmbină gena dorită cu un virus. Apoi, infectează planta 
cu virusul inginerește modificat, care introduce gena în 
ADN-ul plantei. Această tehnică a fost aplicată pe scară 
largă la porumb, soia, rapiță, dovleac, sfeclă de zahăr, 
bumbac și papaia. De-a lungul timpului, OMG-urile au 
stârnit controverse dintr-o mulțime de motive diferite și 
importante, unele având de-a face cu afacerile, altele cu 
evoluția. 

Controversele evoluționiste se învârt în jurul efec- 
telor introducerii unor culturi fundamental diferite în 
mediul înconjurător. De exemplu, savanții au reușit să 
izoleze gena unei bacterii numită Bacillus thuringiensis, 
care apare în mod natural în solul din jurul plantelor 
de porumb, și au injectat-o chiar în porumb. Cultura 
modificată, numită porumb Bt, produce apoi o substanţă 
chimică care paralizează sistemul digestiv al larvei sfrede- 
litorului porumbului, cauzându-i moartea prin înfome- 
tare. Aproape toţi pe care îi cunoști au mâncat probabil 
alimente purtătoare ale acestei gene, una anterior regăsită 
doar în lumea bacteriană. Aproximativ 90 de procente 
din porumb și 93 de procente din soia consumate în pre- 
zent în Statele Unite sunt produsul ingineriei genetice; 
circa 70% din alimentele procesate includ ingrediente 
OMG. 

Cercetătorii au reușit să producă soiuri de rapiţă, soia 
și porumb care prosperă chiar și în prezența mortalului 
erbicid marca Roundup. Furnizorii de seminţe agricole 
solicită un preț suplimentar semnificativ pentru această 
trăsătură care sporește considerabil randamentul unei 
ferme. Dacă aceste plante produc seminţe care sunt duse 
de vânt pe câmpul altui fermier, trebuie oare ca acesta să 

plătească un onorariu de licențiere companiei producă- 
toare de seminţe? Acestea sunt genul de dileme cu care se 
confruntă industria agricolă în ziua de astăzi. 

Nu există nicio îndoială că modificările genetice ale 
culturilor au permis fermierilor să hrănească un număr 
mult mai mare de oameni folosind o suprafață doar cu 
un pic mai mare. Reducerea pierderilor produse de pa- 
raziți au dus la o creștere cu aproape 30 de procente a 
randamentului unei ferme, prin comparaţie cu secolul 
trecut. Cifrele sunt controversate, dar, în principiu, o 
plantă de porumb care își produce propriul insecticid 
îngăduie fermierului să împrăștie mult mai puţine chimi- 
cale toxice pe câmp. Din acest motiv, culturile modificate 
genetic par o chestie grozavă. Însă, în același timp, mulți 
oameni se opun acestei practici. 

Ingineria genetică a alimentelor este controversată 
și așa trebuie să fie. Dacă mă întrebi pe mine, ar trebui să 
încetăm să introducem genele unei specii în cadrul alteia, 
profitând în același timp pe deplin de capacitatea noastră 
de înţelegere a genomului oricărui organism — plantă, 
animal sau ciupercă — pentru a produce cel mai sănătos 
și mai durabil sistem alimentar posibil. lată de ce: deși 
putem ști exact ce se întâmplă cu fiecare organism pe 
care îl modificăm, nu putem înțelege complet ce se va 
întâmpla cu celelalte specii din ecosistemul organismu- 
lui modificat. Pentru mine, asta este o chestiune foarte 
importantă, deși altor cercetători nu li se pare la fel de 
tulburătoare. 

Să analizăm un exemplu bine studiat. Fluturii-monarh 
fac în fiecare an o călătorie extraordinară, de patru mii 
de kilometri, din Canada până în Mexic. Când apar ca 

larve, se hrănesc cu frunze de laptele-câinelui“?. (Sunt 
convins că sunt delicioase — aceste frunze de laptele-câi- 
nelui.) Erbicidul Roundup, folosit de cultivatorii de po- 
rumb pentru a crește productivitatea ucigând buruienile, 
distruge totodată și plantele de laptele-câinelui. A fost 
dezvoltat, de asemenea, un porumb modificat care rezistă 
la Roundup, ceea ce le permite fermierilor să folosească 
mai mult erbicid în loc să-și plivească pământul. Se pare 
că această practică elimină în mod nechibzuit suprafeţe 
mari de potenţiale habitate de înmulţire a iluturilor-mo- 
narh. Există încă neclarități cu privire la legătura dintre 
utilizarea Roundup şi reducerea efectivului populațiilor 
de fluturi-monarh. 

Așteaptă... mai e ceva! S-au făcut unele afirmații 
(controversate, recunosc) că atunci când polenul modi- 
ficat genetic al porumbului Bt este purtat de vânt peste 
laptele-câinelui, acesta poate îmbolnăvi larvele fluturi- 
lor-monarh. Dacă este adevărat, atunci plantele modifi- 
cate genetic atacă fluturii-monarh pe două căi deodată. 
Ce ar trebui să facă o societate agricolă industrială — care 
hrănește milioane de oameni de pe tot globul? Anumite 
modificări ne permit să folosim cantități mai mici de pes- 
ticide pentru a crește recoltele. A produce rezerve sufici- 
ente de hrană este o nevoie urgentă. Poate fi o problemă 
dificilă. În orice caz însă, aș vrea să evaluez OMG-urile cu 
gândul la ecosisteme. 

Să mai luăm în considerare un exemplu. Papaia cul- 
tivată în Hawaii este susceptibilă de un virus care pro- 
voacă niște pete circulare pe fruct. Se numește în mod 


2 Alior sau laptele-câinelui. Denumirea științifică: Euphorbia cyparissias. 
(N.t.) 

întemeiat „virusul petei circulare“, din familia de virusuri 
Potyviridae. Cercetătorii au descoperit că punând o bu- 
căţică sau o secțiune din ADN-ul virusului în ADN-ul 
papaiei, aceasta nu mai este susceptibilă la infecția cu 
acel virus. Nu trebuie să te pricepi deloc la papaia sau la 
fructe, sau la OMG-uri, sau la agricultură, ca să recunoști 
diferența dintre o papaia infectată cu pata circulară și 
una sănătoasă. Nu poate exista îndoială în mintea ta de 
animal uman care dintre ele arată mai bine de mâncat. 

Dar povestea mai continuă puţin. Există dovezi că 
producând un fruct de papaia care nu mai este vulne- 
rabil la pata circulară, arborele de papaia devine cumva 
mai susceptibil la un alt parazit, numit ciuperca petei 
negre. Mai mult, se pare că există dovezi că unii oameni 
sunt alergici la papaia modificată genetic, în vreme ce 
nu erau alergici la fructul nemodificat, natural al plan- 
tei. Cu alte cuvinte, e complicat. Așa se întâmplă când 
schimbi informațiile dintr-un ecosistem. Evoluţia în sine 
este complicată. 

Avem, de asemenea, motive culturale și economice 
pentru a fi prudenti. Un exemplu tipic: cercetătorii au 
dezvoltat cu succes o specie de tomate mult mai puţin 
susceptibilă la îngheţ, într-o dimineaţă răcoroasă, de- 
cât roșiile obișnuite. Au reușit asta inserând genele unui 
pește, calcanul de iarnă“, în roşiile obișnuite. Acești 
pești, destul de des întâlniți pe coastele Statelor Unite și 
ale Canadei, pot face față unor ierni foarte reci. Genele 
peștelui au ajutat tomatele să reziste aerului foarte rece. 
Acest lucru este, în sine, remarcabil, un omagiu pentru 


3 Denumirea științifică: Pseudopleuronectes americanus, (N.t.) 

profunda noastră înţelegere științifică a ADN-ului și a 
efectelor pe care le poate produce asupra interacțiunii 
unui organism cu mediul. Însă există ceva bizar și nena- 
tural în amplasarea unor gene de pești într-un fruct ori 
în tomate. Nimeni nu a vrut să aibă de-a face cu asta, așa 
că cercetarea a fost abandonată. 

Sunt de acord că asta ar putea fi o reacție viscerală 
din partea consumatorilor ignoranţi. Reacţiile emoţio- 
nale nu reflectă neapărat realitatea științifică, după cum 
e limpede în aproape orice lucru, de la creaționism, la 
mișcarea antivaccin. În acest caz totuși, cred că știința și 
emoția sunt de aceeași parte a baricadei. Există motive 
științifice foarte întemeiate să abordăm OMG-urile cu 
precauție, iar acestea par să se armonizeze cu motivaţi- 
ile economice. Până acum, nu e clar dacă investiția în 
OMG-uri este profitabilă. Și în mod cert nu e clar dacă 
cercetarea în domeniul OMG-urilor ar trebui finanțată 
din banii contribuabililor. În ultimă instanță, ubicuitatea 
porumbului și a siropului de porumb“ a condus la situ- 
ația ciudată din lumea dezvoltată, în special din S.U.A., 
de a avea oameni grași subnutriți. 

lată un exemplu al modului în care știința și eco- 
nomia se împletesc. Indiferent ce crezi despre fast-food, 
indiferent cât de concentrat ești să eviți grăsimile și car- 
bohidraţii, cartofii prăjiți sunt pur și simplu delicioși. 
Cartofii îmi menţin interesul vizavi de restaurantele 
McDonald's și sunt convins că nu sunt deloc singurul 
care are acest interes stăruitor. McDonald's a investigat 


4 Siropul de porumb este un substitut al zahărului folosit pe scară largă în 
S.U.A., mai ales în produsele de fast-food: sucuri, ketchup, muștar etc. 
(N.t.) 

posibilitatea sponsorizării cercetării unui cartof modificat 
genetic, care să facă producţia de cartofi prăjiți mai bună 
și mai economică. Rezultatul a fost cartoful NewLeaf. 
Compania și-a sondat clienţii, întrebându-i în esenţă: 
„Dacă am produce niște cartofi prăjiţi și mai buni decât 
până acum, dar din cartofi modificaţi genetic, i-aţi dori 
sau i-ați dori chiar și mai mult?“ Răspunsul a fost răsu- 
nător: „Nu!“ Așa că McDonald's, cel mai mare lanţ de 
restaurante fast-food din lume, a decis să nu finanțeze 
cercetarea cartofilor OMG. 

Această decizie a ucis cercetarea care voia să mo- 
difice genele cartofului — pentru o vreme. În timp ce 
scriu aceste rânduri, există o nouă controversă legată de 
McDonald's și OMG-uri, de data aceasta în jurul altei mo- 
dificări genetice a cartofului. Anumite gene, care ar putea 
produce un carcinom“ atunci când sunt gătite, au fost 
„reduse la tăcere“, sau anulate, prin inginerie genetică. La 
fel ca data trecută, cei care au făcut modificarea genetică 
consideră că acești cartofi sunt buni pentru consum. În 
opinia mea, încă nu putem fi siguri ce se va întâmpla cu 
ecosistemele. Posibilele consecințe mă pun pe gânduri. 

Pentru mine, există două lecţii importante de pe 
urma interacțiunii recente a omenirii cu OMG-urile. 
Pe termen scurt, s-ar putea dovedi utile în sporirea pro- 
ducției de hrană și ar putea face ca unele alimente să fie 
disponibile pentru oameni care altfel nu s-ar putea bu- 
cura sau nu ar beneficia de ele, însă nu știm — nu putem 
ști — peisajul general. Ce vreau să spun este că putem 
determina cu mare încredere ce se va întâmpla cu un 


4  Tumoare malignă constituită din celule epiteliale. (N.t.) 

organism modificat, adică porumbul, seminţele de soia, 
boabele de soia, păstăile de rapiță, papaia și tomatele. 
Însă nu putem fi deloc siguri ce efect vor avea OMG-urile 
asupra ecosistemului. Pur și simplu nu putem ști ce se 
va întâmpla cu populaţiile de fluturi sau poate chiar cu 
populaţiile de lilieci care se hrănesc cu fluturi sau cu po- 
pulaţia de purici purtătoare a unei bacterii ciudate care 
ține sub control populaţia de lilieci și aşa mai departe, și 
așa mai departe. 

Ecosistemele se nasc prin mijloacele de jos-în-sus ale 
naturii evoluției. Sistemele naturale iau ființă după mii 
de secole; ele ajung să fie extraordinar de complicate. 
Introducând organisme modificate într-o manieră de 
sus-în-jos, există o șansă foarte bună (sau proastă) ca acești 
designeri, inginerii și savanții care modifică genele, să ra- 
teze un aspect — unul subtil, dar important. Așadar, pentru 
mine, teoria evoluționistă influențează deciziile noastre 
despre OMG-uri. 

În general, sistemele naturale sunt efectiv prea com- 
plicate pentru ca noi să prevedem efectele importării 
unor gene de la o specie la alta. În schimb, ar trebui să 
ne concentrăm pe modificarea producției alimentare din 
cadrul unei singure specii. Hibridizarea grâului este gro- 
zavă, atâta vreme cât o facem de-la-grâu-la-grâu, lucrând 
într-un cadru pe care evoluţia l-a testat timp de câteva 
miliarde de ani. 

Pentru mine, mai există un aspect important legat 
de chestiunea OMG-urilor. Când desțelenim câteva 
milioane de hectare sau acri de pământ și le inundăm 
cu pesticide, mediul are de suferit — însă daunele sunt 
potențial reversibile. Dacă încetăm să mai folosim aceste 

chimicale, probabil că ecosistemul își va reveni. S-ar 
întâmpla oare la fel dacă am introduce specii noi, care 
nu au luat ființă printr-un proces natural sau hibrid de 
înmulțire? S-ar vindeca natura de efectele negative pe 
care un astfel de organism le poate avea asupra mediului? 
Greu de spus. Aș prefera să greșesc din prea multă precau- 
ție — nu pentru că sunt anticorporatist sau antiprogres 
(nicidecum) —, ci pentru că recunosc că efectiv nu există 
niciun mod de a prezice deznodământul. 

Care sunt OMG-urile care există deja? Fi bine, trăim 
cu ele. Sunt deja integrate natural în ecosistemele lor, 
chiar și în ecosistemele create artificial de mâna omului. 
Timpul și procesul evoluției vor descâlci ramificaţiile 
bune sau rele ale genelor acestor alimente; nu există 
oricum o metodă de a le anula. Între timp, în loc să con- 
tinuăm căutarea unor gene extraordinare care să creeze 
cantități exagerate de hrană — mai mult decât avem 
nevoie în lumea dezvoltată —, hai să optimizăm practi- 
cile noastre agricole pentru a aduce alimente sănătoase 
pentru toți, în întreaga lume. 

Avem destulă hrană de calitate. Trebuie doar să 
găsim modalități mai bune de a produce alimente mai 
sănătoase pentru fiecare. Dacă e să ne alegem bătăliile, 
hai să o alegem pe asta. 

Dacă ingineria genetică aplicată culturilor este cu 
dus-întors, atunci când vine vorba despre a o aplica pe 
oameni, ea este de-a dreptul năucitoare. În prezent, sun- 
tem capabili să ocolim selecția naturală și să impunem 
o formă foarte exactă de selecție artificială asupra nouă 
înșine. Mai mult de-atât: oamenii de știință cunosc sufi- 
cient de multe despre ADN încât, în principiu, să poată 
clona o ființă umană și să ignore în întregime evoluţia 
sexuală, veche de miliarde de ani. Există o groază de mo- 
tive să fim încântați de aceste progrese, însă dă-mi voie să 
fiu direct: clonarea umană nu este unul dintre ele. 

Ah, înţeleg. Cei mai mulţi dintre noi își doresc să 
facă mai multe în fiecare zi: mai multe sarcini, mai multe 
cumpărături, mai multă muncă, mai mult exercițiu fizic, 
de toate. Din acest motiv a ajuns populară tema clonă- 
rii umane. (Mi se pare amuzant că oamenii care susțin 
că nu cred în evoluţie se opun adesea clonării — nu de 
teamă că nu va funcționa, ci de teamă că va funcționa 
prea bine.) Însă dacă ai dat naștere unei fiinţe, ai asistat la 
o naștere sau pur și simplu ai urmărit un filmuleţ despre 
asta, vei realiza că a clona oamenii este oarecum mai di- 
ficil decât așa cum pare din reclamele pentru planificare 
financiară sau pentru camionete de familie. Nu doar că 
este un proces dificil, dar nici nu și-l dorește nimeni cu 

adevărat. Clonarea nu oferă o copie perfectă și nici nu 
este un proces instant. 

În lumea plantelor, clonarea este simplă. Gândește-te 
la toate căpșunile și strugurii clonaţi. Bananele și cartofii 
sunt crescuţi tot din clone. La naiba, dacă intri pe in- 
ternet găsești imediat un ghid despre cum să clonezi o 
plantă de canabis de unul singur. A clona un mamifer, 
oricare ar fi el, este o altă mâncare de pește. Dar începând 
cu Dolly, oaia din 1996, savanții au descoperit cum s-o 
facă și pe asta. Au reușit să ignore evoluţia și predilecția 
ei încăpățânată pentru reproducerea sexuală. Clonarea 
elimină variațiile care reprezintă materia primă a selec- 
tiei naturale, înlocuindu-le cu o predictibilitate genetică 
perfectă... cel puţin în teorie. Până în acest moment, 
cercetătorii au clonat aproximativ 24 de specii diferite. 
Nimeni nu a clonat încă un om — cel puţin, nu a re- 
cunoscut nimeni —, însă procesul ar funcționa cu sigu- 
ranță, la fel cum a funcționat și pentru Dolly. 

Mai întâi, iei o celulă de la un animal și îi extragi 
ADN-ul. Apoi inserezi ADN-ul în oul sau ovulul altui 
animal. Dacă procesul funcţionează — și de multe ori nu 
funcționează —, oul absoarbe ADN-ul și se reajustează de 
parcă ar fi fost fertilizat. Pui acel ou fertilizat într-o gazdă 
corespunzătoare, aștepți să treacă perioada standard de 
gestație, iar la ceasul nașterii te alegi cu clona dorită — 
clona ta nou-nouţă, o clonă-bebeluș, plângătoare. Apoi 
petreci vreo câteva decenii crescând-o până la maturitate. 
Imaginează-ţi anii capricioși ai adolescenţei: „N-am cerut 
eu să fiu clonat!“ 

Compară acest rezultat cu acele clone din recla- 
mele curente sau dintr-o lungă tradiție a filmelor SF. În 

lucrările de ficțiune, clonele apar de obicei ca niște adulți 
pe deplin formaţi. Vrei mai mult de la tine, așa că efectiv 
mai faci niște adulți. În lumea reală se pare că lucrurile 
nu funcționează așa. Nimeni nu știe cum să faci ca un co- 
pil să devină adult mai repede decât de obicei. Apoi, mai 
există și micul conflict dintre natură și educație. Cum ai 
putea, de exemplu, să crești patru copii care să aibă în- 
tocmai aceleași experienţe? Întreabă pe oricine a crescut 
niște gemeni sau măcar a întâlnit unii. Mai intrigant de 
atât, cum ai putea să îţi crești clona să devină fix ca tine? 
Cu toţii suntem modelaţi nu doar de genele noastre, ci și 
de ce ni se întâmplă. 

Acum, să ne gândim care ar fi destinul unei persoane 
clonate. Să facem un scenariu în care o persoană care 
se crede mare și tare se clonează pe ea sau pe el însuși. 
În această poveste, cineva, undeva, reușește să extragă 
ADN-ul dintr-una din celulele persoanei și s-o implanteze 
în pântecele unei mame-surogat. (Am citit articole despre 
femei care poartă copiii altora în schimbul unei recom- 
pense cât o mașină de lux.) Când acest copil se va naște, 
el sau ea va fi cu un pas genetic în urma contemporani- 
lor săi. El sau ea nu va beneficia de un nou amestec de 
gene, la fel ca celelalte organisme (neclonate). Clona ar 
păși astfel lateral în mecanismul evolutiv de reproducere 
sexuală. 

Acest aspect, al faptului că rămâi în urmă atunci 
când clonezi, este important. Rămâi în urmă în timp, din 
punct de vedere genetic și evolutiv. Dacă oamenii s-ar 
opri să se gândească puţin la asta, nimeni nu ar mai lua în 
considerare în mod serios producerea unei clone umane. 
Atunci, legiuitorii noștri ar putea relaxa controversatele 

legi împotriva cercetării clonării din Statele Unite și și-ar 
vedea de treabă în continuare. În schimb, asta le-ar per- 
mite cercetătorilor medicali din Statele Unite să facă niște 
investigații fundamentale despre natura genezei celule- 
lor, ce ar putea conduce la noi terapii care să sporească 
calitatea vieții pentru toată lumea, de pretutindeni. 

Există persoane care se împotrivesc oricărei inter- 
venţii asupra ovulelor și spermei umane, în general ca 
urmare a unor interpretări ale Bibliei. Există, de exemplu, 
credința solidă că viaţa începe în momentul în care ovu- 
lul uman acceptă sperma umană și este astfel fertilizat. 
Dar nu este întocmai așa sau, mai precis spus, nu așa 
trebuie să se întâmple. După ce ovulul a acceptat sperma 
și cromozomul său de formă Y sau X, ovulul trebuie să 
se atașeze de peretele uterului femeii. Dacă nu se în- 
tâmplă asta, nu va exista niciun copil. După atașarea de 
peretele uterin, ovulul fertilizat formează o cupă și trei 
straturi. Acest proces se numește „gastrulație“ fiindcă, 
dacă îţi folosești imaginaţia, forma de cupă amintește 
de o parte a intestinului. (Această industrie a termenilor 
medicali bazaţi pe greacă și latină este parțial motivul 
pentru care e nevoie de patru ani ca să absolvi facultatea 
de medicină.) 

Fără să fiu prea subtil, dar nimeni, din nicio bise- 
rică, nu ar putea să-și dea seama dacă un ovul este viabil 
sau nu fără implicarea oamenilor de ştiinţă şi a micro- 
scoapelor, care să studieze detaliile ovulului uman și 
procesul de fertilizare. Anumiți profesioniști ai bisericii 
pretind că ei știu ce face un ovul după ce este fertilizat; 
acesta ar putea fi un caz în care cunoașterea puţină în- 
seamnă un pericol. 

Menţionez acest lucru deoarece legiuitorii noștri 
petrec mult timp în ședințe în clădirile administraţiei 
locale și în dezbateri legislative, discutând legi bazate pe 
ideea că ovulele fertilizate sunt același lucru cu oamenii. 
Există confesiuni religioase întregi care par să se bazeze 
pe această noțiune. S-au dus lupte dure cu privire la 
afirmaţia că ovulele negastrulate sunt oameni. Nu e clar 
că sunt. 

Sper că unii dintre noi vor lua o pauză de gândire ca 
să înțeleagă că ovulele fertilizate trec prin corpul femei- 
lor în mediul înconjurător tot timpul. Ca s-o spun direct, 
ovulele fertilizate negastrulate ajung în canalizare. Oare 
ar trebui ca femeile care au produs aceste celule să fie 
acuzate că încalcă nu știu ce lege determinată de bise- 
rică? Ar trebui judecate pentru infanticid involuntar? 
Cum rămâne cu soţii lor, a căror spermă probabil nu a 
fost suficient de activă încât să rezolve treaba? Știința 
este clară; anumite conduite bisericești reflectă o înţele- 
gere care este, în cel mai bun caz, tulbure și, în cea mai 
rea situație, pur și simplu ignorantă. Poate ar trebui să-i 
acuzăm pe cei care susțin aceste opinii de subminarea 
economiei, deoarece, cu siguranţă, vom trimite pacienții 
medicali în alte ţări, în locuri unde vor cheltui sume 
enorme de bani pe tratamente ale ovulului care acolo 
sunt disponibile. 

Înțelegerea procesului care duce la nașterea copii- 
lor și, eventual, la formarea unor elevi adolescenţi care 
studiază algebra a provenit din cercetarea științifică de 
bază. Nu a fost obținută din texte antice sau din scrip- 
tură. Fără cercetarea de bază, această dezbatere ciudată 
și aceste legi neobișnuite care intenționează să legifereze 

sau să controleze ce se petrece în pântecele unei femei 
nu ar fi posibile. Avem dezbateri care se bazează pe des- 
coperiri științifice vechi de secole. Poate că o abordare 
mai informată ar evita, în primul rând, necesitatea dez- 
baterilor. 

Există o diferenţă fundamentală între cercetarea 
bazată pe ouă fertilizate și clonarea umană, chiar dacă 
cele două probleme sunt adesea luate la pachet. Însă a 
face această distincţie și a explica de ce clonarea umană 
e o idee proastă este problematic într-o ţară în care 
mulți oameni închid ochii în fața lecţiilor desprinse din 
evoluție. A fost dificil chiar și să-i determinăm pe con- 
ducătorii aleși să-și facă timp să înţeleagă problemele 
expuse. Vom vedea în anii următori dacă învățarea fap- 
telor îi va determina pe liderii noștri să adopte decizii 
etice informate. 

Există mult mai multe aspecte legate de etica sau ideea 
clonării umane. Tehnica implică de fapt o mare promi- 
siune, însă ar putea fi totodată prea invazivă sau efectiv 
prea ciudată pentru mulți dintre noi. Hai să luăm în consi- 
derare următoarele: în ultimii ani, cercetătorii medicali au 
descoperit și investigat importanţa celulelor stem. Acestea 
sunt celulele din oul sau ovulul fertilizat al unui mamifer, 
care se divid într-una, devenind fiecare celulă din orga- 
nism. Oamenii se referă adesea la „miracolul“ nașterii. Fi 
bine, după standardele naturii, s-ar putea ca ea să nu fie 
miraculoasă. La urma urmei, animalele au trecut prin ru- 
tina asta vreme de sute de milioane de ani; dar, în același 
timp, pentru mine este absolut uimitoare. 

După ce un ou a fost fertilizat, a reușit să se atașeze 
de peretele uterului și începe gastrulaţia (producerea 

celor trei straturi), următoarea etapă-cheie este dezvol- 
tarea „blastulei“**, sacul sau sfera de doar 150 de celule 
produse de primele diviziuni ale singurei celule, adică 
ale ovulului fertilizat. Aceste celule se vor diviza în mod 
repetat, până devin un marsuin, un oposum sau un om. 
Deţinând această înţelegere a naturii celulelor stem 
din blastulă de a se autodiviza și a se autoorganiza, nu 
e deplasat să ne punem întrebarea: Dacă un cercetător 
priceput ar putea extrage celule stem, oare el sau ea n-ar 
putea induce o dezvoltare nouă sau regenerativă a unei 
persoane care, de exemplu, ar avea nevoie de un organ 
nou sau înlocuitor? Poate sună puţin înfiorător, mai ales 
la început, dar oamenii chiar au propus acest lucru, să 
se cultive un ovul și să fie fertilizat în laborator, așa cum 
facem în prezent cu fertilizarea in vitro. Tehnicieni pri- 
cepuțţi ar permite ovulului să se dividă vreme de aproape 
două zile și ar extrage celulele stem. Acestea ar fi apoi 
folosite pentru a ajuta victima unui accident auto să-și 
regenereze celulele nervoase spinale. Cu ajutorul acestor 
celule, o persoană rănită dezastruos la coloana vertebrală 
ar putea să inducă propriului corp să-și crească nervi noi 
și să-și recapete capacitatea de a merge. Oricât de ciudat 
sau de invaziv ar suna, să facem comparaţia cu a deschide 
oamenii cu bisturiul pentru a le pune noi valve la inimă 
sau șolduri de titan. Acestea sunt niște proceduri invazive 
care au devenit un lucru obișnuit în lumea dezvoltată. 
În privinţa utilizării deliberate a ouălor umane, aces- 
tea sunt recoltate sau extrase tot timpul și eliminate în 
permanenţă; asta face parte, totodată, din fertilizarea 


1 Sau blastocist. (N.t.) 

in vitro. Există mulţi oameni profund religioși care se 
opun acestui lucru. Pentru mine, motivele lor sunt ar- 
bitrare. Un număr extraordinar de ouă umane rămân 
nefertilizate — nenumărate ouă neproductive sunt elimi- 
nate de fiecare femeie de astăzi, de pe Pământ, și au fost 
eliminate de oricare alta a trăit vreodată. Imaginează-ți 
un imperativ religios care ar obliga fiecare sămânță de 
păpădie să atingă stadiul de floare. Am trăi într-o lume 
foarte buruienoasă. Le reamintesc tuturor că ouăle ne- 
fertilizate, seminţele neproductive și potenţialul neatins 
fac parte din tabloul general al reproducerii și, cu toate 
relele sau bunele, așa merg lucrurile în lume. Această 
înţelegere fundamentală a faptului că organismele pro- 
duc un surplus de ouă și de spermă, mai mult decât pot 
supravieţui, își are originea în opera lui Darwin despre 
populaţiile concurente și are un rol proeminent în în- 
țelegerea biologiei și evoluţiei. Pentru mine, acest lucru 
face ca fiecare copil să fie mai prețios — după ce oul s-a 
dezvoltat cu succes și apare copilul, nu înainte ca oul să 
se atașeze măcar de mamă. Viziunea mea diferă de cea 
a multor oameni, pentru că este întemeiată pe fapte ale 
vieții, și nu pe niște supoziţii despre viață. 

În 2005, eu și echipa mea ne aflam la laboratorul 
Hans Keirstead (pe atunci, UC Irvine), unde șobolanii 
de laborator sunt sedați și răniți în mod intenţionat. Li 
se rupe spinarea și, când se trezesc din anestezie, sunt 
parțial paralizați. Mulţi oameni consideră acest tip de 
cercetare medicală tulburător. Citește însă mai departe, 
fiindcă rezultatele sunt uimitoare. Uneori, după impac- 
tul care produce fractura, coloanele vertebrale ale șo- 
bolanilor sunt injectate cu celule stem umane. Acestea 

au fost cultivate din mai puțin de zece tulpini de celule 
stem, care datează din urmă cu decenii, când cercetarea 
cu celule stem era reglementată diferit. Aceste rânduri 
de celule au fost continuate și cultivate în laboratoare 
excepționale, atent controlate. Odată cu celulele stem 
umane, șobolanilor li se administrează același tip de 
medicamente utilizate pentru a împiedica organismul 
destinatarilor să respingă organul donatorului. 

În câteva zile, șobolanii sunt în stare să-și miște pi- 
cioarele din spate. În câteva săptămâni, ei merg destul de 
bine și își recapătă controlul asupra tranzitului intestinal. 
Asta pentru că, după rănirea coloanei, erau incontinenți 
(chiar și pentru șobolani, poate fi supărător). După o exa- 
minare atentă, nervii coloanei vertebrale a șobolanilor 
s-au dezvoltat la loc, în mare măsură. Și-au regenerat 
propriile coloane ale spinării. Este uimitor. Ramificaţiile 
pentru medicina umană sunt profunde. Sau ar putea fi. 

Uite care-i chestia: tehnologia de extragere a celule- 
lor stem dintr-un ovul uman fertilizat și în creștere este 
exact aceeași tehnologie, cel puțin în acest moment, cu 
cea prin care am putea implanta ADN-ul celulelor soma- 
tice într-un ou pentru a începe procesul de clonare. Este 
o direcție de raționament pe care ar trebui să o urmăm 
cu toţii și să ne formăm o opinie, deoarece, pe măsură ce 
tehnicile din cercetarea pe animale devin mai rafinate, 
posibilitatea realizării unor intervenții pe oameni devine 
tot mai fezabilă. Devine o obligație? Cum putem trasa o 
limită clară, care să permită preocupările terapeutice, dar 
să prevină clonarea umană completă? lată un gând pe 
care trebuie să-l cântărim noi toți, în calitate de contri- 
buabili și alegători. 

Fiindcă implică folosirea unei blastule, cercetătorii 
caută o metodă de a izola și de a crește celule stem care 
nu provin dintr-un ou (și s-ar putea dezvolta, în princi- 
piu, într-un fetus viabil), ci dintr-o celulă luată din altă 
parte a organismului uman. Poate că în curând va veni o 
zi în care regenerarea celulelor unui organism sau a celu- 
lelor nervoase va fi posibilă și la fel de obișnuită precum 
înlocuirea de șold. Când te gândești la extraordinarele 
economii potenţiale rezultate de pe urma faptului că 
trupul unui pacient va face toată treaba, prin comparație 
cu costul protezelor ultratehnologizate, s-ar putea dovedi 
un imperativ etic să utilizăm propriile celule stem ale 
unui pacient pentru a obține o astfel de îmbunătăţire în 
viaţa lui sau a ei. 

Dacă te gândești în profunzime în legătură cu acest 
tip de cercetare și cu potenţialele implicaţii ale utilizării 
celulelor stem umane în medicină, ține minte că cerce- 
tarea pe șobolani și pe alte animale este posibilă pentru 
că suntem foarte asemănători. Aceasta este o dovadă di- 
rectă a evoluţiei. Împărtășim atât de multe cu verișorii 
noștri, mamiferele placentare“, pentru că am avut cu 
toții un strămoș comun, acum circa 70 de milioane de 
ani. Înțelegerea medicamentelor, a grupelor sanguine, a 
sistemului nervos central și, în cele din urmă, a originii 
noastre este un rezultat direct al înţelegerii evoluției. 

Dacă nu am avea un strămoș comun, dacă nu am 
împărtăși unele secvenţe de ADN, dacă nu am descinde 
cu toții din ființe ancestrale, atunci întreaga știință a 
vieţii, toate vietăţile din natură ar fi mult, mult mai 


+ Subclasă de mamifere, la care puiul se dezvoltă în uterul mamei, fiind 
hrănit de aceasta prin placentă. (N.t.) 

misterioase și mai greu de înțeles. Faptul că esenţiala 
descoperire a evoluției s-a făcut doar în urmă cu un secol 
și jumătate ne arată cât de primitivi suntem încă. Abia 
acum începem să folosim cunoștințele despre ființe, do- 
bândite prin studiul selecţiei naturale, pentru a dezvolta 
mai multă compasiune față de semenii noștri umani și 
pentru a deveni mai buni administratori ai Pământului. 
Mai avem un drum lung, foarte lung de parcurs. Este 
fascinant de urmărit. 

Pe când eram elev în școala primară, în anii 1960, 
eram foarte conștient de rase și de rasism. Pe atunci, 
Washington, D.C. era, în multe privinţe, asemenea unui 
oraș sudic rasist. Acest sentiment groaznic făcea pur și 
simplu parte din peisaj. Îl puteam auzi fără să ascult 
prea atent. Era prezent pe fundalul conversaţiilor din 
restaurantele aglomerate, împreună cu sunetul paharelor 
care se ciocneau. Puteam totodată să văd că se întâmplă. 
Titlurile din ziar descriau asasinarea unor oameni celebri 
din motive evident rasiale. În același timp, mișcarea pen- 
tru drepturile civile a reușit obținerea unor modificări 
impetuoase ale legilor și ale percepţiilor. Toate au avut 
un efect profund asupra mea. Astăzi, îmi este ușor să 
observ că rasismul este superficial. Nicăieri nu sunt mai 
evidente forțele evoluției care ne-au modelat societatea 
decât în culoarea pielii noastre. Culoarea pielii nu în- 
seamnă ceea ce mulți dintre noi cred că înseamnă, iată 
lucrul surprinzător. 

Am călătorit puţin în jurul lumii (în mare parte 
pentru că particip deseori la Congresul Internaţional 
Astronautic, care se desfășoară într-un oraș diferit în fie- 
care an). Dacă nu și altceva, cel puţin am învăţat că oame- 
nii sunt mult mai asemănători decât diferiți. Judecând în 
termeni evolutivi sau după fapte, suntem cu toţii aproape 

identici. Fiecare dintre noi avem în comun 99,9% din 
ADN. Ţi-o pot demonstra. Și mai bine chiar, ţi-o poţi de- 
monstra singur. Ce crezi că s-ar întâmpla dacă un bărbat 
scandinav s-ar căsători și s-ar bucura de contacte sexuale 
cu o femeie din estul Africii? Ar putea avea un copil, cu 
mare ușurință. Acel copil ar fi un om. Această uniune nu 
va produce nimic altceva decât o ființă omenească. 

Nu există decât o singură specie de homo sapiens. Cu 
toții avem aceiași strămoși comuni. De aici s-ar putea să 
se tragă miturile despre Adam și Eva, care au trăit îm- 
preună într-o grădină. Dacă stai efectiv să te gândești și 
să realizezi cât de extraordinar de asemănători suntem, 
s-ar putea să ajungi la concluzia că trebuie să fi existat o 
pereche originară de oameni care au condus la apariția 
ta și a mea și a oricărei alte persoane pe care o s-o vedem 
vreodată. Autorul sau autorii Cărții Genezei s-ar putea să fi 
ajuns la aceeași concluzie logică doar gândindu-se la asta. 
Oamenii, noi toţi, trebuie să aibă un strămoș comun. 
Altfel, cum am putea fi o singură specie, capabilă să se 
reproducă atât de eficient? În lumea de astăzi, există mai 
mult de 7 miliarde de ființe ca noi, care merg ţanţoș, fac 
sex și trimit SMS-uri. 

În ciuda acestui raționament, vreme de milenii, oame- 
nii din diferite triburi sau regiuni geografice s-au războit 
între ei, s-au bănuit unii pe alţii și au interzis căsătoriile 
între ei. În multe situații, cauza acestor conflicte a fost 
culoarea pielii. Se ridică astfel o importantă întrebare evo- 
luționistă: Dacă suntem cu toții o singură specie, de ce di- 
feră atât de dramatic culoarea pielii? Are legătură culoarea 
pielii cu diferenţele mai profunde dintre diferitele grupuri 
de oameni? Sau, ca să răsturnăm întrebarea, există rase? 

Iată răspunsul scurt: nu. Culoarea pielii este o carac- 
teristică măruntă, recentă și tranzitorie a geneticii umane. 
Unul dintre episoadele emisiunii The Eyes of Nye* a fost 
despre acest subiect. Stăteam pe un câmp, alături de zeci 
de vaci. Am arătat că, în cazul acestor animale deosebite, 
culoarea lor varia în mare măsură. Erau vaci negre, albe, 
de diferite nuanţe de maro și nu afișau nicio urmă de 
discriminare. Ele umblau și pășteau fără să aibă vreo pre- 
ferință pentru vreuna din variaţii. Rasismul nu părea să 
fie o problemă pentru ele; erau toate o singură specie. La 
fel și noi. Rasele, așa cum sunt înțelese de obicei, sunt o 
iluzie. Însă nu trebuie să mă crezi pe cuvânt. Să vedem ce 
ne spun două secole de cercetări evoluționiste. 

Primul loc unde trebuie să ne uităm în căutare de 
răspunsuri este la pielea primatelor cel mai apropiat în- 
rudite cu noi. După ce am început să înțelegem mai bine 
ADN-ul, am descoperit că avem în comun cu cimpanzeii 
în jur de 98,8% din secvența genetică. Este o dovadă iz- 
bitoare că cimpanzeii și oamenii au un strămoș comun. 
Cimpanzeii au o piele foarte deschisă; poți vedea asta și 
singur în locurile în care pielea lor este expusă, pe obrajii 
lor simpatici și pe maxilar. Așadar, ar fi de așteptat ca 
și oamenii să aibă cam aceeași culoare a pielii cu foarte 
apropiații noștri veri din punct de vedere genetic. Însă, 
cu puţine excepții, nu avem. 

Antropologii au căutat în toată lumea fosile ale stră- 
moșilor noștri. Și le-au găsit: zeci de cranii înrudite strâns 
cu oamenii și cranii aproape omenești (fostul meu șef?), 
precum și alte oase, toate indicând că omenirea a luat 


% Documentar serial de televiziune din 2005, prezentat de Bill Nye. (N.t.) 

ființă în estul Africii. Acolo găsim în ziua de astăzi cea 
mai mare diversitate genetică umană și tot acolo se găsesc 
cele mai vechi fosile și cele mai vechi dovezi ale activi- 
tății umane. Dacă ne-am început existența ca rude ale 
strămoșilor cimpanzeilor, am avut de la început pielea 
de aproximativ aceeași culoare? Oasele fosile nu ne pot 
spune. Sau, cel puțin, dacă există o metodă de a extrage 
informația despre culoarea pielii care a protejat cândva 
acele oase, noi n-am descoperit-o încă. 

Întrucât fosilele nu ne oferă un răspuns, oamenii 
de știință s-au întors și au încercat să înțeleagă funcția 
adaptativă a culorii pielii din perspectivă evolutivă. În 
mod cât se poate de evident, pielea ne protejează interio- 
rul de ce vine din exterior — vânt, ploaie și zgârieturile 
crengilor de copac. Mai puțin evident este că pielea e un 
organ care produce o substanţă chimică fără de care nu 
am putea trăi: vitamina D. Această vitamină și-a obți- 
nut denumirea în urma faptului că a fost cea de-a patra 
identificată. Forma principală este 7-dehidrocolesterol; 
adică C,.H,,O. Cercetătorii au studiat iubiții noștri câini 
pentru a o descoperi. Capacitatea de a sintetiza vitamina 
D datează de multă vreme în istoria evoluției. Planctonul 
marin o fabrică de 500 de milioane de ani. Creaturile 
marine o folosesc pentru captarea și folosirea calciului 
din mediul înconjurător. La fel și noi. 

Unul dintre aspectele minunate ale vitaminei D este 
că nu trebuie să o mănânci; ea poate fi produsă de corpul 
tău. Trebuie ca noi doi să ne expunem puțin la lumină 
ultravioletă, pentru a da un impuls unei forme de coles- 
terol din piele care să se transforme astfel în vitamina 
D. Dar uite care-i faza: prea multă lumină ultravioletă, 

și dai de necaz. Aceasta poartă mai multă energie decât 
lumina vizibilă și poate distruge sau disocia delicatele 
molecule biologice, în special acidul folic, folacina ta. 
Ultravioletele îți pot arde pielea, de exemplu. Așa că, 
pentru a reuși, animalele, cum suntem noi, trebuie să 
găsească o metodă de a bloca o mare parte din lumina 
ultravioletă care le bombardează, permițându-i totodată 
acesteia să treacă, pentru a menţine un nivel optim de 
vitamina D. 

Dacă ești cimpanzeu, atunci ai rezolvat problema cu 
ajutorul unuia dintre cele mai vechi trucuri din manualul 
evolutiv. Îţi crești păr. Părul este alcătuit din proteine de 
cheratină, care nu sunt foarte diferite de cele aparținând 
rudelor mai îndepărtate din Arborele Vieţii, care folo- 
sesc cheratina pentru a produce pene sau solzi. După 
cum îți dai seama cu siguranţă, părul blochează lumina. 
Trupurile cimpanzeilor sunt acoperite aproape în între- 
gime cu păr negru, gros. Chiar și atunci când glumești pe 
seama tipilor păroși, cel mai păros dintre noi nu se poate 
nici măcar compara. Cimpanzeii sunt protejaţi de razele 
UV în exces cu ajutorul părului. Dar dacă părul oferă o 
protecţie atât de bună, de ce noi, oamenii, l-am pierdut 
aproape în întregime? 

Un răspuns probabil poate fi obținut prin interme- 
diul următorului experiment de gândire, pe care sper 
totuși să nu trebuiască niciunul dintre noi să-l efectueze. 
Ai auzit poate de oameni care ţin cimpanzeii pe post de 
animale de companie. Totul decurge normal câtă vreme 
cimpanzeul este tânăr, însă după ce el sau ea crește, se 
dovedește că cimpanzeul este surprinzător de puternic 
prin comparaţie cu oamenii. Un cimpanzeu te poate 

răpune cu ușurință în luptă și să-ţi smulgă braţul din 
încheietură. Însă, dacă se ivește situaţia critică și intri 
într-un dezacord violent cu un cimpanzeu, există o solu- 
tie. ÎI poţi întrece în fugă. 

Oamenii sunt campioni la cursele de lungă distanţă. 
De îndată ce un om și un cimpanzeu încep să alerge, 
trupurile lor se încălzesc. Cimpanzeii se supraîncălzesc 
rapid, oamenii nu, pentru că emană mult mai bine căl- 
dura corporală. Ai înţeles unde vreau să ajung. Potrivit 
unei teorii dominante, oamenii ancestrali și-au pierdut 
părul de-a lungul generaţiilor de urmași care au trăit ca 
vânători, adunători și saprofagi, pentru că mai puţin păr 
însemna mai multă răcoare și că puteau alerga mai efici- 
ent și pe distanţe lungi. Această abilitate a permis strămo- 
șilor noștri să păcălească în manevre prada și s-o întreacă 
în fugă. Încearcă să porţi vreo două haine în plus — sau, 
și mai bine, haine de blană — într-o zi caldă și umedă și 
să alergi o milă. Acum, dă jos aceste haine și încearcă din 
nou. Vei observa ce mare diferenţă înseamnă lipsa blănii. 
Supraîncălzirea încetinește animalele endotermice, cum 
suntem noi. 

După pierderea blănii, strămoșii noștri s-au confrun- 
tat cu o nouă provocare, pentru că au fost expuși luminii 
ultraviolete. Ultravioletele ajută la producerea vitaminei 
D, însă, de asemenea, distrug crucialul acid folic îm- 
preună cu alte componente sensibile la ultraviolete. Îţi 
extragi folacina (asemenea acidului folic) din legumele 
verzi, cu frunze. Spre deosebire de vitamina D, corpul 
uman nu poate produce propria folacină. Aceasta își are 
rolul în dezvoltarea fetușilor. Bebelușii născuți din femei 
care au fost expuse prea mult ultravioletelor au defecte 

ale coloanei și ale sistemului nervos central. Ei nu pot 
supravieţui. Așa că, acei oameni timpurii care au avut 
o cantitate un pic mai mare de melanină în piele, care 
bloca excesul de soare, s-au descurcat în medii cu lumină 
ultravioletă puternică mai bine decât cei cu pielea palidă. 

În general, cu cât oamenii trăiesc mai aproape de 
ecuator, cu atât sunt mai expuși la ultravioletele recep- 
ționate și cu atât este culoarea pielii lor mai închisă, în 
medie. Puternicile condiţii meteorologice locale pot, 
de asemenea, atenua nivelurile de radiaţii ultraviolete. 
Uită-te pe harta cu culorile pielii pe care le au oamenii 
originari din diferite regiuni ale Pământului. În apropi- 
erea ecuatorului, oamenii au pielea mai închisă. Acolo 
unde oamenii trăiesc mai aproape de spațiul cosmic, așa 
cum e cazul în Tibet, aceștia sunt expuși la mai multă 
lumină ultravioletă și au pielea mai închisă. Culoarea 
pielii este, în esenţă, o măsură a nivelurilor ultraviolete 
locale și este controlată de modificări adaptive relativ 
minore ale genomului. 

Acest raționament mi-a fost explicat de Nina 
Jablonski, savantul care a făcut această cercetare funda- 
mentală. (Era la Academia de Științe din California la 
acea dată, acum este la Penn State.) Ea demonstrează că 
între două persoane — două persoane oarecare — dife- 
renţele genetice sunt minuscule. Jablonski este un obser- 
vator foarte atent al acestor diferenţe subtile. Pentru ea, 
distincţiile fizice cele mai stabile nu se găsesc în culoarea 
pielii noastre, ci în configurația oaselor noastre, mai ales 
în forma capetelor. În timpul interviului nostru, s-a oprit 
și s-a aplecat spre mine cu mâinile deschise, ca și cum ar 
fi vrut să ajungă la un pepene de pe un raft. În același 

timp, a făcut remarca: „Bill, ai un craniu european per- 
fect.“ A trebuit s-o opresc și să-i explic că nu poate obţine 
deocamdată craniul meu, fiindcă încă mă foloseam de 
el (și în continuare sunt foarte atașat de el). Dar mi-a 
captat atenţia prin celelalte lucruri pe care le avea de spus 
despre migrațiile umane din întreaga lume. 

După reușita din Africa, strămoșii noștri umani au 
plecat în căutare de noi pășuni și, probabil, de noi aven- 
turi, către nord, spre Iranul și Irakul de astăzi. Aici, la 
o depărtare mai mare de ecuator decât în Africa de est, 
indivizii, care din întâmplare au avut pielea mai deschisă, 
s-au descurcat un pic mai bine. Au primit exact cantita- 
tea optimă de vitamina D, fără să-și distrugă acidul folic 
și celelalte componente sensibile la ultraviolete. Ei au 
supraviețuit puțin mai mult decât cei care s-au născut 
în această regiune, dar și-au păstrat pielea africană sau 
pielea foarte închisă. În mod evident, africanii din nord 
au pielea mai deschisă decât cei din Africa Răsăriteană 
Ecuatorială. 

Migraţiile dinspre și departe de ecuator au condus 
foarte repede la modificări ale culorii pielii noastre. 
Lucrul remarcabil este că toți oamenii, din toate locurile, 
au dezvoltat culori asemănătoare ale pielii pe măsură ce 
s-au mutat în locuri cu niveluri similare de lumină ultra- 
violetă. După ce strămoșii noștri au dezvoltat agricultura, 
s-au mutat din Africa în Mesopotamia și apoi în est, în 
Eurasia. Dacă au rătăcit spre sud, în India de astăzi, urma- 
șii care au avut pielea ușor mai închisă s-au descurcat mai 
bine decât cei cu pielea mai deschisă. Oamenii originari 
din sudul Indiei au deseori pielea atât de închisă, încât 
pare aproape albastră. 


325 


326 


Bill Nye 


lată care-i faza: asemenea strămoșilor din Africa, 
culoarea închisă a pielii indienilor din sud provine din 
melanină, însă în India de Sud pigmentul este activat de 
o combinație diferită de gene. Ei par să fi păstrat o parte 
din pigmentarea ancestrală a strămoșilor lor africani, dar 
au câteva combinaţii de gene suplimentare care ajută la 
producerea polimerilor de melanină. Acești oameni au 
migrat în sudul Indiei dintr-o zonă mai puțin expusă la 
ultraviolete și au dat din întâmplare peste o genă care 
activează melanina, ajutându-i pe urmașii lor să supra- 
viețuiască unei cantități un pic mai mare de ultraviolete. 
Modificările în culoarea pielii s-au produs datorită mu- 
tațiilor complet independente în genele responsabile de 
culoarea pielii. 

Un tipar asemănător s-a produs atunci când oamenii 
au traversat fâșia glaciară de pământ care este în prezent 
Strâmtoarea Bering, mutându-se din nord-estul Asiei 
(sărac în ultraviolete) în America de Nord și în sudul 
Americii Centrale și de Sud (cu un nivel mai mare de ul- 
traviolete). Culoarea pielii lor este produsă de melanină, 
în strânsă legătură cu intensitatea luminii ultraviolete 
de pe tărâmul unde locuiesc. Același proces a produs o 
culoare mai deschisă a pielii pentru grupurile de persoane 
care s-au mutat în relativ neînsorita Europă de Vest și în 
Asia de Est. Și-au pierdut pigmentarea pentru a crește la 
maxim capacitatea de a produce vitamina D. Acolo unde 
este soare tot anul, băștinașii au pielea închisă. Unde 
există soare doar sezonier, băștinașii au pielea mult mai 
deschisă. Este valabil pretutindeni. 

Această evoluţie convergentă a melaninei oferă do- 
vezi suplimentare că nu putem lua culoarea pielii drept 

un indicator al identităţii rasiale. De asemenea, ne oferă 
un alt mod de a urmări evoluția umană. Existenţa a două 
gene distincte ale pigmentului pielii indică faptul că oa- 
menii au migrat separat din Africa către zonele din nord 
și din est, probabil în două perioade diferite. Apoi, prin 
evoluție convergentă, populaţiile indiene au ajuns să dez- 
volte genele care activează melanina, oferindu-le copiilor 
lor același avantaj într-un mediu bogat în ultraviolete ca 
și celelalte gene care activează melanina la populaţiile 
din estul Africii. 

Atunci când comparăm culoarea pielii oamenilor 
originari din Tibet, care trăiesc la altitudini mari, cu cei 
din ţările învecinate, constatăm că poporul tibetan are 
o piele puțin mai închisă decât vecinii de la altitudini 
mai mici. Apropo, ei se pot bronza mai ușor. Asta e logic. 
Când te afli la o altitudine mare, atmosfera dintre tine 
și Soare este mai redusă, așa că tu și vecinii tăi sunteți 
iluminaţi de mai multe raze ultraviolete decât cei care 
trăiesc mai jos. Urmașii tăi cu nuanţă un pic mai închisă 
a pielii au o șansă mai bună de supraviețuire și de a-ți 
oferi nepoți decât cei care au avut o piele puţin prea des- 
chisă pentru a produce o familie extinsă cum se cuvine. 

Culoarea pielii este atât de sensibilă la mediul în- 
conjurător încât oamenii de știință studiază culorile pie- 
lii populațiilor indigene pentru a cartografia migrațiile 
umane din Africa și din întreaga lume. Oamenii moderni, 
homo sapiens, au părăsit Africa în urmă cu 80 000 de ani. 
Au trecut prin Mesopotamia și au pornit spre Eurasia 
acum aproximativ 60 000 de ani. Cu doar 15 000 de 
ani în urmă, oamenii au traversat strâmtoarea Bering, 
din Siberia în America de Nord. Acum, aruncă o privire 

asupra celor două hărți. Pe măsură ce africanii au pornit 
în explorare spre est și spre nord, triburile native au dez- 
voltat o piele tot mai deschisă, pe parcursul generaţiilor 
succesive. Pe măsură ce au migrat spre sud, pielea lor s-a 
închis din nou la culoare. Deplasându-se și mai departe 
spre est și spre nord, culoarea pielii lor s-a schimbat îna- 
poi, într-o nuanţă ușor mai deschisă. 

Până când omenirea și-a croit drum spre America 
de Sud, triburile care o duceau bine acolo au dezvoltat 
o piele aproape la fel de închisă precum cei din triburile 
ancestrale din Africa. Există însă și aspecte care nu se pot 
observa cu ochiul liber, după cum a descoperit Jablonski 
când a compilat datele mai multor studii și a documentat 
relațiile dintre ultraviolete, vitamina D și acidul folic. 

Triburile americane care trăiesc la latitudini tropi- 
cale au într-adevăr pielea închisă, la fel ca și cele din 
Africa. Însă triburile americane au o piele care nu este 
chiar atât de închisă; este un pic mai deschisă decât a 
africanilor. De se întâmplă asta? În primul rând, oamenii 
nu au trăit în America la fel de mult cât au trăit în Asia 
și în Africa, astfel încât schimbările evolutive nu au avut 
atât de mult timp să se acumuleze. Savanţii au observat, 
de asemenea, că până în momentul în care au ajuns în 
sud, de-a lungul coastelor americane, oamenii își dez- 
voltaseră o tehnologie simplă de protecție împotriva 
ultravioletelor: mă refer la pălării și la haine. Triburile lor 
își formaseră obiceiul de a se îmbrăca și acest lucru a în- 
trerupt progresia către o piele tot mai închisă pe măsură 
ce se îndreptau către sud, unde soarele era mai puternic. 
Este pur și simplu uimitor. 

Mesajul pe care trebuie să-l reținem de aici, după 
cum arată Jablonski, este că nu există rase diferite de oa- 
meni. Toate diferențele pe care noi le asociem cu rasele 
sunt produsul nevoii noastre de vitamina D și a relației 
avute cu Soarele. Doar câteva mănunchiuri de gene con- 
trolează culoarea pielii; schimbările culorii pielii sunt 
recente; ele au oscilat odată cu migrațiile; ele nu sunt 
identice nici măcar între două grupuri cu pielea asemă- 
nător de închisă; și sunt mărunte prin comparație cu 
totalul genomului uman. Așadar, culoarea pielii și „rasa“ 
nu sunt niște trăsături nici semnificative, nici definitorii 
în mod consistent. Am descins cu toții din aceiași stră- 
moși africani, fiind foarte puțin separați genetic unul 
de celălalt. Diferitele culori sau nuanţe ale pielii sunt 
rezultatul unui răspuns evolutiv la lumina ultravioletă 
în mediile înconjurătoare locale. Toată lumea are pielea 
maro, colorată de pigmentul melanină. Unii oameni au 
pielea maro-deschis. Unii oameni au pielea maro-închis. 
Dar toți suntem maro, maro, maro. 


329 


330 


Bill Nye 


= 
î e we 


Reacţiile noastre față de alte grupuri sunt cât se poate 
de reale, dar biologia evoluționistă ne arată că aceste re- 
acții nu au nimic de-a face cu rasa, pentru că rasa nu este 
reală. Din punct de vedere științific, există tribalism și 
predispoziții de grup, dar nu poate exista niciun fel de 
rasism. Suntem cu toții unul. 

OARE SPECIA UMANĂ ÎȘI CONTINUĂ 
EVOLUȚIA? 


Încă mai am amintiri puternice de când l-am cu- 
noscut pe Ivan. Avea un mare număr de fani, așa că 
stăteam în spatele barierei și îi făceam cu mâna, asta era 
tot, dar cred că m-a observat și mi-a răspuns înapoi. Mi 
s-a părut totul atât de entuziasmant. Acest lucru s-a în- 
tâmplat de câteva ori — o dată în Tacoma, Washington, 
și apoi, câțiva ani mai târziu, în Atlanta, Georgia. Mă 
entuziasmam pentru că Ivan era special. Spre deosebire 
de majoritatea cititorilor acestei cărți, Ivan era o gorilă 
de munte. 

Secvenţierea genei moderne ne informează că Ivan și 
cu mine aveam multe în comun. În interior, suntem cam 
97% la fel. Este o distanţă scurtă de evoluție între noi și, pe 
când stăteam acolo, puteam simţi asta — atât de aproape și 
totuși atât de departe. De ce descendența mea s-a abătut de 
a lui Ivan în ultimele milioane de ani? Privindu-l, nu am 
putut să nu mă întreb cum vom continua să ne schimbăm. 
Vom prelua controlul asupra propriei noastre evoluţii, 
în modul în care am preluat controlul asupra culturilor 
noastre și am început s-o facem și asupra celulelor noastre 
stem? Dacă ai avea controlul asupra propriului genom, ce 
îmbunătățire anume i-ai aduce? Și cum rămâne cu Ivan: 

vom lăsa specia lui, neamul nostru de primate, din ce în 
ce mai în urmă pe Arborele Vieţii? 

L-am vizitat pe Ivan în timp ce lucram la Boeing, în 
zona Seattle, aducând îmbunătăţiri minuscule avionului 
747. Ivan era binecunoscut. A merge să-l vezi era ceva 
foarte obișnuit pentru un vizitator din Pacific Northwest, 
era ca și cum ai merge la Târgul de Stat de la Washington, 
din Puyallup, pentru pâine și căpşuni. În acel moment, 
Ivan trăia într-o cutie de beton, în subsolul unui bizar 
magazin vechi, numit „B & I“ după proprietarii săi, 
Bradshaw și Irwin. Avea un leagăn dintr-un cauciuc și o 
grămadă de banane. A fost adus în S.U.A. ca bebeluș, în 
preajma anului 1964. Sora lui a murit de tânără, dar Ivan 
a continuat să trăiască în cutia sa cu leagăn până la vârsta 
de 32 de ani. 

Când mă uitam prin fereastra de la subsol a acelui 
magazin ciudat, îmi era imposibil să nu fac comparaţia 
dintre noi doi. Este surprinzător cât de apropiați sun- 
tem, dar cât de diferit arătăm și ne comportăm. Nu 
știu prea multe despre gorile, dar după mintea mea 
umană, părea plictisit de viaţă și puteam înţelege de 
ce. Oameni, o mulțime de oameni. Aceeași mâncare 
în fiecare zi. Un cauciuc pe un lanţ. Pe vremea aceea, 
„B & I“ nu mai era în zilele sale de glorie. Era pe cale 
să dea faliment. S-a semnat o înţelegere, iar Ivan a fost 
transferat la grădina zoologică din Atlanta. Acolo l-am 
văzut ultima oară. 

În acel moment, lucram la Disney și traversam frec- 
veni Atlanta. L-am întâlnit pe un vechi prieten și pe 
copiii lui la grădina zoologică din Atlanta. Și iată-l din 
nou pe Ivan. În timpul acelei vizite, Ivan arăta grozav. 


OARE SPECIA UMANĂ ÎȘI CONTINUĂ EVOLUȚIA? 


Avea vreo câteva gorilițe, clar impresionate de gorilenia 
lui. Se scălda în soare și interacționa cu domnițele. Am 
simțit o profundă ușurare. Părea mult mai fericit. Prin 
asta mă refer la poziţia lui și la modul în care se plimba 
printre membrii familiei sale zoologice. Îmi amintesc un 
dialog din Iulius Cezar, de William Shakespeare, în care 
Cassius spune: „Ăsta-i Cinna, îl cunosc după umblet; E 
un prieten.“ Ţin minte că am realizat, în primul rând, că 
poţi recunoaște pe cineva după modul în care merge și, 
în plus, poţi deduce o mulţime de lucruri despre acea per- 
soană după postura și mișcarea sa. Asta am simtit față de 
amicul meu, Ivan. Avea o dispoziţie proastă în Tacoma și 
o dispoziţie foarte bună în Atlanta. 

Din anumite motive, acest tip de meditaţie despre ru- 
dele mele primate m-a urmărit, deși cuvântul meditaţie e 
poate o exagerare. Am debutat în televiziune la emisiunea 
comică locală din Seattle, Almost Live! (Bob Nelson, care 
a scris scenariul filmului nominalizat la Oscar Nebraska, 
și grozavul actor Joel McHale au debutat și ei în această 
emisiune.) Îl jucam pe Ivan. Purtând un costum de gorilă 
și folosind subtitrări, Ivan (mă rog, o maimuțăreală a 
lui Ivan) explica faptul că totul e bine pentru mine, pe 
bune, cu excepţia faptului că eram blocat în Tacoma! Pe 
parcursul secvenţelor comice, îl puneam pe Ivan să joace 
tenis. Oricine se uita își putea da seama că eu sunt cel 
care joacă tenis, chiar dacă eram îmbrăcat în costum de 
gorilă. Mă recunoșteai după umblet. Îmi dădeam toată 
silința să par plictisit și înfuriat, după cum presupuneam 
că trebuie să fie Ivan. Argumentul meu este că modul de 
comportament al unui primat este evident din aceleași 
motive pentru care comportamentul și postura noastră 

sunt evidente. Sunt adânc înscrise în noi. Se găsesc în 
acel ADN pe care îl împărtășim în proporţie de 97%. 

După vreo trei ani, lucram la propria-mi emi- 
siune, Bill Nye, Tipul cu Știința. Episodul 53 s-a numit 
„Mamifere“. În cadrul filmărilor, am vizitat o altă gorilă 
numită Vip, la Parcul Zoologic din Woodland, Seattle. 
O ducea bine. Adică ronțăia ceva ce-mi părea a fi varză 
chinezească și se uita la mine. Am avut impresia că-i 
pot resimți ranchiuna și resemnarea. Parafrazez: „Care-i 
treaba, omule? Tu ești acolo, complet fără păr. Arăţi ca 
un molâu demn de milă; îmi vine să te îndoi de genunchi 
și să te frâng în două — iar eu sunt vegetarian. Cumva, 
tu și neamurile tale m-aţi închis aici, de partea asta a 
peretelui transparent (sticlă groasă). Vreau să zic, omule, 
e nașpa. Și mersi pentru varza chinezească de doi bani, 
tocilar fără păr...“ 

Recunosc, acest dialog a fost în întregime în mintea 
mea, dar te provoc: mergi la o grădină zoologică unde te 
poţi apropia de gorile, privește-le în ochi și zi-mi că ele 
nu știu cum stau lucrurile. Noi doi avem norocul natural 
să fim mai inteligenți și mai îndemânateci decât gorilele. 
Ele nu-și pot da seama cu adevărat cum au aranjat oame- 
nii totul, dar pot înţelege că au tras băţul mai scurt din 
punct de vedere genetic. Trebuie să te întrebi dacă așa 
ne-am simţi și noi dacă am putea să-i privim pe viitorii 
oameni — sau orice urmează să devenim. 

Întrucât savanții și inginerii au dezvoltat mașinării și 
reactivi chimici care pot determina secvența exactă a ba- 
zelor chimice din catenele de ADN, am aflat că oamenii și 
gorilele împărtășesc 97% din codul genetic. Poate există 
doar 3% diferenţe în ADN, dar uau, cât de diferit arătăm 

și ne comportăm (făcând abstracţie de fostul meu șef). 
Din când în când, îi auzi pe oameni că fac aluzie la gorila 
de 400 de kilograme din încăpere. Totuși, pentru majo- 
ritatea gorilelor, 400 de kilograme este o supraestimare; 
de obicei, cântăresc în jur de 250. În general, gorilele 
merg cu ajutorul picioarelor și al articulaţiilor mâinilor. 
Noi mergem exclusiv în două picioare. Gorilele nu stau 
în poziţie verticală. Noi stăm. Gorilele sunt acoperite 
cu păr. Noi nu. Creierul gorilelor este mai mare decât al 
nostru, dar al nostru este mai mare prin comparaţie cu 
greutatea și dimensiunea noastră. Toate aceste distincții 
provin din acel 3%. 

Cum ar fi stat lucrurile dacă am fi fost diferiți doar 
în proporție de 1,2%? Aceasta este, cu aproximaţie, 
diferența genetică dintre oameni și cimpanzei. Ce zici 
de o diferență de 0,5%? Ei bine, lucrurile ar fi diferite. 
Celelalte creaturi ar arăta aproape la fel ca noi. Ar putea 
fi un pic mai solide, dar s-ar putea plimba printre noi fără 
să pară nelalocul lor. S-ar comporta probabil asemănător 
nouă. S-ar putea dovedi mai puternice, dar nu la fel de 
iscusite în fața unei probleme de șah sau de algebră. 

Această diferenţă de 0,5% pare valabilă pentru apro- 
ximativ șase specii de creaturi asemănătoare omului care 
au trăit pe Pământ acum mai puțin de patru milioane de 
ani. Vorbim despre hominizii descoperiţi de paleonto- 
logi, membrii apropiaţi ai familiei noastre evolutive. Ai 
auzit fără îndoială de neanderthalieni și de oamenii de 
Cro-Magnon. Dar ești familiarizat totodată cu extraor- 
dinarele descoperiri din următoarele situri arheologice: 
Zhoukoudian, Ngandongian, Sangiran și Saint-Cesaire? 
Hominizii care au trăit acolo aveau probabil 99,89% din 

ADN-ul nostru, totuși noi suntem aici, iar ei au dispă- 
rut — cu toţii. Cumva, strămoșii noștri i-au întrecut pe 
toți. Poate că strămoșii noștri mai recenți s-au priceput 
mai bine să alcătuiască hărți sau să spună povești sau, 
în general, să recunoască tipare. Poate că predecesorii 
noștri imediați au avut o genă care i-a făcut un pic mai 
rezistenți la un anumit tip de malarie. Toţi ceilalți au 
murit, cu excepţia homo sapiens, filiația noastră directă. 

Dacă diferența dintre noi și amicul meu, gorila Ivan, 
este de doar 3 procente, iar noi putem construi, prin 
comparație cu el, atât de multe arme uimitoare, gândeș- 
te-te doar cum ar fi dacă am întâlni niște extratereștri ale 
căror molecule de ADN ar fi cu 3 procente mai avansate 
decât ale noastre. N-am avea nicio șansă. (Desigur, s-ar 
putea să nu aibă ADN, iar diferenţa să fie mai mare de 
3%, ceea ce doar ar înrăutăţi lucrurile pentru noi). În 
cursul selecţiei naturale, o mică diferenţă în ADN poate 
face diferența în competiția pentru resurse, în pregătirea 
pentru o iarnă grea sau pur și simplu în găsirea căilor 
de scăpare din calea unui trib de oameni ai peșterii mai 
puternici și mai duri, aflați pe urmele tale. 

Oamenii moderni sunt rezultatul unei explozii 
inovative în cadrul evoluţiei, care a avut loc în ultimii 
patruzeci de mii de ani, în mare parte probabil datorită 
unei îngustări. S-a produs o situaţie de echilibru punctat, 
undeva în Africa de Est. Un trib al strămoșilor noștri a ră- 
mas izolat de restul. A parcurs un set favorabil de mutații, 
care s-au transmis continuu de atunci înainte. Oamenii 
care au trecut prin această îngustare erau aproape uni- 
formi din punct de vedere genetic, așa cum se întâmplă 
de obicei când avem de-a face cu o populație destul de 

mică. Ne-am schimbat mai repede decât oricând în ulti- 
mii zece mii de ani și, probabil, în ultimele câteva sute 
de ani. Ne place să credem că suntem imuni la evoluţie, 
că am depășit faza asta, dar suntem încă în mijlocul pro- 
cesului. Doar că, pur și simplu, nu putem vedea pădurea 
din cauza copacilor. 

Populația umană continuă să crească. Când am vizi- 
tat Târgul Internaţional din New York, în 1965, existau 
3 miliarde de oameni. Astăzi, există aproape 7,2 miliarde, 
cu M mare. Dacă se vor produce noi mutații genetice, 
cu noi avantaje, probabil că ele vor proveni din Africa 
sub-sahariană, pentru că acolo iau ființă cei mai noi oa- 
meni. Care vor fi aceste inovaţii, mai exact? Oare urmă- 
toarea mare inovaţie în domeniul ADN-ului uman ne va 
oferi posibilitatea de a face față schimbărilor climatice și 
informaţiilor de mare viteză din dispozitivele noastre? 
Timpul ne-o va dezvălui. 

Din moment ce toți ceilalți hominizi au dispărut, 
vom fi și noi înlocuiți de următoarea generație de homi- 
nizi, mai bine înzestrați? Există vreun homo superius după 
colț, gata să ne ia locul? Să ne gândim ce-ar însemna asta: 
pentru a da naștere unei noi specii, ar trebui să se întâm- 
ple ceva care să creeze o îngustare sau o izolare, astfel 
încât fondatorul sau fondatoarea și perechea sa să iasă în 
evidenţă și să se separe de noi doi și de urmașii noștri. În 
lumea modernă, acest lucru este foarte improbabil. Există 
avioane, și vapoare, și internet. 

Circumstanţele contează; oamenii sunt supuși con- 
tingenţei, la fel ca oricare altă specie. Dacă nu reuşim 
să ne apărăm de căderea unui asteroid? Sau dacă are loc 
un război uriaș și toate mijloacele noastre de transport 

intercontinentale sunt distruse? Poate că atunci o po- 
pulaţie izolată de oameni va trăi separat de noi, restul, 
destulă vreme încât să nu mai fie capabilă să se împe- 
recheze cu noi cu succes. Ascultă doar câte dialecte ale 
limbii engleze există. Atunci când populaţiile umane 
sunt separate chiar și pentru puțin timp, încep să vor- 
bească diferit. Printr-o separare mai profundă, s-ar putea 
produce alte schimbări, mai mari. Poate că acest lucru 
s-ar putea întâmpla undeva în afara Pământului, cum ar 
fi într-o colonie de pe Marte. În lipsa izolării geografice, 
nu sunt convins că putem obţine vreodată o nouă specie 
de hominid. Dar asta nu înseamnă că oamenii nu mai 
evoluează, pentru că acest lucru se întâmplă cu siguranţă. 

Nu ne putem îndepărta de evoluţie. Genomurile 
noastre colectează mutații în mod continuu și ne se- 
lectăm în permanență partenerii. Oare oamenii se îm- 
perechează în mod preferenţial cu cei care sunt înalţi? 
Blonzi sau bruneţi? Drăguţi, scorpii sau ticăloși? Cu toate 
revistele noastre lucioase și cărțile de autoperfecţionare, 
oare producem descendenţi care sunt mai deştepţi și mai 
arătoși? Trebuie să mărturisesc că am citit primul volum 
din seria Cincizeci de umbre ale lui Grey”. Am reţinut din 
el că bărbatul ideal este un tip tânăr, atrăgător și uimitor 
de bogat. Cine ar fi ghicit? Nu pot să nu mă întreb dacă 
acest lucru face parte din efectul de selecţie care îi înde- 
părtează pe oameni în mod continuu de Ivan. 

Oare oamenii inteligenţi aleg alţi oameni inteligenţi 
cu care să aibă copii, iar acest lucru este profitabil din 
punct de vedere genetic? Oare produc ei cu adevărat 


4 Fifty Shades of Grey (2011), roman erotic al autoarei britanice E.L. James. 
(N.t.) 

descendenți mai inteligenți, care ajung să câștige mai 
mulți bani și să întreacă, în ritm foarte încet, celelalte 
familii competitoare? Sau inteligenţa este o trăsătură 
pierzătoare, deoarece cuplurile cu studii superioare tind 
să aibă familii mai mici, așa că, atunci când se întâmplă 
ceva, există mai puţini frați care să transmită genele mai 
departe? Sau, din moment ce bărbații și femeile cu stu- 
dii superioare au copii mai târziu în viaţă decât cei care 
nu-și irosesc cei mai buni ani prin universități, copiii 
celor cu un nivel ridicat de educaţie debutează în lume 
cu mai multe probleme din naștere și sunt predispuși la 
probleme genetice mai subtile rezultate din maternitatea 
și paternitatea târzii? Să cânte muzica sumbră. 

Îmi amintesc de o fază tipică pentru comediantul 
Steve Martin, care întreba: „Mai ţineţi minte când lumea 
a explodat? Ţineţi mine? A trebuit să venim cu toţii pe 
planeta asta, într-o navă spaţială uriașă? Vă amintiți că 
guvernul a decis să nu dezvăluie asta la toți prostii, de 
teamă să nu...“ Și lăsa fraza în suspensie, în vreme ce 
publicul realiza imediat că se amuză pe seama lor, ei fiind 
„toţi proștii“ din acea glumă. 

Decât o rasă viitoare de oameni hiperinteligenţi, ca- 
pabilă să îi întreacă pe toți ceilalți, mult mai probabilă 
este o rasă de homo sapiens în stare să învingă o boală. 
Probabil cea mai importantă sită evolutivă prin care orice 
viitor om va trebui să treacă are legătură cu microbii și 
paraziţii. Amintește-ţi de epidemia de gripă spaniolă, din 
anii 1918-1919, când aproximativ 50 de milioane de oa- 
meni au fost uciși de ceva prea mic pentru a fi măcar vă- 
zut, ce să mai vorbim despre a fi vânat și distrus. Moartea 
Neagră din secolul al XIV-lea s-ar putea să fi ucis aproape 

200 de milioane de oameni. Noi doi suntem descendenții 
unor oameni care, din întâmplare, au genele necesare în 
lupta împotriva virusurilor și bacteriilor mortale. 

Cei care vor supravieţui în viitor vor dezvolta, pro- 
babil, rezistenţă la anumite boli la care niciunul dintre 
noi nu face faţă în prezent. Există o mulțime de alte căi 
prin care schimbările evolutive vor continua, indiferent 
ce se va întâmpla. Cei care vor supraviețui vor avea poate 
o mai mare toleranţă la lapte. Bebelușii din societăţile 
industrializate au acces la lapte ca nimeni altcineva 
înaintea noastră. Poate că o toleranţă genetică la lapte 
va contribui încet la supraviețuirea mai multor bebe- 
luși, care vor ajunge la rândul lor să aibă copii. Există 
dovezi că oamenii cu nivelul de zahăr din sânge extrem 
de ridicat și, mai ales, extrem de scăzut au mai puţini 
descendenți. Așadar, măcar unele modificări subtile se 
vor transmite în bazinul genetic al populației umane. Se 
întâmplă asta chiar acum. 

Apoi, există o întreagă categorie de variante posibile 
ale viitorului uman, influențate de propriile tehnologii. 
Susțin o mulțime de prelegeri în universități și pentru 
publicul obișnuit. Îmi place să le susțin, să vorbesc și 
așa mai departe, însă partea preferată a serii este când 
cei din public se apropie de microfon și-mi pun între- 
bări. Una dintre temele cele mai comune este ceea ce 
oamenii numesc „Singularitate“. Acesta este un presupus 
timp iminent (2029, după unele versiuni ale poveștii) 
când computerele vor deveni la fel de sofisticate precum 
creierul uman. Din acel punct încolo, după cum se pre- 
supune, mașinăriile vor depăși oamenii în aproape toate 
domeniile. Vor exista algoritmi de parcare auto superiori, 

sprijin în caz de dezastru, asistenţă juridică, o știință a 
rachetelor și, în general, o gândire superioară. Efectuând 
următorul pas logic, inteligenţa artificială va trebui să fie 
gestionată cu atenţie, pentru că, la urma urmei, oricare 
dintre aceste mașini viitoare, dotate cu creier, ne poate 
învinge și depăși în orice privinţă practică. 

Uite care-i treaba, îmi place să mă gândesc la viitor în 
termeni măreți. Iubesc science-fictionul la fel ca oricare 
dintre noi. Însă sunt sceptic că această singularitate va 
fi un moment deosebit de special în istoria umanității. 
Spun asta pentru că cineva trebuie să furnizeze energia 
pentru aceste mașinării. Cineva trebuie, la sensul figurat 
(sau chiar la sensul propriu până în 2050 și ceva), să dea 
cărbunele la lopată. În prezent, la începutul anilor 2000, 
avem mai multe telefoane mobile decât oameni. Chiar 
și așa, doar jumătate dintre noi au acces la aceste dispo- 
zitive. Există locuri în Africa rurală și China rurală unde 
oamenii nu au efectuat niciodată un apel telefonic, de 
niciun fel. Singularitatea nu îi va afecta o vreme, poate 
chiar deloc. 

Îmi amintesc de filmul Colossus: Proiectul Forbin, din 
1970, bazat pe romanul Colossus, din 1966%. În poveste, 
atât S.U.A., cât și Uniunea Sovietică utilizează computere 
pentru a controla uimitorul lor arsenal de arme nucleare. 
Mașinăria din S.U.A., numită „Colossus“, se află într-un 
buncăr impenetrabil și este alimentată de propriul său 
reactor nuclear (cât de greu putea fi?). Pornind de la fap- 
tul că asta va ajuta la evitarea problemelor (de fapt, din 
acest punct al poveștii, apar și mai multe probleme), se 


so Roman scris de Dennis Feltham Jones. (N.red.) 


341 


342 


Bill Nye 


stabilește conectarea celor două supermașinării într-una 
singură, imensă. După cum îţi poţi imagina, lucrurile o 
iau razna într-un mare stil. 

O parte componentă a acestei gândiri despre singu- 
laritate este ideea că tehnologia noastră informaţională 
va fi atât de sofisticată încât va putea include întreaga 
conștiință umană într-o mașinărie de tipul unui com- 
puter. Există organizaţii care cred în ceea ce ele numesc 
transumanism. Oamenii ar putea, într-un anume sens, să 
trăiască pentru totdeauna... adică până când îi va scoate 
cineva din priză. O prietenă de-a mea poartă la gleznă o 
brățară care explică ce trebuie să se întâmple cu capul ei 
după moarte. Vrea să fie înghețat, în credinţa sau spe- 
ranța că în viitor, cândva, craniul ei mort va putea fi co- 
nectat la mașinăria potrivită și asta îi va readuce creierul 
la viaţă sau îi va descărca într-un fel conștiința stocată. 
Unul dintre site-urile de internet pentru compania de 
stocare-de-capete se laudă că nu au avut niciodată o pro- 
blemă cu sistemul lor criogenic și că acesta a funcţionat 
neîntrerupt din 1976. Este infailibil deoarece nu trebuie 
decât să adauge azot lichid o dată la trei săptămâni. Stai. 
De unde iau azotul lichid? Este produs de o fabrică cu 
ajutorul energiei electrice. În Michigan, unde se află 
această companie, energia electrică provine, în cea mai 
mare parte, din arderea cărbunelui. Toate bune și fru- 
moase pentru capetele înghețate până când se va produce 
o criză de energie electrică. 

Între timp, oamenii obișnuiți vor avea copii, care 
s-ar putea să găsească alte lucruri mult mai interesante 
de făcut decât să converseze cu oamenii morţi prin inter- 
mediul mașinăriilor electrice pentru creier. Majoritatea 

copiilor se vor naște în lumea în curs de dezvoltare, care 
se află, în principiu, la o distanţă foarte, foarte mare de 
aceste extraordinare centre tehnologice ale creierului. 
Desigur, după cum spun adesea, s-ar putea să mă înșel. 
Mașinăriile Colossus din viitor pot fi concepute pentru 
a administra în mod eficient orașe întregi și pot face 
acest lucru la perfecțiune. Nu este greu să ne imaginăm 
că sistemele de canalizare, sistemele de energie solară și 
sistemele de transport vor fi dirijate de un mare creier 
al viitorului. Cu toate acestea, cred că sexul și creșterea 
copiilor vor fi principalul mod în care cei mai mulți din- 
tre noi își vor transmite genele în viitor, chiar și după ce 
mașinăria singularităţii va fi construită în laborator. 

Dacă vrei să ne îndreptăm spre un viitor science-fiction 
al evoluţiei umane — e distractiv să speculezi, deci, de ce 
nu? — un factor mult mai rezonabil, poate chiar inevi- 
tabil, este ingineria genetică. Cercetătorii medicali sunt 
deja pe punctul de a reuși ca bebelușul tău să nu sufere de 
Boala Huntington sau de platfus. Va fi posibil ca, folosind 
genetica, să obținem copii mai inteligenţi? Sau jucători 
de baseball mai buni? Vom putea face oare toate astea 
într-un vas Petri“, înainte ca sperma și ovulele să se com- 
bine? Ar fi etic din partea noastră? Mai important, dacă 
producem oameni inteligenţi, se vor simţi ei confortabil 
din punct de vedere social? 

Povestirile science-fiction despre persoanele superi- 
oare produse de ingineria genetică se termină aproape 
întotdeauna prost. Oamenii superiori provoacă prea 


5!  Vasrotund, neted, din sticlă transparentă, cu capac, folosit pentru culti- 
varea microorganismelor. Vasul a fost numit după inventatorul său, bac- 
teriologul german Julius Richard Petri (1852-1921). (N.t.) 

multe necazuri, de regulă pentru că nu se potrivesc cu 
ceilalţi. În lumea reală, aceste probleme se vor amplifica 
și, foarte probabil, vor îi însoţite de o mulţime de con- 
troverse. În calitate de alegători și contribuabili, fiecare 
dintre noi poate avea niște opțiuni interesante de făcut în 
legătură cu permisiunile acordate medicinei. S-ar putea 
să ne confruntăm cu oameni modificaţi genetic, care au 
luat ființă prin intermediul unor tehnici de inginerie 
genetică ilegale. Care ar fi statutul acestor clone umane 
ilicite? Cu cât suntem mai informaţi despre toate acestea, 
cu atât vom lua decizii mai bune. 

Prin contrast, sunt atent la marile schimbări care 
provin de pe urma bunei și bătrânei selecții naturale 
darwiniste. Ce trăsătură ar putea oferi viitorului copil un 
asemenea avantaj încât el sau ea să crească și să producă 
un nou copil uimitor, capabil să iasă în evidenţă și să 
atragă un partener la fel de merituos cu care să se împe- 
recheze? Am auzit multe femei spunând că se dau în vânt 
după tipii cu un simţ dezvoltat al umorului. Acest lucru 
rezonează cu mine dintr-un anumit motiv. Va exista în 
viitor un tip atât de amuzant, dar care să nu arate cara- 
ghios, capabil să își seducă partenerele prin uimitorul său 
simț umoristic? Oare meșteșugul ironiei sale va fi atât de 
bun încât femeile vor înnebuni după el și el va reuși să 
se împerecheze și să se reproducă într-o veselie? Legiuni 
întregi de foști și actuali comedianţi speră asta. (Mulți 
dintre ei o cred din tot sufletul.) Va exista un tip care-și 
va dezvolta așa niște mușchi pectorali, iar femeile îl vor 
găsi atât de irezistibil, încât se va împerechea la nesfârșit? 

Apropo, care este cel mai sexy lucru la o femeie? 
Nu este o întrebare capcană. Nu e cazul ca bărbaţii să se 

teamă de vreo remarcă secundară, incorectă din punct 
de vedere politic, sau de vreo expresie facială. În opi- 
nia mea, cel mai sexy lucru la o femeie este zâmbetul ei. 
Dacă femeia nu zâmbește sau nu zâmbește cum trebuie, 
bărbaţii n-o vor plăcea. Ei vor căuta alte femei, care zâm- 
besc plăcut. Ce implicaţii ascunde zâmbetul? Dinţi buni, 
atenţie, privire seducătoare și abilitatea de a fi fericită. 
Fiecare dintre acestea este o trăsătură aparent moștenită. 
Fiecare dintre ele nu va fi prea afectată de computerele 
strălucitoare, conectate la un cuib de capete îngheţate. 

Un zâmbet vine din interior. Dacă nu este autentic, 
ne putem da seama, deși nu în mod conștient și, de cele 
mai multe ori, nu imediat. Oare o viitoare generaţie de 
femei va zâmbi seducător, pentru că cele care zâmbesc 
bine sunt mai capabile să atragă un bărbat care să le 
poată întreține, reproducându-se cu succes și asigurân- 
du-se că atât genele proprii, cât și cele ale bărbatului vor 
fi transmise mai departe? Este mai probabil oare să fie 
transmise mai departe genele femeilor mai rezistente la 
naștere? Sau, indiferent ce gene are fiecare, acestea au o 
șansă mai bună de a fi transmise în viitor dacă el sau ea 
trăiește într-o societate industrializată în care operaţiile 
de apendicită (ca a mea) sunt o chestiune de rutină? 

O altă observaţie: orice trăsături genetice distinc- 
tive — bune sau rele — care există întâmplător într-o 
populaţie cu acces la servicii medicale eficiente vor fi 
transmise mai departe. Îngrijirea medicală preia anu- 
mite presiuni de selecţie și poate introduce altele. Genele 
neselectate sunt transmise, în general, pentru că acea 
societate sau trib își transmite atât de mulţi membri în 
viitor. Sunt aceste efecte suficient de puternice încât să 

figureze într-un viitor studiu de cercetare aprofundat? 
Vor influența ele în mod semnificativ evoluţia noastră 
în ansamblu? 

Oricare ar fi viitorul omenirii, sper foarte mult că 
suntem cu toții implicaţi, că toţi vom continua să ră- 
mânem o specie suficient de înțeleaptă încât să apărăm 
existenţa în lume a cât mai multor hominizi și a altor 
vietăți, precum Ivan și Vip. Sper că vom continua să ne 
folosim creierul nostru masiv pentru a înţelege și respecta 
procesul extraordinar prin care am devenit (și sperăm să 
rămânem) cea mai importantă specie de pe planetă. 


346 


34 


ASTROBIOLOGIA ARE CUVÂNTUL: 
E CINEVA ACOLO? 


Îmi amintesc cu intensitate unul dintre momen- 
tele în care m-am întins pe iarbă, în curtea din față, în 
Washington, D.C., pe când aveam vreo nouă ani. Cerul 
era de un minunat albastru-strălucitor. Tatăl meu, influ- 
ențat de timpul petrecut privind cerul într-un lagăr de 
prizonieri de război, în timpul celei de a doua conflagra- 
ţii mondiale, era fascinat de stele. M-a lăsat să privesc 
de câteva ori prin vechiul său telescop; experiența mi-a 
dat un vag sentiment că ar trebui să existe și alte lumi în 
jurul acestor puncte de lumină îndepărtate. În această zi 
anume, tocmai fusesem la Galeriile Naţionale de Artă și 
văzusem niște tablouri de Van Gogh. Eram intrigat că ce- 
rul lui nu era întotdeauna albastru. Am întors aceste idei 
pe toate părțile în mintea mea. Îmi amintesc că mi-am 
imaginat un alt băiat, ca mine, trăind într-o altă lume 
și întrebându-mă cum arăta oare cerul acolo. Era verde? 
Roz? 

Ceea ce odinioară era un subiect al viselor copilăriei 
reprezintă acum următoarea frontieră în știința evolu- 
ționistă. Din 1995, astronomii au descoperit aproape 
două mii de planete autentice în jurul altor stele. Unele 
dintre aceste planete sunt similare cu Pământul, ca 

mărime și masă. Mai bine de douăzeci dintre ele orbi- 
tează în zona locuibilă, la o distanţă de stelele lor unde 
temperaturile sunt potențial potrivite tipului de viață 
de pe Pământ. Extrapolând în mare măsură, în galaxia 
noastră ar putea exista 50 de miliarde de planete locui- 
bile. În zilele noastre, există un întreg domeniu științific 
cunoscut sub numele de astrobiologie — studiul vieţii 
printre stele. 

Întrebarea despre viața pe alte tărâmuri este efectiv 
un alt mod de a chestiona cu privire la organismele vii 
în general. Echivalează cu întrebarea: „Dar ce presupune 
să fii un organism viu?“ Ne obligă să reexaminăm toate 
ideile evolutive pe care le-am discutat până acum, de 
jos în sus. La nivelul cel mai de bază, în mod categoric, 
viața are nevoie de anumite substanţe chimice. Orice 
fiinţă realistă pe care ne-o putem închipui trebuie să fie 
făcută din atomi și din molecule, la fel ca noi doi, păsă- 
rile și copacii. (Sigur, în povestirile science-fiction există 
organisme vii făcute din energie pură sau din materie 
întunecată sau din alte lucruri exotice, dar nu despre 
genul acesta de speculaţii științifice grele vorbesc aici.) 
De acolo, lucrurile devin repede mai ambigue. 

Când eram în școală, se considera în general că, 
pentru viață, e nevoie de lumină solară. Toţi sunt încă 
de acord că e nevoie de o sursă de energie și că lumina 
Soarelui este una extraordinară, dar acum oamenii de 
știință înţeleg că nu este singura posibilă. În timpul vieţii 
mele, s-au descoperit ecosistemele din craterele hidro- 
termale, de pe fundul mării, unde nu pătrunde lumina 
Soarelui. Aceste sisteme sunt alimentate într-un mod 
pe care oamenii de știință nu l-au luat în considerare 

până când nu l-au văzut în acţiune. Animalele de acolo 
se bazează pe anumite bacterii, care îi ajută să metabo- 
lizeze energia chimică în hidrogen sulfurat și apă, și pe 
cantitatea extraordinară de energie termică care țâșnește 
din fundul oceanului. Bacteriile, la rândul lor, produc 
substanţe chimice pentru giganticii viermi tubulari, pen- 
tru strălucitorii crabi albinoși și pentru scoicile nefiresc 
de mari, reușind cu toţii să-și ducă astfel existenţa. 

În ultimii ani, craterele oceanice hidrotermale de 
mare adâncime au fost studiate pe scară largă. În mo- 
mentul scrierii acestor rânduri, se pare că organismele de 
acolo au trăit mai întâi la suprafaţă. Toate sunt, probabil, 
descendentele unor creaturi de suprafaţă; în Cronologia 
Vieţii sunt poziționate la dreapta și în aval faţă de cele- 
lalte scoici, crabi și viermi. Dacă așa stau lucrurile, această 
constatare conţine un mesaj important: biochimia vie- 
ţii este suficient de flexibilă încât poate trece de la un 
anumit tip de energie la alta. Dar procesul a trebuit să 
înceapă undeva. Pentru ca întregul metabolism cunoscut 
al vieții să ia naștere, substanţele chimice au avut ne- 
voie de o sursă de energie inițială. Poate viaţa a început 
într-o mare fierbinte și și-a croit drum spre suprafață. 
Cercetările continuă în ritm alert. 

Conform unei ipoteze deosebit de convingătoare, 
impulsul de energie în cauză a fost o radiaţie electromag- 
netică din spectrul ultraviolet. Pentru voi, iubitorii de la- 
tină, ultra înseamnă „deasupra“ în latină. Deci, ultravio- 
letul se află la un nivel de energie deasupra violetului sau 
purpuriului, vizibil ochilor noștri. Ipoteza ultravioletă in- 
dică cel puţin două moduri de a explora originea vieții. În 
primul rând, am putea verifica modelele computerizate 

ale climei și mai ales modelele noastre computerizate 
despre evoluția stelelor și să vedem dacă este plauzibil ca 
Pământul să fi fost bine iradiat de lumina ultravioletă a 
Soarelui în zorii vieţii, acum 3,5 miliarde de ani, să spu- 
nem. În al doilea rând, putem studia dacă există ceva în 
genele sau în ADN-ul creaturilor din craterele oceanice, 
care să ne dea un indiciu cu privire la originea lor și la 
nevoia strămoșilor lor de a fi folosit lumina ultravioletă 
pentru metabolismul lor timpuriu. Dacă acest lucru se 
dovedește a fi adevărat, înseamnă că aceste organisme 
vii au trăit mai întâi la suprafaţă și s-au îndreptat apoi 
spre adâncurile oceanului. Este un aspect fascinant de 
cercetare, care ne-ar putea da informații despre modul 
în care să căutăm viaţa în alte lumi, putând conduce la 
descoperirea vieţii în altă parte. 

În anii următori, ne putem aștepta la mai multe ex- 
perimente care să încerce să studieze originea vieții în 
mod direct, prin recrearea experimentului naturii și sin- 
tetizarea în laborator a moleculelor care se autoreproduc. 
Atunci va fi rezonabil să întrebăm: este viu? 

Fie că suntem în căutare de noi forme de viaţă în na- 
tură, fie că încercăm să le creăm noi înșine, iată ceva de 
care vor avea nevoie cu siguranţă: lichid. Viața necesită 
un anumit tip de solvent pentru a transporta moleculele 
dintr-un loc în altul, deoarece extrage energia din ele 
sau le folosește pentru a face alte substanțe chimice să se 
deplaseze în jurul lor. Astrobiologii au studiat tot felul de 
lichide care ar putea susține viața: amoniac, clor, metan 
lichid, alcooluri de diferite soiuri și așa mai departe. Ei 
le-au explorat proprietăţile la diferite temperaturi și presi- 
uni. În cele din urmă, au revenit la apă. Este pur și simplu 

un solvent foarte eficient, foarte versatil. De asemenea, 
are avantajul de a exista din abundență. 

Sistemul nostru solar este încărcat de apă, dacă știi 
unde să te uiţi. Satelitul Europa al lui Jupiter are un ocean 
cu apă sărată dedesubtul unui strat gros de apă îngheţată. 
Asteroizii sunt adesea alcătuiți din gheaţă. Asteroidul 
gigant Ceres — atât de mare încât a fost reclasificat drept 
planetă-pitică (o expresie jalnică, așa e) — pare a avea o 
suprafaţă din argilă umedă. Vom ști destul de curând, 
deoarece nava spaţială Dawn se îndreaptă într-acolo în 
20155. Pluto și satelitul său, Caron, alături de sateliții 
mai mici Nix, Hidra, Cerber și Styx, sunt fără îndoială bo- 
gaţi în gheaţă. Vestea mare vine și în acest caz, deoarece 
sonda New Horizons va zbura prin apropierea sistemului 
planetei Pluto pe 14 iulie 20155, Întregul roi de lumi de 
dincolo de Neptun, cunoscut sub numele de Centura 
Kuiper, este probabil plin de apă îngheţată. Apropo, în 
loc să mă gândesc la Pluto** ca la ultima dintre plane- 
tele tradiționale, îmi place să mă gândesc la ea ca fiind 
prima dintr-o clasă nouă de obiecte, numite Plutoide. 
Apa există chiar și în locurile cele mai improbabile. Este 
prezentă în craterele friguroase, umbrite, de la polul nord 


2 Conform comunicărilor oferite între timp de N.A.S.A., s-a confirmat pre- 
zența apei sub formă de gheaţă pe Ceres, a hidrocarburilor și a sărurilor. 
(N.t.) 

55 Datele trimise de sonda New Horizons par, într-adevăr, să confirme pre- 
zenţa apei pe Pluto și pe Caron. (N.t.) 

+  Plutoa fost recatalogat în 2006, alături de Caron, drept un sistem binar 
de planete-pitice de către Uniunea Astronomică Internaţională (L.A.U.). 
Printre argumente: există alte corpuri cerești în apropiere care sunt chiar 
mai mari (planeta-pitică Eris) și nu își domină orbita (se intersectează 
cu orbita lui Neptun vreme de 20 de ani, ceea ce este caracteristic, mai 
degrabă, cometelor). (N.t.) 

al altfel încinsei planete Mercur și formează o crustă de 
gheaţă în craterele polare ale Lunii. 

Oricare ar fi scenariul vieţii de pe alte planete, se 
naște imediat o minunată întrebare evoluționistă. Cât 
de diferite ar putea fi tipurile de viață extraterestre? Ne 
dăm seama că acestea nu ar conține ADN. Sau ar con- 
ține? Nu ar avea membrane celulare și organite care să 
metabolizeze energia chimică. Sau ar avea? Ei, dacă ei 
există, nu ar avea cinci degete la fiecare dintre cele patru 
membre. Sau ar avea? Ei nu ar avea un creier pe bază de 
apă, conectat la senzori chimici, stereo-acustici, tactili pe 
canale multiple și stereo-optici. Sau ar avea? Oare proce- 
sul evoluției ar converge la modele comune de design și 
de rezolvare a problemelor în fața întâmplărilor vieții sau 
ar fi totul diferit? 

Dacă există viaţă în altă parte a sistemului solar, ar 
putea avea, de fapt, multe lucruri în comun cu viaţa de 
pe Pământ. Gândește-te la asteroidul enorm care a lovit 
Pământul în urmă cu 66 de milioane de ani, când vechii 
dinozauri au dispărut. După ce a stârnit un nor imens 
de piatră și de praf, o parte din această materie a părăsit 
Pământul cu totul și a început să migreze prin sistemul 
solar. Același lucru se întâmplă și pe alte planete. Pe par- 
cursul miliardelor de ani, planetele fac schimb de materie 
între ele. Asta nu este o speculație; este un fapt demon- 
strat. Cercetătorii planetari au găsit bucăţi de Marte și de 
Lună aici, pe Pământ, și au identificat și fragmente de 
Venus și de Mercur. Oare viaţa a călătorit de pe Pământ 
pe Marte sau invers? Această teorie, a transmiterii vieții 
într-un spaţiu interplanetar sau chiar interstelar, a ajuns 
să se numească transpermia. 

Este, de asemenea, posibil să existe un tip de viață 
complet diferit pe una dintre aceste lumi din sistemul 
nostru solar. În acest caz, am putea să o studiem și să 
obținem o mare perspectivă asupra naturii și a procesului 
evoluției. Cu timpul, o astfel de descoperire ar duce la 
schimbări profunde în credinţele noastre, ca cetățeni ai 
planetei Pământ. Dar ar trebui să trimitem acolo, departe, 
nave spaţiale și cercetători pentru a efectua investigaţii și 
ar trebui să fim foarte atenţi să evităm contaminarea în 
ambele direcţii. Este o chestiune delicată treaba asta cu 
extratereștrii. 

Oamenii de știință și publicul profan, deopotrivă, 
iau aceste idei din ce în ce mai în serios. După ce au 
asolizat pe Marte, în 2004, vehiculele N.A.S.A., Spirit și 
Opportunity, au trimis înapoi dovezi concludente că a 
existat cândva apă în stare curgătoare pe această planetă. 
În acel moment, celebrele case de pariuri din Marea 
Britanie, cum ar fi Ladbrokes și William Hill Company, 
au încetat să mai înregistreze pariuri în legătură cu exis- 
tența vieții pe Marte. În 2004, cotele erau de 16 la 1, în 
scădere de la 1 000 la 1, în urmă cu 40 de ani. Ladbrokes 
este aceeași casă de pariuri care a achitat 10 000 de lire 
sterline unui domn care a pariat cu succes doar 10 lire 
sterline pe faptul că oamenii vor ateriza pe Lună îna- 
inte de sfârșitul anilor 1960. Acest gen de pariuri nu în- 
seamnă doar distracție. Ele demonstrează tipul de sprijin 
din partea publicului pe care un guvern sau o companie 
comercială spaţială se poate baza în căutarea vieţii în alte 
lumi. În calitatea mea de director executiv al Societății 
Planetare sper că entuziasmul va persista și va inspira mi- 
siunile necesare pentru obținerea răspunsurilor concrete. 

În acest moment, sper că te întrebi: „Care este cel 
mai logic loc pentru a căuta viaţă extraterestră?“ Ca pă- 
mânteni, nu putem să nu ne uităm la Venus și la Marte. 
Aceste două lumi seamănă foarte mult cu propria noastră 
lume, din punct de vedere astronomic. Sunt la distanţe 
similare față de Soare. Pământul are aproximativ 13 000 
de kilometri în diametru. Venus are aproximativ 12 000 
de kilometri. Marte are aproximativ 7 000. Niciuna dintre 
planetele vecine nu este la fel de mare ca a noastră, dar, 
pentru un astronom, are același ordin de mărime — ro- 
tunjind semnificativ, toate au aproximativ 10 000 de 
kilometri în diametru. Pământul se rotește în jurul axei 
sale în 24 de ore pământene. Lui Venus îi ia 243 de zile, 
dar Marte se rotește în 24 de ore și 40 de minute; o zi pe 
Marte este practic la fel cu una de pe Pământ. 

Începem să cunoaștem planeta Marte destul de bine. 
În momentul acestei scrieri, vehiculul Opportunity își con- 
tinuă treaba. A fost conceput pentru a rezista timp de 
nouăzeci de zile marţiene — aproximativ trei luni —, dar 
este încă funcţional, zece ani mai târziu. Asta e ca și cum 
ai cumpăra un automobil cu garanţie de trei ani și, după 
120 de ani, ai constata că încă rulează pe șosea, fără între- 
tinere, fără schimburi de ulei, cauciucuri sau plăcuţe de 
frână. Este un remarcabil exemplu de cheltuire eficientă a 
banilor din impozite. Între timp, vehiculul Curiosity, mai 
mare și mai modern, explorează o altă parte a planetei. 

Venus este o cu totul altă socoteală. De aici ne oferă o 
priveliște grozavă. Când eram puști, filmele science-fiction 
populate cu femei minunate de pe Venus erau o marfă de 
consum; anterior, unii oameni de știință și-au imaginat 
în mod serios planeta Venus ca fiind o planetă tip junglă, 

locuită de creaturi asemănătoare dinozaurilor. Însă la 
o analiză mai atentă, Venus se dovedește a fi complet 
neprimitoare. Suprafața sa este fierbinte, uimitor de fier- 
binte, în jur de 460° C (840° F). Este suficient de puter- 
nică încât să topească plumbul. Greutățile tale de pescuit 
s-ar transforma aici într-o baltă strălucitoare de metal. 
Venus este menținută în această stare de o atmosferă 
groasă, densă, încărcată de dioxid de carbon. Avem de-a 
face cu un efect de seră scăpat nebunește de sub con- 
trol, după cum este descris adesea fenomenul. De fapt, 
modelele schimbărilor climatice de aici, de pe Pământ, 
au fost dezvoltate în parte de către oameni de știință, în 
special de către James Hansen, care au studiat atmosfera 
lui Venus. Ei au observat că lumina vizibilă străbate at- 
mosfera, lovește suprafaţa și apoi este reradiată sub formă 
de căldură, care este captată de dioxidul de carbon. Acest 
proces influenţează foarte mult dacă o planetă este sau 
nu locuibilă. 

Dioxidul de carbon din atmosfera venusiană a fost 
preparat din substanțe chimice purtătoare de carbon, 
din carbonaţii din rocile planetei. Este atât de fierbinte 
aici încât oxigenul (O) se rupe și creează în aer legături 
cu carbonul (C). Apa existentă vreodată pe Venus a creat 
legături chimice cu sulful, transformându-se în acid sul- 
iuric (H,SO,) și dând naștere norilor din acid sulfuric. 
Pe Venus plouă cu acid. Dar ploaia acidă nu atinge 
niciodată solul venusian, deoarece căldura este atât de 
intensă încât picăturile de ploaie se evaporă înainte de 
a putea ajunge pe suprafaţa planetei. Venus este o bună 
aproximare a iadului. Câteva sonde spaţiale sovietice au 
reușit să ajungă pe solul planetei și să arunce o privire în 

jur, dar chiar și cele mai dure au rezistat doar câteva ore. 
Acesta nu este un loc promițător pentru căutarea vieţii, 
deși unii cercetători au sugerat că microbii care iubesc 
sulful ar putea supraviețui în nori. 

Marte are probleme opuse. Atmosfera este rarefiată, 
iar suprafaţa este foarte rece. Putem observa de aici, de 
pe Pământ, cu ajutorul telescoapelor, calotele de gheață 
de pe Marte. Există destul de multă apă îngheţată obiș- 
nuită, dar enormele calote marțiene, cea arctică, albă, 
și cea antarctică, sunt în majoritate alcătuite din dioxid 
de carbon înghețat (gheață uscată). Acest lucru face ca 
în zonele polare să se atingă cel puţin -130° C (-270 F). 
Vaporii de apă și dioxidul de carbon care se condensează 
pentru a forma calotele de gheaţă fac parte din atmo- 
sfera marțiană. După standardele pământene, nu prea 
avem de-a face cu o atmosferă adevărată, abia dacă are 
0,7% din presiunea de suprafață a Pământului, destul 
însă pentru a crea vânturi și o climă interesantă. Cei care 
manevrează vehiculul Opportunity îl direcționează din 
când în când spre terenuri mai înalte, unde vânturile și 
condițiile electrostatice favorizează curățarea prafului de 
pe vehicul. Este o întreprindere neobișnuită, dar una care 
a dus la descoperiri remarcabile. 

Explorările în curs de desfășurare de pe Marte arată 
că planeta a fost cândva acoperită de lacuri, cursuri de 
apă și mări întinse. Vehiculul Curiosity a amartizat practic 
în ceea ce pare a fi, în mod evident, o albie uscată a unui 
râu. Nu putem să nu ne întrebăm dacă, acum mai bine 
de trei miliarde de ani, când exista atâta apă pe Marte, nu 
au existat și niște creaturi vii? Ar putea microbii marţieni 
să trăiască și astăzi, în subteran, unde sunt protejaţi de 

extremele climatice și de razele cosmice? Pe terenul des- 
chis, pe care sunt capabile să circule vehiculele noastre, 
observăm dovezi ale apei, dar nimic viu nu pare să mai 
existe astăzi acolo. Tine minte totuși că tehnologia noas- 
tră este limitată. Pentru știința planetară, limitările pot fi 
exprimate în dolari. Cu tehnologia și investiţiile actuale, 
putem amartiza navele noastre de explorare doar în zo- 
nele deschise ale suprafeţei marțiene. Nu putem încă să 
dirijăm atât de restrâns amartizarea, încât să atingem un 
punct precis. Aceasta este o constrângere reală în cău- 
tarea vieţii sau a dovezilor vieţii. Imaginează-ţi că ai de 
explorat Pământul, în căutarea vieţii, dar tehnologia ta te 
constrânge să aterizezi pe platourile din Great Salt Lake 
sau în Deșertul Sahara. S-ar putea să nu dai de prea multă 
viață până când nu conduci câteva sute de kilometri în 
direcția potrivită. 

Phoenix Lander a ajuns pe suprafața marțiană în 2008. 
Descoperirile sale au dat o altă întorsătură interesantă 
căutării vieții pe Marte. Phoenix a amartizat pe un strat 
subțire de nisip sau de sol la polul nordic. Imediat dede- 
subtul suprafeţei, la doar câţiva centimetri în adâncime, 
există o fâșie enormă de gheaţă, de apă îngheţată. Se pare 
că se întinde pe mai mulţi kilometri, în toate direcțiile, 
la mică distanță de suprafaţă. Oare există ceva capabil 
să trăiască în acea gheaţă, asemenea celor aproximativ 
șase tipuri de bacterii generice care trăiesc sub gheaţă pe 
planeta noastră? După cum am văzut pe Pământ, viaţa 
este extrem de tenace odată ce ia ființă. Dacă începutul 
lui Marte a fost suficient de ospitalier, poate că procesul 
a început acolo cu miliarde de ani în urmă și nu s-a în- 
cheiat niciodată. 

În calitate de director executiv al Societăţii Planetare, 
pledez adesea pentru o investiție majoră în căutarea vieţii 
pe Marte. Să presupunem că am construit o navă spațţi- 
ală capabilă să asolizeze în apropierea unei văi, a unei 
ravene sau a unui defileu, lângă ecuatorul lui Marte, un 
loc care ar putea trece dincolo de punctul de îngheț al 
apei într-o zi însorită de vară marțiană. Apoi, să presu- 
punem că avem un vehicul în stare să se detașeze de 
nava principală, să conducă deasupra muchiei sau mar- 
ginii ravenei, apoi să coboare în rapel, ca un alpinist 
pe o stâncă, către o deschidere de gheaţă sau un strat 
dezvelit. La mijlocul dimineţii, când Soarele va străluci 
direct deasupra gheții, instrumentele de la bordul ro- 
botului nostru coborâtor în rapel vor putea analiza de 
foarte, foarte aproape. Dacă vor găsi ceva ce este încă în 
viață? Dacă există într-adevăr microbi marțieni care încă 
își duc existenţa în frigul îngheţat al vecinului nostru 
apropiat? 

Răspunsul la aceste întrebări nu este extrem de 
costisitor, în schema mai largă a lucrurilor. În prezent, 
investiția S.U.A. în știința planetară este mai mică de 
1,5 miliarde de dolari pe an. Altfel spus, este mai mică de 
0,05% din bugetul federal. Acesta include toate misiunile: 
Marte, Mercur, Jupiter, Saturn și misiunea New Horizons, 
aflată în prezent în drum spre îndepărtatul Pluto. Dar 
dacă am mai adăuga un miliard la sumă și am găsi viață 
pe Marte? Ar fi o investiţie extraordinară, abia cât costul 
unei cești de cafea pentru fiecare contribuabil. Cu un 
preşedinte, un congres și un administrator al N.A.S.A. 
care s-ar concentra asupra unei astfel de probleme, am 
putea schimba cursul istoriei umane. 

Același lucru se poate spune și despre o misiune pe 
Europa, unul dintre cei patru mari sateliți ai lui Jupiter. 
Europa are un diametru de 3 100 de kilometri, doar cu 
un pic mai mic decât al Lunii noastre, dar este o lume 
complet diferită. În 2011, au fost analizate cu atenţie 
datele primite de la nava spaţială Galileo. Este clar acum 
că există un ocean cu apă sărată pe Europa, sub o crustă 
zgâriată de gheaţă. Oceanul a fost descoperit folosind 
datele furnizate de un magnetometru; aceasta este o 
busolă electronică de precizie. Apa sărată conduce elec- 
tricitatea, ceea ce afectează câmpul magnetic din jurul 
Europei. Apa nu a îngheţat complet, deoarece mișcarea 
orbitală a Europei în puternicul câmp gravitațional al 
lui Jupiter face ca întreaga lume să se presurizeze și să 
se depresurizeze cu fiecare mișcare orbitală. Europa își 
menţine oceanul în stare lichidă prin căldura generată 
de distorsiunile mecanice. Seamănă cu căldura pe care o 
simți când întinzi de câteva zeci de ori un balon de cau- 
ciuc neumflat și îl atingi apoi cu buzele. Încearcă asta! 

Încă de la descoperirea lui, oamenii de știință și ingi- 
nerii au dezbătut cum să exploreze oceanul de sub gheaţă. 
Dacă există într-adevăr apă lichidă și dacă într-adevăr a 
fost menținută suficient de caldă pentru a rămâne în 
stare lichidă în ultimele patru miliarde și jumătate de 
ani, atunci poate că există acolo vreun organism viu. 
Au fost elaborate planuri pentru construirea unei nave 
spaţiale care să asolizeze pe suprafaţa Europei. Aceasta 
ar urma să execute apoi un foraj mecanic sau termic, 
cu un siredelitor suficient de dur și probabil suficient 
de fierbinte încât să treacă prin aproape 50 de kilometri 
de gheaţă. Ar urma să fie ancorat de echipamentul de 

asolizare de deasupra. Ar purta instrumente care ar căuta 
semne de viață europene, așa cum ne imaginăm noi că 
trebuie să existe. Aceasta ar fi o misiune palpitantă, dar 
una foarte costisitoare, cu siguranță de multe miliarde 
de dolari. Ar fi extrem de dificilă din punct de vedere 
tehnic. Și, enorm de important, ar trebui să aibă grijă să 
nu încalce „principala directivă“ a science-fictionului. 
Pentru a descoperi, nu trebuie să deranjăm ecosistemele 
europene, dacă ele există, contaminându-le cu microbi 
pământeni care au făcut autostopul până acolo. 

În 2013, am descoperit ceva fascinant, ceva care ar 
putea să simplifice foarte mult căutarea vieții pe Europa. 
Astronomii au orientat Telescopul Spaţial Hubble spre 
Europa și au descoperit dâre de apă, apă de mare, care țâș- 
nesc în spaţiu prin fisurile din gheaţă. Dacă în Oceanul 
European există microbi, sau poate chiar fiinţe de câţiva 
centimetri, ele sunt expulzate în întuneric odată cu apa. 
Ar putea fi proiectată o navă care să zboare printre dârele 
de apă și să captureze destule mostre încât să poată face 
estimări microscopice și chimice despre existenţa orga- 
nismelor vii în acea apă. O asemenea misiune poate fi 
pregătită cu o mică fracțiune din costurile implicate de 
trimiterea unui vehicul care să asolizeze, să foreze și să 
evite tot necazul legat de contaminarea microbilor lor 
cu ai noștri (asta dacă „ei“ există). Misiunea propusă se 
numește Europa Clipper. 

O provocare similară ne așteaptă pe Enceladus, unul 
dintre sateliții lui Saturn. Este mult mai mic decât Europa, 
cu o lățime de doar 500 de kilometri, dar are totodată un 
mic ocean de apă, îngropat sub un strat de gheaţă gros, și 
are jeturi chiar mai mari care izbucnesc din polul sudic. 

lată un alt loc pentru a căuta viaţă folosind o misiune de 
tip Clipper. 

Nu știu ce crezi tu, dar mie îmi vine ușor să-mi ima- 
ginez un fel de farfurie transparentă, rezistentă în spaţiu, 
montată aproximativ perpendicular pe direcția de zbor a 
navei spaţiale. Pe măsură ce Clipper ar zbura prin dâra de 
apă, orice organism viu ar avea aceeași soartă ca insectele 
de pe un parbriz. (Nu este planul perfect, dar poate fi cel 
mai bun lucru pe care îl putem face; e nevoie de viteză 
pentru a orbita.) Apoi, printr-o cameră cu microscop, ali- 
mentată de la o sursă de lumină potrivită și montată pe 
farfurie, pământenii ar putea să arunce o privire asupra 
potenţialelor organisme vii dintr-o lume străină. O versi- 
une mai elaborată a misiunii ar putea chiar să colecteze 
un eșantion de gheaţă de pe Europa (sau Enceladus) și să 
o aducă înapoi pe Pământ, pentru studii mai detaliate — 
având foarte mare grijă să nu contamineze lucrurile în 
nicio direcție, bineînţeles. Că veni vorba despre valoarea 
contribuţiilor din impozite: acesta ar fi un experiment 
inovator, unic prin comparaţie cu oricare altul realizat 
vreodată în istoria lumii. 

Dacă ajungem pe Europa sau Enceladus — ori cău- 
tăm cu mai multă ardoare pe Marte — ne vom lovi de o 
întrebare de nivel superior despre potenţiala viață extra- 
terestră: Când o vom vedea, vom fi capabili s-o recu- 
noaștem? Răspunsul ne obligă să revenim la cunoștințele 
noastre despre bazele vieţii, dincolo de nevoia de energie 
și de posibilul apetit pentru apă. Cum s-ar reglementa 
reacțiile chimice necesare pentru ca substanțele chimice 
să facă câpii ale lor însele? O modalitate cunoscută este 
folosirea proprietăților chimice ale substanţelor chimice 

deja dizolvate în apă, pentru a furniza energia necesară 
deplasării lucrurilor. Dar un organism viu are nevoie de 
o metodă de a păstra separat diferitele chimicale. Altfel, 
întregul interior al unui organism s-ar amesteca și proce- 
sul s-ar opri. Așadar, am realizat că e nevoie de un reci- 
pient sau de o membrană. E nevoie de un perete, pentru 
a stabili ce este în interior și ce reprezintă împrejurimile 
sale. Pe scurt, s-ar putea să arate foarte diferit în interior, 
dar din exterior este posibil să arate asemenea bacteriilor 
sau organismelor unicelulare pe care le cunoaștem atât 
de bine, cel puțin urmând o unică linie de raționament. 

Organismele care și-ar putea forma membrane ar 
avea probabil un mare avantaj faţă de moleculele care 
nu și le pot forma. Membranele permit organismelor să 
folosească atracţia și respingerea electronilor din exterio- 
rul atomilor pentru a impulsiona sau atrage moleculele. 
Încearcă experimentul cu osmoza, pe care l-am menţio- 
nat în Capitolul 12. E la fel de valabil și pentru sistemele 
chimice din alte lumi. 

Căutarea de dovezi ale existenței apei pe alte pla- 
nete este foarte simplă. Căutarea de membrane este o 
chestiune mult mai complicată. Să revenim la cazul 
Europei. Să presupunem că vom construi Europa Clipper, 
acesta va zbura printre gheizere și va aduce mostre înapoi 
acasă. Chiar și atunci, cum vom putea ști? Cum vom găsi 
membranele celulare printre urmele de jeturi? O idee ar 
fi să ne uităm după tipurile de atomi care se găsesc în 
membranele celulelor de pe Pământ. La viaţa terestră, 
elementele caracteristice dintr-o membrană sunt carbo- 
nul, azotul, potasiul și sodiul. Avem de unde porni... cu 
excepția cazului în care viaţa pe Europa a descoperit o 


ASTROBIOLOGIA ARE CUVÂNTUL: E CINEVA ACOLO? 


modalitate cu totul diferită de a construi o membrană. 
Atunci cum am putea s-o mai găsim? Dacă te macină 
astfel de gânduri, ia în considerare să devii astrobiolog. 

Problema este oarecum mai ușoară în cazul lui Marte, 
pentru că este mult mai aproape și pentru că are o supra- 
faţă de explorare mai puţin complicată, asemănătoare 
Pământului. În următorii ani, vom continua să căutăm 
viaţă acolo. Dacă am putea obţine instrumentele potri- 
vite pentru suprafața supersărată și noroioasă, am găsi 
dovezi ale fosilelor microbiene marţiene. S-ar putea să 
găsim chiar un organism încă viu și să îl observăm direct 
printr-un microscop. 

Gândește-te ce ar însemna dacă unul dintre acele 
corpuri îndepărtate ar expulza adânc în spaţiu un tip 
de viață necunoscut de noi până acum sau dacă viața 
așteaptă la adăpost, sub o stâncă, pe Marte. Dacă viața 
aceea ne seamănă? Dar dacă e total diferită? Indiferent 
de răspuns, descoperirea ar schimba modul în care per- 
cepem cu toții ce presupune să fii un organism viu. Ne va 
vorbi despre diferitele moduri în care viața poate să apară 
și să evolueze. Ne-ar da, pentru prima dată în istorie, o 
dovadă concretă că nu suntem singuri în univers. 

În clipele mele de speculație cele mai nebunești, îmi 
place să mă gândesc și mai departe de atât. Îmi imaginez 
că ar putea exista ceva care înoată în marea de sub gheaţa 
de pe Europa — nu doar microbi, ci organisme mari și 
complexe. Dacă există într-devăr un ecosistem întreg în 
Oceanul European și a existat acolo de suficientă vreme 
încât să dea naștere unor creaturi marine multicelulare 
care să semene cu cele pământene, presupun că vor 
avea forme asemănătoare peștilor. Mi se pare rezonabil 

ca oricare organism — pește, pasăre sau musculiţă de 
oțet — să aibă organele senzoriale concentrate în ceva 
ce seamănă cu un cap, iar membrele locomotorii să fie 
conectate cumva la cap și așa mai departe. 

Cu alte cuvinte, nu aș fi surprins dacă am găsi crea- 
turi extraterestre cu planuri corporale nu prea diferite de 
ale noastre. Nu am idee dacă eu sau oricine altcineva va 
apuca să vadă așa ceva. Dar, cu siguranţă, ar fi o testare 
solidă a ideilor noastre despre evoluţia convergentă. Ce 
am avea de învăţat de la un extraterestru? Ar putea fi 
uimitor. Am afla rapid dacă viața necesită în mod obli- 
gatoriu un cod genetic, o membrană celulară, tipuri ase- 
mănătoare de apendice și categorii familiare de organe 
senzoriale. Natura poate avea posibilități pe care nici nu 
le-am imaginat. Sau poate viața, asemenea craterelor de 
impact sau vulcanilor, tinde să arate aproape la fel peste 
tot unde apare. 

Aceste idei n-ar fi decât niște cugetări misterioase 
dacă nu ar exista fascinația pe care o resimțim cu toții 
pentru înțelegerea originii noastre. Nu există un mod 
mai dramatic de a testa, de a forța limitele celor învăţate 
de noi despre evoluţie decât căutând dovada că ea s-a 
petrecut și în alte lumi. Răspunsul va conduce la noi teh- 
nologii. Va inspira generaţiile viitoare de savanți. Și s-ar 
putea să revoluționeze înțelegerea noastră practică, dar și 
filosofică despre ce înseamnă să fii om. 

În discuţia sa cuprinzătoare despre evoluţie din 
Despre originea speciilor, Charles Darwin a evitat cu asi- 
duitate speculațiile litigioase despre cum a început toată 
povestea. Comentariul său se limitează la o singură frază, 
de la sfârșitul ultimului capitol al cărţii: „Prin urmare, 
ar trebui să deduc din analogie că, probabil, toate fiin- 
tele organice care au trăit vreodată pe acest pământ au 
descins dintr-o singură formă primordială, în care a fost 
insuflată mai întâi viața.“ Dar întrebarea este irezistibilă. 
De unde am venit — care a fost scânteia care a aprins 
focul vieții? În zilele noastre, mulți oameni de știință se 
aventurează acolo unde Darwin nu putea îndrăzni. Să ne 
alăturăm lor și să ne întoarcem la început pentru a vorbi 
despre... început. 

A răspunde la marea întrebare seamănă al naibii de 
mult cu a răspunde la „Există un Dumnezeu la comanda 
spectacolului?“ Apare totuși o diferență esenţială. Mai 
toate aspectele vieţii care au fost atribuite cândva scopului 
divin sunt acum explicate elegant și complet în contex- 
tul științei evoluționiste. Pentru mine, nu există niciun 
motiv să cred că originea vieţii este diferită. Sunt des- 
chis și nu am nicio problemă cu majoritatea religiilor, 

dar explicaţiile religioase sunt nesatisfăcătoare. Nu duc 
nicăieri; crezi în ele sau nu, și asta-i tot. Teoriile științifice 
despre originea vieţii sunt deschise întrebărilor, testelor, 
revizuirilor, înlocuirii cu alte teorii noi, și mai pătrunză- 
toare. Un traseu ne duce într-o fundătură. Un altul duce 
la un progres palpitant, fără limite. 

Când eram la Facultatea de Inginerie de la Universi- 
tatea Cornell, bântuiam din când în când prin corpurile 
de clădiri ale Științelor Spațiale. John Olsen (Jolse), care 
era și este un bun prieten, un serios camarad biciclist și 
un chibiț al astrofizicii, mă implora mereu să particip 
la simpozioane și mici dezbateri între absolvenți etc., 
acolo sus, la Științele Spațiale. După cum spune John 
adesea, lucrurile despre care vorbeam erau pur și simplu o 
nebunie: găuri negre, centrul universului (sau lipsa aces- 
tuia), producţia de energie și sinteza unor noi elemente 
în stele. Aceste întâlniri îi includeau pe Carl Sagan, Kip 
Thorne și Hans Bethe. Ce vremuri să frecventezi acele 
corpuri de clădire cenușii, deloc arătoase! Într-una dintre 
hoinărelile mele, am ajuns într-un laborator, care sunt 
convins că era la etajul al treilea, și am văzut înaintea 
mea o încâlcitură fabuloasă de sticlărie și de tuburi, care 
legau niște sticle mari, de metal, pline cu tot felul de gaze, 
de un flacon sferic central, foarte mare. Era o versiune a 
experimentului Miller-Urey, care tocmai fusese declanșat 
cu entuziasm. 

Stai așa; permite-mi să mă întorc pentru o clipă. 
Ideea acestor echipamente, propuse, proiectate și acţio- 
nate pentru prima oară în anii 1950 de către chimiștii 
Stanley Miller și Harold Urey, era să simuleze condiţiile 
de pe Pământ în timpuri primordiale, de acum trei sau 

patru miliarde de ani, când a apărut pentru prima dată 
viața. Experimentele urmăreau să vadă dacă pot crea 
viață folosind doar substanţe chimice lipsite de viaţă. 

Stii ce a rezultat? Nu e vorba despre viaţă, ci des- 
pre ceva la fel de fascinant. Substanțele chimice au 
dat naștere unor compuși chimici importanţi: o mână 
de aminoacizi, componente esenţiale în chimia vieţii. 
Aminoacizii sunt moleculele care se cuplează împreună 
pentru a forma proteinele, care conduc aproape fiecare 
aspect al biologiei. Ei sunt cărămizile vieţii. Detaliile sunt 
fascinante, dar, la modul general, acizii sunt substanțe 
chimice care pot da sau „dona“ un proton unui alt atom 
sau molecule. Un acid poate fi bizar și mortal sau poate 
fi domol sau blând, ca dressingul pentru salată. 

În cazul aminoacizilor, toți au un singur atom de 
carbon în mijloc și o catenă de carbon-oxigen-oxigen 
într-o parte. Proprietatea remarcabilă a carbonului este că 
el deține patru locuri de care se pot atașa alte substanţe 
chimice, patru „poziţii de legare“ așa cum sunt numite. 
La aminoacizi, una dintre poziții este o catenă de atomi: 
carbon-oxigen-oxigen. Pe cont propriu, se numește acid 
carboxilic. Când este conectată la o altă moleculă, noi 
o numim o grupare carboxil. La aminoacizi, una dintre 
poziţiile carbonului central este pentru gruparea carboxil, 
iar celelalte trei situri poartă diferite alte configurații de 
carbon, sulf, azot și, în special, hidrogen. 

Menţionez aceste detalii pentru că este uimitor să-ți 
dai seama că asta e tot. Există doar 20 de aminoacizi 
naturali. (Există o dezbatere despre cât de mulți anume 
sunt folosiți de organismele vii, dar, în cel mai bun caz, 
numărul lor este un pic mai mare de 20.) Toţi provin 

din combinații de doar câteva tipuri diferite de atomi. 
Aminoacizii formează așa-numitele molecule de peptide, 
ce se leagă împreună pentru a crea polipeptidele care for- 
mează proteinele. Proteinele, la rândul lor, fac aproape 
toată treaba în cadrul celulelor. Ele construiesc structura; 
ele conduc metabolismul; ele reglează răspunsurile, toată 
tărășenia. Aceștia sunt aminoacizii produși în mai multe 
versiuni ale experimentului Miller-Urey. De fapt, ei au 
produs aminoacizi naturali împreună cu câteva configu- 
rații suplimentare ale altor aminoacizi, logice din punct 
de vedere chimic, dar nenaturale. E uimitor. Doar cinci 
elemente chimice și iată câte organisme vii creează! 

Pentru a crea acești compuși, Miller și Urey au tre- 
buit să intuiască compoziția atmosferei primordiale a 
Pământului și a oceanului primordial al Pământului. Cu 
avantajul câtorva decenii de informaţii suplimentare, 
biologii de astăzi consideră, în general, că ei au acționat 
mai conservator decât era probabil nevoie. Au încărcat 
flaconul mare de sticlă cu câteva gaze naturale sau me- 
tan, niște vapori de apă și niște amoniac. Dacă vrei să ţii 
socoteala, în notație chimică, acestea sunt: CH, H,O și 
NH,. Au aprins o scânteie, ceea ce s-au gândit că e plauzi- 
bil să se fi întâmplat în timpul furtunilor primordiale. Un 
element-cheie lipsă: nu au avut o sursă de sulf. 

E un pariu sigur să presupunem că au existat o mul- 
time de vulcani care au erupt peste tot pe Pământul tâ- 
năr, răspândind mirosul de ouă stricate al hidrogenului 
sulfurat (H,S). Este o otravă mortală pentru animalele din 
zilele noastre, cum suntem noi, dar în acele vremuri, de 
demult, s-ar putea să fi dus la apariţia unui aminoacid 
important, numit cisteină. Hidrogenul sulfurat ar fi putut 

fi, de asemenea, util pentru viața timpurie, ca sursă de 
energie primară. Chiar și astăzi există ecosisteme întregi 
în craterele termale de adâncime ale oceanelor, care sunt 
susținute de hidrogenul sulfurat. Ceea ce pentru un or- 
ganism reprezintă gunoi, pentru un altul este o comoară, 
după cum îmi place să spun. 

Este interesant de remarcat că, în general, creațio- 
niștii resping experimentele de tip Miller-Urey, spunând 
că ideea vieții rezultată din substanţe chimice neimpreg- 
nate de o putere divină este absurdă. Un motiv pentru 
care creaționiștii resping aceste rezultate este că, spun 
ei, cantitățile de aminoacizi produse sunt atât de mici 
încât sunt nesemnificative. Asta este cât se poate de fals. 
Orice cantitate de molecule fundamentale ale vieţii este 
intinit mai mare decât zero — infinit mai mare. Originea 
vieții are nevoie doar de o materie primă care să permită 
declanșarea scânteii vieţii. Evoluţia este un amplificator 
puternic. Odată ce se pun bazele unui sistem de autore- 
producere, acesta are șansa de a umbla prin tot mediul 
după resurse și de a face în mod sistematic mai multe 
copii ale lui însuși. Chiar și un procent de 0,79 dintr-un 
volum de 10 litri — concentraţia de aminoacizi în experi- 
mentul Miller-Urey — ar putea fi suficient pentru a-i oferi 
vieții un impuls pe drumul său în mediul de necontestat 
al Pământului primordial. 

Prin urmare, această idee pe care creaționiștii o nu- 
mesc de-la-moleculă-la-om este destul de rezonabilă, 
pentru că multe se pot întâmpla în 3,5 miliarde de 
ani. Procesul este deseori numit abiogeneză (viață din 
ne-viaţă) și încă este cea mai importantă teorie a modu- 
lui în care biologia a început pe Pământ. Abiogeneza ar 


369 


370 


Bill Nye 


putea fi procesul care a dus la apariţia ta și a mea. Ca o 
paranteză: la un moment dat, abiogeneza a fost utilizată 
pentru a descrie un alt fenomen pseudoștiinţific, numit 
„generaţie spontană“. Ciripedeles5, de exemplu, par să 
crească de nicăieri, din nimic. Numai că oamenii care 
făceau observaţiile nu foloseau lentile de amplificare. 
Polipii ciripedelor sunt minusculi, totuși ei cresc pe crea- 
turi cu cochilii destul de dure. Ei au existat în apa de 
mare tot timpul. Faptul că ciripedele adulte par a fi ge- 
nerate spontan este doar un rezultat al faptului că nu am 
privit suficient de aproape. 

Este important să avem în vedere spaţiul și timpul 
enorme pe care viața le-a avut la dispoziţie. Experimentele, 
precum cel creat de Miller și Urey, au folosit un sis- 
tem de mărimea unui flacon de laborator; suprafața 
Pământului este de aproximativ un trilion de ori mai 
mare. Experimentul a durat două săptămâni, în timp ce 
viața de pe Pământ a avut parte de aproape un miliard 
de ani. Mai mult, bănuiesc că acestor experimente le 
lipsea un ingredient-cheie, un tip esenţial de energie, 
electromagnetică, sau electrică, sau chimică, iar, dacă 
l-am fi descoperit, am fi putut crea molecule capabile să 
facă replici, chiar replici brute, ale lor înșile. Există însă 
atât de multe lucruri pe care nu le știm despre condiţi- 
ile de pe Pământul primordial. Și apropo, ce împiedică 
adevărata abiogeneză să se producă chiar acum, aici, pe 
Pământ? lată un subiect de meditaţie, corect? 

Practicând o abordare foarte diferită, Craig Venter — 
omul de știință care a realizat pentru prima dată secvențierea 


55 Subclasă de crustacee marine, fixate sau parazite, la care picioarele, fiind 
adaptate la prinderea hranei, s-au transformat în ciri (ţepi). (N.L.) 

completă a genomului uman — afirmă că a creat deja viață 
artificială. El și echipa lui au separat sau capturat o bacte- 
rie și i-au determinat secvențierea genetică. Apoi, au creat 
propriul ADN sintetic, inedit și l-au inserat în bacterie, 
transformând-o într-o nouă specie, artificială. S-a repro- 
dus ca nebuna, creând miliarde de specii de bacterii noi, 
artificiale, produse de mâna omului. Spre deosebire de 
Miller și Urey, Venter nu urmărește să creeze viață doar 
din substanţe chimice brute, cel puțin nu până acum. 
Totuși, rezultatul este uimitor. 

Planurile imediate ale lui Venter sunt destul de prag- 
matice: să creeze bacterii artificiale care să producă combus- 
tibili regenerabili și medicamente noi. Simpla creare a unei 
bucăţi de ADN sintetic a însemnat un enorm consum de 
efort. Dar, desigur, chiar și cea mai lungă călătorie începe 
cu primul pas. Aceiași cercetători au produs, cu șapte ani 
mai devreme, un virus artificial. Au implantat un genom 
proiectat de ei într-o celulă vie (o bacterie) și, imediat, 
celula a fost direcționată să producă copii ale secvenţei 
genetice implantate. Era un virus artificial. Nu putea să 
trăiască singur, dar putea induce unei celule vii să facă copii 
ale virusului artificial, asemenea unui virus natural, dacă 
mă pot exprima astfel. Apropo, Institutul Venter este foarte 
atent supravegheat pentru respectarea eticii și a practicilor 
microbiene în condiții sigure. 

Cercetarea a avansat mult de la experimentele 
Miller-Urey. Cercetătorii au studiat dezvoltarea mole- 
culelor complexe, pe bază de carbon, din gheaţă. Ei au 
studiat chimia argilelor, ce dețin proprietăți alcaline pu- 
ternice, capabile să inducă reacţii chimice care ar putea 
oferi unei molecule în formare impulsul necesar pentru a 

începe replicarea. Ei au analizat posibila existenţă a vieţii 
timpurii bazate pe molecula de acid ribonucleic (ARN), 
vărul mai simplu al ADN-ului. 

Foarte recent, cercetările conduse de fizicianul de 
la M.I.T.5, Jeremy England, sugerează că viaţa se poate 
produce automat, că e un rezultat al fizicii, al termodi- 
namicii, în special. Profesorul England susține că mole- 
culele se asamblează în modul cel mai eficient din punct 
de vedere energetic pe care îl pot găsi. Moleculele sunt 
determinate să caute un echilibru termodinamic, iar asta 
poate duce la viaţă. Ideea este pe cât de convingătoare, 
pe atât de nebunească. 

Cercetătorii au analizat din greu și posibilitatea ca 
viața să fi început pe o altă planetă, Marte fiind cea mai 
logică variantă, și să-și fi croit drumul până aici prin 
spaţiul interplanetar. Dar, în afară de asta, oare noi am 
face diferența dintre un lucru ne-viu și unul viu, care se 
dezvoltă extraordinar de încet, chiar dacă ar fi să ne tragă 
efectiv de mânecă, la nivel microscopic, desigur? Da, va 
avea probabil o membrană, dar, din nefericire, o mulțime 
de chestii ne-vii au tot o formă rotundă sau alungită, la 
fel ca bacteriile. 

Pentru primele 3 miliarde de ani ale vieţii de pe 
Pământ, așa cum o cunoaștem noi, progresia de la mole- 
culele autoreproducătoare până la Perioada Cambriană, 
când avem fosilele destul de mari încât să le putem vedea, 
este încă neclară. Dacă am descoperi viață asemănătoare 
celei primitive de pe Pământ, microscopică și moale? Am 
recunoaște-o? 


55 M.I.T. — Massachusetts Institute of Technology (Institutul de Tehnologie 
Massachusetts). (N.t.) 

Îmi amintesc foarte bine cum fratele meu mai mare 
venea acasă de la școală și punea întrebarea: Sunt virusu- 
rile vii? Sunt ele organisme vii? Îi poţi lăsa într-un borcan 
ani de zile și ele vor ieși imediat și vor începe să facă ce 
sunt obișnuite să facă. În prezenţa altor organisme, se 
reproduc ca nebunele. Suferă mutații. Interacţionează cu 
alte celule. Dar când sunt singure, se află într-un fel de 
stază. Fratele meu și cu mine am avut o discuţie prelungă 
și am ajuns la concluzia că răspunsul a fost clar: poate... 

Analizându-le de pe poziția noastră din Cronologia 
Vieţii, e limpede că virusurile se reproduc. Ele induc ce- 
lulelor să facă reproducerea în locul lor. O celulă, orice 
celulă, nu poate trăi în lipsa mediului său, adică fără să 
înoate într-o supă chimică sau să staționeze lângă un 
capilar sanguin. Prin urmare, din acest punct de vedere, 
un virus este un organism viu care, în locul substanţelor 
chimice din jur, are nevoie de un alt organism viu în 
preajma sa. Este obligat să trăiască în și printre celule — 
alte organisme vii. Așadar îl numim un „parazit obligat“. 

Dar care sunt elementele necesare pentru a considera 
o aglomeraţie de chimicale un organism viu? Cercetarea 
astrobiologică ne servește drept ghid la acest capitol. În 
general, trebuie să aibă o membrană. E de așteptat să 
se reproducă și să-și menţină un echilibru chimic stabil 
sau o stare stabilă în sine. În biologie, se spune că un 
organism viu, prin definiţie, își poate menţine echilibrul, 
denumirea oficială fiind cea de homeostază („rămâne la 
fel“). 

În cazul bacteriilor, nu se pune problema. Au mem- 
brane și pereţi celulari, își menţin metabolismul în condi- 
ţii de mediu variate și, cu siguranţă, se reproduc. În cazul 

virusurilor, depinde cum priveşti problema. Virusurile 
nu îşi menţin homeostaza. Din perspectiva unui virus, 
de ce s-ar obosi? Dacă moleculele își pot mentine, toate, 
aranjamentul în medii considerate ostile, atunci el de ce 
s-ar deranja să facă și altceva? De ce să complice lucrurile, 
când sistemul funcționează bine, așa cum e el? După 
mintea mea, nu am avea virusuri, și întreg domeniul 
Vira, dacă nu am avea domeniul Bacteria. Deci aparţin 
oricărei descrieri a categoriilor de organisme vii de pe 
Pământ. 

De fapt, virusurile ar putea fi cheia acestei conver- 
sații, pentru că ne-ar putea arăta cum a apărut mai în- 
tâi viaţa. Ar fi putut exista structuri moleculare virotice 
înainte de apariţia moleculelor bacteriilor autorepro- 
ducătoare? Sau virusurile sunt un produs secundar, o 
consecință neintenționată a proceselor naturale care au 
determinat, în primul rând, aranjamentele moleculare 
auto-reproducătoare? Virusurile sunt mai simple decât 
bacteriile, ceea ce pare să le recomande pentru rolul de 
prim sosiți. 

Există totuși și alte aspecte care le fac să nu pară un 
model foarte potrivit pentru rolul de primă făptură. În 
primul rând, spre deosebire de bacterii (și de noi doi), vi- 
rusurile nu par să aibă un strămoș comun. În lumea stra- 
nie a virusurilor, nu există nimic asemănător modului în 
care toate celelalte organisme vii folosesc ADN-ul pentru 
a se reproduce. Fiecare virus atacă sau se atașează de ce- 
lule vii specifice, uneori surprinzător de specifice. Când 
un virus atacă, nu face schimb sau transfer de gene cu 
sau dinspre celula pe care o atacă. Genele unui virus intră 
într-o celulă, niciodată invers. Deci, potrivit importantei 

interpretări tradiționale, un virus nu este viu. Virusurile 
par să fi căpătat existență după apariția organismelor 
autoreproducătoare, homeostatice (pe care noi le con- 
siderăm în mod categoric „vii“). Dar să recunoaștem: 
virusurile sunt o parte foarte importantă a lumii noastre. 
Fără ele, toate fiinţele ar fi diferite. 

Virusurile aparţin oarecum spectrului vieţii și sunt 
legate într-un fel de întrebarea cum a început totul. Încă 
mai descâlcim ramurile groase și încurcate ale Arborelui 
Vieţii; abia în ultimii ani au identificat biologii virusu- 
rile gigant, care contribuie la construirea dosarului lor 
de clasificare ca al patrulea domeniu al vieţii. Cu cât 
ne străduim mai mult să căutăm originea vieţii, cu atât 
descoperim mai multe surprize. Aceste descoperiri mă 
fac să întreb: „Mamă Natură, ce alte lucruri nu mi-ai 
dezvăluit?“ 

Am fost un copil al erei spaţiale; în 1969, am stat 
ghemuit în faţa televizorului alb-negru, cu tub vidat, 
când oamenii au pășit pentru prima dată pe Lună. Când 
mă gândesc la formele extraterestre de viaţă și la tot ce 
ne-ar spune asta despre procesul evoluţiei, îmi imaginez 
în mod natural ceva din altă lume. Dar câţiva cercetă- 
tori, inclusiv Paul Davies de la Universitatea de Stat din 
Arizona, oferă o perspectivă drastic diferită. Ei sugerează 
că extratereștrii — extratereștrii microbieni, adică — s-ar 
putea să existe chiar aici, pe Pământ, în acest moment. 
Dacă acești cercetători au dreptate, am scăpat din vedere 
una dintre cele mai puternice metode de a înţelege origi- 
nea vieţii. S-ar putea să existe un întreg Arbore al Vieţii, 
diferit, ascuns la vedere, în jurul nostru. 

Posibilitatea ca un al doilea tip de viaţă să deţină 
un avanpost aici, pe Pământ, se numește a doua geneză. 
Dacă am putea găsi un al doilea tip de viaţă, asta ar 
schimba lumea noastră. În prezent, tot ce știm provine 
dintr-un unic exemplu. Dacă am putea compara două 
tipuri diferite de organisme, am putea începe să aflăm pe 
cale experimentală dacă există alternative la ADN, alte 
tipuri de metabolisme, alte chimii ale vieții. Implicaţiile 
practice sunt la fel de năucitoare ca și cele științifice. Și 
mă întreb: ce ar spune creaționiștii? 

Aproape că îţi pot auzi obiecțiile. Cum ar putea exista 
organisme necunoscute pe Pământ, având în vedere cât 
de amănunțit au studiat biologii toți microbii din jurul 
nostru? Ei bine, gândește-te la provocările implicate de 
recunoașterea microbilor extratereștri. Același lucru este 
valabil și pentru cei de acasă. Există două modalităţi de 
bază pentru a găsi un nou microb: îl poţi crește într-un 
vas Petri sau îi poți segmenta ADN-ul. Dacă nu mănâncă 
aceleași lucruri pe care le mănâncă ceilalți microbi și dacă 
nu are tipul standard de ADN (sau nu utilizează deloc 
ADN), atunci îi va scăpa biologiei moderne efectiv prin- 
tre degete. 

O lecţie uriașă a ultimelor decenii este că Pământul 
este plin de organisme surprinzătoare și neașteptate. 
Când examinăm reziduurile sondelor de petrol (rocile 
și solul scoase de burghiele de foraj), găsim ecosisteme 
întregi de bacterii cu creștere lentă. Aceste organisme 
datează de milioane de ani și nu au văzut niciodată lu- 
mina zilei. Încă au ADN. Avem un strămoș comun. Dar 
ele se deosebesc în mod drastic de orice organism de la 
suprafaţă. 

Nu putem să nu ne întrebăm ce altceva se mai gă- 
sește acolo. Există oare un sistem de organisme vii despre 
care nu știm nimic? Într-o zonă cunoscută sub numele de 
Bazinul Illinois, există o mină enormă de cărbune, care 
se întinde pe kilometri în mai multe direcţii subterane. 
Când privești în jur, nu poţi să nu remarci lepidodendro- 
nii, o specie dispărută de ferigi care au trăit în mlaștinile 
primordiale din urmă cu circa 300 de milioane de ani și 
s-au transformat ulterior în cărbuni. Au existat probabil 
ecosisteme microbiene întregi în acele zone despre care 

nu știm nimic. Acestea ar fi tipuri de organisme vii pe 
care astăzi nu le-am recunoaște. Ele s-ar putea să fie atât 
de diferite încât nu le-am recunoaște nici dacă s-ar uita 
direct la noi prin lentilele microscoapelor noastre. 

S-ar putea să existe nenumărate locuri în care să că- 
utăm. Pământul este acoperit în cea mai mare parte de 
ocean. Există mult mai mult teren umed sub ocean decât 
există teren uscat deasupra. Există miliarde de tone de nă- 
mol și grohotiș acolo. Poate că în solul nămolos trăiește 
un stil diferit de viaţă. Sub gheţurile Antarcticii există un 
lac de apă dulce neatins de creaturile de la suprafaţă de 
milioane și milioane de ani. Poate că în frigul lipsit de 
aer de acolo s-a aprins o scânteie care alimentează chiar 
și astăzi o formă de viaţă străină. Există locuri extrem 
de izolate în lanțurile munţilor Himalaya și Anzi. Oare 
există un refugiu în care trăiește un stil de viaţă străin? 
Poate că am avut mostre de viaţă în laboratoarele noas- 
tre și le-am trecut cu vederea, pentru că erau străine în 
atât de multe feluri. Fiecare organism din aceste exemple 
ar fi de pe Pământ, dar ar fi complet străin pentru noi. 
Imaginează-ți: un întreg domeniu de organisme vii — ba 
nu, un întreg Arbore al Vieţii separat, rezultat dintr-o a 
doua geneză, complet diferită, separată. 

Este o direcție de explorare pe care trebuie s-o ur- 
măm. Ar putea conduce la o nouă ramură a științei vie- 
ţii. Indiferent care ar fi formele de viaţă ale celei de-a 
doua geneze, poti fi sigur că au urmat aceleași principii 
ca și strămoșii noștri. Cealaltă viață a urmat poate un 
curs diferit, dar sunt sigur că a jucat după aceleași reguli 
evolutive. 

Ai putea numi asta drept hotarul gândirii evoluţio- 
niste. Darwin a privit organismele așa cum sunt; noi 
facem speculaţii despre organisme care ar putea exista. 
Când a schițat pentru prima dată Arborele Vieţii, Darwin 
a avut în vedere schema care conecta toate organismele 
vii; noi avem în vedere organismele care se deosebesc 
în mod izbitor. Cu toate acestea, niciunul dintre aceste 
lucruri nu ar fi posibil fără descoperirile lui Darwin și 
fără spiritul iscoditor al gândirii evoluționiste pe care l-a 
întrupat. 

IMPERATIVUL COSMIC AL VIEŢII 


La capătul călătoriei acestei cărți, mă găsesc gândin- 
du-mă la însuși sfârșitul călătoriei evoluţiei. Nu doar al 
evoluției umane, ci al întregului proces. M-am întrebat 
multă vreme dacă există vreun soi de imperativ cosmic 
prin care viața să se răspândească de la o lume la alta. Pe 
Pământ vedem că organismele colonizează fiecare nișă 
posibilă. Vedem că fiinţele se mută în medii noi și dau 
naștere unor noi specii. Este oare viața destinată să colo- 
nizeze sistemul solar, Calea Lactee și, în cele din urmă, 
să se răspândească în întregul univers? Darwin a descris 
„Lupta pentru Viaţă“ care conduce evoluția pe această 
planetă; probabil, în viitor, aceeași luptă se va extinde 
la scară cosmică. Noi doi suntem programaţi genetic să 
construim nave spaţiale și să rătăcim prin univers? Uau, 
mă tulbură puțin până să și scriu acest lucru. 

Poate ai găsit unele indicii despre această idee în ulti- 
mele câteva capitole, când am vorbit despre modalitățile 
prin care viața ar putea să apară în diferite lumi sau să 
se răspândească aleatoriu de la o planetă la alta. Dar nu 
este greu să ne imaginăm că, într-o zi, oamenii vor putea 
începe să răspândească în mod deliberat viața. Pe măsură 
ce explorăm planetele, asteroizii și cometele sistemului 
solar, trebuie să fim foarte atenţi să nu aducem viața mi- 
crobiană odată cu noi. Ce se întâmplă dacă descendenții 


IMPERATIVUL COSMIC AL VIEȚII 


noștri, navigatori ai spaţiului, decid să creeze colonii și să 
aducă în mod intenţionat alte organisme vii cu ei? Prin 
înțelegerea procesului care a condus de la o simplă ce- 
lulă la noi, începem să schițăm marele proces evolutiv. 
Trecerea de la o lume la alta, sau chiar de la o stea la alta, 
este în concordanţă deplină cu modurile în care viața evo- 
luează pentru a umple orice mediu posibil de pe Pământ. 

Chiar și în acest domeniu al speculațiilor, există unii 
care au început deja să tatoneze terenul. Am putea lăsa 
în mod intenționat pe Marte niște microbi modificaţi ge- 
netic, care să schimbe cumva atmosfera pentru a produce 
mai mult oxigen, transformând astfel planeta într-un 
loc mai primitor. Poate am putea acţiona la fel asupra 
vârfului norilor de pe Venus. Craig Venter a lansat ideea 
unui fax ADN, care ar putea citi genomul (potențţialelor) 
organisme vii de pe Marte și ar trimite datele acasă, pen- 
tru a le recrea aici, pe Pământ. Existenţa unei tehnologii 
inverse nu este atât de exagerată: am putea trimite bio- 
reactoare în alte lumi, dotate, totodată, cu instrucțiuni de 
colectare a microbilor adaptaţi la mediul local. 

Dacă mergem mai departe, ideile devin din ce în ce 
mai nebunești. Dacă nu suntem singuri în univers, atunci 
s-ar putea să nu fim singurii din univers care fac asta. Ce 
se întâmplă dacă fiecare civilizație din galaxie sau din 
univers face același lucru accidental — sau cu intenţie? 
Dacă suntem descendenţii unor astfel de campanii de 
însămânţare galactică, ai unei expediţii în stil Johnny 
Appleseed” la scară uriașă, galactică? 

37 John Chapman (1774-1845), cunoscut sub numele de Johnny 


Appleseed (Sămânțţă-de-măr), a fost un pionier american care a intro- 
dus cultura mărului pe scară largă în mai multe state americane. (N.£.) 

Singura modalitate de a obține un răspuns este să 
continuăm să analizăm organismele vii și să învăţăm 
cât mai multe despre procesul prin care am luat cu toții 
ființă. Evoluţia se petrece aici indiferent cum a pornit 
totul. Acum, însă, putem să ne punem întrebări semni- 
ficative despre origini și destin, totodată. Vom ajunge în 
locuri tulburătoare — locuri inimaginabile — doar dacă 
ne vom păstra mintea deschisă la idei noi, facultăţile 
noastre mintale avide de dovezi însemnate, spiritul nos- 
tru curios, tineresc, implicat pentru totdeauna. 

De unde venim? Suntem singuri? Continuă căutarea! 

Echipele sportive moderne reiau adesea înregis- 
trările video ale fazelor neclare de joc, iar arbitrul sau 
supervizorul anunţă că, „după o analiză suplimentară“, 
el sau ea și-a revizuit decizia. Ei bine, am urmărit din 
nou o fază controversată și am schimbat decizia — ăă, 
decizia mea. În ediţia originală din Incontestabil, am 
inclus un capitol în care îmi exprimam preocupările 
legate de alimentele modificate genetic (AMG) din per- 
spectivă evoluționistă. De la publicarea cărţii, am purtat 
noi discuţii cu eruditul meu editor, Corey Powell, și am 
petrecut o mulțime de timp cercetând problemele legate 
de AMG-uri. Și... după o analiză suplimentară, mi-am 
schimbat părerea. 

Acum sunt convins că riscurile alimentelor modi- 
ficate genetic sunt mult mai scăzute — iar avantajele 
mult mai mari — decât am crezut iniţial. Aceste alimente 
sunt o componentă importantă, poate chiar esenţială, 
a agriculturii moderne. Oo, s-ar putea spune că, pur și 
simplu, am... greșit. Dar prefer să mă gândesc la ea ca la 
o concluzie revizuită — una dezvoltată în urma faptului 

că am pus mai multe întrebări și am explorat mai în 
profunzime, așa cum trebuie să facă un om de știință. 
Am scris acest nou capitol pentru a-ți împărtăși ce am 
învățat despre știința din spatele AMG-urilor și a-ți ex- 
plica de ce mi-a schimbat atât de mult modul de gândire. 

Sunt alimentele modificate genetic sigure? lată mie- 
zul problemei. Creează AMG-urile mai multe probleme 
decât rezolvă? Pentru a obţine un răspuns semnificativ, 
trebuie să analizăm două cuvinte-cheie: modificat și sigur. 
Cu cât am studiat mai în profunzime situaţia, cu atât 
m-am îndepărtat mai mult de poziția inițială. 

Înainte să abordăm chestiunea siguranţei, hai să în- 
cepem prin a analiza mai atent termenul modificat. Ne 
putem gândi la el din perspectiva selecţiilor făcute de noi 
pentru modificarea urmașilor plantelor și animalelor pe 
care le creștem. În același mod în care am înmulţit câinii, 
transformându-i în Chihuahua și ciobănești germani, la 
fel am înmulţit și vacile, găinile sau porumbul, obținând 
versiuni cu un gust mai bun și un randament mai sporit 
decât varietățile lor ancestrale. E un proces evolutiv. În 
loc să fie determinat exclusiv de selecția naturală, este un 
proces de selecție artificială — o evoluţie în care oamenii 
fac selecţia. 

Recunosc faptul că termenul de selecție artificială 
poate fi înșelător, într-o oarecare măsură, pentru că nu 
folosim cuvântul artificial chiar în același mod în care l-a 
folosit Charles Darwin în secolul al XIX-lea. Cu excepţia 
persoanelor superficiale sau insipide pe care s-ar putea să 
le întâlnim în afaceri ori la o petrecere de socializare, în 
general nu ne gândim la oameni ca fiind „artificiali“ în 
aceeași manieră în care ne gândim la niște flori de plastic 

„artificiale“. Am putea înlocui cuvintele selecție artificială 
cu termenii determinată de oameni sau selecție indusă. 

Te rog să reţii că, în tabloul general, nu există nimic 
extraordinar de natural în privinţa oricărui tip de agricul- 
tură. Oamenii schimbă sau modifică ecosisteme întregi 
pentru a se potrivi nevoilor lor (ale noastre). Uită-te în 
jos dintr-un avion și s-ar putea să ajungi la concluzia că 
agricultura este cel mai important lucru făcut de noi pe 
planetă. Această chestiune a modificării genelor plantelor 
și animalelor este un aspect esenţial al agriculturii. Ce s-a 
schimbat este modul în care ne ocupăm de modificarea 
lucrurilor pe care le mâncăm. 

Să revenim la întrebarea principală despre modificarea 
culturilor agricole: sunt AMG-urile sigure? În acest câmp 
(jocul de cuvinte e intenționat), ideea modificării gene- 
tice atinge o coardă sensibilă pentru unii oameni. Când 
vine vorba despre cultivarea hranei, există două aspecte 
ale siguranței: pe de o parte, dacă un aliment este „sigur 
pentru consum“ și, pe de altă parte, dacă este „sigur pentru 
ecosistem“. 

În calitatea mea de cetățean și profesor de știință, 
nu-mi pun problema dacă AMG-urile sunt sigure pentru 
consum. La urma urmei, există sisteme ample care se 
ocupă de asta. Avem Ministerul Agriculturii, avem orga- 
nizaţiile pentru protecţia consumatorului și, la nivelul 
de bază, avem mecanismele de piață. Companiile care 
ar introduce pe piaţă substanţe sau alimente periculoase 
ar suferi consecințele: de regulă, ar fi amendate și, mult 
mai important, ar fi afectate de scăderea cotei de piață 
rezultată în urma reputației proaste. Din când în când, 
ajung în magazine alimente precum carnea stricată, 

înghețata infestată cu o bacterie nenorocită congelată 
înăuntrul ei, spanacul contaminat de mâinile fermierilor 
cu o proastă igienă personală sau de excrementele de 
coioți. Și, în ritmul în care presa și birocraţii noștri pot 
reacționa, publicul (noi doi) este informat, iar mâncarea 
infectată este distrusă. Deși hrana noastră este, în gene- 
ral, foarte sigură — în S.U.A., există încă numeroase crize 
declanșate de alimentele purtătoare de boli —, siguranţa 
alimentară este poate cel mai bun exemplu de reglemen- 
tare guvernamentală care servește bunăstării publice. În 
timp ce scriu aceste rânduri, cred că ne-ar prinde bine o 
întărire a acesteia. 

„În regulă“, ar putea contraargumenta scepticii, „dar 
dacă AMG-urile sunt nesigure într-un mod greu de de- 
tectat?“ Indiferent de aspectele implicate, în privinţa 
AMG-urilor sau a oricărui alt aliment nou, siguranța 
consumului este ușor de investigat: îi hrănim cu acel 
produs pe bunii noștri prieteni, șoarecii sau șobolanii 
de laborator, și observăm ce se întâmplă. Organizaţia 
Mondială a Sănătăţii (OMS) a publicat numeroase studii 
care atestă că AMG-urile sunt la fel de sigure precum cul- 
turile convenționale. După ce vreme de trei decenii au 
hrănit cu boabe de soia șoareci, șobolani și iepuri, nu s-a 
înregistrat absolut niciun efect nesănătos semnificativ. 
S-a dovedit în repetate rânduri că „modelele“ animale, 
așa cum sunt adeseori numite, nu sunt mai puțin sănă- 
toase decât oricare dintre animalele hrănite cu alimente 
de generaţie mai veche. Sănătatea animalelor a fost pe 
deplin normală. 

Au existat afirmaţii că unele alimente modificate ge- 
netic provoacă reacții alergice. Însă, potrivit rapoartelor 

OMS, aceste afirmaţii sunt nefondate. Numărul de alergii 
provocate de culturile AMG este același cu cel provocat 
de culturile convenţionale. Nu m-am îndoit niciodată de 
siguranţa consumului AMG; în această privință, opinia 
mea este complet neschimbată. 

Pe de altă parte, deși alimentele modificate genetic 
sunt probabil sigure pentru consum, impactul lor asupra 
ecosistemului reprezintă, în mod potenţial, o problemă 
mult mai spinoasă. lată motivul pentru care riscurile le- 
gate de ecosistem au reprezentat principala mea sursă de 
îngrijorare în ediția originală din Incontestabil. Modul 
meu de gândire a fost următorul (și e clar că nu am fost 
singurul care a gândit astfel). Dacă speciile au deviat sau 
au fost separate în intervale geologice de timp, atunci și 
ecosistemele în care trăiesc aceste specii divergente au 
luat naștere pe parcursul unor perioade uriașe de timp. 

Deci, dacă introducem într-un ecosistem specii noi, 
purtătoare ale unor gene care nu au rezultat direct de la 
strămoșii lor, s-ar putea obține niște consecințe nedorite. 
Acele organisme ar putea să înlăture prin supraaglome- 
rare alte specii benefice sau să permită unui dăunător să 
prospere în ecosistemul modificat, din cauza faptului 
că planta modificată cultivată este inedită într-un mod 
semnificativ, dar, totodată, subtil. Sau ca să punem altfel 
această întrebare legată de siguranţă: Cum putem cu- 
noaște potenţialele consecinţe ale creșterii acelei specii 
noi într-un ecosistem agricol imens și complex? 

A păcătui prin prudenţă pare un lucru sănătos, 
atât timp cât precauţia are baze raționale. În Europa, 
grija față de alimentele modificate genetic este atât de 
ridicată, încât numeroase țări ale Uniunii Europene au 

descurajat sau au interzis de-a dreptul AMG-urile în sis- 
temul alimentar. Etichetele cu „Organisme Nemodificate 
Genetic“ sunt la fel de des întâlnite în Europa ca și în 
S.U.A. Însă în multe cazuri, interdicția europeană a ac- 
ționat fără prea multe dovezi, ba uneori chiar în contra- 
dictie cu fundamentele științifice ale Naţiunilor Unite 
și ale OMS. 

O parte din anxietatea față de AMG-uri ţine de faptul 
că oamenii își fac griji în legătură cu știința pe care nu o 
înțeleg sau simt că nu o pot controla. Mai ales în privinţa 
europenilor, pot înţelege și de ce. În anii 1990, Europa 
s-a confruntat cu spaima „bolii vacii nebune“. Cunoscută 
sub denumirea științifică de encefalopatie spongiformă 
bovină (ESB), boala vacii nebune transformă creierul ani- 
malului într-un burete poros, cu consecinţe fatale. Din 
177 de cazuri, unul dintre animalele omorâte a fost un 
om. Groaznic. Boala a fost rezultatul măcinării resturilor 
vacilor sacrificate și transformarea, cu precădere, în hrană 
pentru alte bovine. Se pare că există molecule specializate 
care determină proteinele celulelor nervoase să se încru- 
cișeze greșit. Aceste molecule se numesc prioni; sunt mai 
mici decât virusurile. Sunt niște molecule simple; nici 
măcar nu sunt vii în sensul adevărat al cuvântului (?!). Și 
reține un lucru: spre deosebire de alți patogeni existenți 
în mâncare, nu poți distruge prionii prin coacere, nici 
măcar la temperaturi înalte. 

De secole, ciobanii s-au confruntat la oi cu o boală 
asemănătoare, numită „scrapie“. Sistemul nervos al oii 
afectate este distrus. Animalul este cuprins de friguri 
și, din câte se pare, de mâncărimi cumplite, așa că se 
scarpină până ajunge într-o stare groaznică. Prionii au 

legătură cu încă o boală existentă la populaţia fore din 
Papua Noua Guinee, numită „kuru“, care înseamnă 
în linii mari „a tremura“. Populaţia fore obișnuia să-și 
mănânce rudele decedate și să-și hrănească copiii cu 
creierul lor (o sursă potenţială de proteine și grăsime) 
și acesta este, s-ar părea, modul prin care s-au transmis 
prionii. Când citești asemenea lucruri, s-ar putea să te 
întrebi: „Ce fel de societate poate să facă așa ceva?“ Iar 
răspunsul este: autorităţile de reglementare europene 
au pus bazele unui sistem prin care fermierii făceau în 
mod curent tocmai acest lucru. La rândul lor, agențiile 
guvernamentale au acționat cu întârziere pentru rezol- 
varea problemei, ceea ce a făcut ca răspândirea bolii vacii 
nebune și a versiunii sale umane să fie și mai cumplită. 

Probabil din cauza ESB și a întregii experienţe trau- 
matizante, cetățenii europeni au ajuns să se îndoiască 
de membrii guvernelor lor și de oamenii de știință din 
alimentație. Dacă nu poţi avea încredere în ei în privința 
unor chestiuni aparent evidente, cum ar fi să nu oblige 
bovinele să devină canibale, cum ai putea să te încrezi 
în ei în legătură cu tehnologia AMG ultramodernă? Așa 
că, vreme de decenii, legiuitorii europeni au preferat o 
abordare superprecaută: interzicerea organismelor mo- 
dificate genetic. Pe de altă parte, unele țări din Uniunea 
Europeană fie se bazează pe produse create prin modifi- 
cări genetice, fie cumpără și consumă AMG-uri sau ani- 
male hrănite cu AMG. Acest lucru a produs confuzie și 
teamă. 

Deși boala vacii nebune a ajuns să fie combă- 
tută și există o mulțime de date care demonstrează că 
AMG-urile sunt sigure — chiar deosebit de sigure pentru 


389 


390 


Bill Nye 


consum — S-ar putea să fim în continuare îngrijoraţi de 
efectele neintenționate ale apariţiei unei specii noi de 
AMG în cadrul unui ecosistem agricol (al unei ferme). 

Această îngrijorare este rădăcina (jocul de cuvinte 
e intenționat) următoarei acțiuni legate de așa-numita 
agricultură „organică“ și de produsele alimentare „orga- 
nice“. Ideea este atât de populară, încât Departamentul 
S.U.A. pentru Agricultură are o secțiune întreagă de 
reglementări care descriu sistemele agricole organice. 
În cadrul acestor ferme, alimentele modificate genetic 
și majoritatea erbicidelor sunt strict interzise. Aceasta 
este o variantă de abordare a preocupărilor legate de 
AMG-uri. Este logică, dar mi se pare că, în prezent, ignoră 
știința agricolă modernă (lucru care s-ar putea dovedi, în 
schimb, ilogic). 

În ziua de astăzi, există metode solide de abordare a 
îngrijorărilor legate de AMG, superioare abordării „sigur 
pentru consum“. Marile inovații sunt reprezentate de 
noile cercetări științifice care fac posibilă studierea ge- 
nomurilor într-un mod uimitor de detaliat. Nu există 
decât o singură problemă: companiile care au realizat 
aceste cercetări biotehnologice revoluţionare sunt ace- 
leași implicate în producerea pe scară largă a pesticidelor, 
erbicidelor și îngrășămintelor care au cauzat în rândul 
populaţiei un alt motiv de neîncredere și de teamă. 
De exemplu, oamenii de la mult-urâta (sic) Corporaţie 
Monsanto nu doar că au creat o specie de porumb care 
rezistă cu succes principalei insecte dăunătoare; toto- 
dată, ei au produs (împreună cu Dow Chemical) Agentul 
Portocaliu — acel erbicid ucigaș folosit pe scară largă în 
timpul războiului din Vietnam. Și care a fost puternic 


ORGANISMELE ȘI ALIMENTELE MODIFICATE GENETIC, RECONSIDERATE 


legat de diferite tipuri de cancer de către Administraţia 
Veteranilor. De asemenea, el a fost responsabil pentru 
afecțiunile de la naștere și cumplitele probleme de sănă- 
tate a milioane de vietnamezi. 

Aceleași companii care au efectuat cercetări extra- 
ordinare în domeniul modificărilor genetice au produs 
totodată suferinţă, așa că pot înțelege de ce atât de mulți 
oameni sunt reticenţi în a acorda încredere tehnologiei 
AMG. Atunci când ești îndrăgostit de o mașină, ai ten- 
dinţa, de regulă, să ignori statisticile care arată cât de 
multe vehicule construite de același producător au fost 
implicate în accidente mortale. Atunci când urăști o ma- 
șină, nu reușești să treci peste asta. Nu vrei să ai nimic 
de a face cu acel producător de automobile. Aceasta este, 
în general, natura consumatorilor și pare să se aplice pe 
deplin și în cazul AMG-urilor și al consumului lor. Totuși, 
nu vreau să explorez doar senzaţii. Vreau să văd ce are 
știința de spus. 

Pe măsură ce am aprofundat studierea proble- 
mei siguranței ecosistemului, am descoperit că istoria 
AMG-urilor este extraordinar de utilă în conturarea unui 
context semnificativ. Nu auzim prea multe despre această 
istorie, dar este important să facem o evaluare în cunoș- 
tință de cauză. Elementul-cheie este că, dacă ajungi să 
cunoști o secvenţă genetică suficient de bine, atunci poţi 
stimula sau anihila unele gene sau poţi chiar introduce o 
genă într-un loc în care n-ar fi trebuit să existe. Oamenii 
de știință au învăţat cum să facă acest lucru imitând na- 
tura. Se pare că transmiterea genelor între specii a avut 
loc cu mult înainte de apariţia oamenilor. Înlocuirea și 
introducerea genelor inter-specii sau trans-specii au făcut 

parte din ecosistemele naturale vreme de milioane de 
ani. 

În 1901, cercetătorul japonez Ishiwata Shigetane a 
descoperit că viermii de mătase sunt uciși de o bacterie 
care formează un cristal în intestinul lor. Din câte se pare, 
bacteria este una cât se poate de obișnuită. Ai avut proba- 
bil de-a face cu câteva milioane de astfel de bacterii; sunt 
comune în solul de grădină. Câţiva ani mai târziu, cerce- 
tătorul neamt Ernst Berliner a izolat același tip de bacte- 
rie, descoperită de el în regiunea germană cunoscută sub 
numele de Turingia; în prezent, ne referim la această bac- 
terie sub denumirea de Bacillus thuringiensis sau Bt. După 
alți câţiva ani, fabricile au început să producă insecticide 
Bt sub formă de praf, pe care îl poţi împrăștia pe plante, 
pentru a combate unii dăunători precum omida moliei 
de tutun. Omizile mănâncă bacteria; sporii bacterieni 
formează proteine, rigide precum cristalul; intestinul 
omizilor este distrus și acestea mor. Un lucru nu tocmai 
plăcut din perspectiva acestui tip de molie, dar grozav 
pentru fermier. 

În anii 1930, ingineria chimică a demonstrat de ce 
este capabilă. Pesticidele chimice au avut atât de mare suc- 
ces încât interesul față de produsele Bt s-a stins. Pe atunci, 
pesticidele erau folosite cu mândrie. Îmi aduc aminte 
clar că unul dintre profesorii mei din școala primară a 
spus întregii școli în cadrul unei reuniuni că avem DDT 
(diclor-difenil-tricloretan) în noi. Mesajul era limpede: 
pesticidele sunt o tehnologie grozavă. Nu e mare chestie. 
Uite, suntem bine. Acest moment se petrecea cu doar 
câțiva ani înainte ca Rachel Carson să dezvăluie latura 
întunecată a DDT-ului, declanșând îngrijorări punctuale 

în privința pesticidelor care încă mai există printre noi. 
Cu toate acestea, produsele chimice erau dominante. 

Până în anii 1980, cercetarea ADN a avansat foarte 
mult. Botaniștii și geneticienii au descoperit metode de 
inserare a genelor dintr-o specie în alta, într-un mod care 
imita procesele naturale. Ai văzut probabil o gogoașă de 
ristic, o umflătură mare și zbârcită sau o deformațţie sub 
formă de ciupercă de pe latura unui copac. Multe dintre 
acestea sunt provocate de un virus care își introduce pro- 
priile gene în genele celulelor copacului. Cu alte cuvinte, 
genele unei specii sunt inserate în genele altei specii pe 
cale naturală. 

Recent, s-a descoperit că specia domestică de car- 
tofi dulci — adică taman chestia aia care nu trebuie să 
lipsească de pe masă de Ziua Recunoștinței în S.U.A. — 
este purtătoarea genetică a unei infecţii bacteriene care 
îi afectează genele și îi modifică ADN-ul într-o mani- 
eră foarte clară față de varietățile sălbatice ale aceleiași 
plante. Aceasta nu este o ipoteză nedovedită. Nu există 
nicio îndoială că aceste gene provin dintr-o bacterie din 
vremurile străvechi și că un proces evolutiv în care au 
fost implicaţi strămoșii noștri a dat naștere acestor gene 
în delicioșii noștri cartofi prăjiți portocalii. 

Biologii numesc acest proces transfer genetic „ori- 
zontal“. Ei se referă la genele transferate sub numele 
de ADN-T (ADN-Transferat). Și nu este un lucru care se 
întâmplă doar la plante și la ciuperci. Un studiu recent 
a descoperit că 8% din ADN-ul nostru provine de la vi- 
rusuri străvechi care și-au croit drum ca viermii în cadrul 
genomului uman. Nu pot să mă abţin să nu pun o între- 
bare retorică: Cât de tare e chestia asta, nu?! 

Și acum ajungem la problema modernă a culturilor 
modificate genetic. Prin studierea proceselor evolutive 
ale transferului de gene, cercetătorii au descoperit moda- 
lități de determinare a genelor anumitor virusuri (Vira) 
să poarte genele unei specii în interiorul altei specii. 
Astfel, au descoperit o nouă utilitate pentru binecunos- 
cuta bacterie Bt. Dacă manevrezi cum trebuie anumite 
componente ADN din cadrul bacteriei, numite plasmide, 
acestea se pot replica în afara bacteriei. Cercetătorii s-au 
concentrat pe plasmidele Bi, care conţin instrucțiuni 
pentru producerea proteinelor cristalizante, numite pro- 
teine cri. Apoi, au plasat aceste plasmide în plantele de 
bumbac, determinându-le să producă propriile proteine 
cri, care se cristalizează în intestinul dăunătorilor și îi 
ucide. Specia de bumbac rezultată a fost pentru prima 
dată plantată pe scară industrială în S.U.A. și Mexic în 
1996. De atunci, genele de Bacillus thuringiensis au fost 
introduse în ADN-ul a peste 90% din speciile de bumbac, 
porumb și soia plantate în S.U.A. Procente similare se 
aplică acum culturilor din China și India. 

Pe scurt, oamenii folosesc selecția artificială pentru 
a cultiva plante care luptă împotriva dăunătorilor, folo- 
sind armele biologiei, și nu pe cele ale chimiei. Procedura 
funcționează datorită unui șir de descoperiri. Este de-a 
dreptul uimitor! În loc să răspândească pulbere bacte- 
riană sau pesticide toxice pe plante, oamenii de știință 
au inserat instrucțiuni în genomul plantelor, astfel încât 
să producă proteine specifice, care inhibă sau blochează 
digestia anumitor insecte. De altfel, după zeci de ani de 
experimente, putem demonstra empiric că aceste prote- 
ine cri rămân în plante. Ele nu se formează în intestinele 

păsărilor, reptilelor sau mamiferelor; la categoria asta 
intrăm și noi doi. Avem chimii și biologii diferite în in- 
teriorul nostru. Înțelegerea acestui fenomen m-a pus pe 
gânduri și mi-a ușurat neliniștile legate de potențţialele 
consecințe nedorite ale AMG-urilor în cadrul ecosiste- 
melor agricole. 

Aceasta este varianta scurtă a poveștii despre comba- 
terea insectelor cu ajutorul Bt. Dacă ai însă o grădină, ca 
să nu mai vorbesc dacă locuiești la o fermă, știi că insec- 
tele sunt doar o parte a problemei generate de organis- 
mele nedorite. Cealaltă mare problemă sunt buruienile. 
Ele ocupă suprafeţele, drenează apa și absorb nutrienții 
din sol, iar tu îţi dorești aceste lucruri pentru recolte. 
Ajungem astfel la următorul capitol al poveștii AMG: 
combaterea buruienilor pe cale genetică și un întreg set 
suplimentar de întrebări legate de mediu. 

Una dintre modalitățile prin care ne putem da seama 
că noi doi nu suntem plante este să remarcăm că nu 
suntem verzi. De exemplu, mi se întâmplă rar să încurc 
pe cineva, chiar și o persoană foarte slabă, cu o tulpină 
de ţelină. Sper să nu fii surprins să afli că există și alte 
metode, mai tehnice, de a ne diferenţia. Spre deosebire 
de plante, noi doi nu sintetizăm o enzimă care ajută la 
manipularea acidului shikimic de-a lungul traiectoriei 
acidului shikimic pentru a produce enzime, și anume, 
în acest caz, sintetaza fosfatului enolpiruvilshikimat-3, 
purtător de 5 sau 3 atomi de carbon, adică sintetaza EPSP 
sau, pur și simplu, EPSPS. Plantele verzi fac asta. 

Plantele utilizează acidul shikimic, descoperit în 
floarea shikimi, pentru a produce ceea ce noi doi numim 
„aminoacizii esenţiali“. Acestea sunt substanţele chimice 

care produc proteinele, moleculele a căror formă deter- 
mină modul în care ele interacționează cu alte substanţe 
chimice pentru a ne alcătui pe noi — celulele noastre, 
întreg corpul și creierul nostru. Cu alte cuvinte, anima- 
lele, precum noi doi, trebuie să mănânce plante, deoarece 
plantele produc aminoacizii esenţiali. 

Mai rezistă puţin; urmează o parte cu adevărat im- 
portantă a poveștii. S-a descoperit un compus chimic 
numit glifosat, care inhibă formarea EPSPS, penultima 
etapă din traiectoria shikimică — care, în schimb, pro- 
duce aminoacizii noștri. Glifosatul are un grup de atomi 
de hidrogen atașați unui atom de fosfor, și acest grup 
chimic blochează traiectoria. Fără această traiectorie, 
plantele nu pot trăi. Este ca o magie — o magie neagră. 
Când pulverizezi glifosat pe sol, acesta ucide toate plan- 
tele verzi — pe bune. 

În scurtă vreme după dezvoltarea comercială a glifo- 
satului de către Monsanto, la începutul anilor 1970, s-au 
petrecut două lucruri: 1) Oamenii s-au temut puțin de 
el. 2) Toată lumea — fermieri și proprietari de locuinţe, 
deopotrivă — a început să-l folosească. Această substanţă 
este atât de eficientă încât savantului John Franz, de 
la Monsanto, i s-a decernat Medalia Naţională pentru 
Tehnologie pentru sintetizarea formelor utile de glifosat. 

Apoi, la fel ca și în cazul Bt, au intervenit cercetă- 
torii genetici. Aceștia au descoperit o modalitate de a 
introduce o genă în plantele de cultură, care le permite 
acestora să producă enzima esenţială de sintetază EPSP, 
chiar și atunci când sunt expuse la o doză de glifosat, 
altfel letală. A fost prima dată comercializată sub nu- 
mele de Roundup*. Culturile care au fost proiectate să 

producă singure enzima EPSPS au ajuns să se numească 
Roundup Ready*. Această inginerie-sintetază EPSP le per- 
mite fermierilor să pulverizeze pe scară largă glifosat pe 
câmpurile lor, omorând buruienile, dar permițând în ace- 
lași timp culturilor dorite să prospere (precum porumbul, 
soia sau dovlecelul adaptate la glifosat). 

E de înţeles de ce își fac ecologiștii griji în legătură cu 
aceste pulverizări cu erbicide. Dar mai ai răbdare puțin — 
mai există o părticică uriașă implicată. Pentru că agricul- 
torii nu mai trebuie să întoarcă stratul superior al solului 
pentru desțelenirea buruienilor, pot folosi mai puţină 
apă. Solul nu se usucă. Și mai surprinzător, fermele care 
utilizează culturi Roundup Ready” ajung să aibă o mai 
mare diversitate în sol. Există mai mulți microbi și mai 
multe specii de microbi în solurile nerăscolite decât în 
solul agricol tradiţional, care a fost întors. Această in- 
formație mi-a mai alungat o parte din grijile legate de 
siguranţă. 

Încă ceva: glifosatul aderă la particulele din sol, așa 
că nu este dus de ploaie, așa cum se întâmplă cu majori- 
tatea erbicidelor. În schimb, este descompus de microbii 
care există de obicei în sol. După câteva săptămâni, prac- 
tic nu mai găsești deloc glifosat. 

Pentru că își păstrează locul și se descompune acolo, 
glifosatul nu ajunge în canalele de apă așa cum se în- 
tâmplă cu aproape toate pesticidele tradiționale. Dacă 
solul agricol nu este protejat de eroziunea în curenții 
de apă, toate pesticidele și erbicidele ajung în apă. E o 
problemă, pentru că aceste substanţe inhibă traiecto- 
ria acidului shikimic și în plantele acvatice. E ușor de 
imaginat un scenariu în care solul erodat, încărcat cu 

glifosat, provoacă distrugeri într-un ecosistem riveran. 
Dar atunci când oamenii permit terenului agricol să se 
erodeze, probabilitatea distrugerilor există indiferent de 
tipul de îngrășământ chimic sau animal care a fost dever- 
sat în apele locale. 

Până acum, toate acestea par a fi o poveste siropoasă 
despre succesul științific. Glifosatul și rezistenţa la dău- 
nători datorată Bt au permis rezolvarea multor probleme 
pentru agricultori. Însă, în ultimii ani, s-au întâmplat 
câteva lucruri care au făcut ca aceste culturi îmbunătăţite 
genetic să devină controversate. 

Fiindcă glifosatul funcționează atât de bine și cultu- 
rile Bt sunt atât de eficiente împotriva anumitor insecte 
dăunătoare, unii fermieri plantează extensiv aceste specii 
de AMG — vreau să spun ca nebunii. Modificarea po- 
rumbului care îl face adaptabil la Bt și Roundup Ready? 
le-a permis fermierilor să-l cultive pe suprafeţe enorme. 
Succesul acestor plante a încurajat trecerea la așa-numita 
agricultură de tip „monocultură“. Din punct de vedere 
evolutiv — mai precis, din punctul de vedere al biodi- 
versității — monoculturile sunt probabil dăunătoare, pe 
termen mediu și lung. Orice agent patogen sau dăunător 
care are un avanpost (sau o avan-gură) într-un câmp 
agricol monocultural de foarte largă întindere ar putea 
devasta totul. 

Este important de reținut că disponibilitatea cultu- 
rilor modificate genetic nu obligă pe nimeni să cultive 
monoculturi uriașe. Consideraţiile economice, împreună 
cu politicile agricole și subventiile, sunt factorii care au 
încurajat fermele să cultive, de exemplu, cantități mari 
dintr-un singur tip de porumb, pe o suprafaţă întinsă 

de teren. Dacă o specie de porumb rezistentă la dăună- 
tori, care tolerează glifosatul, este mai reușită, cu atât 
mai bine pentru producători precum Monsanto, DuPont, 
Dow AgrosSciences, Syngenta, SinoHarvest, Shijiazhuang 
Awiner Biotech, Zjjejiang Sega Science și alţii. Cu si- 
guranță, e un lucru bun pentru afaceri. Dar important 
este că nu e vina producătorilor că avem monoculturi. 
Biotehnologia dezvoltată de ei permite existenţa fermelor 
monoculturale, dar nu reprezintă cauza. 

Apropo, mai mult de 90% dintre fermierii care folo- 
sesc seminţe Bt și Roundup Ready” exploatează suprafețe 
mici. În țările în curs de dezvoltare, cu precădere, mulți 
agricultori mici se concentrează pe culturi rezistente la 
dăunători. Am văzut plante de soia distruse de tizanop- 
tere, niște insecte cu maxilare perforatoare. După ce 
omizile tizanopterelor și-au făcut de cap, din plante nu 
mai rămân decât nervurile. Se spune despre ele că au fost 
„scheletizate“. Plantele afectate arată înfricoșător — și nu 
mai există boabe de soia pe care să le mănânci sau cu care 
să-ți hrănești animalele. Ferma ta este ruinată. 

Următoarea problemă cauzată de succesul glifosatu- 
lui și a Bt este supraproducția anumitor culturi de masă, 
mai ales porumbul. Fără îndoială, au existat unele con- 
secințe nedorite. Supraproducţia de porumb a condus 
în paralel la supraproducţia siropului ieftin de porumb, 
cu un conţinut ridicat de fructoză, care, la rândul lui, a 
ajuns la noi în stomac. (Vreau să spun, a ajuns în multe 
dintre alimentele noastre.) Siropul de porumb ieftin a 
contribuit la obezitatea noastră. Un prieten apropiat mi-a 
împărtășit povestea prietenilor săi din Norvegia, care au 
vizitat Disneyland pentru prima oară. Potrivit relatării 

lui, aceștia au văzut atât de mulți americani obezi, încât 
au crezut că se sărbătorește un fel de „Zi a Persoanelor 
Grase“ în cel mai fericit loc de pe Pământ. Aceasta este, 
într-o măsură semnificativă, o consecinţă a succesului 
AMG-urilor. Însă, la rândul ei, nu este una inevitabilă; 
anumite programe guvernamentale din S.U.A. poartă o 
responsabilitate mai mult decât directă. 

Supraproducţia de porumb a stimulat totodată po- 
liticile de utilizare a etanolului derivat din porumb, ca 
aditiv sau înlocuitor parţial al benzinei. Au fost adoptate 
legi și s-a modificat legislaţia S.U.A. pentru a stimula 
fermierii să cultive porumb pentru combustibil, mai de- 
grabă decât pentru alimente. Nu este o idee prea bună. 
Centrul Naţional pentru Economia Mediului (parte a 
APM, Agenţia pentru Protecţia Mediului) raportează: 
„+... biocarburanţii pot emite chiar mai multe gaze cu 
efect de seră decât unii combustibili fosili, calculat la o 
bază energetică echivalentă. De asemenea, biocombusti- 
bilii au tendinţa de a necesita subvenții și alte intervenții 
de piață pentru a concura economic cu combustibilii fo- 
sili, ceea ce generează pierderi pentru economie.“ Repet, 
acesta este un produs secundar al agriculturii eficiente, 
nu o consecinţă inevitabilă. Trebuie doar să legiferăm 
mai responsabil, ceea ce va avea loc dacă alegătorii, ca 
tine și ca mine, rămân informați științific. 

De departe cea mai serioasă problemă referitoare la 
culturile modificate genetic este cea a siguranței mediu- 
lui, pentru că este o chestiune legată direct de plante, nu 
de felul în care acestea sunt utilizate. Am primit într-ade- 
văr noi asigurări că proteinele cri proiectate în laborator 
nu se transmit în organismele altor specii, iar fermierii 

care folosesc Roundup Ready ar putea chiar să ajute bio- 
diversitatea. Însă, aceste mărunte vești bune nu răspund 
esenței îndoielilor legate de AMG, așa cum au fost ele for- 
mulate în ediția originală din Incontestabil: Cum putem 
ști în mod garantat că nu vor exista consecinţe nedorite 
dacă procedăm cu interspeciile la fel cum procedăm cu 
ecosistemele din preajma fermelor? Nu cumva ne jucăm 
cu focul genetic, care într-o zi ne va frige pe toţi? 
Categoric, se pare că rezultatul ar putea fi oricare; am 
putea avea un mare succes în agricultură și, pe de altă 
parte, să păstrăm motive solide să rămânem precauți. 
Iată un exemplu clasic. La momentul acestei scrieri, se 
estimează că 90% dintre fluturii-monarh nord-ameri- 
cani au dispărut — 90 de procente au pierit în ultimele 
două decenii. Aceasta este o consecință tragică nedorită 
a agriculturii moderne. În mod fundamental, habitatul 
fluturilor-monarh dispare. Din câte se pare, glifosatul 
este foarte eficient în stârpirea aliorului, planta cu care 
se hrănesc fluturii-monarh. Dezvoltarea urbană și agri- 
cultura au acaparat în mare măsură habitatul fluturelui, 
dar e limpede că și erbicidele sunt parțial vinovate. A 
fost nevoie de ani de zile de ezitări pentru ca grupările 
interesate — activiști de mediu, fermieri, grupurile con- 
servatoare și mult-urâta Monsanto — să se întâlnească la 
Minneapolis, Minnesota, în Statele Unite, și să discute ce 
au de făcut. Am participat și eu, ca să văd dacă oamenii 
pot într-adevăr colabora. După câte se pare, în prezent 
conlucrează activ la revigorarea populaţiei de fluturi. 
Organizațiile non-profit știu cu exactitate momentul și 
locul în care fluturii își fac apariţia pe teritoriile S.U.A., 
Mexicului și Canadei. Oamenii de știință au date care 

arată cât poate zbura un fluture înainte să se oprească, 
pentru realimentarea cu nectar. Corporaţiile știu cum să 
lase traiectoriile în pace, permiţând florii de alior (plantei 
de iarba-câinelui) să se dezvolte. După ce am asistat la 
întâlnire, sunt optimist. 

Migraţia fluturilor-monarh este monitorizată anual 
de observatorii interesaţi: cetățeni pasionaţi de știință. 
Se pare că cel mai propice anotimp pentru acest animal 
este o primăvară suficient de rece încât să reprime unii 
prădători, dar destul de caldă și de umedă încât fluturii 
să poată găsi nectar, sursa lor de hrană. Cercetătorii au 
atașat fluturilor niște transmițătoare minuscule care ur- 
măresc traseele lor de zbor. Este o chestiune complicată. 
Fu am venit cu ideea să detectăm de la ce distanță poate 
mirosi un fluture floarea de alior. În felul acesta am putea 
afla cât de îndepărtate una de alta putem planta parcelele 
de alior, ca să îi ajutăm pe fluturi să-și efectueze călătoria. 
La întâlnirea despre fluturii-monarh, am dezbătut un 
plan de creare a unei autostrăzi, tip șotron, alcătuită din 
ceea ce eu numesc acum „floarea-câinelui“, pe care flutu- 
rii să o poată urma pe parcursul migraţiei lor din Canada 
în Mexic. Sper din tot sufletul să funcţioneze. Sper ca atât 
fluturii, cât și fermierii să prospere. 

La urma urmei, dispariţia fluturilor-monarh ar fi un 
lucru trist, întrucât reprezintă o sursă de frumuseţe și de 
inspirație. Și, mult mai important, s-ar putea să fie o spe- 
cie-indicator. Dacă fluturii-monarh dispar, cine știe ce alte 
specii, mai puţin vizibile, ștergem accidental de pe faţa 
Pământului. Întâlnirea din Minneapolis a fost o reacție 
la un protest public și pare a fi una întemeiată. La o scară 
mai mică, este tipul de consecință nedorită subliniată de 

mine în capitolul din ediția originală „Alimentele modi- 
ficate genetic — OMG?“ Putem cunoaște o plantă în mod 
individual, dar putem cunoaște oare un întreg ecosistem? 
Putem cunoaște insectele coabitante? Putem anticipa 
ce buruieni vor suferi mutații și ne vor da bătăi de cap? 
Pe scurt, putem ști destule încât să evităm consecințele 
neplăcute? 

Când mi-am exprimat preocupările, m-am bazat par- 
tial pe informaţiile strânse de mine pentru o emisiune 
numită The Eyes of Nye. Un episod s-a ocupat chiar de 
această întrebare: Sunt AMG-urile o idee bună pe ter- 
men lung? Acum zece ani, nu mi se părea că am putea 
cunoaște toate consecințele acțiunilor noastre care ar 
putea perturba ordinea naturală. Mi-am formulat niște 
opinii solide pe parcursul acelei emisiuni. Înțelegerea 
mea în privința complexității ecosistemelor naturale m-a 
făcut totodată să mă îndoiesc că ar putea fi posibil să 
colectăm destule date pentru a ne asigura împotriva altor 
probleme, precum cea a fluturilor-monarh — inclusiv 
probleme care, potenţial, ar putea fi mult mai dăună- 
toare. Îmi dau seama acum că am subestimat complexi- 
tatea cunoașterii științifice actuale. 

Am scris acest nou capitol în urma unor critici pri- 
mite de la colegii mei, care au considerat că nu am ex- 
plorat destul de profund literatura științifică. Am tratat 
cu seriozitate comentariile lor. După un număr sporit 
de investigaţii, recunosc acum că sunt foarte impresio- 
nat de modul în care oamenii de știință moderni din 
domeniul agricol lucrează pentru a se asigura că produ- 
sele cercetării lor sunt nu doar sigure pentru consum, ci 
și pentru ecosistem. Genele sunt grupări de substanţe 

chimice, într-adevăr complexe, adunate ca nişte trepte 
pe o scară în moleculele ADN, care poartă informațiile 
necesare pentru construirea și supraviețuirea unui orga- 
nism. Genele sunt minuscule, mult prea mici pentru a fi 
văzute cu un microscop optic obișnuit. Cu toate acestea, 
folosind tehnici uimitoare, oamenii de știință pot desface 
moleculele ADN și pot analiza secvențele genetice din 
organisme precum porumbul, soia și bumbacul — nu 
doar pentru a le modifica, ci și pentru a le înțelege. 

În ultimii treizeci de ani, inginerii genetici au înregis- 
trat progrese rapide. Atunci când tehnologia de manipu- 
lare genetică a apărut pentru prima dată, cercetătorii 
au avut nevoie de câteva săptămâni pentru a segmenta 
genele unei plante. În zilele noastre, enzimele care se 
atașează de cei patru acizi nucleici — citozină, guanină, 
adenină și timină — sunt iluminate cu ajutorul a patru 
frecvenţe diferite de lumină, într-un interval de timp de 
ordinul secundelor. Mașinăria de secvențiere genetică le 
poate număra într-o clipită. Aparatura modernă poate 
analiza secvențele genetice a zece mii de plante în doar 
câteva minute, o creștere de 10 milioane de ori a capaci- 
tății față de momentul de început al secvențţierii genetice. 

Cercetătorii au dezvoltati aceste tehnici, deoarece 
miza pentru fermieri era una mare. (Dacă cultivi roșii sau 
fasole în grădină, această „miză“ te privește și pe tine.) 
Progresul enorm de viteză cu care botaniștii moderni pot 
cunoaște, de exemplu, fiecare treaptă a ADN-ului unei 
plante de soia, are ca efect faptul că pot testa tiparele de 
creștere a milioane de plante diferite într-un interval de 
timp mai scurt decât un anotimp. Ei pot determina care 
gene urmează să facă ceva (să se „exprime“) și care nu. 

Pentru a vedea cum se manifestă aceste avantaje 
în lumea reală, am mers la St. Louis și am vizitat chiar 
sediul central al corporației care produce AMG-uri, 
Monsanto, unde m-am întâlnit cu Robb Fraley, directorul 
Departamentului de Tehnologie al companiei. Mi s-a pre- 
zentat drept „Robb, de la Mon-Satan“. Este la curent cu ce 
crede mare parte din lume despre compania sa. În 2013, 
dr. Fraley a câștigat ceva ce se numește Premiul Mondial 
pentru Alimentaţie; este un fel de premiu Nobel pentru 
producția alimentară. M-am mai întâlnit cu alți oameni 
de știință ai companiei care studiază insectele, expresia 
genetică a plantelor și bacteriile din sol care pun în mis- 
care toate ecosistemele plantelor terestre. Personalul lor 
m-a ajutat să creez într-un vas Petri propria-mi specie de 
porumb: Bowtye nyebonicuss% (porumb Bn), astfel încât să 
pot observa cât de adecvat încep experimentele. 

Nu m-am dus acolo să fiu sedus. M-am dus să văd 
dacă cercetătorii Monsanto au date solide pentru abor- 
darea problemelor legate de AMG-uri și ecosistemele în 
care sunt cultivate. Acum cred că au. Pentru a vedea ce se 
întâmplă cu o plantă propusă de dezvoltatorii de seminţe 
pentru cultivare, tehnicienii au construit o aparatură cu 
multiple mecanisme care ajută cu precizie sămânţa vizată 
să crească, după care răzuiesc de pe aceasta o mică așchie. 

Oamenii de știință pot compara ADN-ul din așchie 
cu modelul real de creștere al plantei embrionare. 
Desigur, nu putem ști cu exactitate și în permanenţă ce 
se va întâmpla în privința tuturor lucrurilor, însă în zilele 
noastre, putem fi al naibii de aproape. 


5 Bowtie-papion, în engleză. (N.t.) 

Traseul de cercetare este următorul: tehnicienii și cer- 
cetătorii cultivă mai multe plante în același timp. Înainte 
să fie sădite într-un sol umed de calitate, seminţele sunt 
așchiate și secvenţiate genetic. Tehnicienii păstrează un 
registru riguros cu seminţele care au avut un început 
bun și cu cele care nu. Cele veștede sau diforme sunt 
eliminate, în același mod în care grădinarii au selectat 
și cultivat plantele în seră vreme de secole. Plantele în 
curs de maturizare sunt expuse la insecte, factori pato- 
geni și erbicide. Apoi, cercetătorii urmăresc să vadă ce se 
întâmplă. 

Ei examinează astfel zeci de mii de varietăţi de plante 
în fiecare anotimp. Nu vorbim despre mii de plante indi- 
viduale; ci de mii de secvenţe individuale, genomuri spe- 
cifice, varietăți foarte specifice ale unei anumite specii. 
Cele care o duc bine și nu produc efecte sau interacțiuni 
nedorite sunt cultivate în serele laboratorului pentru 
următorul sezon. Dacă arată promiţător, sunt plantate 
în câmpuri deschise, dar izolate, dispuse după tipare 
bine stabilite, fundamentate științific. Prin intermediul 
acestor teste pe „parcele de refugiu“ sau „câmpuri de 
refugiu“ sunt introduse în lume noile varietăți obținute 
în laborator. Ideea principală este de a ne asigura că nu 
încurajăm evoluția (directă sau indirectă) a dăunătorilor 
și buruienilor noi. 

Cercetătorii moderni au capacitatea de a compara 
modul în care se comportă plantele în câmpurile de re- 
fugiu cu modul în care e de așteptat ca acestea să se com- 
porte. Ei nu fac pur și simplu modificări ale genomurilor 
și apoi aruncă seminţele în sol. Ei au ipoteze distincte, 
testabile, bazate pe cunoștințele lor extraordinare despre 

ADN-ul fiecărei plante. Corporaţiile precum Monsanto 
efectuează acest tip de cercetare specific fiecărei varietăți 
vreme de mai multe sezoane de creștere. Apoi, guver- 
nul federal, prin Departamentul său pentru Agricultură, 
efectuează teste similare timp de mai multe sezoane, 
pentru a verifica rezultatele. Plantele care cresc bine și 
reacționează la agenți patogeni și insecte într-un mod 
adecvat, controlabil, sunt cele ale căror seminţe ajung să 
fie vândute agricultorilor din întreaga lume. 

Toate consecinţele unui soi nou de plante sunt eva- 
luate riguros în laborator și pe teren. Acestea sunt linii de 
apărare principale și secundare foarte puternice. Totuși, 
chiar dacă plantele în sine par a fi în regulă, s-ar putea să 
existe încă o problemă de tipul celei a fluturilor-monarh. 
Trebuie să ne convingem că nu vom produce consecințe 
nedorite pentru ecosisteme, chiar și unele ușoare. Pentru 
asta, trebuie să ne bazăm pe procesul tradițional al știin- 
tei. Trebuie să dezvoltăm ipoteze care pot fi testate, idei 
care conduc la așteptări, care duc la concluzii. 

Metoda științifică este schema prin care comparăm 
ceea ce credem că se va întâmpla cu ceea ce se întâmplă 
de fapt. Dar cum te poți gândi la un test determinat de 
o ipoteză (așa cum se numește în literatura de speciali- 
tate), dacă ce cauţi tu este ceva la care nu te-ai gândit 
niciodată? E o întrebare grozavă. Declinul populației 
fluturilor-monarh este un bun exemplu de rezultat ne- 
anticipat. Pentru a complica și mai mult lucrurile, nu e 
evident dacă glifosatul este cauza întregii belele. După 
părerea mea, e rezonabil faptul că orice alt erbicid ar fi 
fost la fel de dăunător dacă ar fi ajuns în planta de alior. 
Da, ne confruntăm cu o consecință nedorită, însă este 

una legată de agricultura modernă, pe scară largă, și nu 
de AMG-uri. 

Formularea de ipoteze productive este rezultatul unei 
gândiri bazate pe intuiţie. Soluţia acestei enigme este 
testarea a cât mai multor lucruri, pas cu pas. Când în- 
tâmpini o problemă precum cea a fluturilor-monarh, iei 
seama de ea și te pui pe treabă. Explorezi și mai profund 
dinamica ecosistemelor. Sper ca data viitoare când ne 
confruntăm cu o problemă ca aceasta să ne ocupăm de ea 
mai repede. Din ce am văzut deja, oamenii de știință, fer- 
mierii și organizaţiile non-guvernamentale (ONG-urile) 
colaborează în cele din urmă. Pun bazele unor acorduri 
prin care toate lumea contribuie câte puţin la binele ge- 
neral. La drept vorbind, controversele politice (și nouta- 
tea științifică) a AMG-urilor au condus la un sentiment 
sporit de responsabilitate. 

Dacă răspândirea AMG-urilor încurajează acest tip 
de efort și cooperare, s-ar putea să rezulte o monitorizare 
mai bună a impacturilor decât atunci când fermierii nu 
făceau altceva decât să împrăștie otrăvuri pe terenurile 
lor. Spre binele fluturilor și al oricăror alte specii de care 
nu am reușit să fim conștienți, să sperăm că nu este prea 
târziu. 

Acum, să revenim la evoluţie. lată o cu totul altă zonă 
de controversă legată de AMG-uri: nu că n-ar funcționa 
prea bine, ci că, în timp, s-ar putea să nu funcționeze su- 
ficient de bine. Dăunătoarele se pot adapta noii realităţi a 
AMG-rilor. Cel mai proeminent exemplu este o plantă 
numită fără afecţiune „buruiana porcului“. Există mai 
multe specii aparţinând genului Amaranthus — în latină 
înseamnă floarea care „nu se ofilește“ (nu o poţi ucide). 

Mai multe soiuri au devenit rezistente la glifosat. Prin 
mutații — adică prin evoluţie prin selecție naturală —, 
anumite buruieni de Amaranthus au acum unele copii 
ale genelor care produc sintetaza EPSP. Specialiștii în ge- 
netică spun că aceste plante și-au amplificat genele. Deci, 
deși glifosatul inhibă într-o anumită măsură enzima, 
aceste plante reușesc că copleșească această inhibitie. 

Plantele de buruiana porcului mutate ating dimen- 
siuni impresionante, în timp ce fiecare centimetru pă- 
trat de teren din jurul lor devine mort, mort, mort. Unii 
agricultori au revenit la aratul și discuirea pământului, 
ceea ce trimite glifosatul, împreună cu alte pesticide fo- 
losite concomitent în doze mici, în profunzimea solului. 
Înaintea glifosatului, aceștia foloseau cantități mari de 
erbicide chimice. Acum, din cauza evoluției, în unele 
zone s-a revenit la utilizarea lor. În momentul scrierii 
acestor rânduri, fermierii, în general, reușesc să rezolve 
problema buruienii porcului înainte ca aceasta să crească 
prea mare. Dar este o problemă foarte nouă, una care nu 
ar exista fără agricultura noastră modernă. 

Pentru a face faţă problemei buruienii porcului, agri- 
cultorii încearcă totodată o combinaţie de glifosat cu o 
altă substanţă chimică, cunoscută de regulă sub numele 
de dicamba (o reducție de acid diclorometoxibenzoic). 
Dicamba determină plantele să crească mai repede decât 
se pot ele hrăni; ajung să rămână fără nutrienți și mor. 
Pentru ca această abordare la două capete să fie efici- 
entă, geneticienii au reușit să insereze gena rezistentă la 
dicamba în planta de bumbac. Poţi fi sigur că vor urma și 
alte specii. Această genă permite unei plante să își men- 
țină hormonii intacţi în prezența dicambei. Oamenii de 

știință spun că au „stivuit“ genele rezistente. Avem de-a 
face cu Bt + glifosat + dicamba. 

În mod rezonabil, presupunând că mutaţiile se pro- 
duc într-un singur caz dintr-un milion de reproduceri, cu 
trei gene rezistente speciale stivuite, s-ar putea ca plantele 
să reușească să crească în prezenţa unei serii de erbicide 
timp de decenii. Acest lucru reprezintă în mod potenţial 
un alt avânt pentru fermieri și s-ar putea să conducă la 
ferme mai productive, însă cu un regim diferit de apli- 
care a erbicidelor și pesticidelor. Vom vedea cu toții cât 
de repede se produc mutaţiile noi în plantele noastre 
de cultură și cât de repede vor reuși botaniștii să antici- 
peze schimbările genomurilor. De asemenea, pot să-mi 
imaginez o tehnică, încă nedescoperită, prin care genele 
rezistente ale buruienii porcului să fie utilizate pentru a 
combate buruiana porcului. Este vorba despre evoluţie, 
o cursă între selecția naturală și cea indusă. AMG-urile 
fac ca această cursă să pară una nouă, dar în realitate nu 
este deloc așa. Este vorba despre ceea ce noi, oamenii, am 
făcut într-o formă modificată sau alta de o sută de secole. 

Din cauza complexităţii acestor probleme și a con- 
fuziei care le înconjoară, Monsanto și alte întreprinderi 
agricole mari sunt criticate. Creșterea animalelor în stil 
industrial s-a suprapus în percepţia multora cu crește- 
rea monoculturilor agricole. Utilizarea glifosatului, un 
erbicid relativ benign prin comparaţie cu multe altele, 
a fost confundată cu o utilizare excesivă a unor tipuri 
de otrăvuri pentru plante și insecte mult mai toxice. 
Răspunsurile din cazul de față sunt ușor de înţeles din 
punct de vedere emoţional, dar nu au fundament știinţi- 
fic. Întrucât companii precum Monsanto, Nestle, Archer 

Daniels Midland și ConAgra au devenit tot mai mari și 
mai mari, neîncrederea a crescut la rândul ei. În general, 
aceste companii agricole lucrează doar cu clienții lor di- 
recţi, și anume cu fermierii, și ele permit oamenilor din 
exterior să le considere, pur și simplu, cumplite. Imaginea 
publică a avut de suferit și de pe urma faptului că marile 
companii agricole au dat în judecată fermierii care au 
pus deoparte o parte din seminţele modificate pentru a 
le replanta, în loc să cumpere seminţe noi, în condițiile 
contractuale semnate. În unele cazuri, vecinii fermierilor 
au raportat corporațiilor încălcări ale regulilor. Vecinii au 
considerat că joacă după reguli, iar cei care depozitează 
semințele că nu. În orice caz, asta a produs corporațiilor 
o reclamă proastă. 

În privinţa chestiunilor legate de supraproducție și 
de monoculturi, reputaţia pătată asociată cu practicile 
grosiere de afaceri nu este inseparabilă de AMG-uri. 
Acestea sunt probleme sociale și economice. Ele merită 
abordate. Însă sunt legate doar tangenţial de știința ge- 
neticii. Marile companii agroindustriale dezvoltă în mod 
continuu noi semințe, care produc culturi mai bune, mai 
rezistente, mai gustoase și mai eficiente. Ele cheltuiesc 
milioane de dolari pe zi pentru cercetare (nu pe an, pe 
zi). Nu e de mirare că au produs aceste descoperiri remar- 
cabile. Nu e de mirare că urmăresc să profite de pe urma 
investiţiei. Și nu e de mirare că oamenii se întreabă ce 
au de gând. După lecţia eșecului eforturilor de relaţii pu- 
blice din trecut, companiile agroindustriale sunt acum, 
în general, împotriva etichetării alimentelor modificate 
genetic, ceea ce îi face pe oameni să fie și mai suspicioși. 
De asemenea, aceste companii colaborează cu agențiile 

guvernamentale prin intermediul unui organism nu- 
mit Cadrul Coordonat, pentru a se asigura că AMG-urile 
produse și cultivate sunt sigure atât pentru mediu, cât și 
pentru consum. 

Când am vizitat Monsanto, am insistat să arunc o 
privire în inima, mai bine zis în creierul, companiei — în 
laboratoarele unde lucrează botaniștii, geneticienii, ento- 
mologii, patologii și microbiologii. Oamenii de știință fac 
lucruri uimitoare. Din câte îmi dau seama, își iau munca 
la fel de în serios ca și colegii mei de la Compania Aeriană 
Comercială Boeing. Imediat ce am terminat Facultatea de 
Inginerie, am lucrat pentru Jeff Summitt, care era IRD, 
Inginer Reprezentant Desemnat pentru AFA, Administraţia 
Federală pentru Aviaţie. Cu alte cuvinte, lui Jeff i s-a încre- 
dințat prima linie de apărare. Era sarcina lui de serviciu și 
a mea, în calitate de subordonat al lui, să facem tot posi- 
bilul ca sistemele proiectate să fie sigure — de obicei, de 
trei ori mai sigure decât ar fi trebuit, pentru ca oamenii să 
poată zbura cu ajutorul lor. La urma urmei, și el se urca 
în aceleași avioane ca și noi, ceilalți. Grupul nostru nu 
era responsabil doar pentru companie și pentru pasagerii 
noștri, ci și pentru AFA. 

Cercetătorii biotehnologi de la Monsanto și copiii lor 
consumă AMG-uri provenite din câmpurile lor agricole, 
la fel cum facem și noi doi. Ai putea spune că, doar pen- 
tru că inginerii zboară cu sau consumă produsele muncii 
lor (avioanele și alimentele), asta nu garantează siguranța 
produselor. Însă faptul că cercetătorii și-au pus pielea în 
joc are categoric o mare greutate în privinţa siguranţei. 
Am asistat la o mulțime de conversații grozave despre 
folosirea ingineriei genetice pentru reducerea folosirii 


ORGANISMELE ȘI ALIMENTELE MODIFICATE GENETIC, RECONSIDERATE 


pesticidelor și a erbicidelor chimice. Am sentimentul că 
societăţile agricole, cum ar fi Monsanto, sunt în tranziţie, 
transformându-se din producători de masă de produse 
chimice exotice și adesea toxice în firme de biotehno- 
logie, în care instrumentul ţintă al științei genetice are 
mai multă greutate decât factorul greoi al chimiei de 
tip industrial. Aceasta este o schimbare pozitivă, după 
opinia mea. 

Merită să repetăm că problema impactului asupra 
mediului nu este una cu totul nouă. Oamenii au distrus 
ecosistemele cel puțin de la începuturile agriculturii. 
Diferenţa reprezentată de modificarea genetică este că 
lucrurile au căpătat viteză. Prin mijloacele de tip vechi, 
putem produce modificări utile în cadrul recoltelor, în- 
tr-un genom, cu o rată de schimbare anuală de 1%. Prin 
intermediul metodelor AMG, putem induce modificări 
într-un ritm de 2,5 ori mai rapid, sau de 2,5% pe an. Este 
un lucru extraordinar și reprezintă rezultatul secolelor 
de cercetare agricolă sârguincioasă. Suntem rezultatul 
evoluției, iar acum o exploatăm în avantajul nostru — un 
avantaj de care avem nevoie. 

În prezent, oamenii cultivă aproximativ 11 procente 
din suprafaţa de uscat a planetei. În condiţiile în care uti- 
lizarea urbană de teren crește odată cu înmulțirea popula- 
tiei umane, vom fi nevoiţi să găsim noi modalități de a-i 
hrăni pe toți, folosind mai puțin teren și fără să distrugem 
Pământul. Practicile agricole moderne, inclusiv AMG-urile, 
reprezintă o parte din soluţie. Problemele care însoțesc 
aceste practici (monocultura, distorsiunile economice, 
problemele de distribuţie, deșeurile, distrugerea insectelor 
și a altor plante) nu ar dispărea dacă ne-am descotorosi de 

AMG-uri. Ba ar putea fi chiar mai rău. Aplicate în mod co- 
respunzător, AMG-urile pot contribui la reducerea impac- 
tului nostru asupra naturii și, în același timp, pot hrăni în- 
treaga lume. Obiectivul cercetătorilor agricoli moderni este 
să hrănească populaţia umană care, în curând, va ajunge 
la 9 miliarde, utilizând 9 procente din suprafaţa de uscat 
a Pământului. Cu alte cuvinte, ei urmăresc să hrănească 
cu 30% mai mulți oameni, folosind circa 20% mai puțin 
teren. Este un obiectiv ambițios, dar aparent realizabil. 

Toate acestea au legătură cu o idee măreaţă pe care 
o consider foarte convingătoare. În preajma sărbătoririi 
pentru prima dată a Zilei Pământului, în anii 1970, co- 
munitatea de mediu își dorea să facem mai puţine. Să 
conducem mai puţin. Să nu mai mâncăm alimente atât 
de diverse. Să folosim mai puţină apă curată. Dar aceste 
lucruri nu vor funcţiona, fiindcă populaţia umană a 
lumii se apropie de 9 miliarde. Nu vor funcționa, fiindcă 
miliarde de oameni de pe tot globul pretind un standard 
de viață asemănător celui de care ne bucurăm noi în 
Statele Unite. Un număr mai mare de oameni va avea 
nevoie de mai multă mâncare și va pretinde acces la 
servicii și la o calitate sporită a vieții. În același timp, 
vechile obiective ale Zilei Pământului, pentru o planetă 
mai verde și mai curată, sunt încă valabile. Cheia viito- 
rului nu este să facem mai puține; ci să facem mai multe 
cu mai puțin. 

Eu cred cu tărie că a avea o populaţie educată știin- 
tific este în interesul tuturor. Este un factor esenţial pen- 
tru luarea de decizii informate legate de etica medicală, 
gestionarea mediului și producția alimentară. Acum, 
după ce am analizat în mai mare profunzime alimentele 

modificate genetic, sunt convins că, în privinţa acestui 
tip de hrană, omenirea poate merge pe mâna agriculturii. 
Sunt convins că cercetarea în domeniul AMG-urilor și 
cunoștințele științifice, împreună cu politicile agricole 
informate, vor permite oamenilor să aibă destulă hrană și 
să ridice standardele de viață ale locuitorilor din întreaga 
lume. Pentru a face mai mult cu mai puțin nu trebuie să 
ne ascundem de știință. Trebuie să alergăm înaintea ei, 
să o îmbrăţișăm și să descoperim modul corect în care ne 
putem folosi de ea. 

Această carte nu ar fi fost posibilă fără părinții mei, 
Ned și Jacquie, în a căror casă știința a fost glorificată și 
realizările academice au fost așteptate. N-aș fi devenit 
niciodată ceea ce sunt dacă nu ar fi fost sora mea, Susan, 
care m-a pus să-mi fac temele, și fratele meu, Darby, cel 
mai amuzant și mai grijuliu om pe care îl cunosc. Multe 
mulțumiri colegilor mei universitari, Don Prothero, 
Michael Shermer și Eugenie C. Scott, fără de îndrumarea 
cărora acea dezbatere din Kentucky și o mare parte din 
această carte ar fi fost un dezastru. Nina Jablonski a con- 
sumat mult timp să mă ajute pe mine și pe Kate Baggaley, 
excelenta noastră sursă de verificare a faptelor, pentru a 
face ca discuţia despre culoarea pielii să fie cât mai exactă 
și mai convingătoare; mulțumesc, mulțumesc. 

Redactorul meu, Corey Powell, a fost cel care, pe 
lângă sfaturile sale scurte și înțelepte de jurnalist, m-a 
convins să îmi „îmbuteliez“ gândurile în capitole com- 
pacte. Îi sunt recunoscător pentru întreg ajutorul. Toate 
aceste lucruri nu ar fi fost posibile fără impresarii mei 
de încredere, Betsy Berg și Nick Pampenella, împreună 
cu asistentul lor, Ariella Mastroianni; mulțumiri tutu- 
ror. Jennifer Weis de la St. Martin Press m-a îndrumat să 
mă ocup de acest proiect; îi mulțumesc sincer. Și, după 
cum știe toată lumea, le datorez extraordinare mulțumiri 

avocatului meu de încredere, Andy Salter, și uimitoarei 
mele asistente, Christine Sposari. 

În cele din urmă, vedetele spectacolului: 

Sunt extrem de recunoscător tuturor profesorilor mei 
remarcabili, dar în mod special: doamnei McGonagle, 
doamnei Cochran, domnului Lawrence, domnului 
Flowers, domnului Cross, domnișoarei Hrushka, domnu- 
lui Morse, domnului Lang și profesorului Sagan. Fiecare 
dintre acești oameni m-a influențat în moduri extraordi- 
nare. Fără ei, aș fi o cu totul altă persoană; sunt un om 
foarte norocos. 

BILL NYE 
ŢĂRMUL STATULUI DELAWARE 


Au fost multe întâmplări minunate care m-au con- 
dus spre acest proiect. Mamei mele îi datorez faptul că 
l-a determinat pe copilul care eram să plece în căutarea 
unui custode paleontolog atunci când ea nu-mi mai putea 
răspunde întrebărilor despre dinozauri. La revista Discover, 
Tina Wooden m-a călit prin intermediul nenumărate- 
lor conversații cu creaţioniștii; o altă colegă dragă de la 
Discover, Pam Weintraub, m-a provocat să devin un scrii- 
tor mai bun și mi-a prezentat-o pe Jennifer Weis, editorul 
devotat al acestei cărți. Soția mea, Lisa Gifford, m-a spri- 
jinit cu generozitate în desele momente când a părut că 
dispar (atât intelectual, cât și temporal) din sânul familiei. 

Sunt onorat că am lucrat cu Bill Nye, care m-a inspi- 
rat de-a lungul timpului prin angajamentul său pasionat 
în răspândirea cunoștințelor și în schimbarea lumii. 

COREY S. POWELL 
UNDEVA, ÎN BROOKLYN 

BILL NYE este om de știință, comediant și inven- 
tator. Este licenţiat ca inginer mecanic la Universitatea 
Cornell, unde a studiat sub îndrumarea lui Carl Sagan, și 
a lucrat ca inginer la Boeing, la avionul 747, înainte de a 

Universitatea Quinnipiac, Institutul Politehnic Rensselaer, 
Colegiul Goucher și Universitatea Johns Hopkins și este in- 
vitat adesea în calitate de profesor la Universitatea Cornell. 


COREY S. POWELL este fostul redactor-șef al revis- 
telor American Scientist şi Discover, unde este, în prezent, 
editor-contributor, continuând să scrie secțiunea și blogul 
„Out There“. De asemenea, este savant-invitat în cadrul 
programului de jurnalism științific SHERP al Universităţii 
din New York, precum și scriitor independent pentru 
Popular Science, Smithsonian, Nautilus și Aeon; articolul 
lui „Nebunia planetelor“ figurează între Cele mai bune 
scrieri de știință și natură din America în 2014. Locuiește în 
Brooklyn împreună cu soţia sa, cele două fete și o colecție 
mică de fosile din epoca permiană. Aceasta este prima 
lui colaborare cu Bill Nye, dar speră că nu va fi și ultima. 

